
ZECE ANI DELA MOARTEA 
REGELUI FERDINAND 


A trecut un deceniu dela moartea regelui « întregitor de ho- 
tare ». 

Nimeni nu stă la îndoială că întregirea Daciei este cel mai 
mare eveniment în viața neamului nostru dela Decebal și Traian 
până azi. 

Semne că se apropia ceasul se arătaseră mai de mult. 

Intâi, dobândisem malul stâng al Dunării, măturând pe Turci 
din raiale (1829). 

Al doilea pas — adăogirea celor trei judeţe cunoscute sub 
numele de Bugeac sau Basarabia (1856). 

Al treilea pas înainte fusese unirea Moldovei cu Muntenia 


(1859). 

Al patrulea, alipirea României de lângă Mare (1878). 

Al cincilea, întregirea Dobrogei (1913). 

Așa dar, teritoriul Statului creștea, iar « Liga pentru unitatea 
culturală a tuturor Românilor », întemeiată de tineretul univer- 
sitar din Bucureşti (1890), era un semn vădit că timpuri noi 
se apropiau. 

Când însă şi prin cine avea să sosească «plinirea vremei »? 

Aici era taina cea mare... 

Totuşi evenimentul trebuia să se întâmple. Temeiurile lui 
stau lămurite înaintea ochilor: 

Mai întâi, fâptura pământului românesc: o cetate de munți 
(corona montium), cum băgaseră de seamă geografii şi istoricii 
încă din vechime; apoi, împrejurul cetății muntoase, o cunună 
de dealuri, iar la poalele lor câmpiile Tisei şi ale Dunării, încon- 
jurate de chenarul Tisei, Dunării, Mării și Nistrului, 

Unde mai e pe toată fața pământului o clădire atât de sime- 
trică şi atât de armonioasă! Ținutul Carpaţilor şi împrejurimei 
lor este singura țară din lume, a cărei hartă să semene cu un 
«tablou ». (Au mărturisit-o chiar cartografi streini.) Șterge din 
harta Europei cetatea Carpatică, şi îndată toată istoria orientului 
se schimbă până în adâncimile ei preistorice. Pune-o la loc, şi 
simți ca ceva fatal, că de unitatea orografică, hidrografică şi bio- 
geografică avea să se lege şi o unitate politică, adică un stat cu 
graniţe rotunjite ca şi chenarul «tabloului ». 

Al doilea temei puternic era însăşi unitatea şi omogeneitatea 
limbii vorbită în tot ţinutul «dela Nistru pân’ la Tisa». 

In al treilea rând, postulatul întregirii se mai rezema şi pe un 
lung şir de fapte istorice, începând din epoca marelui Burebista 
(culmea cea mai înaltă din istoria noastră antică), până la Mihai 
Viteazul (culmea dela începutul istoriei moderne) şi până la con- 
gresul pan-românesc dela Putna, pus la cale de Eminescu, mintea 
cea mai cuprinzătoare dintre toate câte au reprezentat până azi 
simţirea și cugetarea neamului. 

Așa dar « întregirea » trebuia să vină... 


* 


Rămânea însă o grea întrebare: 

Când şi prin cine? 

Cei care socotesc că popoarele își fac singure istoria lor vor 
fi aplecaţi să creadă că, în şirul unor cauze geografice, etnografice 
şi istorice, atât de vechi în timp şi atât de cuprinzătoare în spațiu, 
voința și acțiunea unui singur ins mare nici o însemnătate. Aceia 
însă care sunt încredințați că «fiecare epocă prețueşte atâta, cât 
preţuesc oamenii săi reprezentativi » aceia mărturisesc fără cea 
mai mică șovăire că și un singur ins poate avea un rol esenţial, 
— ba chiar decisiv — în viața unui neam. 

In loc de orice demonstrare teoretică, să ne fie permisă o simplă 
analogie fizică. Priveşte în zare. Iată tot lanțul munților... Culmi 
împădurite, apoi, mai sus, stâncile goale, umbrite doar de câțiva 
brazi răzleți şi sus de tot câteva piscuri singuratece... Norii se 
adună unul câte unul. Sporesc. Se întunecă tot cerul şi încep a 
sclipi din depărtare fulgere, ca o geană de lumină, — dar nu se 
aude încă nimic. Tăcerea apasă pământul — cuprins de înnoptare. 

O imensitate de unde electrice străbate norii și altă imensitate 
împânzeşte fața pământului: pădurile, apele, stâncile... până 
la nori. 

Se vor întâlni? Când “şi unde? 

Fi-va colțişorul cel mai înalt al stâncii ori ramura din crucea 
bradului şi cetina ei subțire ca un ac...? Iată, acolo a fost în- 
ceputul. Și dintr'o dată, un imens fulger luminează toată lărgimea 
orizontului. Furtuna s'a deslănțuit. . . 

Așa şi în cele omenești, Viața milioanelor de oameni, îndru- 
mată de secole spre un scop istoric, se concentrează și se leagă 
la un moment dat de voința unui singur Om, prin care se împli- 
neşte ceea ce numim soarta neamului întreg. 


* , 


De aici și imensul rol al personalității unui Suveran, fie în 
bine, fie în rău. 

De aceea şi marea grijă în momentele decisive, de oarece e 
grozav de greu să ghicești cum se va manifesta personalitatea 
cuiva... Fiecare făptură omenească (mare, mică şi chiar foarte 
mică) este un microcosm — un mozaic de însușiri, unele mai 
bune, altele mai puțin sau deloc bune. Dacă ai putea urmări 
până în amănunțime ce se ascunde în cugetul fiecărui ins, ai 
găsi, poate, chiar la cei mai buni unele stări sufletești vrednice 
de închipuirea lui Dante, Rabelais, Cervantes, Shakespeare, Mo- 
licre şi alți analiști ai sufletului omenesc. Dar nu amănuntele de 
o clipă interesează, ci calitățile constante, adică fundamentale 
pentru caracterul cuiva. Acelea au rolul unor « determinante », 
cum zic biologii. Numai acelea vor intra la socoteală în ceasul 
hotărîrilor celor mari. 


* 


La răposatul rege Ferdinand, personalitatea istorică de care 
s’a legat pasul decisiv al războiului nostru de întregire, credem 
că însușirile cele mai adânci au fost două: bunătatea inimii și 
lealitatea caracterului. A 

Intâi de toate a fost bun. 

Suveranii, măcar că și ei sunt oameni şi, vorba lui Terenţiu, 
«nimic din cele omenești nu le poate fi strein », totuşi se feresc 

de un lucru atât de omenesc, cum sunt lacrimile. Monarhii trebue 
să fie, după cugetul mulțimii, tar, ca piatra, ori ca fierul... 

Totuși Regele Ferdinand, vorbind de copiii Săi, depărtați 
de casa părintească, s'a întâmplat deseori să aibă lacrimile în ochi. 
Nu se sfia să se arate părinte... (Trebue oare cel ce îngenunchie 
în fața unei icoane să ia seama dacă mai sunt și alții împrejur 
şi ce fac ceilalți ?) 

Din aceeași mare duioșie, izvora la El şi iubirea pentru lumea 
nevinovată a plantelor. O azalea pitică (azalea procumbens) de pe 
culmea Bucegilor îi era ca o tovarășă de drum; o gențiană fără 
tulpină (safir aruncat în iarbă) prețuia pentru ochii lui mai mult 
decât toate comorile şi podoabele Impăratului Solomon. 

De aceea, tăcutul suveran își dăduse de timpuriu seama că eveni- 
mentele cele mai mari ale sufletului sunt ceasurile de tăcere. De aici 
și iubirea Sa deosebită pentru lumea vegetală, precum şi dorința de 
izolare în munţi... de câte ori îi sta în putinţă să se dea la o parte. 


A doua însușire proeminentă era lealitatea — o moştenire din 
familie. Unul dintre cei de un sânge cu el (măcar că era suflet 
neastâmpărat — prieten cu Voltaire şi deci nu cu multă smerenie 
evanghelică) a spus totuși un cuvânt, care a inaugurat o epocă 
nouă în istorie: i 

Regele este cel dintâi servitor al Statului ! 

Câtă deosebire față de vorba auzită cu un secol mai înainte, 
în altă țară: 

L'état cest moi... 

Sărmanul Ludovic al XVI-lea ce amar a ispășit el cuvintele 
acestea, atât de imprudente | Fiindcă și vorbele, când sunt spuse 
de un suveran, fac istorie. .., fie că sunt potrivite, fie nepotrivite, 

Hohenzollernii, chiar dacă mar fi făcut nici o altă ispravă, și 
tot ar merita să rămână în istorie măcar pentru acel cuvânt spus 
de Frederic al II-lea. Formula aceea a valorat pentru politica 
modernă tot atât, cât a prețuit pentru filozofia modernă « Discours 
de la methode » al lui Descartes. Fiindcă întocmai cum « noblesse 
oblige », tot așa «méthode oblige» pentru oricine are obiceiul 
şi puterea să găsească sub cuvinte ideea, adică miezul lor. 

Iar cei de un sânge cu regele Ferdinand au avut acest obicei. 
In zile de mare turburare, când regele Wilhelm sta la Potsdam, 

cumpănindu-se cu gândul: să vină, să nu vină la Berlin, unde 
agitația creștea zi cu zi, cu un singur cuvânt, Bismark l-a făcut 
să plece: 

Datoria cea dintâi a suveranului este... 

— Poate ne omoară... 

— Nu e nimic, răspunse ministrul : ne va omori pe amândoi. . . 

Suveranul, ca cel dintâi servitor al statului, şi-a împlinit atunci 
datoria. A plătit, cum se zice, cu persoana sa. A venit, a biruit; 
ordinea s'a restabilit. Invinsese lealitatea, adică tradiţia de familie, 
metoda politică. 

Doamne, ce «mare » poate să fie câteodată chiar omul tăcut 
şi modest, în al cărui suflet străjueşte ca o lumină totdeauna egală 
cu sine însăşi devotamentul față de interesele neamului şi ale 
statului| Timp de o clipă sau două, poate fi erou orice zvăpăiat. 
Cyrano comandă: Sabre au clair! Apoi fie ce-o fi... 

Dar neasemănat mai greu — și de aceea cu mult mai mare — 
este eroismul celui potolit, care se aruncă în vârtej, nu într'o clipă 
de înflăcărare, ci se învinge pe sine, după multe îndoieli și lung 
chin sufletesc. 

Și tocmai așa s'a întâmplat cu regele Ferdinand în 1916. 


* 


De doi ani de zile, furtuna marelui război umplea pământul 
şi cerul, 

Ce va face România? 

Bătrânul Carol I închisese ochii strivit de grijă şi de mâhnire. 

— Nu este casus foederis ? 

— Nu, răspunde Consiliul de Coroană. 

Bine că şi-a putut împăca sufletul. A fost aproape fericit să 
vadă că se apropie somnul cel din urmă şi fără de voie. 

Dar urmașul? 

E blând. Ştie că poporul românesc l-a învăluit cu iubirea sa 
încă din anii tinereţii, când fusese o clipă între viață și moarte. 
(Titu Mâiorescu notase acel moment într'o pagină plină de du- 
ioşie.) In fața datoriei către neam şi stat, Cel ce moştenise acum 
efectiv Coroana se simţea gata să ia răspunderi cât de grele. 
Era resignat în fața soartei, oricât ar fi fost ea de aspră... 


8. REVISTA FUNDAŢIILOR REGALE 


Dar războiul nu se face numai cu resignare, ci sărind în mij- 
locul luptei, lovind și primind lovituri. 

Oare avea-va El tăria să încrucișeze spada chiar cu cei de o 
rasă cu dânsul — aliați, acum, din nenorocire, cu Ungurii, 
asupritorii de veacuri ai neamului românesc? 

Părinte bun şi duios pentru copiii Săi a fost. Fi-va tot atât 
de bun părinte și față de neamul care de 18 sute de ani aşteaptă 
plinirea vremii ? 

Din fericire, pe lângă bunătate, noul Rege mai avea și o 
adâncă lealitate sufletească. 

A hotărît deci cum dorise întregul popor românesc. E drept să 
amintim că în acele zile tragice i-a fost de mare ajutor şi «a doua 
conştiinţă a Suveranului » — Regina Maria. 

Zadarnic însă ar fi fost toate şi toţi, dacă în fundul sufletului 
Său n'ar fi veghiat lealitatea. Aşa dar, cel dintâi merit pentru 
întregirea deplină a hotarelor al Lui a fost. Așa spune și va spune 
istoria, cât timp ea va fi scrisă de oameni cinstiți, iar nu de 
ambiţioși care pun vanitatea lor mai presus de adevăr. 

A fost Cel dintâi, fiindcă e aproape de mintea oricui că 
« încotro te pleci, într'acolo pornești », iar aplecarea cea mai firească 
în caracterul regelui Ferdinand era, alături de bunătate, tocmai 
lealitatea. 

* 

Aceleași însușiri l-au sprijinit apoi și în zilele amare, când 
totul se părea pierdut. 

După retragere, în Mitropolia din Iași, sub mantaua grea, 
îngenunche în fața icoanelor; e strivit de suferințele armatei 
frânte şi risipite. La spatele Lui, toți în genunchi. 

— 'Treacă dela mine paharul acesta... ! 

Singurul noroc şi singura mângâiere fusese aceea, că la Oituz, 
zidul rămăsese neștirbit. 

— Pe-aici nu se trece... 

Apoi, în primăvară, la Mărăști și Mărăşeşti, învie nădejdea 
iarăşi. Dar nu pentru mult timp. Vântul aspru al soartei aruncă 
la pământ tronul bietului Nicolae al II-lea și pilda rea naște gân- 
duri rele. O clipă, familia regală era cât pe ce să fie târîtă spre 
răsărit, unde își pierduse urma "Țarul cu toți ai săi, vinovaţi și 
nevinovaţi. 

— Cât va mai fi «un pogon» de pământ liber, noi rămânem 
aici, răspund Regele și Regina. 

Iar la iubirea şi lealitatea Suveranilor, răspunde cu aceeași 
lealitate şi iubire poporul românesc sub arme. Pleava bolşevică 
e aruncată peste Prut. 

Socoteala era acum limpede: 

In munţii Oituzului, armata frânsese dela început năvala duș- 
manului, 

La Mărăști, cu toate întăririle lor, lucrate pe îndelete, duş- 
manii fuseseră bătuți şi dați peste cap. 

In sfârşit, la Mărășești, într'o luptă care durase două săptă- 
mâni, pornită din iniţiativa mareșalului «spărgător de fronturi», 
ostașii răspunseseră încă o dată: 

— Nici pe aici nu se trece, — măcar că valea Siretului e atât 
de largă. 

Aşa dar, tustrele biruințele fuseseră decisive, dar numai pentru 
onoarea noastră ca neam. Spălasem deplin rușinea nesocotiţilor 
care îngrămădiseră la 'Turtucaia o armată trimisă la abator ca o 
cireadă închisă prosteşte întrun ţarc strâmt. 

Vitejia armatei, lealitatea poporului apărându-și Suveranii și 
a Suveranilor lipiți definitiv de soarta pământului şi a neamului 
românesc nu fuseseră zadarnice. 

* 

Dar soarta era neînduplecată. Prin trădarea rusească, armata 
era acum izolată și deplin încercuită după pacea ruso-germană 
dela Brest-Litowsk. 

Cum vom mai putea apăra pământul nostru până la urmă? 

— Mai avem muniții numai pentru o împotrivire de două 
săptămâni... (așa răspunsese generalul dela Mărăști, ajuns Prim- 
Ministru). 

Când se vor sfârși și cum se vor sfârşi Anii Patimilor? 

De silă, a trebuit Regele şi toţi cei dimprejurul Său la Iaşi 
să încheie grozava pace, semnată la Buftea, ba a primit și umilința 
de a sta de vorbă cu Czernin, la Ajud. Putea zice atunci cu drept 
cuvânt: «amărit e sufletul meu până la moarte». 

Insă logica justiției veghea. După acea pace egală cu o răstig- 
nire pe cruce, Suveranul s'a recules. Știind că în ţara ocupată de 

duşman, lealitatea sa față de neamul românesc fusese răsplătită 
cu aceeași lealitate din partea celor care nu voiseră să aibă nici o 
atingere cu dușmanul, Regele i-a chemat și pe aceia, ca un «ultim 
regiment de jertfă », să îndrepte și ei ce se mai putea îndrepta 
din asprimile tratatului celui sălbatic. Aflase Suveranul că în- 
țeleptul bătrân Maiorescu nu primise să stea de vorbă cu mareșalul 
Makensen, ci-l îndreptase spre Regele Țării, arătându-i că par- 
ticularii nau cădere să reprezinte statul. 

Și astfel, capul Statului a primit un nou sprijin şi o reală mân- 
gâiere. A început a spera iarăși în tămăduirea rănilor țării. 


* 


Cu acest gând, în primăvara anului 1918, Regele pleacă să 
vadă încă o dată frontul până în pustietatea pădurilor dela Pralea, 
unde, în timpuri de pace, numai urșii străbat codrul. 

Iată Mărăștii, cu tranșeele betonate, din care Germanii văr- 
saseră grindina mitralierelor asupra trupelor noastre... 

Iată «Inţercătoarea » cu movile de sârmă ghimpată și copaci 
ciuntiți de obuze... 

Iată Cireşoaia, unde frontul dușmanului era la o zvârlitură 
de băț de al nostru şi unde bombardarea lăsase' gropi cât o pivniţă, 
făcute de o singură ghiulea... 

Pășind domol, în faţa unui cimitir cu cruci albe de mesteacăn, 
unde odihnea între alți eroi și cărturarul bucovinean, ofițerul Ion 
Grămadă, bunul rege întrebă pe ministrul care îl însoțea: 

— Poate rămânea zadarnică toată jertfa asta? 

Apoi, în aceleași zile de pelerinaj prin tranșee, o întârziere 
neprevăzută. Sosirea la Onești pe înnoptate. Totuşi Suveranul milos 
nu vrea să mai obosească trupele, amânând revista pentru ziua 
următoare. 

S'au aprins deci torţe pe câmpul defilării. 

Grozavă şi pe veci neuitată privelişte |! — Caii artileriei aproape 
schelete. Istoviţi de foame și plini de râie, abia mai aveau putere 
să târască tunurile... In lumina tremurată a torțelor, o scenă 
de Apocalips. 

Iar Regele, ca și cum ar fi vorbit cu sine însuși, întrebă iarăși: 

— Poate rămânea zadarnică atâta tristețe? 

In adevăr că nici n'a rămas zadarnică. Peste câteva luni, soarta 
războiului a şters toate nedreptățile păcii blestemate dela Iaşi, 
semnată la Buftea. 

Și astfel, Regele-martir a putut intra biruitor în Capitala Sa, 
iar armata română, refăcută pentru a doua oară, a intrat în Buda- 
pesta, după ultima zvâcnire a Ungurilor sub Bela Kuhn. (Cum 
se întoarce soarta! Tocmai cei izolați de Aliați, după trădarea 
rusească, avură parte să cucerească o capitală dușmană...) 

S'a adeverit așa dar, în chipul cel mai lămurit, că bunătatea 
şi lealitatea sunt un mare capitol nu numai în viața unui ins, ci 
au un rol decisiv și în soarta unui întreg neam. La Oituz, venise să 
lupte «cu sete» însuși Tisza; iar la Grozeşti și Cireşoaia, i-a 
ţinut calea Regele cel leal, care, împreună cu toţi ai lui, lupta 
numai pentru Dreptate. Cel care se sfia uneori să rupă o floare 
prea rară, reprezenta însă un echilibru sufletesc asemănător cu 
al lui Goethe: « Ura naţională e un lucru înjositor. O aflăm numai 
pe treptele de jos ale culturii, dar e o treaptă, de unde ea înce- 
tează cu totul şi unde te simţi oarecum mai presus de naţiuni, 
așa că priveşti norocul ori suferința unui popor vecin, ca și 
cum ar fi a ta proprie.» 

Astfel, a biruit nu cel «cu sete» de răzbunare brutală, ci Re- 
gele cu suflet omenos, triumfând fără semeție, după cum luptase 
fără de ură. 

Iată de ce, în desfășurarea vieții poporului român, Suveranul 
« întregitor de hotare » a devenit prin ţinuta sa morală însuși sim- 
bolul istoric al neamului românesc, —iertător, ca nimeni, față de 
dușmanii frânți. 

Evident, poate avea şi un singur ins un rol capital în destinul 


unui neam. 
r 


De aceea, acum, când se împlinesc zece ani dela moartea lui 
« Ferdinand cel leal » ne întrebăm cu aceeași firească emoție, ca 
şi la începutul războiului: 

Care ar fi fost cursul evenimentelor, dacă un Suveran cu 
socoteli înguste s'ar fi pus în curmezișul dorințelor neamului? 

Ce s'ar fi întâmplat, dacă poporul nostru ar fi trebuit să în- 
vingă răceala ori îndărătnicia Regelui, înainte de a învinge pe 
duşmani la hotare? 

Grea întrebare... ! Dar tocmai fiindcă e atât de supărătoare, 
ea ne explică acum pentru ce amintirea suferințelor în care a: 
închis ochii bunul rege este azi tot atât de vie, ca și în clipa 
când El şi-a luat locul de veșnică odihnă în mănăstirea Curții- 
de-Argeş. 

Cât despre rolul ce i se cuvine în istorie, socoteala e lămurită: 
Contemporanii sunt de multe ori nedrepţi, dând cuiva sau prea 
mult sau prea puţin. Posteritatea însă e totdeauna dreaptă. După 
ce partea efemeră a vieții cade în uitare, rămâne în cartea cea veșnică 
a istoriei numai amintirea faptelor de seamă, care nu se mai 
uită niciodată — mai ales când e vorba de mari evenimente, ca 
acelea în care a fost amestecat Ferdinand I. 

Căci, oricare ar fi punctul de privire al istoricilor din viitor, 
nu va putea nega nimeni adevărul că «întregirea Daciei» este 
cel mai însemnat eveniment în viața poporului din Carpaţi dela 
Decebal și Traian până în zilele noastre. 


S. MEHEDINȚI 


POEME 


I 


N’am râvnit decât să fiu vier 

Podgoriei bătute 'n teascuri lactee; 

Păzit de tăcuții dulăi din lună 

Să aleg vinul câmpului din aromele serii. 


Intr'un ceas rău, aracii stelelor 

S'au preschimbat în azur fără "'nțeles; 
Pământ neînceput de toamnă 

Ochii aprinși pentru descântec mi-ai cules. 


De-atunci noaptea lupt cu smeul cântecului 
Să-l ţintesc în fruntea visului 

Pe tărâmul celălalt. 
Ziua iau de mână sufletul florilor moarte 
Şi-aud în cerul casei natale, 
Scuturarea acelor de brad 
Lângă un leagăn străveziu și mic 

Dintre brume de paing. 


II 


Asta sunt, 
'Treerător de stele căzătoare, 
Din miezul lor de flacăre şi floare 
Să plămădesc în numele tristeții 
O pâine de lumină pentru lume 
S'o frâng în taină, versului, aproapelui. 
Născut îs ca să caut cum nectarul 
Rodeşte 'n câte un colţ de spin, 
Ori cum în șarpele de casă al visării 
S'ascunde-o diademă de venin. 


Hulubii gândului flămânzi îmi cad pe umeri 
Ca sfântului potolitor de zburătoare, 

Aș predica acestui stol de aburi al hârtiei 
Urmând lanul peniței cu grâna cerului în vârf. 
Laţuri de luceferi am legat 

In arborii bătrâni ai amintirii, 

Să prind măiastră fluturare, 

Poate copilăria fugară, 

Farmecele grele 

Să le smulg din pene, 

Să redau suflarea codrilor mei de cuvinte. 


III 


Când privirea mea se 'ncinge câteodată 
De mălura morţii 
Prinsă 'n vârful porţii 
Bucuria ca un fruct e fulgerată 
De lumina doliului tremurată; 
In ferestre se destramă vedenii plângătoare 
Imprejurul făpturii cu luna prăvălită 'n somn 
Strigată pe nume de plante. 
Mă ’nvăluie atunci 
Toate cuvintele 'ntrerupte ale muribunzilor 
Căutând spectrul familiilor, 
In plutiri zadarnice de pietre încercate peste râuri 
Și supte de apele înnăbușirii. 
Pe urmă apar tristeţile turmelor cuminţi ale pământului 
Intrând în abatoare ca martirii, 
Ruga condamnaților, pantere 'mblânzite de preoți 
Frângându-şi trupul spre iertarea păcatelor 
Vaerul copiilor tăiați de Irodul mizeriei, 
Unit cu vocile neauzite de bun rămas ale-ucenicilor 
Care-și fugăresc umbra între roți fierbinţi, 
Și al suratelor năluce din porturi 
'Trecând de pe caldarâm 
In tritonicul tărâm 
Ciuruite de sudălmi şi pofte de marinari 
Insă 'n leagăne de alge, cu ochi de sirenă mari. 


IV 


Zidarii urcă şi coboară ludioni 

Purtaţi de aripile foamei 

In vârfuri de cetate viitoare. 

Din varniţi ca dintr'o ureche năzdrăvană 
Aruncă ’n ceruri turnuri de mistrii. 

Cai albi de nori au tras la creasta schelei, 
Dar dintre ei nu-apare îndrăzneţul 

Să sară 'n șeaua ploii 

Cum s'a mai prăbușit un meşter trist odată 
Cu buzduganul soarelui în mână. 

Pe mateloţii busolei de apă 

li împânzesc în lungi chemări de seară 
Sirenele de fabrici cântând în neguri 

Sau poate îi vor duce umbra omului zidit 
Dincolo de alcool și lacrimi 

Călători — pe un scripet liniștit de lună 
Fără trezire și asfinţit 

Spre-o ţară vie și albă ca varul nestins. 


vV 


Primăvară, scăldătoare de acorduri 
Turburate pentru mine de un înger 
Să-mi cojesc tristețea singuratecă 
Și cântecul bătrân 
Ca un bolnav biblic în bulboane de parfumuri. 


Străpunge-mi în seninul așteptării 

Cu ierburi de mister adânc 

Zăpada veșnică a filelor de noapte. 

Tainul buruienelor de vis nu-mi satură aleanul 
Și mătaniile stelelor nu le mai sfârșesc. 


O creangă de oliv la geamul muceniciei mele 
Să-mi vestească ape de lacrimi și tăceri în coborire, 
Și ’n ridicarea frunţii, 

Puzderia acestui scris fără de soare, 

Roind în adiere de minuni 

Să înflorească prin poieni de ceruri viitoare. 


VIRGIL GHEORGHIU 


FRAGMENT 


— Do-mnu Măämä-ligă-reeès-cu | 

— Bulgar, cap de măgar. 

— Do-mnu Mămä-ligă-reeès-cu ! 

— Bulgar, cap de măgar. 

Eram numai doi. Doi răniți. Dar răniți greu de tot. De altfel, 
de când fusesem cules de pe câmp şi dus mai întâi în școala 
din Parachioi, apoi mutat la Silistra, eram așezat — trântit, mai 
bine zis — totdeauna pe un braț de fân, cu capul mai jos decât 
picioarele, dar în colțul cu răniți greu. 

Dimineaţa ridicau mereu de lângă mine pe câte unul mort. 

Așa murise italianul din Basarabia de jos, Anton Bulfon, greu 
rănit în stomac. 

Cum bulgarii, mai ales la început, înjurau şi loveau pe răniții 
români, pe care-i prinseseră ei, convoiul de căruţe cu răniţi, aduşi 
dela Parachioi, era aşteptat la Silistra de mulți bulgari înarmați 
cu ciomege — și nu numai de frumuseţe înarmați — bietul Anton 
Bulfon protesta mereu, că el nu e român, ci italian din Basarabia. 

Nu ştiu, dacă era soldat român sau rus, căci, cerând apă bul- 
garilor, le spunea mereu ca rușii, bratuşca. 

Murise apoi tot de lângă mine, în noaptea următoare, un plu- 
tonier de trupă din armata noastră, Petcu. Acesta o rupea puțin 
pe bulgărește, căci era bulgar de origine şi-mi ajutase puţin tâl- 
măcind sanitarilor bulgari, să nu mă mai aşeze tot cu capul mai jos 
decât picioarele. Fusese însă împuns de prea multe baionete bul- 
gărești şi, după ce răsuflase repede-repede, murise în spre ziuă. 
Această răsuflare pripită, ca semn al morții, îmi rămăsese în minte 
şi, mai în urmă, când voiam să mor, ca să scap de atâtea chinuri, 
începeam şi eu să răsuflu repede-repede. 

Când eram copil mic, tot așa îmi închipuiam că este de ajuns 
să încrucișez mâinile pe piept ca morții, spre a muri. 
Și când mă culcam seara mai supărat câteodată, mai amărit, 
cu gânduri de sinucidere, îmi puneam sub plapomă mâinile în- 
„crucișate la piept, ca să mor. Dar nu mă răbda inima să le ţin așa 
prea mult și le desfăceam de pe piept, renunțând la sinucidere. 
Acuma, ca rănit greu, aproape cu aceeași naivitate, ca în copilărie, 
credeam că răsuflând repede, ca cel ce murise, voi muri şi eu. 

Dar acum nu mai renunțam la gândul morții, acum răsu- 
flam așa repede-repede, până ameţeam. Moartea însă, veche cu- 
noștință a mea, nu mă voia, îmi dădea numai târcoale, 

Acuma zăcean în cea de a treia clasă a școalei primare din 
Alfatar, în Cadrilater. 

Trecusem în zăcerea mea prin alte două clase ale școalei. 
Din cea dintâi plină de răniți, aproape toți bulgari, fusesem scos 
repede cu targă cu tot şi dus în curtea școalei, într'o magazie, unde 
se mai păstrau vreo două table, câteva bănci și ce mai rămăsese 
dintr'o catedră. Fusesem scos din clasa unde erau răniții, pentrucă 
gemetele mele supărau — pasă-mi-te — pe niște ofițeri bulgari 
răniți și ei. 

O noapte cu furtună și fulgere și tunete dela începutul lui 
Septemvrie 1916, o petrecusem pe targă, în magazia școalei din 
Alfatar. 

Când fulgera mai prelungit și tuna mai tare, sanitarul bulgar 
Bai Hristo, care stătea cu mine, pus să mă păzească de medicul 
șef bulgar, care până la sfârşit mi-a arătat multă omenie, se în- 
china repede. Din când în când — și chiar și mai des — îmi mai 
trântea şi câțiva ghionţi, mai ales în cap, cu toate că, fiind rănit 
la cap, acesta îmi era înfășurat în vată și legături. 

De atâtea lovituri, bandajul lunecase și sângele se pornise 
din nou... 

Greu de tot și încet, tare încet, trecuse noaptea. 

A doua zi, m'au dus în palatcă. Vorba mă mirase la început, 
căci nu-mi închipuiam la Alfatar nici un palat. Dar însemna doar 
cort pe bulgărește. 

Răniţii foarte numeroși nu mai încăpeau în clasele școalei. 
— numai trei, căci una era sala de operaţii și pansat — și atunci 
în curtea mare a școalei se ridicase și un cort mare, sanitar. 


PAd 

Pe mine mă așezaseră într'o margine și, dacă aș fi putut să 
mişc cât de cât, aș fi putut sorbi apa care se prelingea pe cort, 
căci afară ploua mereu, ploua vârtos. -Setea mă chinuia veşnic 
şi, cum nimeni nu-mi dădea să beau, reveneala ploii, așa cum 
răzbătea prin pânza cortului, tot parcă mă mai alina. 

După o zăcere de câteva zile în palatcă, medicul şef bulgar 
şi-a adus aminte și de mine și a pus de m'a dus într'o altă clasă 
a şcoalei. In această clasă am zăcut singur, căci evacuase tot spi- 
talul, oprind numai pe cei răniţi greu, între care mă număram 
și eu. 

Mai apoi mă trecuse în altă clasă, unde eram tot singur. 

Intr'o dimineață, în celălalt colț dinspre ușă al clasei, am mai 
văzut un pat, în care zăcea un rănit, cu fața uscățivă și mai mult 
pământie decât oacheșe, după cât puteam eu să văd pieziș, căci 
nu mă puteam mișca de loc, nici măcar sălta capul. 

De mult eu priveam lumea numai de jos culcat pe o mână 
de fân, sau pe o targă, și lumea mi se părea altfel decât aceea pe 
care o cunoscusem mai înainte, privind-o din picioare. 

Noul meu tovarăș de suferință avea piciorul drept tăiat din 
şold și înfășurat într'un morman de vată. 

Vre-o doi sanitari bulgari îl dădăceau, și aceștia i-au spus, 
se vede, cine sunt. 

După plecarea sanitarilor, ca răspuns la un geamăt al meu; 
rănitul bulgar începu să silabisească rupt, în frământări grozave, 
la adresa mea: 

— Do-mnu Mămă-ligă-reees-cu ! 

La acestea, eu îi răspundeam numaidecât și repede, eu nu 
silabiseam : | 

— Bulgar, cap de măgar. 

Ba l-am amenințat că-l azvârl pe fereastră, deși nu puteam 
mișca nici măcar un deget. 

Cum nu-mi pierdusem până și simțul humorului, mă apuca şi 
pe mine râsul chiar de mine și jalea de noi amândoi, inamicii, că 
așa, prăpădiți cum eram, și eu și bulgarul, continuam lupta, cel 
puţin cu ocări homerice, dacă altfel nu ne mai puteam război. 
Dar ofensiva nu eu o luam. 

Mai pe urmă a venit și Petre Kreonof, sanitarul bulgar, care 
ştia franţuzește, căci era student în Elveţia. 

Acest Kreonof era grec de prin Burgas, unde avea și o moară 
cu aburi. 

La numele lui grecesc de Kreon, bulgarii îi adăogaseră un 
of în coadă, bulgărindu-l. Era un tânăr năltuț, blond, cu o față 
deschisă şi cu ochi în care-i citeai bunătatea. El îmi spuse, 
venind la mine, că noul tovarăș de spital este un ofițer bulgar, 
rănit greu pe frontul dobrogean, de artileria românească. Având 
un picior rău sfărâmat, i-l tăiaseră de sus, dar obuzul îi dăduse 
din pământul ce răscolise și tetanos. 

Trupul i se îndoia necontenit ca un arc și ciontul înfășurat 
în vată se plimba odată cu arcul trupului, fără odihnă, ca o pen- 
dulă răsturnată cu limba în sus. 

Când îl întrebau cum îl chiamă, el răspundea: 

« Si-me-on Radu-off ! » 

Cu cea din urmă silabă scotea şi un oftat prelungit și țipat, 
de parcă vorbele l-ar fi făcut și ele să sufere. Mi se părea și 
mie ciudat numele, așa cum i-l deslușeam eu, căci oful din coadă 
părea mai de grabă un oftat adăogat la un nume românesc, 

In cele din urmă, îi puseseră între dinți coada unei linguri 
de lemn, ca să nu-și muște limba. Așa, gătit cu lingura în gură, 
— îi stătea ca o cârmă, — te-ar fi făcut să râzi, dacă nu te-ai fi 
cutremurat, văzându-i zvârcolirile neîncetate, Bulgarii tot veneau 
şi-i făceau — acum — cu o seringă mare, ca pentru cai, injecții cu 
ser antitetanic. Dar bietul Simeon Raduof nu era mai ușurat cu asta. 

Kreonof îmi tot spunea: 

— Tu vois, Georges, notre blessé est bien mal; il va mourir; 
tandis que toi, tu vas guérir peut-être. 

Și în adevăr, Simeon Raduof tot mai stins gemea și se zvâr- 
colea, dar tot mereu îmi arunca, printre dinți acum și de neîn- 
teles aproape pentru alții, dar eu știam bine ce vrea să spună, 
aceeași ocară, foarte obișnuită din partea bulgarilor la adresa 
românilor; — « Do-mnu Mămă-ligă-reetscu ! » 

Replica i-o dădeam şi eu numaidecât, căci așa le spuneam 
celor câțiva bulgari dela noi, încă din copilărie: — « Bulgar, cap 
de măgar ». 

Așa au trecut vre-o două zile, şi în fiecare dimineață, ba și 
peste zi, tovarășul meu bolborosea rupt, dar cu aceeași înverşu- 
nare: — Do-mnu Măă-găă-reees-cu | 

La care replica mea suna limpede: 

— Bulgar, cap de măgar. 

Intr'o seară, Bai Hristo lăsase să mă păzească alt soldat. 
Pe când însă Bai Hristo era un bulgar ciolănos, cu un cap 
fălcos și mustăcios ca al lui Bimbașa Sava, din tabloul prinderii 
lui Tudor Vladimirescu, cel care îi ţinea locul era tare pirpiriu. 

Cu Simeon Raduof eram într'un armistițiu cam de multe ore, 
așa că noul sanitar putu să mă întrebe în nemţește, după ce-mi 
citi foaia de rănit, dacă sunt student, dacă vorbesc nemţeşte. 

— Hm, așa și așa. 

— Dar Socialist ești? 

— Socialist? Nu, nu sunt. 

— Așaa? Apoi stai. 

Urmă o ploaie de ocări, din care n'am înțeles mare lucru (mă 
învinuia că n'am oprit eu pe soldații mei să tragă în bulgari 
care sunt și ei toți socialiști). Eu zâmbeam, mai mult de naivitatea 
socialistului bulgar, care-şi închipuia că un biet elev teterist, 
cum eram eu, ar fi putut opri pe soldații români să tragă. 

Dar el înțelese altfel zâmbetul meu și, după câteva minute, 
apăru cu o vărguță în mână, cu care începu să mă croiască peste 
faţă. 

Nu puteam să mă apăr în nici un chip, nici măcar să-mi feresc 
capul, dându-l într'o parte, căci de mult nu mai puteam face 
nici o mișcare, puteam doar să închid ochii, dar ţipam. 

Atunci şi Simeon Raduof se mai trezi puțin şi mormăi, hor- 
căi mai degrabă, ca o subliniere la loviturile socialistului bătăuș: 

— Do-mnu Măă-ree&s-cu ! zi 

Acum nu mai primi nici o replică. 

Dar de strigătele mele se treziră și bulgarii din celelalte încă- 
peri și apăru pe uşă şi prietenul meu Kreonof. El întrebă: 

— Dar ce a fost? Ce e gălăgia asta? 

— Sapitarul m'a lovit, răspund eu. 

— Ei, ai avut iar un vis rău. 

— Ia întreabă-l dacă nu m'a lovit, 

Cum dialogul între mine și Kreonof era în franțuzește, sani- 
tarul socialist nu-l pricepea și, când fu întrebat, dacă adevărat mă 
Jovise, răspunse cu mândrie: 

— Păi sigur, se înţelege (răzbirăse). 


» 

Kreonof rămase consternat, căci el, judecând lumea după 
inima lui bună, nu mă crezuse niciodată, când mă plânsesem de 
loviturile bulgarilor. 

Dar şi buzele îmi plesniseră de loviturile nuielei și mă umplu- 
sem iar de sânge pe față, mai ales pe gură. 

Ce vis râu m'ar fi putut mânji așa? 

Din răspunsul lui Kreonof, adresat bulgarului, am înțeles că 
sanitarul bătăuș, care se mândrea cu isprava lui, făcuse o mare 
greșeală, lovindu-mă, deoarece medicul șef dăduse poruncă să 
aibă goleamă grijă (mare grijă) de mine. Pe urmă mi-a făgăduit 
şi mie că-l pune la închisoare... 

Asta a fost cea din urmă noapte în Alfatar,. 

A doua zi, iar un lung șir de căruţe ne-au încărcat de dimi- 
neață pe toți râniţii. 

Până atunci, răniții tot fuseseră evacuaţi, dar spitalul rămâ- 
nea pe loc. Acum și spitalul se muta mai aproape de front, în 
Dobrogea noastră şi nu mă putea lua cu el. 

Kreonof a însoţit tot convoiul de răniţi, stând în căruța mea, 
ca să nu mă gâtuie bulgarii pe drum. 

Scos cu targa din spital, cât am putut şi eu vedea de jos, 
satul Alfatar mi-a părut mare, așezat într'un fel de vale, ca o 
copaie împădurită. 

Nişte sătence mi-au pus pe targă colăcei de grâu unşi cu miere, 
iar una mai bătrână mă căina și mă bocea, parcă aș fi fost mort. 

Peste noapte, parcă și Simeon Raduof se cam foise ciudat, 
bolborosise, horcăise, dar nu-mi puteam da seama ce are. 

De aceea, mă așteptam ca la plecare, în loc de rămas bun, 
căci pe el nu-l ridicase încă, să-mi spună mie, celui care plecam 
spre alte păţanii, aceeaşi salutare: 

— Do-mnu Mămă-ligă-reets-cu |! 
dar bietul Simeon Raduof înțepenise într'o ultimă zvârcolire, 
grotesc, cu lingura între dinţi, ca o cârmă. Așa l-am văzut, când 
mau ridicat cu targa din clasă şi m'au trecut pe lângă el, scoțân- 
du-mă pe ușă afară. 

I-am spus dar, împăcat și eu acuma: 

— Dumnezeu să te ierte ! 

Era o zi caldă de toamnă. 

Căruţele înaintau greu și încet. Nu că drumul ar fi fost rău. 
Dimpotrivă, cei numai trei ani de stăpânire românească dăruise 
ţinutul cu drumuri bune. Așa că şoseaua pe care se scurgea con- 
voiul de căruțe cu răniți era bună, cum observa, cu vădită mulțu- 
mire, prietenul meu Petre Kreonof. 

Dar el, şeful convoiului, cu grije pentru starea răniților — toți 
greu răniți — încetinea pe cât putea mersul, ca să nu ne zdruncine. 
Ba mai oprea din când în când și la câte o bostană mai puțin 
stricată şi ne ospătam toți cu lubenife, adică pepeni. Apoi ne înși- 
ram iar la drum. «Șeful» care stătea în căruța mea prindea să 
îngâne câte un cântecel, ba chiar și din câte o operă. Mi-aduc 
aminte că nu mormăia chiar rău aria ridi Pagliacci, dar... pe 
bulgăreşte, așa că am început să râd, cât eram de prăpădit. Vă- 
zându-mă că râd, s'a bucurat de prima mea înveselire și, aflindu-i 
pricina, mi-a spus că în limba bulgărească multe vorbe sună cara- 
ghios pentru niște urechi deprinse cu limbile europene. Chiar 
denumirea de grec, în bulgăreşte sună gârc. 

Mi-a povestit apoi de o dragoste cam nefericită a lui, de o 
logodnică medicinistă, cu numele de Mara, care făcea serviciu 
la un spital din Sofia. M'a pus să-i făgăduesc că, văzând-o, am 
să-i amintesc de logodnicul ei Petre, care o doreşte atât. A adăogat, 
dar numai pentru mine, că de multe ori îi vine să-și facă seamă. 

Ascultându-l, în minte plănuiam să scriu romanul suferințelor 
prietenului meu Kreonof, din pricina Marei. Și mă bucuram chiar 
că mi-a căzut, aşa pe neașteptate, un subiect. Acesta a fost primul 
subiect, urmat mai târziu de altele; dar pe nici unul nu l-am scris, 
« Literatura » mea a fost doar numai proiecte. 

EI nici nu se îndoia că voi ajunge la Sofia, căci hârtia bunului 
medic şef al spitalului bulgar din Alfatar scria stăruitor spita- 
lelor următoare, pe unde aveam să mai trec, să fiu trimis la Sofia, 
neapărat, fiind un caz foarte interesant, scăpat cu greu din ghia- 
rele morții. 

— Tu sais, Georges, on craignait pour votre vie ! (Ştii, George, 
ne temeam pentru viaţa ta !) 

Dar la Sofia am trecut tocmai peste jumătate de an..... prin 
arestul comenduirii pieţii, unde eram găzduiți toți prizonierii 
de război la un loc cu dezertorii bulgarilor și cu comitagiii culeși 

de prin Macedonia. Așa că de Mara, logodnica lui Kreonof, fata 
frumușică — după cum mă încredința el—și mai ales sprințară, 
nu am mai dat....... 

Pe urmă, am început a-i mai povesti —a câta oară? — şirul 
de pățănii dela începutul războiului meu, până când glasul mi se 
stinse de tot, de drum, de osteneală, ajungând în cele din urmă 
numai o șoaptă. 

Vezi, că veneam de departe, tare de departe,....... 

% 
* * 

Când la miezul nopţii la Sântă Mărie, au început a bate clo- 
potele la toate bisericile și a vui sirenele la toate vapoarele din 
portul de pe malul Dunării, unde îmi încheiam stagiul militar, 
m'am trezit deodată şi am sărit în sus. Sub fereastra odăii mele, 
la stradă, plângea o femeie, căci băiatul îi pleca la război. Cu 
intuiţia mamelor, pricepea ea sărmana că cele ce vor urma nu 


vor fi jucărie. 

N'am mai putut dormi și, cum s'a făcut ziuă, am ieșit de dimi- 
neață. 

La regiment nu era serviciu —era sărbătoare —m'am dus 
dar pe malul Dunării, să privesc cum trec în sus trupele rusești 
încărcate în șlepuri. 

Ne bucuram ca nişte copii în vacanță. 

Dar au urmat zile încordate de așteptare, de consemnare a 
trupei în cazarmă și, pela 21 August, se hotărise ca brigada noas- 
tră să plece și ea în sus pe Dunăre, în spre Cadrilater, unde se 
părea că lucrurile merg prost. 

Și am plecat la 22 August pe niște șlepuri trase de remor- 
chetre. 

Rânduiala îmbarcării în șlepuri însă nu fusese bine făcută, 
căci soldaţii erau într'un șlep și bucătăriile în altul, fără să poată 
fi ajunse. Am încercat noi să le aducem pe un odgon întins între 
noi și șlepul cu bucătăriile, dar greutatea bucătăriilor le-ar fi dat 
până în apa Dunării și ne-am lăsat păgubași. 

— Bine ne merge dela început | 

Două zile dar, cât a ţinut drumul până la Silistra, — mai sus 
pe Dunăre n'am mers, — toți am cam răbdat de foame, dormind 
cum puteam. La compania mea, ofițerii au mâncat proviziile 

aduse de acasă de un ofiţer, prieten al meu din liceu, iar soldații au 
făcut şi ei cum au putut, mâncând mai din ce-și luaseră de 
acasă, mai din hrana de rezervă, dela sac. Ba pe urmă le rămăsese 
obiceiul de tot rodeau pesmeciorii de rezervă, — turturelele, — 
cum le spuneau ei. Căpitanul nostru, om de ispravă, se așezase 
cu noi în cabina cu geamuri a căpitanului de șlep. Pe urmă 
veniseră la noi și ofițerii dela alte compănii din șlep. 

— Ce mai faci tu, mă Stane, unde soilești? întrebă căpitanul 
'Țăranu, pe rezervistul R. Stan. 

— Soileala ca soileala, dar cu kaleala e cam prost, răspunse şi 
Stănică tot pe ţigănește, cum fusese și întrebarea. 

— A la guerre, comme ă la guerre, adăogă adjutantul batalio- 
nului. 

Și nici nu începusem încă! 

La debarcare, mâncarea gătită de 3 zile se stricase și fusese 
aruncată, Altă belea însă. Serviciul de aprovizionare n'avea sare. 
S'a gătit deci mai întâi fără sare... Rele bucate! 

Păcat de carnea de porc și de pasăre, căpătată fără parale. 
Mâncarea nu făcea nici doi bani. Toți ne aminteam acum de 
sare, cât e de trebuincioasă în bucate, ba unul chiar de o anume 
experiență a lui Haeckel cu un câine, căruia i s'a tot dat să 
mănânce fără sare şi după 8 zile a murit. Rezervistul Stănică, 
de felul lui arendaș prin Olt și om gospodar, înțelegea mai bine 
decât noi prăpădul ce ne înconjura, și spunea mereu, cu un glas 
scăzut şi amărît: 

— Eu, băiete, cum dau de o prăvălie, cumpăr un drob de 
sare și-l dau soldatului să mi-l ducă ori unde cu mine, să-mi 
pun eu în sare bucate, cât îmi trebuie ca să nu pățesc ce a pățit 
cățelul lui Mechel. - 

— Haeckel, nea Stănică. 

— Ei, fie cum o fi, Mechel, Hechel; tot un neamţ, tot un 
drac. 

„“. 

La Silistra am ajuns în dimineața de 24 August. Peste Dunăre 
era întins un pod de vase, iar pe capul podului mai marii ora- 
şului și județului. In ceata aceea sclipitoare, m'a izbit o uniformă 
nouă de colonel, uniformă de paradă. Era prefectul Judeţului. 

Cum acesta fusese mai înainte coleg de școală cu căpitanul 
meu, l-a chemat sus pe pod, l-a îmbrățișat și l-a luat apoi de 
o parte, spunându-i repede ceva și strângându-l mereu de 
mână. 

Intorcându-se la noi, căpitanul ne-a spus că avem o misiune 
mare, delicată...... ș. a., dar părea mereu dus pe gânduri. 

In ziua aceea cădea Turtucaia. 

Am trecut — fără să ne oprim — în grabă, prin oraș, pândiţi 
de ochi dușmănoși de bulgari. Afară din Silistra, spre satul mare 
Kalipetrova, sat evacuat în întregime, câmpul era plin de vite 
şi păsări, toate fără stăpân și toate ţipând mai ales de sete. 

Când să intre regimentul pe un tăpșan, să ne vorbească maio- 
rul batalionului meu, căci tot el era și la discursuri cel mai 
bun, un iepure sare și ne taie drumul, în goană. 

— Hait, zise nea Stănică iară. — Ce-ar fi zis el însă, dacă 
i-ar fi cântat și lui toată noaptea la cap o cucuvea, cum mi-a 
cântat mie, mai târziu, păzind tranșeele Silistrei? 

Numai semne de îmbărbătare ! 

Bietul maior ne spuse să ne ţinem sărita, să ne păstrăm 
sângele rece, să nu dăm o palmă înapoi, nici să nu ne audă vor- 
bind de retragere. 

„»+.„».+Și noi tot într'o retragere am dus-o pe urmă! 

Păcat de retorica maiorului ! 

Pe şosea a trebuit să facem loc unui șirag lung de căruțe care 
duceau în goană două batalioane — faimaosele batalioane 4, de. 
scutiți și reformați — ajutor Turtucaiei. 

Se înțelege că n'au mers prea departe, și răsturnându-se câteva 
căruțe s'a oprit convoiul și s'a semănat panica în trupă și căru- 
taşi, mai toți bulgari. Se strigase, nu se ştie de cine și de unde 
anume: «Vin bulgarii». De abia după o săptămână s'a mai 
putut aduna ceva din cele două batalioane. 

După ce am păzit o noapte tranșeele Silistrei, — tranșeele 
fuseseră ocupate până atunci de cele două batalioane, care-și 
lăsase acolo bagajul, — a doua zi am fost schimbaţi. Cât stătusem 
în tranșee însă, nu ne-a venit nimănui să ne întrebăm, ce caută 
oare un cioban tânăr cu oile printre noi? Tocmai la câteva zile, 
în urmă, ne-a dat mie și prietenului meu Lăzărică în minte că 
ciobanul putea foarte bine să nu fie cioban. 

Când ne-am arătat însă bănuiala noastră celor mai mari, tot 
noi vinovaţi, că de ce nu l-am arestat! Parcă ei nu-l văzuseră? 
Am fost schimbaţi dela tranșee și noaptea următoare ne-am odih- 
nit lângă șosea, eu mai mult tremurând, căci plutonierul compă- 
niei îmi pierduse mantaua. Și până am căzut, eu am tot tremu- 
rat noaptea într'o manta de ploaie a căpitanului. De unde ne 
odihneam, de lângă șosea, pe la miezul nopții, batalionul meu, 
batalion mereu în buza tunului, căci avea un maior mai destoi- 
nic, a fost sculat și trimes departe de Silistra, în spre Turtucaia, 
să asigure tuturor trupelor noastre de pe acolo, retragerea. Am 
stat dar ziua toată, în ceea ce se chiamă la carte flanc gardă fivă. 
Ne așezasem pe o coastă cu tufe și zările ni se deschideau până 
departe, căci era acolo un cot cu bălți, peste care se vedea 
tocmai la vre-o 10 km cum se închidea cotul. Am păzit noi, 
s'au scurs toate trupele și noi am rămas uitaţi acolo, căci din 
Silistra se retrăseseră toţi dela ceasul 3. In sfârşit, am plecat și 
noi. Într'un sat lipovenesc de pe malul Dunării — Tătărița, mi 
se pare — un lipovean bărbos m'a plesnit din uşa casei lui, parcă 
în obraz, cu întrebarea: 

— Dece fugiţi voi, md Românilor? — Și, nu știu cum, dar 
multă vreme în urmă, tot eu a trebuit să port ponosul, să fiu 
tras la răspundere, pentru faptele adevărate, sau de cele mai 
multe ori nu, imputate românilor. 

Silistra, pe care o lăsasem fremătând cu două zile mai îna- 
inte, acuma era cu adevărat sinistră. Pe străzi întunerec, case 
şi prăvălii ferecate, cu obloanele trase și peste tot mirosind a 
rachiu de te trăznea. Trecuseră rușii. În marginea orașului o stivă 
de saci cu făină ca un munte, lângă care era o patrulă de cazaci. 
Aceștia spuneau că vor da foc şi acestui depozit, cum -dădeau 
foc tot mereu și satelor. Dar nu știu cum au ars acestea, căci 
atunci când am mai trecut iar pe aici înapoi ca rănit, nu le-am 
găsit prea prăpădite. 


* 
* * 


Ne-am înşirat acuma la drum greu, nemâncaţi, spre Ostrov, 
unde nu ne-am oprit. Calea era anevoioasă, plină de căruțe 
fărâmate, căruţe, unele cu provizii, altele cu proiectile de arti- 


lerie. 

Cum era dar să ne ajute cinci zile mai târziu artileria noastră, 
când ea își lăsase atâta încărcătură pe drum? 

'Toropiţi, sfârșiți de osteneală, am adormit dela o vreme pe 
drum cu toții, care cum am nimerit. Eu m'am chinuit într'o căruță 
a compăniei, între lăzi și alte buclucuri «ca găina în lemne». 
A doua zi, târziu, pe la prânzul cel mare, am ajuns și regimentul 
și restul brigăzii, la Coșlugea. 

Seara am pornit în marș greu, direcțiunea Marea. Pe șoseaua 
prăfuită trecem pe lângă lacul Oltina, peste care se plecau sălcii 
pletoase şi mari. Balta apărea misterioasă și vicleană, tăcută cum 
era şi cu pete de întunerec mai peste tot....... Mergeam, ori 
dormeam? Cred că şi una și alta. Din când în când, mă mai 
trezeam și nu mai aveam lângă mine din tot plutonul, decât 5—6 
oameni. Atunci mă scuturam din amorţeală şi-mi strigam băieții. 
Cu greutate mai adunam din ei, dar tot mai puţini. Când, la 
popas, i-am luat la rost, mi s'au plâns de oboseală, de rosături 
de bocanci..... Dar și marșurile, strategice, ne înnebuniseră. 
Căci dacă am mers în noaptea întâia « direcțiunea Marea», în 
noaptea a doua am avut adirecţiunea Dunărea», pe urmă iar 
spre Mare, apoi iar spre Dunăre, până am căzut. După Coșlu- 
gea am ajuns la Dobromir. Aici un aeroplan zbură deodată pe 
deasupra noastră, aproape de pământ. Colonelul regimentului 
se aşeză pe spate și începu să tragă cu o pușcă în el. Noroc că 
nu era bun ochitor, căci aeroplanul era românesc. 

Dar seara am lăsat de bună seamă satul și am pornit-o înapoi. 
Satul rămăsese împănat cu ruși. « Aliații » noștri nu se sfiau de 
loc. Pe unde ajungeau, luau tot ce voiau, prădau, băteau, violau, 
căci ei se duceau deadreptul în sate, pe când noi le ocoleam. 

Intr'o seară am plecat iar spre Dunăre și în zori am ocupat 
în sfârşit «o poziţie » la poala unei păduri. Am săpat niște tran- 
şee şi ne-am așezat în avant-posturi. Aveam în spate o baterie de 
artilerie de câmp și pe comandantul brigăzii noastre, un moş- 
neag rezervist, cu fața roșie și cu cârlionți de păr alb ieşindu-i 
de sub chipiu. Moșneagul, tablietliu și simpatic — făcut după 
război popular de un cunoscut scriitor satiric — se aşezase tac- 
ticos pe o rogojină la umbra unui tufăriş, cu ibricul de cafea 
alături şi cu steguleţul lui albastru de comandant de brigadă 
înfipt într'o prăjină. 

Numai poezie patriarhală ! 

Plutonul meu a fost în cea dintâi noapte la garda mare, așa 
că, după o săptămână de trudă și nesomn, am avut și eu parte 
de o noapte întreagă de odihnă. 

Cea din urmă! 

Cine mi-ar fi spus că ea va fi urmată de atâtea de nesomn 
şi zvârcolire ? 

A doua noapte, am fost cu plutonul în post mic, dar n'am 
stat decât până la miezul nopții, căci atunci am fost treziți — eu 
tocmai visam rău —și am fost trimiși rezervă la trupele care 
începuseră lupta la Parachioi. De altfel și cu o zi înainte plutise 
toată ziua un balon captiv spre stânga şi tuseseră câteva iocuri 
de artilerie, dar rare. 

In zori am ajuns la marginea satului. Până s'a făcut ziuă, am 
așteptat pe coasta unui deal. In timpul acesta, am văzut doi prizo- 
nieri nemți, pe care i-am privit toți cu curiozitate și soldaţii i-au 
dăruit cu pâine albă și cu pepeni. Din aceștia aveam belșug, 
fiind tăbărîți lângă o bostană. Fratele mamei, caporal în altă 
companie, dar tot în același batalion cu mine, venise mai înainte 
şi-mi spusese, prezentându-mi-se mai întâi scurt, ca unui supe- 
rior — în glumă —: 

— Gheorghiţă, am auzit că aţi fi având nişte pepeni. Ii aveţi 
de vânzare? (Plutonul meu «spărsese » bostana.) 

— De vânzare, de vânzare, dar plata la....... încheierea 
păcii. 

Apoi, în așteptarea ordinului de a intra în foc, mai în glumă, 
mai în serios, am rânduit o mulțime de lucruri. Ba, împreună 
cu Lăzărică, mi-am făcut și testamentul. Parcă aş fi avut ce să las? ! 
Dar ceea ce mi se părea atunci o ghidușie plină de haz, numai 
peste două-trei ceasuri avea să capete o tragică însemnare. 

Aveam un carnet cu însemnări scurte, pe apucate, mai multe 
semne, ca să-mi amintească mai târziu firul întâmplărilor. Ma: 
târziu, la Razgrad, bulgarii mi l-au luat. Dar tot șirul întâmplă- 
rilor mi-a rămas adânc săpat în minte și nu-l voi uita niciodată 
până la moarte. În acel carnet aveam și testamentul meu. 

Hrănit cu literatură cum eram, așteptam cu nerăbdare — copil 
ce eram !— desfășurarea unor zile pline cu fapte. Ba, înciu- 
dat de zilele de până atunci, numai de sucăleală, numai de sâcâială, 

mi-era că o să se sfârșească războiul, fără să iau şi eu parte 
la o luptă adevărată și că o să rămân și eu ca unul din eroii 
lui Stendhal, după lupta dela Waterloo, tot întrebându-se dacă 
a fost cu adevărat de față la o bătălie. 

Dar curiozitatea și nerăbdarea mi-au fost mulțumite — și 
încă cum? — chiar în dimineața aceea. 

După ce colonelul, care era departe de noi, a chemat înapoi 
două compănii din cele patru ale batalionului, am primit în sfârșit 
ordin să intrăm în foc. 


+ 
* * 


Era o dimineață caldă de sfârșit de vară........ Am coborît 
de pe coastă în vale, apoi am trecut pe alta, am dat de o clădire 
albă, cu o mare cruce roşie pe ea — spitalul — apoi am luat-o 
repejor pe un drum între dealuri. La o cotitură, am dat de o 
ambulanță care fugea în goană, bătută de artileria vrăjmașă. 

Ambulanță urmărită de artilerie?! Mi se părea cam ciudat. 

Nu se potrivea cu cele învățate la carte. Dar câte din cele 
învățate la carte aveau să rămână în picioare? 

Când, după vre-o 15 ani dela război, eram cercetat de o 
comisie militară, care revizuia pe invalizi, aceasta lucra chiar 
sub conducerea fostului șef al ambulanței dela Parachioi — acum 
general, 

Nu mai contenea cu întrebările şi amintirile despre botezul 
lui de foc, deşi altfel părea un om destul de închis şi neapropiat. 

După ce am trecut de ambulanța fugărită de artilerie, am 
mai ocolit un deal spre stânga şi căpitanul ne-a vârit în foc 
numai pe cele 3 plutoane, păstrându-l pe al patrulea cu el, ca 
rezervă. 

Eu mi-am risipit soldaţii în trăgători și am prins a urca dealul. 
Pe muchia dealului însă, aproape să calc pe trupul unui ofițer 
român, lovit în cap, de unde i se scursese o baltă de sânge 
peste părul lung și blond. Faţa nu i-am văzut-o, căci o pelerină 
groasă verde, aruncată peste el, i-o acoperea. Inima mi s'a strâns. . 
dar am trecut înainte în goană. Pe creastă sus ne-au primit gloanțe 
ploaie, șuerându-ne pe la urechi. Gloanţele de infanterie însă nu 
impresionează decât foarte puţin pe infanteriști. Nu tot așa e 
cu focul de artilerie. Și pe noi ne-au primit și salve, salve de 

artilerie, care se întețeau din ce în ce. Salt înainte! Tot ca la 
carte, din goană, am hotărît o patrulă de legătură cu trupele din 
stânga, — eu rămăsesem la flanc, şi, din salt în salt, am ajuns 
la nişte tranșee pe coasta care se lăsa lin la vale spre poala unei 
păduri. Dar pe când tranșeele ce le făcusem eu lângă Dobromir 
erau bune, largi, pentru trăgători în picioare, acestea de aici erau 
strâmte şi prost făcute numai pentru frâgători în genunchi. Din 
urmă sosiră în goană şi căpitanul cu maiorul și cu ce trupă mai 
era dela noi și se opriră în aceleași tranșee, mai la dreapta mea. 

Valuri, valuri de soldați de ai noştri veneau din urmă, dar și 
„ss... din față, îndărdt. In curând, într'o frântură de tranșee 
pentru o căprărie, erau peste 40 de oameni, în loc de 8 şi nu 
numai dintr'un regiment, ci din vre-o cinci. 

Le-am spus că vor asculta de comanda mea, așa cum învâțasem la 
carte. Bieţii oameni! Primeau aşa de bucuroşi să aibă cineva 
grijă de ei! 

Nu e vorbă că această mulțumire n'au avut-o mult timp, căci 
după puţin am fost lovit și trântit în ţărână. Inainte de asta însă, tot 
ca la carte, tot trimeteam pe lanţul de trăgători, spre dreapta 
unde era căpitanul şi maiorul, întrebarea, ce să facem? Mi s'a 
răspuns să stau pe loc, că sunt alții mai mari decât mine, care 
au ei grija să hotărască ce e de făcut. Așa or fi răspuns, n'or fi 
răspuns așa, nu știu. Știu numai, cum mi-au spus soldaţii. 

Acum artileria dușmană ne încadrase — şi ea tot după carte — 
şi bătea tranșeea cu îndârjire: o lovitură în spate, alta în față şi 
a treia în plin. Noroc că nu prea explodau cele în plin, ci se 
înfundau cuminţi în pământul moale ! 

Soldaţii ar fi vrut să tragă și ei, dar nu se vedea nimic în 
față, așa că am oprit orice foc de pușcă....... 

— la uită-te, domnule, ăsta s'a culcat pe taluzul tranșeii | 

Căci pe clina din față a tranșeelor, clină pe care soldaţii o 
numeau şi ei barbar taluz, aşa cum îi învățase la teorie un ofițer, 
care nu putea numi altfel movila dela poligonul de tragere al 
regimentului decât biută (franțuzește: butte), pe clina din față a 
tranşeii, zic, un soldat sătea lungit cu capul la vale. 

— Ce faci, băiete, acolo? 

Dar bietul băiat sta tot aşa cum îl încremenise un glonț 
dușman. 


FRAGMENT 33 


Multă vreme în urmă, am tot auzit huruitul șrapnelelor și 
vuetul greu al obuzelor. Pe acestea, un sergent al meu mai poznaș 
le tot saluta la început cu numirile pitoreşti, învățate în citirile 
de școală din Alecsandri, despre patriarhalul război dela 1877, 
dar mai pe urmă când s'a întețit focul şi s'a îngroșat gluma, a 
tăcut mâlc. 

Un ţigan din plutonul meu se făcuse alb-vânăt de frică. Din 
raniță îi ieşea un colț de ilic înflorat de catifea, așa cum poartă 
sătencele bulgarce. Il furase de prin satele bulgărești pe unde 
trecusem, poate din Kalipetrova. 

— Bată-te Dumnezeu, să te bată, păsărico! Ai ciordit ilicul 
bulgarcei, ca să nu te întorci cu mâna goală la țiganca ta, la sfâr- 
şitul războiului! 

— Numai să dea Dumnezeu să ajungem teferi până atunci, 
dar teamă mi-e, Domnule île, că ne-om pierde p'aici şi noi 
ifectele și păsărica noastră penele, — răspunse tot sergentul cel bun 
de gură. 

Apoi, întorcându-se către ţigan: 

— Ai, mă faraoane, nu ţi-e frică co da bengan tine, cai 
umblat cu furtișag, şi pe lângă tine ne-o lua şi pe noi? Scoate 
de grabă din raniță ilicul bulgarcei, că, de te-or prinde bulgarii 
cu el, ţi-l vâră pe gât şi pe urmă te jupoae de viu. 


* 
* * 


Mi-era sete, dar n'aveam apă, fundul unei sticulțe cu coniac 
l-am împărţit cu cei de alături. Dar lichidul în gură se făcea clei. 

Cum se întâmplase, aveam în pluton pe mulți din foștii mei 
tovarăși de .joacă din copilărie și conșcolari din clasele primare. 
Atunci le fusesem monitor, acum, datorită întâmplării, le eram 
comandant. Lângă mine stătea unul, firav şi atunci și acum, 
Ionescu Cristea, și se tot strângea lângă mine, săracul, spunân- 
du-mi: 

— Gheorghiță, am copilărit împreună, acum până la moarte 
tot împreună. 

Și din toţi acei tovarăşi vechi ai mei, n'a mai rămas viu nici 
unul chiar în acea luptă. 

In fața tranșeelor, valea se lăsa de tot şi era mai mult împă- 
durită, având petece,.petece de răritură şi luminișuri pe câte 

o muche de deal. In spre stânga mult, dar departe, parcă s'ar 
fi zărit un fir de trăgători bulgari, dar nu-i puteam vedea cu 
ochii liberi, ci numai cu binoclul. In față, departe, albea un can- 
ton în fundul văi. Poate acolo îi era artileria. Incolo, dușmanul 
era nevăzut şi — mai priceput decât noi în ale războiului — 
aștepta să ne fărâme, să ne rupă bine artileria lui mai întâi şi 
pe urmă să se ivească și el. Artileria noastră lipsea aproape de 
tot. Mai trăsese și dela noi, dar amuţise de mult. Ba, din când 
în când, mai tușea greu numai un tun de al nostru, din stânga. 

Și ce îmbărbătaţi ne simțeam când auzeam și artileria noastră | 

Barem tunulețele de 53, demontate dela forturile Bucure- 
știlor — pușcoacele — nici nu ştiu dacă au apucat să spună şi 
ele ceva, că repede au fost părăsite prin bălării; ba se vede că 
până atunci artileria noastră trăsese și în noi, căci ni se dăduse 
ordin dimineața să pună toţi oamenii un ştergar alb pe raniţă, 
ca să-i deosebească artileria noastră de dușmani. 

Dar chiar din ziua aceea, bulgarii aveau și ei ştergare albe, 
așa ca să se vadă ca și noi . . s s . cc... .... 


* 
* * 


De câtă vreme stăteam așa, cu sufletul la gură, aşteptându-ne 
sfârșitul | Ni se părea de o veșnicie. 

Vedeam cum se apropie funia de par, cum, acum, acum, ne 
amestecă cu pământul vre-un obuz, căci toți eram încredințaţi că 
nu mai scăpăm de acolo. 

Și când plecasem de acasă, mă strecurasem de dimineață de 
tot, neobservat de teama scenelor de despărţire. Pe urmă, la ple- 
care, îmi părea rău, și mergeam în coloană cu regimentul ca un 
călău. Florile ce mi le aruncase pe drumul de sus dela cazarmă 
la Dunăre, o fetișcană, le socotisem o glumă proastă. Pe malul 
Dunării era o forfotă, cum nu mai fusese niciodată pe acolo și 
eu căutam acum să deslușesc vre-un chip de-ai mei, sau barem 
vre-un chip cunoscut. Dar nu mai văzusem pe nimeni! 

. + «+ „Plecasem pe furiș. Și acum? Ce mai puteam zice acum? 

Dar pe soldaţi aproape nu-i mai puteam ţine pe loc. Săreau 
mereu și se topeau îndărăt. Vocea căpitanului meu, cu adevărat 
un erou — a murit mai târziu în luptele de lângă Bucureşti — o 
auzii mustrând pe lordănică, un caporal al meu, care sărise din 

şanţ, gata să fugă. Auzii și răspunsul: — Sunt rănit, Domnule 
căpitan. 

Glasul sublocotenentului Stănică, cel speriat de lipsa de sare, 
sună tot din dreapta,- parcă mai amărit ca de obicei, mai de 
cobe — unii îi spuneau așa, iar un rezervist mai franțuzit îi spunea 
defetist : 

— Mă băieți, mă, nu fugiţi, mă, că ne prăpădim toți, mă și 
ne și pierdem și ţara, măăă | 

Dar din stânga mea, de departe, valul de soldaţi dădea înapoi. 
Ne scosese din tranșee. i 

Piu 

Nici n'am apucat să fac câţiva pași și...... o huruială groaz- 
nică deasupra capului meu, urmată de un pocnet sălbatic şi m'am 
trezit cu fruntea în țărână în valea aceea. Un șrapnel mă trăznise 
în cap. Eu credeam că un obuz. Și aşa au crezut mulţi din jur. 

Conştiinţa nu mi-am pierdut-o numaidecât. Auzeam tropotul 
soldaţilor care fugeau toţi în goană nebună, mulți căinându-mă, 
îi auzeam bine, —nu m'a înjurat nici unul, — şi voiam să le strig, 
să mă ia cu ei, dar un junghi ascuţit în piept mă ţinea și nu mă 
lăsa să răsuflu, necum să vorbesc. Așteptam să-mi treacă jun- 
ghiul ca să vorbesc. Pe urmă, printr'o înlănțuire absurdă a gân- 
durilor, am avut conștiința că mor. Dar, în acelaşi timp, am fost 
şi nedumerit, scandalizat chiar, că mă înșelase presimţirea cu care 
pornisem la război, că m'am să mor. Intr'o fulgerare, am avut 
apoi un noian de senzaţii: un regret adânc, nespus, că mor tânăr, 
că mor ca un câine, în țărână, chiar frânturi din viața mea de 
până atunci, parcă, ce viață putusem eu trăi până atunci? 

Apoi, cum eram cu capul la vale şi sângele îmi intra sărat 
în gură și cenușiu parcă în ochi, mi-am zis că-mi curg creerii. 
Mi-am amintit şi de o discuție de mai înainte cu un prieten, 
discuţie asupra compoziţiei creerului, — poate nici nu discuta- 
sem așa ceva, — când eu susțineam că substanța cenușie e mai 
multă, iar el că cea albă. Mi-am zis: —« Vezi, tot eu am avut 
dreptate și o să i-o spun», deși cu o clipă înainte aveam con- 
știința că mor. Am încercat pe urmă să-mi văd unghiile, dacă se 
învineţesc, căci ştiam că ăsta e semnul morţii, am şoptit, ori 
mai degrabă numai am gândit, un nume și....... n'am mai știut 
nimic. 

Acest lucru s'a întâmplat pe la ro dimineaţa, cum mi s'a 
spus cu vre-o doi ani în urmă. 

Leșinul meu a ţinut până pe înnoptat — era 31 August. 

Când m'am trezit, am fost foarte mirat că nu murisem. Lângă 
mine doi inamici își făceau adăpost cu lopăţica, căci o mitralieră 
românească toca repede, repede din față. 

Prin ce joc al minţii, mi-am spus, să le vorbesc nemţește? 

— Toten Sie mich! (Omorîţi-mă). Dar mi-am spus numai- 
decât că am făcut o greșeală, că trebuia să le spun żöten. Unul 
din inamici, blond şi cu ochelari, mi-a răspuns foarte mirat peste 
umăr: 

— Unsere Soldaten sind keine Räuber — (Soldaţii noștri nu 
sunt tâlhari). Observasem că avea un accent deosebit de al 
profesorului meu de germană, din liceu. 

Neamţul de bună seamă era foarte mirat, că aude vorbin- 
du-i-se nemțeşte de unul din cadavrele care zăceau semănate 
împrejur. 

Am cerut apoi Wasser (apă), dar mi-au răspuns: Kein Wasser ! 
(nu-i apă), — și au plecat, sau eu am mai leșinat, nu pot să-mi 
dau seama. 

Adevărat însă, cei dintâi doi inamici n'au fost tâlhari, poate 
şi pentru că erau nemți, poate unde erau prea zoriți, dar bulgarii 
care au tot venit apoi, au fost tâlhari cu vârf și îndesat. Nemţii 
se mulțumiseră să-mi culeagă doar armele și pe urmă plecaseră 
în grabă. 

Au venit apoi bulgari.... Aceştia s'au repezit numaidecât 
să-mi scotocească buzunarele, mi-au luat ceasul mai întâi și banii 
din buzunarele de afară. Ceasornicul l-au dus repede la ureche să 
audă cum bate și au fost mulțumiți că țăcănea tare. Mi-au mai 
dat una cu cizma în coaste și m'au lăsat. Imi cercetaseră mai 
întâi mâinile, deget cu deget, pipăindu-le, să vadă dacă n'aveau 
vre-un inel. N'aveam. 

— Nu te-au căutat şi în gură? mă întrebă, mai târziu 
mult, la Giurgiu un camarad evreu, când ne întorceam din Bul- 
garia în țară, ca invalizi. 

— In gură? De ce să mă caute în gură? 

— Să vadă, dacă n'ai vre-un dinte de aur. 

— Ei, şi dacă aveam? 


FRAGMENT 37 


— Dacă aveai, ţi-l scotea şi-l lua. Sau, dacă nu putea să 
ţi-l scoată, îţi tăia capul, ţi-l våra în traistă şi pe urmă când 
avea răgaz, ţi-l scotea frumusel. Că sunt oameni care preţuesc 
aurul. ... 

Eu eram căzut între fronturi, și inamicii care mă tot suceau 
în fel şi chipuri erau patrule. Le auzeam de departe bălăgănind 
baionetele de lopeţi și credeam că sună bidoanele de apă, cum 
ştiam dela ai noștri. De aceea îi aşteptam cu nădejdea, mereu înșe- 
lată, că-mi vor da să beau. Au venit alții, care au mai luat ce-au 
mai găsit prin buzunare: batiste, mănuși — toate vechi şi pono- 
site. A treia patrulă n'a mai găsit nimic în buzunarele de afară. 
In cel dinăuntrul hainei — poate până atunci bulgarii nici nu 
ştiau că există așa ceva —n'au căutat. 

Eu ceream mereu apă. Săptămâni întregi în urmă setea mi-era 
tot nestinsă, pierdusem atâta sânge ! Unii mi-au dat puţină, iar 
unul mi-a oferit o crestătură...... de pastramă. Asta-mi mai 
lipsea la setea mea ! 

Dar gemetele mele atrăgeau toate patrulele. Bulgarii dintr'una 
înciudați că nu le dădeam lămuriri asupra trupelor noastre, au 
început să tragă în mine. Dar nu mă nimereau, căci era noapte 
fără lună. Și atunci unul mai cu cap s'a aplecat jos, mi-a ridi- 
cat capul, pe când celălalt a pus pușca în piept şi a tras cu ţeava 
lipită de mine, ca să fie mai sigur. Dar cel dintâi care-mi spri- 
jinea capul, hotărît lucru, acesta era un bulgar deștept, și-o 
fi făcut socoteala, că glonţul tras de tovarășul lui, după ce-mi 
va fi trecut prin piept, va nimeri și în el. Și judecând așa, mi-a 
dat drumul chiar în clipa când se descărca arma. Atunci glonţul, 
în loc să meargă în jos, să-mi spargă pieptul, cum lunecasem eu, 
mi-a apucat numai umărul, pe care mi l-a străpuns, strecurân- 
du-se printre oase. 

"Toate astea parcă nici nu mă priveau pe mine, parcă era vorba 
de altul. 

Când mi-a trecut glonțul prin umăr, am simţit o greutate 
mare rupându-mi-l și m'am rostogolit pe dreapta — până atunci 
zăcusem pe partea stângă. Am mai scos un geamăt. Bulgarii mi-au 
mai tras un foc în cap, aşa de aproape de urechea stângă, că mi-au 
asurzit-o pentru vre-o lună. Eu credeam că mi-au spart și tim- 
panul, dar nu mă nimerise. Și zar am murit. 

Ei m'au lăsat apoi, crezându-mă în sfârşit mort. 

Dar mai târziu m'am trezit iar și din acest leșin și eram acum 
tare înciudat că tot nu murisem. Ba eram hotărît să spun bulga- 
rilor, dacă s'or mai întoarce, să-mi mai dea una și bună — în 
nodul vital, în ceafă — ca să sfârşesc odată. Căci eram tare mirat 
că tot nu murisem, socotind câte lovituri primisem: 

— Un obuz îmi sfărâmase capul, risipindu-mi creerii — 
în realitate fusese numai un șrapnel, care-și plouase gloanţele în 
capul meu — un glonţ îmi sfărâmase pieptul, un altul îmi spăr- 
sese urechea stângă (așa credeam eu), și tot nu murisem. Greu 
omori un om! 

.“. 

Acum mi-era și frig şi am dat să-mi scot tunica, să mă înve- 
lesc cu ea, căci așa credeam eu că o să-mi ţină mai cald, dar 
n'am izbutit decât s'o deschei și am rămas așa cu ea desfăcută, 
n'am putut s'o dezbrac. Pe urmă m'am apucat să-mi desfac mole- 
tierele — de ce? — dar asta a fost cea din urmă mișcare volun- 
tară a mea, căci de abia începusem a desfășura una și mâinile 
mi-au rămas încleștate pe ea. 

Când am fost ridicat mai în urmă şi dus întrun spital — 
şcoala din Parachioi — mi-au fost descleștate și mâinile, dar 
aveam mereu convulsiuni luni în urmă și-mi frământam mâinile, 
încurcând între degete vre-un capăt de cearceaf sau colț de pătură. 
Asta-mi făcea iarăși rău. Țipam și trebuia să vină un sanitar 
să-mi descleșteze mâinile. Sau dacă n'aveam nimic în mâini, 
acestea Îmi înțepeneau sucite, strâmbate, de trebuiau frecate şi 
îndreptate iarăși. Și tot așa: spasmuri şi convulsiuni. 


* 
* + 


Leşinat așa ca mort am mai stat și ce mai rămăsese din noapte. 
M'am trezit a doua zi târziu. Soarele era sus şi fierbinte şi bun. 
Mă încălzise. Dar muștele roiau pe mine ca pe un cadavru. Peste 
tot câmpul, unde cu o zi mai înainte fusese iad, acum era o 
pace adâncă, o pace idilică. Și parcă se schimbase și decorul. 
Neştearsă mi-a rămas impresia din dimineața aceea. Sunt ani 
mulți de atunci și o simt cu aceeași prospețime ca şi atunci. 
Parcă mă nâscusem din nou. 

Dar cu un așa de aprig, de sălbatic dor de viaţă, și cu o așa 
de adâncă părere de rău că am să mor tânăr! 

Luciditatea tot o păstrasem, dar înlănțuirea ideilor se strica 
întrun punct. Mă gândeam să mă scol, să merg să găsesc un 
doctor, care să-mi facă trepanație la cap și să scap, să mă vindec. 
Dar nu puteam nici să mă îndrept —zăceam cu capul la vale. 
Mai ridicam doar puţin capul, prea puţin, și, ca să gonesc 
muștele, să nu-mi intre în gură, suflam slab. O! muștele sunt 
tare rele și stăruitoare pentru cine nu se poate apăra de ele! 
Lucrul acesta l-am simţit mereu și chiar mai târziu în spitalele 
bulgărești, căci, pe când răniții bulgari erau apărați de muște 
cu câte o crenguță de rude sau fetișcane bulgăroaice, pe mine 
prizonierul — bulgarii ziceau rob — muștele foiau nesupărate, in- 
` trându-mi în ochi sau chiar în gură. 

Dar pacea aceea adâncă și caldă de început de Septemvrie 
fu repede turburată și iar începu o luptă de artilerie pe deasu- 
pra mea. 

Iar hârâitul de morișcă al șrapnelelor, iar vuetul greu al obu- 
zelor. Gândeam — cu humor — că o să mă omoare a doua oară. 
Dar ca și în ajun, multe din proectile nu se spărgeau, ci se înfun- 
dau în miriște. Mai pe urmă au început să tragă și cu mitralii 
şi eu auzeam acum și foşnetul spărturilor prin iarba dimprejurul 
meu. Dar nu m'a mai lovit nimic. 

Am mai leşinat și m'am trezit luat pe sus și dus pe coastă 
mai sus și așezat cu capul ca lumea, în loc de perină pe o raniţă, 
la umbra unui păr mare sălbatic, cum sunt mulți prin țarinile 
noastre. 

Cine erau cei ce m'au ridicat? Nu mi-am putut da seama 
atunci. Știu numai că parcă erau artileriști, Mai târziu mult, 
socotind şi controlându-mi amintirile mele cu ale altora ce au 
luptat prin apropiere atunci, am ajuns să zic că erau sârbi, un 
regiment de artilerie, din divizia sârbească ce a luptat cu noi în 
Dobrogea. Prin spitale, pe unde am mai trecut apoi, pe lângă 
mulţi. răniți români și bulgari, erau și câţiva sârbi. Români nu 
erau. Bulgari iar nu, și nici ruşi, cum mi se părea mie la început, 
cu toate că n'aș jura că n'au fost ruși, cum de altfel crezusem atunci. 

M’au șters de sângele de pe față. Cum zăcusem cu capul mai 
jos și mai întâi pe stânga, apoi pe dreapta, se făcuse sângele închegat 

ca o mască groasă pe fața mea. Asta mă mai apărase şi de 
muște, care nu mă puteau ajunge cu acul lor, până la piele, 
prin așa scoarță. M'au pansat la cap cu vată multă, cu aceea din 
pansamentele individuale, roşiatică. Dar, tot pipăindu-mă pentru 
rana dela umăr, — căreia dealtfel n'au avut ce să-i facă, n'au 
pansat-o, — au dat și peste ce aveam în buzunarul dinăuntrul 
al tunicii — niște bani care scăpase de buzunărelile bulgarilor — 
și mi i-au luat, cu toate protestările. 

Mai este drept însă, că s'au bucurat mult când, după ce m'au 
şters de sânge, au dat de un chip omenesc și au început să 
chiuie și să joace împrejurul meu, ca sălbaticii. 

Strigau mereu: jiv, jiv, ceea ce ar însemna, adică: zrâește, 
trăește, ori viu, viu, dar ceea ce, mie celui amețit cum eram, mi 
se părea că e numele unui soldat al meu Jipa, care mă rugase 
chiar în dimineaţa luptei să am grijă de semnul lui de intitate — 
identitate — după care ar fi putut fi găsit în caz de moarte. 
Imi ziceam că trebue că au găsit și pe bietul Jipa. 

Cei ce m'au cules mi-au dat în sfârşit și apă. Dar, cum nu 
puteam să ţin bidonul în mână, mi-au dat ei, cât mi-au dat 
ca lumea, dar setea mare era nestinsă. Au început apoi să-mi 
toarne de sus cu bidonul în gură. Se înțelege că m'am înnecat 
şi apa a ţâșnit în sus din gură, ca dintr'o fântână arteziană. 

A venit apoi din patrulare un tânăr bondoc, cu pantaloni de 
postav albastru — era cadet mi se pare — și m'a poftit să merg 
şi pe mine în patrulare cu el, ceea ce mă face să cred că, cei 
care mă culeseseră nu erau bulgari, căci nu mă puteau pofti pe 
mine — dușman — să-i ajut la patrulare. Cu toate astea tânărul 


cadet a avut și un gest..... bulgăresc. A azvârlit în mine — în 
glumă — cu o scurtătură, care m'a lovit în piept și mi-a tăiat 
suflarea. .... In timpul acesta începusem a azvârli din picioare 


în sus, frământându-le, parcă aș fi încercat un danț nou, culcat 


pe spate” cu picioarele în sus. 
Pe urmă altă caznă, ca să-mi afle rangul social și cel din oştire. 
Nu ştiu cum or fi socotit, ce-or fi chibzuit, dar mi-au spus mereu: 


îuncher, iuncher. 
Și am stat așa la umbra părului sălbatic din țarina dobro- 


geană, cu capul pe o raniță, ca pe o perină, zăcând ca lumea, 
până pe seară. 


FRAGMENT 41 


Cerul de deasupra şi priveliștile dimprejur îmi lunecau vede- 
rilor, fără să le våd. 

Luciditatea însă iar mi se aburea, iar se strica într'un loc firu] 
senzaţiilor şi al gândurilor. | 

Credeam că sunt cules de un regiment românesc de artilerie 
călăreaţă, pe care parcă l-aș fi cunoscut mai de mult, care ar fi 
fost anume un regiment de călărași, din orașul de unde eram. 
Și mă miram că regimentul cunoscut mie ca regiment de călă- 
rași era în realitate unul de artilerie, călăreață însă. 

Și mereu danțul născocit de mine atunci: culcat pe spate și 
bătând aerul cu picioarele zvârlite în sus...... 

Pe seară, o căruță plină cu fân, în care m'au suit și m'au por- 
nit spre spital. Cât îmi dăduseră de băut până atunci, și tot îmi 
era iar sete. Așa că deschideam gura să sorb picăturile unei ploiţe, 
care începuse a picura tocmai atunci. 

Cât a ţinut drumul? Pe unde m'au dus? N'aș putea să spun. 
Și nici dacă am ajuns tot la spitalul văzut de mine cu o zi, — 
sau două? — mai înainte. Știu că am ajuns la o şcoală primară, 
prefăcută în spital, și că am fost aşezat pe o mână de fân jos 
pe podea. Un sârb gros, ori rus? ofițer, se plimba printre noi, 
— nu mai erau mulți răniți, — uitându-se gânditor la o hartă 
a României, hartă veche şi ruptă, care atârna pe un perete. 
Și-mi aduc aminte că partea de jos cu Muntenia și Dobrogea 
era ruptă de tot, rămăsese numai pânza — un fel de prevestire 
a celor ce aveau să urmeze. . 

Dar afară începuse vuete de artilerie şi de luptă. Toţi răniții 
— şi eu — simţeam că se petrece ceva. Un huruit de motor de 
automobil, un semnal ascuţit și ofiţerul cel gros — nu singur, de 


bună seamă, — plecă repede. 
Cred că bulgarii, respinși mai înainte, dăduseră un contra- 


atac și luaseră satul cu spital, cu răniţi, cu tot. După un timp 
scurt, în care nu se mai auzeau decât vaiete și cereri de apă, 
au apărut şi fețele mongole cu ochi de ciur ale bulgarilor. Acum 
eram în spital, nu mai puteau să ne omoare, dar mai era altceva 
de făcut: să ne prade. 

Unul s'a repezit și mi-a luat ghetele din picioare, altul, dela 
gât un ban de argint, pe care aveam săpat numele. Era o meda- 
lie albă nemţească, cu chipul lui Iulius Caesar pe o față.... Și 

așa, bietul Caesar fu luat prizonier de bulgari, sub forma unei 
medalii, mai înainte ca surghiunitul dela Tomis, Ovidius, să 
cadă prizonier tot la bulgari, sub forma de bronz a Statuiei. 

Eu am protestat cât am putut, alcătuind în mintea mea ceva 
pe slavonește, așa ca să înmoi inima hoțului: 

« Maica talisman, maica talisman», dar zadarnic. 

Am fost lăsat şi fără semn de identitate, cum mai fusesem, 
mai înainte ceva, lăsat și fără încălțăminte. 

Tot nu mai puteam merge! 

Toată noaptea m'a chinuit un rău surd. Hârâiala șrapnelului 
o auzeam aevea și pocnetul sălbatec ce urma era junghiul care 
mă săgeta prin cap, când se spărgea şrapnelul. Visam numai apă 
și pepeni. Acum îmi părea grozav de rău, că nu băusem apă la 
trecerea noastră prin orășelul Ostrov, cum se repeziseră soldaţii 
să facă, mai ales că eu știam că apa de băut fusese adusă în oră- 
şel de un prieten inginer. 

— Vezi, ce-o să zică, bietul Alecu, că i-am disprețuit lucrarea? 

Şi-mi mai părea rău acuma și de pepenii din Lipnița, «satul 
cu pepeni», cum îl botezasem eu și cu căpitanul meu, pentru 
că, trecând prin el, gospodarii ne dăduseră pepeni mulți, atâţi 
cât nu putuserăm mânca. 

Dar cum s'a făcut ziuă, un lung șirag de căruţe ne-a încărcat 
pe toți cam cum s'a nimerit, fără multă alegere și chibzuială. 
Cu mine, ba mai bine zis, peste mine în căruță au pus pe italia- 
nul din Basarabia, Anton Bulfon, greu rănit și el în pântece. 
Cum l-au așezat, mi-au apucat mâna stângă sub el și așa am 
stat până la Silistra, cale de o zi. 

Nici eu, nici el n'am putut mişca, așa că am stat, eu cu 
mâna dedesubt, el deasupra, văitându-ne amândoi. 

Drumul era lung şi greu, pentrucă și ocolea calea dreaptă 
şi ușoară pe şoseaua bună de lângă Dunăre, șosea prea aproape 
însă de bătaia armelor româneşti de pe malul stâng. Ne-au dus 
dar prin păduri, am coborit văi, am urcat dealuri grele. La un 
urcuş mai greu, un șef bulgar a strigat într'o românească stricată: 

— Mă Romanților, dați-vă jos bre, care puteţi, să mergem 
la deal mai ușor. 

Eu, cât eram de prăpădit, mă simţeam vinovat că nu mă pot 
da jos, ca să ușurez căruța. 


FRAGMENT 43 


Ce bucurie am simțit, când am ajuns la o fântână! Mi se 
pare că eram lângă un sat, căci am văzut o săteancă ce ne privea 
cu ochii plini de lacrimi, şi eu aș fi rămas acolo la fântână să 
tot beau, cum visam mereu să mă văd la malul Dunării, să mă 
culc jos și să beau, să beau, să-mi sting setea mea nestinsă. 

Dar între mine și cealaltă lume a mea se pusese parcă un zid 
de nestrăbătut, un zid până la cer. 

Rănit de moarte, trăgeam să mor singur, ca un câine, în străini, 
printre dușmani. 

Voiam să mă frământ, să strig, sd urlu, că n'am murit, să 
vină să mă ușureze. 

Dar nimeni din ai noştri nu mai putea veni să mă ajute, 
să mă ia. 

G. BANEA 


PROCESIUNE LA TORRE 
ST. AGOSTINO 


— Carminuccio ! Hei, Carminuccio |! 

Nelina coborî de pe cap conca 1) plină cu apă, își şterse mâi- 
nile de şorț și trase copilul aproape. 

— Du-te repede la Osteria marinarilor 2) şi vezi dacă Leandro 
e acolo cu ceilalți; dacă nu, scoboară în grabă până la plajă şi 
vezi dacă «La Rondinella» e trasă pe nisip şi dacă plășile sunt 
întinse la uscat. Bagă de seamă să nu te oprești la joc și să vii 
într'un suflet înapoi; a sunat de mult «Ave Maria» și mai am 
de lucru până la procesiune. Dacă vii repede îţi dau cinci smo- 
chine și o felie de prosciutto2). Repede Carminuccio ! 

Copilul se 'ndreptă în goană. La colțul pieții, înainte de a 
cobori treptele, se 'ntoarse râzând spre Nelina și-i strigă: 

— Leandro a zis că nu mai vine la tine nici dacă îi dai o concă 
plină de smochine coapte | 

Fata se îmbujoră, încruntă din sprincene și privi speriată îm- 
prejur. Noroc că piaţa era pustie şi nu auzise nimeni batjocura 
zvârlită de copil. De zece zile nu mai venise... Și unde era să-l 
mai vadă? Zia 4) Luisa o ţinuse mereu ţintită în casă cu boala 
ei ce nu se mai sfârșea, şi la slujba de Duminică, pentru care se 
pregătise atât, nu putuse să meargă. Atunci se găsise Sor Pepino 
s'o trimeată cu sămânță de viermi de mătase la maica Agnese, 


1) Vas de aramă. 

2) Hanul marinarilor. 
3) Șuncă. 

4) Mătuşa, 

tocmai la schitul « Madonei dintre stânci ». Incercase să se împo- 
trivească, o podidise plânsul şi minţise că în Duminica aceea 
trebuia să aprindă candela Fiicelor Mariei și că Don Vincenzo 
ar pedepsi-o dacă n'ar fi de dimineaţă la biserică. Dar Sor Pepino 
făgăduise că va cere învoiala preotului și, cu inima grea, Nelina 
plecase în zori şi se înapoiase de-abia în amurg, când jocul la 
Osteria se sfârșise și pescarii plecaseră să întindă plăşile în larg. 

Intră în bucătărie, puse conca pe vatră şi muie în lighianul 
de aramă vălul. Rochia lungă cu regulate cute netede atârnă în 
cui şi în penumbra odăii răsare ca o coloană de marmoră albă 
cu împietrite râuri dăltuite. De două zile spală și calcă, Cu săp- 
tămâni înainte şi-a cumpărat mătasea și vălul la târgul din Gaeta. 
“Trebuia să fie cât mai frumoasă la procesiunea din Vinerea Mare. 
De când o așteaptă !... Cât s'a rugat de Don Vincenzo s'o scoată 
din rândul monoton al Fiicelor Mariei și s'o lase să vie imediat 
după Ponţiu Pilat, în urma Crucii, printre Sfintele Femei. Acolo 
ar fi fost văzută mai ușor şi era atât de aproape de garda preto- 
riană | Dar n'a lăsat-o, spunând că Sfintele Femei erau mai în 
vârstă și nu poate să ia locul Gigei și Isolinei care de ani de zile 
îmbracă văl cernit, şi cine ar mai rămânea în corul îngerilor, dacă 
toate s'ar îmbulzi în urma lui Pilat. Dar s?o fi făcut ea pe Mag- 
dalena ! Au sărit arse toate fetele strigând la Don Vincenzo, când 
ea ceruse cu vocea tremurată și răgușită de emoție să fie Mag- 
dalena. 

— Cum o să faci tu la Maddalena când ai părul așa de negru 
şi creț! La Maddalena era castanie şi avea plete lungi şi mătă- 
soase. Manuelita e cea mai potrivită. 

Şi fetele mângâiaseră cozile lungi și castanii ale ciociarei 1). 

Manuelita ! In clipa aceea văzuse o flacără roşie și ochii i se 
împăenjeniseră. Işi mușcase buza de jos până la sânge și fugise 
acasă, Și așa rămăsese tot în rândul lung al Fizcelor Mariei. 

Așteaptă cu bărbia în pumn, dusă pe gânduri lângă conca 
pusă la fiert pe pirostrii. De când a venit Manuelita în sat, Leandro 
parcă e altul. Leandro al ei! Deşi e un an aproape de atunci, 
ţine minte una după alta, lămurite și aevea ca fiecare rugăciune 
din rosariu, toate zilele lor de dragoste. Ca un şir de metănii cu 


1) 'Țărancă din Frosinone, care poartă opinci, $ 

boabe mici la început şi care ar crește apoi pe nesimţite, așa se 
înșiră regulate, clare în mintea ei, toate frânturile de suflet, cu 
bucurii și cu dureri neînchipuite, ce s'au împletit în lanțul greu 
ce acum o gâtue. Și în câte nopţi, după ce Zia Luisa suflase în 
lumânare, n'a rămas cu ochii pironiți pe dungile subțiri de lu- 
mină ce pătrundeau prin obloanele închise și ca pe un portativ 
a înșirat notele zglobii sau jalnice, rămase în amintire ca un cântec, 
după întâlnirile lor. Cât îl iubea! 

Era la culesul castanelor, anul trecut în Septemvrie. Se gră- 
bise culesul pentrucă toamna se anunţa ploioasă și se temeau să 
nu putrezească recolta în câmp. Coborîseră de dimineață un cârd 
de fete şi băieţi pe lângă măgărușii încărcaţi cu coșuri de nuiele 
și împodobiţi cu frunze roșii la urechi și ciucurei de lână. Ea 
era în grup cu Giuliana şi Maria, nepoatele lui Sor Pepino. Prin 
vii îngălbenise frunza și dealurile ruginii descreșteau în arcuri 
de aramă până departe, la țărmul mării albastre. Cu ploile în- 
colțise iarba nouă și, în auriul viilor, tufişurile verzi puneau con- 
traste de frăgezime și răcoare. Plutea în aer umezeală şi o mireasmă 
jilavă de sevă. In golful adăpostit de vânturi, toamna e dulce 
şi înverzită ca o a doua primăvară, în care însă mirosul amărui 
al castanelor, răşina fructelor de cipreși şi stratul de frunze ce 
încep să putrezească adaogă o mireasmă nouă pe lângă parfumul 
de iarbă și de muguri, o mireasmă caldă și răzbătătoare, puţin 
apăsătoare şi cafe dă acestei noi renașteri a naturii, un caracter 
tainic și neliniștitor; s'ar zice o primăvară în care exuberanţa şi 
ţâșnirea sevei sunt domolite de un înţeles nou, ce înfrăţește naşte- 
rea cu moartea, înmugurirea cu putrezirea frunzelor. O primă- 
vară galeșă și învăluită e toamna pe țărmurile golfului Terracina. 

Nelina era veselă, dar de o veselie încordată ce-i răsucea nervii 
obositor. Nu dormise bine peste noapte, se trezise mereu din vise 
încâlcite cu inima bătându-i în urechi. Zia Luisa credea că cineva 
i-a făcut la jetattura 1) și-i atârnase la gât un corn de mărgean. 
Fata presimţea însă ceva neobișnuit, ceva care pândea parcă în 
tufișurile înflorite de genziana şi urca până la ea cu miros ame- 
titor de pământ umed și de iarbă proaspătă strivită, ceva care o 
făcea să tresară neliniştită și să tremure așteptând. 


1) Deochi, 

Umpluse două coșuri şi acum era suită în ultimul castan pe 
care avea să-l culeagă, un castan singuratic, crescut aproape în 
stâncă, într'o vălcea, la o mică depărtare de coastă. Ceilalţi cu- 
legători coborîseră coșurile şi le încărcau pe asini; se auzea larma 
lor voioasă pierdută departe. Acolo sus, pe o cracă, o castană 
mare scotea obrazul lucios din învelișul verde, pe jumătate plesnit. 
Nelina se întinse s'o ajungă; în mișcarea grăbită piciorul pierdu 
reazimul şi fata alunecă printre ramuri. Cu greu se agăță de un 
ciot şi rămase prinsă într'o mână, spânzurând în gol. Și iată 
Leandro trecea cu coșul plin. Zvârli coșul în iarbă și puternic 
prinse trupul fetei care căzu moale. Se porni pe râs, roşie, și în- 
cercă să se desprindă din leagănul braţelor lui. Leandro simți 
trupul plin și tânăr zvâcnind și obrazul cald al fetei lângă obrazul 
lui. Se aplecă mai tare și văzu parcă întâia oară genele lungi peste 
sclipirea umedă a ochilor, buzele cărnoase și la piept bluza între- 
deschisă din care mijea rotunjimea lină cu reflexe palide a sânilor. 
Un fulger îi alunecă de-a-lungul coapselor şi privirea-i se scurse 
ca o scântee înfiorând toți nervii fetei. Se simţi suptă ca într'o 
vâltoare care o trăgea la fund, topindu-se în dorinţa ce ţipa 
în mușchii tari încolăciți în jurul ei. Era frumos și înspăimântător 
așa cu ochii cruzi, cu părul zbârlit ca o coamă, un nod de guri 
lacome deschise s'o soarbă. Şi fata înțelese deodată că avea să se 
întâmple ceva pentru care totul fusese hotărît, ca să se împli- 
nească rostul ei, ca rostul stelelor, al toamnei şi al ierbii. Nu se 
mai zbătu, o moleșeală turbure i se împrăștie în sânge ca un abur, 
închise ochii și numai inima continuă să tresară ca o vietate prinsă 
în laţ. O învălui respiraţia lui gâfâitoare şi gura și-o simți prinsă 
într'o încleștare umedă și moale ca o meduză care s'ar închide, 
prinzând în carnea ei fluidă, contopind în ea. Trupul i se prefăcu 
în vâlvătae, apoi în floare de lumină ce se desfăcu învoaltă, vi- 
brând cu rezonanţe adânci până la marginile conștiinței, trecând 
dincolo, cu ecouri prelungite, departe, în noaptea instinctelor în 
sfera mișcării perpetue de reînoire a naturii. 

Castanele se împrăștiaseră alunecând sub greutatea trupurilor 
prăbușşite în iarbă. 

Nelina își scutură capul, îndepărtând imaginea stăruitoare în 
minte. De câte ori evocase scena petrecută atunci. Trăia în ea 
cu o forță halucinatorie, cu o ascuţime ce-i pătrundea măruntaiele 

răscolind-o, înfierbântându-i obrajii și strângându-i gâtul într'un 
nod în care se îmbinau gemetul, plânsul și chiotul gâlgâitor de 
viață. Păstra în ea ca într'o casetă, faptele aşa cum se petrecuseră, 
gesturile neuitate, cuvintele și întonaţiile glasului, coloarea ro- 
chiei ei din ziua aceea, mirosul părului lui, gustul salivei pe buze 
și boarea caldă de castane şi de iarbă strivită. 

Se întâlneau pe ascuns. Sărbătorile la Osteria marinarilor, 
Leandro n'o băga în seamă, era o învoială a lor, dar care o făcea 
să sufere întotdeauna. Atunci îi devenea străin. Râdea şi glumea 
cu alte fete și ea îi ura râsul și vorbele, se încârduia la jocuri cu 
băieţii şi ea s'ar fi vârît între ei să-l zmulgă, l-ar fi urmărit isco- 
dind să-l cunoască și altfel, așa cum se purta cu alții, curioasă 
să-i afle orice gând, orice faptă. Și el știa aceasta și se îndepărta 
mai mult de ea, sâcâit de privirile ce se întindeau ca niște mâini 
posesive, oprindu-l, reținându-l la fiecare pas. Când încerca și 
ea să intre în vorbă cu celelalte râdea silit, simțea nevoia să-l 
jignească, să se arate nepăsătoare, bătându-și joc de el. Și ajungeau 
de-odată unul în fața altuia ca doi dușmani, gata să se sfâșie, în- 
dârjiți ea de răceala lui, el de lanțul legăturii lor pe care fata în- 
cerca să i-l sune la urechi, prin cuvinte cu înțeles. Dar întâlnirile 
tăinuite îi plăteau suferințele duminicilor. Spre seară, când pes- 
carii părăseau țărmul și-și îndreptau bărcile cu pânze spre larg, 
Leandro întârzia pe plajă, înainte de a pleca la pescuit. Nelina 
venea pe scara din spatele bisericii, coborând în goană ulițele 
strâmte din marginea satului, pe sub păduricea de castani. Jos, 
între stâncile roșii, e un adăpost unde vântul strânge mormane 
de frunze şi marea, în diminețile cu flux, depune covoare de iarbă 
şi de alge. Acolo Leandro redevenea numai al ei, plăsmuire în- 
trupată din palmele purtate rotund de-a-lungul fiecărui mușchi 
al trupului ştiut, lunecând pe netezimea pielii cunoscută fiecărui 
deget, fiecărui nerv. Păstra amintirea îmbrăţișerilor lui atât de 
viu întipărită, ca urma concretă a unui inel îndelung purtat. 

Și acum amintirile o împresoară cu fâlfâit molatec ca de aripi 
de lilieci. Dar se împotrivește și se smulge ispitei de-a se mai 
gândi la el. Scutură șalul galben și-l întinde afară pe balcon. 
In cadrul ușii, dealurile îşi tremură departe contururile subțiate 
de umbrele înserării. Jos, în piață, copiii se îndreaptă spre biserică, 
ducând buchete de mimose în mâini. Incep să se adune femeile 

pentru procesiune. Muzicanţii își duc instrumentele și le așează 
pe banca de piatră din stânga intrării. Pe scările ce sue în piaţă, 
răsar capetele învăluite în alb ale Fiicelor Mariei. Don Vincenzo 
împarte porunci în toate părțile, dascălii se opintesc ducând pe 
umeri statuia cea mare a Madonei. 

Nelina își ia locul în șirul lung al corului. In față se așează 
femeile cernite, înaintea lor, Alfredo, cel mai zdravăn dintre fiii 
măcelarului, poartă crucea masivă de nuc, a lui Iosif din Arimateea. 
Urmează Iuda, izolat de toți, în haine zdrenţuite, cu ștreangul 
de gât și iată-l pe Francesco bărbierul, mândru de capul fioros 
pe care a reușit să și-l facă, neras de trei zile și cu urme de fu- 
ningine pe față. In tunici albe, cu sandale strânse pe picior, cu 
platoşe lucitoare și coame stufoase la coif, falnicii soldați din 
garda pretoriană înconjoară pe Ponţiu Pilat, în hlamidă roșie 
și purtând insignele de înalt demnitar al imperiului. In fruntea 
cortejului, duse pe braţe, plutesc statuile înconjurate în nimb 
de lumânări, stindarde, ramuri de palmier și făclii de rășină. 
Precedat de un stol de copii îngeri, Don Vincenzo pășește grav, 
cântând litanii. 

Au izbucnit de-odată toate clopotele cu bubuit prelung de 
tunet, fanfara satului întonează un marș; din toate părțile se ri- 
dică strigăte de « Maria! » « Gesu! » Nelina strânge în mâini s'o 
topească, lumânarea groasă de ceară. Manuelita n'a venit încă 
și Leandro lipsește din gardă. O ustură ochii țintiți către Vicolo 
della Fede 1) pe unde ar trebui să vie el. Iși simte inima răsucită 
ca într'un sfredel și toate simţurile întinse prea tare în încordarea 
așteptării vibrează dureros, izbite, biciuite de forfoteala și însu- 
fleţirea dimprejur. Se simte pierdută, îngropată sub vălurile care 
se lipesc pe ea înnecându-i respirația. Și de-odată, când în pâl- 
pâirea tremurătoare a flacării și a privirii se ivesc Leandro și 
Manuelita — unduioasă în rochia lungă, albastră, cu umerii des- 
veliți și părul revărsat în bucle castanii— o rețea de suliți o 
străpunge, pătrunzându-i ascuţit în carne. S'a aplecat spre el, să-i 
prindă paftaua pe umăr. El îi zâmbeşte, șoptindu-i ceva. Mâna 
ciociarei albă se oprește o clipă pe gâtul lui și Nelina simte o mână 
de fier înroşită, apăsându-i tâmplele, arzându-i gâtul. Ar durea-o 


1) Aleia credinţei. 

mai puțin dacă și-ar lipi lumina ochilor de feștila aprinsă a lu- 
mânării. Leandro mai întârzie o clipă şi râde cu fața întoarsă 
spre ea, fără s'o vadă, mângâind cu clipirea genelor, umerii ro- 
tunzi ai Manuelitei. 

— Dacă ar sări, ar fi dintr'un pas între ei. l-ar rupe cu dinții 
buzele să nu mai zâmbească, unghiile și toate flacările le-ar în- 
fige în ochii care n'o văd, i-ar rupe mâna întinsă acum spre brațul 
plin al fetei și apoi ar fugi şi s'ar zvârli în mare. Ii sfârâe globul 
ochiului în orbite, dar nu se poate opri să privească. Și-ar tăia o 
ureche, ca să poată auzi cu cealaltă ce i-a șoptit, când a plecat 
de lângă ea. 

Se simte împinsă din spate, zmucită, i se strigă ceva. Pornește 
târându-şi picioarele umplute cu plumb. Procesiunea înconjoară 
satul, coborînd prin spatele bisericii până la plajă. De sus, din 
capul scării unde a ajuns, privește la picioarele ei pe trepte omida 
imensă cu spinarea de făclii şi de capete, unduind, şerpuind, 
alunecând de vale. Zărește în pâlpâiala lumânărilor părul lucios 
al Manuelitei și fața luminată a lui Leandro. De câte ori capetele 
lor se apropie, o sfârşeală îi împleticește picioarele și-i doboară 
brațele din umeri. Parcă i s'ar scurge sângele, golit de fiecare 
din privirile lor. Sub tălpi simte ca prin vată treptele; dacă n'ar 
duce-o puhoiul, s'ar lăsa să cadă pe pământ, şi-ar lipi pieptul 
zbuciumat de liniştea rece a pietrelor. Nu mai poate să înnăbușe 
țipătul care-i arde gâtlejul. Ar urla ca lupii. Vor trece pe dinaintea 
adăpostului dintre stânci. Dacă ar opri procesiunea și în faţa în- 
tregului sat şi-ar striga suferința ca «Renza la matta » 1) acum 
douăzeci de ani! 

Ea nu-și amintea scena, pentrucă n'avea decât doi ani pe 
atunci, dar i-a povestit-o de atâtea ori Zia Luisa, încât o vede 
aevea, ca și trăită. Se întâmplase în timpul procesiunii Madonei 
în Septemvrie. Renza avea optsprezece ani, era însărcinată și 
Giovani, iubitul ei, o părăsise. Innebunită de disperare, se arun- 
case la picioarele statuei Fecioarei și, plângând, mărturisise, în 
faţa întregului sat, păcatul; apoi se ridicase despletită şi strigând: 
« Madonna Santa, dacă Giovanni nu-l vrea, ia-l tu !», își strivise 
pântecul umflat de piedestalul colțuros al statuei. Născuse copilul 


1) Renza nebuna, 

mort și de atunci Renza își plimba nebunia liniștită și tristă pe 
ulițele satului. 

Dar nu are nici puterea să strige, și mai bine ar muri sugru- 
mată decât să se umilească în fața ciociarei. Işi simte sufletul 
un nod de vipere care se încolăcesc, se zbat, o înjunghie înveni- 
nându-i gândurile și privirea. Dacă clocotul care-i frământă inima 
mai creşte, îi plesneşte ţeasta... Și totuși, din fundul desnădejdii, 
din jăratecul mocnit al vieţii, țâşneşte tăioasă, arzătoare ca o lamă 
încinsă, speranța: Dacă se întoarce la mine! Dacă mă iubeşte 
încă! Madonna Santa, îţi dăruesc tot ce am mai drag: cerceii 
de mărgean pe care mi i-a dat el la Bobotează. 

Insă împletită cu nădejdea, mândria-i se răsuceşte năvălindu-i 
roşie în obraji. 

— Să mi se târască la picioare şi nu-l mai vreau ! S’a sfârşit ! 
A pierit din mine pentru totdeauna ! 

Priveşte dârz, încruntată. Ii apare acum meschin şi de râs 
în tunica romană care-i lasă desvelite braţele și gâtul. Il despre- 
ţuiește și-i vin în minte toate cuvintele și faptele cu care a rănit-o 
vre-odată. Il urăște şi l-ar umple de ocări și de batjocură. 

— Coiful îi stă în cap ca o șea în care calul şi-a uitat prinsă 
coada, şi are nasul prea mare. E mult mai urât decât Francesco 
și chiar decât Petro, care au umblat atât după ea și nici nu-i băga 
în seamă. Și ce mers legănat ca de femee. I-ar fi și silă de atin- 
gerea lui. 

La fântâna dela răscruci, Don Vincenzo se opreşte şi bine- 
cuvintează apele, Leandro se apropie de ciociară. Ca înjungbhiată, 
Nelina își simte din nou inima zvârcolindu-se. Inchide ochii şi 
se lasă târâtă de mulțime. 

Procesiunea străbate acum viile și livezile de castani. Satul 
a rămas sus, prins ca un cuib de licurici sub aripile stâncii. Noaptea 
se arcueşte înaltă, profundă, cu pilaştri de stele înfipți departe 
la orizont în mare. Briza înfioară tufișurile de genziana, ameste- 
când parfumul de polen cu mireasma pământului umed şi a ier- 
burilor sărate. Valurile se ghicesc la mal cu clipocit încet de scoici 
rostogolite pe nisip. Castanii îşi tremură în şoaptă frunza nouă 
şi nemărginirea întunecată palpită de viața tainică a primăverii. 
In noaptea albastră, înflorită de corolele tremurătoare ale făcliilor 
ce se răsfrâng în apa cerului şi a mării, glasurile copiilor din cor 

se înalță subţiri şi transparente ca niște tulpini de fum. Peste 
capetele plecate, plutește o pace senină şi dulce. Paşii se fac mai 
ușori, șoaptele se sting, un fior tainic pătrunde toate inimile. 

Nelina simte o destindere molatecă în fiecare mușchi. Un 
abur cald, binefăcător, îi învălue sufletul obosit. Ca o lumină slabă 
ce vine de departe și se apropie mângâind și invade apoi totul, co- 
boară în ea înțelegerea ertătoare. Ridică privirile şi zărește ima- 
ginea Madonei binecuvântând cu gestul ei-de marmoră şi zâm- 
betul încremenit pe buze: frumusețea nopții de primăvară, frea- 
mătul livezilor înmugurite, tinerețea umerilor albi ai Manuelitei. 
Se simte de-odată infinit de bună şi-i vine să plângă înduioșată 
de bunătatea ei, gata de jertfă. Ar vrea să se aplece ocrotitoare 
asupra iubirii celor doi, să împărtășească bucuria lor, să le pă- 
streze taina. Se vede înălțându-se în ochii lor, uimiți de mări- 
nimia ei, adorată ca o sfântă. Va îmbrăca « Vâlul», va pieri din 
viața lor fără urmă. Se vede în haine lungi de călugăriță, pur- 
tându-și tristețea tăcută pe coridoarele boltite ale mănăstirii. Va 
intra în ordinul Ingropatelor de vii. 

Și toate imaginele se desfac de-odată într'o undă caldă de la- 
crimi care-i înneacă ochii. Mâine chiar, va vorbi cu maica Agnese 
despre hotărîrea ei. 

E liniștită acum, dar parcă trupul îi e de hârtie, uscat și gol. 
Parcă s'a rărit aerul și nu mai pătrunde nici un sunet până la ea. 
Toate se depărtează ca în negură. Pălesc colorile, se micșorează 
luminile. N'o mai apasă nimic pe piept, dar oasele nu i se mai 
ţin împreunate, se sfarmă, devin de nisip, se scutură. A intrat 
de-odată într'o lume fără dimensiuni... 

Nu mai știe când s'a sfârșit procesiunea și când a ajuns în 
odaia ei culcată pe pat. Ca dintr'un fund adânc de puț e zvârlită cu 
o zmucitură la lumină; e rece basmaua pusă pe frunte de Zia Luisa. 

— Ți-am spus eu că ţi-au făcut la jetattura. Bea de aici. 

Se ridică moale cu braţele ca niște jurubițe de lână. Se simte 
pătrunsă de tristețe ca de o ploaie egală și continuă, e nedumerită 
parcă ar fi pierdut ceva. Dar nu-și poate aduce aminte ce. Dacă 
Zia Luisa n'ar vorbi atât cu buzele subțiri şi lemnoase ca două 
obloane izbite de vânt, ar reuşi poate să-și amintească. 

— Acum sting. Ai chibriturile și lumânarea aici. Dormi, Ma- 
dona să te aibă în pază. 

A închis ușa. Cu întunericul izvorăște de pretutindeni, se înfil- 
trează prin mii de firișoare, ideea ramificată, pulverizată în fie- 
care nerv, în fiecare por: 

— Ma părăsit! 

O doare urma gândului ca o dâră însângerată. Rămâne în- 
tinsă, vlăguită de puteri. 

Afară, de-asupra ferestrei întredeschise, un ciorchine de gli- 
cină fâlfâe ca o aripă. Pătrunde în odae boarea călduţă. Se lea- 
gănă castanii şi prin cipreşi vântul mării trece cu foșnet de mătase. 

Când a adormit de a auzit prin vis flueratul lui? 

Intr'o clipă e la fereastră, cu inima în gât, răscolită, numai 
tremur. Jos în umbră se ghiceşte forma atât de cunoscută. Leandro 
repetă încet flueratul. Firul melodiei se strecoară molcom, 
alinând cu mângâieri subţirele, usturimea arsurilor din ea, oblo- 
jind ca într'o pânză diafană de păianjen, rănile care au sfârtecat-o 
și, durut-o până acum. Işi pleacă umerii și se reazimă la odihnă 
în pervazul de zid. A pogorit o apă lină și a acoperit ștergând 
orice urmă. Ar sta așa mereu s'adoarmă în adierea cântecului 
izvorând din umbră, venit parcă nu dela el, ci din noaptea toată 
prefăcută în alinări de iubire, din bolta cerului înaltă rotunjită 
ca o mână aplecată s'o mângâe. Se topesc în ceață necazul şi 
hotărîrile de aseară. Doar una pâlpâe şi se aprinde de-odată 
luminoasă: 

— Miracol! Madonna Santissima, tu mi l-ai adus înapoi și 
dacă m'aș ţine dârză şi n'aș cobori acum, aș jicni bunătatea 
ta, Fecioară. Mâine în zori îi duc maicii Agnese cerceii de coral; 
îmi țin şi eu făgăduiala mea. 

Cu pași înceți străbate coridorul întunecos. In odaia de ală- 
turi, Zia Luisa s'a întors suspinând în somn. 

Afară vântul s'a lăsat. In noapte plutesc grele parfumuri de 
glicină şi genziană, mireasmă de sevă şi de ierburi sărate. Norii 
au coborît pe dealuri. Pe scara din spatele bisericii, ca o singură 
umbră alunecă îndreptându-se spre plajă. 

In Vicolo della Fede o candelă luminează surâsul liniștit al 
Madonei della Concezione. 


MARIA GALACTION 


ARTA VERSIFICAȚIEI 
LA M. EMINESCU 


Cu privire la metrica lui Eminescu, s'a scris puțin şi fără 
acea deprindere de a cunoaște ce au gândit înaintașii, menită 
să te scutească de repetări. Totuși, cine vrea să-și dea seama 
de starea actuală a studiilor de metrică la noi, nu poate să aibă 
un breviar mai potrivit decât contribuțiile cu privire la versi- 
ficația lui „Eminescu, oricât de reduse și contestabile ar fi ele. 

Calul de bătaie al detractorilor poetului era forma lui nere- 
gulată. In categoria aceasta intrau neologismele, oscilațiile între 
-e şi -i (gene lunge, etc.), versurile « șchioape », lipsite de silabele 
reglementare; apoi rime «sărace» de tipul farmă-doarmă etc., 
în care vocalei accentuate din rimă îi corespunde vocala accen- 
tuată a unui diftong. 

Am amintit părerile acestea ale lui Aron Densusianu, pentrucă 
ele dăinuesc nu numai până în 1894, când apare a doua ediție 
din Istoria limbii şi literaturii române, dar au tenacitatea de a re- 
veni sub forme felurite până azi. Singura deosebire este că ră- 
bojul « neregulilor » sobru crestat atunci de Aron Densusianu, 
se extinde astăzi pe pagini întregi, 

Lăsând la o parte corul detractorilor și unele observaţii izo- 
late, constat că cea dintâi încercare de a adânci o problemă de 
versificație eminesciană este aceea a lui St. Orâșanu, Strofa sa- 
fică, publicată sub pseudonimul Polit în Revista Poporului din 
1891 (pp. 575—584). De altminteri asupra aspectelor antice în 
versificația lui Eminescu, s'a scris mai mult. Lucrul era firesc, 
Mai întâi pentrucă raportarea la tipurile antice oferă un punct 
fix, apoi pentrucă întotdeauna elementele eterogene din expresie, 

tocmai pentrucă sunt străine, izbesc mai mult. Valorificarea 
resurselor proprii, tocmai pentrucă sunt mai familiare, sunt mai 
greu de observat şi de pus în lumina cuvenită. 

Cu toate acestea, dată fiind dezinteresarea aproape com- 
pletă a criticei noastre față de problemele de formă, paginile lui 
St. Orăşanu sunt o apariție neașteptată. N'aș putea preciza de 
unde vine îndemnul lui de a se ocupa anume de strofa safică. 
Poate este o simplă coincidență faptul că, cu un an înainte, apă- 
ruse în literatura germană lucrarea lui E. Brocks, Die saphische 
Strophe, care urmăreşte dăinuirea formei acesteia în cântecele 
bisericeşti ale Evului Mediu și în literatura modernă germană. 
In orice caz, anii aceştia, 1890—91, arată un spor de preocupări 
metrice în literatura noastră: apare încercarea lui O. Neuschotz, 
de care ne vom ocupa; în revista Dumineca apare o serie de ar- 
ticole ale lui Bonifaciu Florescu. 

Pentru orizontul lui Sf. Orăşanu, amintesc unele izvoare 
franceze: citează pe Littré, care credea că din versul mic safic a 
derivat decasilabul roman; şi pentru a lăuda pe Horațiu, face 
această apropiere: «acest Théodore de Banville al anticității ». De 
asemenea, cunoaşte încercările din secolul al XVI-lea de a intro- 
duce strofa safică în literatura franceză și aminteşte de încercarea 
lui Carducci din Odi barbare. De altă parte, este informat și cu 
privire la limbile germanice, de care afirmă că pot reda «cu multă 
înlesnire » ritmul safic. 

Fiind necesar să arate căile pe care Eminescu s'a putut apropia 
de această formă antică, aminteşte că Heliade Rădulescu este cel 
dintâi care a introdus la noi strofa safică. Într'adevăr, în Curs 
întreg de poesie generale dela 1868, pe care a ucenicit Eminescu, 
Heliade dă sub titlul Sapphice şi traducerea odelor La Venere 
şi La amata, modelate după original. Dar strofa safică este alcă- 
tuită din trei versuri de câte unsprezece silabe, dintre care pri- 
mele două și ultimele două măsuri sunt trohei și între aceştia, 
la mijloc, un dactil. Al patrulea vers, clausula, este alcătuit din 
două măsuri: un dactil urmat de un troheu. Este ceea ce se nu- 
meşte un «adonius». In Curierul de ambe sexe, periodul V, dela 
1844 până la 1847, Heliade arată dificultățile cu care a avut de 
luptat. El crede că este absurd să traduci pe poeții antici în ver- 
suri moderne rimate. De aceea a și încercat să traducă cele două 

ode ale poetei Sapho în măsura originalului; însă măsura i s'a 
părut atât de grea, încât a renunţat la versul safic și a recurs la 
endecasilabul italian, care i s'a părut o măsură « mai credincioasă ». 
Dar oricui citea traducerea, impresia era că nu este în versuri. 
De aceea s'a văzut «strâmtorat » să traducă în versul rimat mo- 
dern de patrusprezece silabe, traducere pe care o alătură primei, 
mai aproape de original. 

Ceea ce aprecia Heliade în versul clasic italian este că, în afară 
de accentul ritmic fix pe penultima silabă, mai are accente, care 
pot cădea pe a patra sau pe a şasea, sau pe a opta, excepţional 
şi pe a patra și a șaptea silabă. Această mobilitate a accentului 
este după Heliade un avantaj, exemplificat cu versuri din propria 
traducere. Mai fericit a fost mulajul clasic în finalul strofelor, unde 
Heliade a dat câteva adonice izbutite. 

In afară de traducerea şi mărturisirea lui Heliade, Eminescu 
a mai putut găsi îndemn să mediteze asupra strofei safice și în 
Cipariu, care, în Elemente de poetică, metrică și versificațiune, 
Blaj, 1860, pune pe primul plan metrica antică și, citând tradu- 
cerea lui Heliade, face și unele observaţiuni critice (p. 179). 

Aceasta era situația strofei safice la: noi înainte de Eminescu. 

Faptele relevate de St. Orâșanu au rămas necunoscute celor 
care s'au ocupat de aspectele clasice ale metricei poetului. De 
altă parte, nici preocupările lui din anii de formaţiune n'au fost 
luate în consideraţiune. Astfel, în Eminescu și clasicismul greco- 
latin, d. Murăârașu caută îndemnuri în Schopenhauer, în tradu- 
cerile dela Convorbiri literare, ceea ce duce la o epocă relativ 
târzie. Dar în chiar anii lui de formaţiune, poetul a fost puternic 
îndrumat în direcțiunea clasică prin traducerea dramaturgiei lui 
H. Th. Rotscher, începută înainte de epoca vieneză și de con- 
tactul cu Schopenhauer, In teoria artei, în exemplificări, Röt- 
scher se referă în deosebi la experiența clasică greco-latină și la 
acele forme ale artei moderne, care merg paralel cu această ex- 
perienţă. De ce să alergăm la îndepărtate îndemnuri, când ni- 
căeri poetul n'a găsit mai bine și mai cald formulată valoarea 
metricei antice ? Și nu ca o reconstituire filologică, ci ca o tehnică 
menită să înalțe expresivitatea modernă. In privința aceasta, s'ar 
cere în deosebi citat în întregime și comentat Ritmul poeziei din 
cartea lui Rotscher, Arta reprezentării dramatice. Părerea drama- 

turgului german era că nicăeri n'a existat o înţelegere mai aleasă 
despre efectele ritmurilor decât la cei vechi. Și pentrucă Emi- 
nescu a stăruit mult și în direcția hexametrelor, reproduc aici 
alineatul corespunzător în traducerea poetului. « Deşi e de dorit 
pentru actori o mai exactă cunoștință a ritmelor mai rare, totuși 
ar fi suficient pentru ei cunoștința cu deosebire a ritmelor iam- 
bice şi trohaice, iar dintre cele trisilabe a acelor anapestice, dac- 
tilice şi oarecum a celor cretice. Deși drama noastră se mărginește 
la cele trohaice și iambice, totuşi trebue ca, pentru cultivarea 
declamațiunii ritmice, actorul să se ocupe fundamental cu reci- 
tarea anapeștilor şi cu deosebire a hexametrului, căci nimica nu 
este mai folositor pentru declamaţiune de versuri, decât tocmai 
tratarea artistică a acestor din urmă... Nimica însă nu e mai 
apt de a desvolta în toate părțile simţul fin pentru desvoltarea 
versului decât exerciţiile în citirea hexametrelor. Acest vers care 
s'a născut dintr'o internă necesitate naturală ca forma cea mai 
amăsurată pentru epopeea greacă și care a crescut, cum am zice, 
organic cu aceasta din urmă — acest vers exprimă întrun mod 
admirabil caracterul liniştitei descrieri a progresului [desfășurării]. 
Intr'acest vers se unesc ca și 'n epopee liniştea contemplativă şi 
retardimentul cu progresul şi cu mișcarea. Nici pasionat ca ritmul 
trohaic, nici îmbulzitor la acțiune ca cel iambic, el se ţine de 
mijlocul cel frumos dintre amândouă antitezele și unește tot- 
odată în sine cea mai mare varietate, astfel prin această din urmă 
calitate el devine cu deosebire apt pentru un întreg atât de amplu 
cum e epopeea. Greutatea spondaică ne reflectă cu deosebire 
liniștita întârziere asupra unui punct, elementul întârzietor al 
narațiunii epice; din contra, dactilele reprezintă momentul miș- 
cării şi al desvoltării progresive. Astfel, înăuntrul compoziţiunii 
sale, hexametrul e accesibil la cea mai mare schimbare a acestor 
antiteze și câștigă o sumă din cele mai varii puncte de oprire 
prin mulţimea cesurelor, cărora le poate da cea mai varie putere 
ritmică; astfel în el se pătrund reciproc antitezele ţinutei celei 
mai neclătite și a maestăţii celei mai nalte cu movibilitatea cea mai 
fugitivă. Această bogăţie îl face cu deosebire apt ca să serve de 
studiu pentru artistul reprezentativ. O tratare a declamaţiunii 
acestui metru unită cu simț artistic, dela ponderoasa greutate a 
epopeei eroice până la compoziţiunea ușoară a epopeei idilice, 

îl face pe actor să câștige un tact atât pentru frumuseți ritmice 
în genere cât şi pentru acea indispensabilă problemă a sa, de a 
lăsa să vină la dreptul lor ritmul, sensul şi patosul deodată. Căci 
într'a ceasta constă în urmă misterul a toată recitațiunea adevă- 
rată a versului ». (Arta reprezentării dramatice, manuscrisul 2254, 
fila 4027—4037). 

Am reprodus acest lung citat din traducerea lui Eminescu, 
pentrucă ne lămurește mai bine ca orice considerațiune în ce 
chip, de timpuriu, a fost atras de problemele de versificație în 
legătură cu metrica antică. Și aceasta nu mecanic și nici schematic, 
ci în strânsă legătură cu efectele acustice străbătute de sufletesc. 
De atunci, atenția lui a rămas necontenit îndreptată asupra ace- 
stor probleme, și de aci trebue să plece cineva când este vorba 
de tehnica aceasta, nu dela Schopenhauer, care tocmai în partea 
tehnică a artei reprezintă un minus, atunci când îl compari cu 
unii înaintași chiar, cu Hegel bunăoară. 

Un alt aspect, care a rămas nerelevat de cei ce s'au ocupat de 
ritmurile clasice din versificația lui Eminescu, este dependența 
lor de natura fiecărei copcepţie, care cerea o anumită formă și nu 
alta. Astfel, dacă în Oda în metru antic Eminescu s'a oprit la forma 
de strofă safică, este pentrucă numai aceasta i s'a părut necesară. 
Intr'adevăr cea mai bună metrică antică a vremii, Die Metrik 
der Griechen und Römer a lui Hugo Gleditsch, caracteriza astfel 
această strofă: «după caracterul ei, blândă şi liniștită și potrivită 
pentru dispoziții sufletești egale și lipsite de pasiune». (Citez 
după extrasul ediției a doua din 1890, p. 760, vol. II din Handbuch 
der klassischen Altertumswissenschaft al lui Ivan Müller.) 

In afară de cele arătate, Eminescu mai putea găsi și unele 
îndemnuri interne de a se apropia de formele versificaţiei antice, 
pe lângă amintitul Cipariu, în articolul lui C. Aristia, Disertatio 
despre hexametrul antic hellen şi modern românesc și ceva despre 
limbă, publicat în Ateneul român din 1867, apoi în articolul lui 
V. Bumbacu, publicat în 1869 în Albina Pindului. Dar toate ace- 
stea reprezentau prea puțin. De altă parte, exemplele de hexa- 
metri izbutiți din opera lui D. Bolintineanu, acest bogat reper- 
toriu de forme metrice, nu mai puteau să vorbească mult lui 
Eminescu, după ce i se deschisese largul orizont din dramaturgia 
lui Rötscher, care l-a modelat și într'alte privințe. 

Cu un an înainte de studiul lui Orâșanu, apăruse în ziarul 
Lupta din 1890 zece foiletoane intitulate Eminescu şi formele noi, 
scrise de Oswald Neuschotz, care conducea revista Das literarische 
Rumänien, organ pentru răspândirea literaturii, istoriografiei și 
folklorului românesc. Neuschotz era un spirit orientat, capabil 
de independență în judecata sa (nu sa sfiit să releveze scăderi 
în versificația Carmen-Sylvei). Avea legături cu literații vremii, 
între alții cu Hasdeu, care îl consultă în chestiuni de versi- 
ficare. 

Dintre părerile lui Neuschotz, relevez pe cea introductivă: 
cea mai potrivită apropiere a lui Eminescu de poezia germană 
nu este prin Lenau, cum se afirma, ci prin Hölderlin. Pentru 
justețea părerii, amintesc că Vossler, în lucrarea sa despre Leo- 
pardi (1923), în primul capitol, dă o paralelă între Hölderlin și 
poetul italian, afirmând că «pentru a conduce pe cititorul german 
la Leopardi, nu cunosc o cale mai bună decât prin Hölderlin ». 
Ocupându-se de izvoarele versificaţiei lui Eminescu, Neuschotz 
găsește o paralelă între poetul român şi Hölderlin: «amândoi 
s'au adăpat la izvorul nesecat al antichităţii » Apropierea a fost 
înlesnită de asemănarea metricei române cu cea germană, dato- 
rită faptului că ambele ar avea la bază un caracter comun cu al 
antichității: cantitatea prosodică, firește mărginită la lungirea 
silabelor accentuate. Pentru a învedera aceasta, ia pe rând exemple 
din metrica noastră poporană, apoi din cea cultă, arătând cum 
troheii, iambii, antipaștii, amfibrahii, dactilii și anapeştii noștri 
pot fi perfect transpuși în limba germană, nu însă şi în cea fran- 
ceză. De aci rezultă că metricianii noștri, care au luat ca model 
normele franceze, au supus metrica românească unor criterii 
străine de esența ei: «înrudirea limbii române cu cea franceză 
nu poate avea drept concluzie o analogie ritmică ». De altă parte, 
analogia cu metrica germană se datorește faptului că «aceasta a 
împrumutat regulele prosodice dela greco-romani ». Dacă deci 
Eminescu a introdus forme noi în metrica noastră prin filieră 
germană, aceasta s'ar datora faptului că aici el găsea realizat un 
străvechi principiu al propriei noastre ritmici. 

Din lucrarea aceasta, mai amintesc că se relevează influența 
formelor fixe, a ghazelului şi a glossei, prin filiera Rückert și 
Platen. 

Cum vedem, articolele lui Neuschotg ridică trei probleme: 
reflexele metricei antice în lirica lui Eminescu, influența unor 
forme fixe şi, în sfârşit, cea mai însemnată dintre toate: apro- 
pierea de spiritul metricei germane, mai vie decât apropierea 
de esenţa metricei franceze. Dacă în primele două puncte inter- 
pretarea are o parte de verosimil, în schimb chestiunea înrudirii 
cu metrica germană e greu să fie explicată istoric în felul arătat. 
Pentru cine ascultă neprevenit o poezie franceză şi apoi tradu- 
cerea ei germană sau slavă, rusească de pildă, urmărind numai 
ritmul versurilor, impresia este neîndoielnică: versificația noastră 
e mai aproape de limbile acestea decât de cea franceză. Dar fe- 
nomene de felul acesta sunt frecvente în linguistică. Nu o dată, 
limbi, care mau nimic comun, ajung la legături sintactice de un 
tip asemănător, fără ca pentru aceasta să fi fost o legătură istorică 
între ele. Este deosebirea pe care filologii o fac între înrudire 
istorică și asemănare elementară. 

Astfel, cu toate deosebirile de țel și metodă, paginile lui St. 
Orățanu au ceva comun cu acelea ale lui Neuschotz: tendința 
de a studia în metrica lui Eminescu aspecte comune cu 
alte metrici, lăsând neatinse probleme specifice ale metricei 
noastre, condiţionate de însăşi structura deosebită a limbii 
româneşti. 

Influența metricei germane a fost mai târziu susținută de 
Anghel Demetriescu în articolul Rima lui Eminescu, publicat în 
Literatură şi artă română (1901). După ce arată că poetul este cel 
dintâi care rupe cu «metrica de copii a înaintașilor », articolul 
vrea să facă dovada că unele inovaţii în rimă ale lui Eminescu 
sunt datorite influenței germane. Astfel, rimele dialectale ar fi 
o imitație iscusită după modelul unor poeţi germani. Inovația 
rimelor «alcătuite din silabele finale ale unei vorbe cu silabele 
făcând parte din două cuvinte consecutive» de tipul: gândul, 
luminându-l ; adio, privi-o ; mântui, vestmântu-i; dascăl, recu- 
noascd-l, etc. ar fi şi ea tot un reflex al influenței germane. Ca 
dovadă, A. Demetriescu aduce câteva exemple din Rückert: 
bliith es, Gemiithes ; schritt er, Ritter, etc. După criticul acesta, 
astfel de împrumuturi ar scădea întru câtva gloria lui Eminescu, 
rămânându-i numai meritul de a fi introdus el cel dintâi astfel 
de rime noi în metrica românească. 

Pärerea aceasta a devenit curând monetă curentă. Astfel, 
revista Familia din 1901, reproducând articolul, îl însoțește de 
o notiță în care 'subliniază că «inovațiile poetului în privința 
aceasta sunt mai puţin originale decât s'ar fi crezut și ele vin 
tot din influența germană ». Părerea circulă până în zilele noastre. 

Deocamdată, observ că Germanii înșiși n'au inventat astfel 
de rime. Și înainte de a se pronunţa cu privire la originalităte, 
se impune întrebarea dacă Eminescu n'a creat aici, nu «siluind 
limba », ci ridicând la valoare de artă una din particularitățile 
cele mai caracteristice ale limbii noastre: caracterul ei enclitic. 


Părerile cercetate până acum nu reprezentau vederile unor 
specialiști, și nici ale unor cercetători, care se formau în vederea 
unei specialități în directă legătură cu problemele noastre literare. 
In cercurile universitare, se lucrase prea puţin până la această 
dată chestiuni de versificație. 

Generaţia care începe să se afirme către 1900 are, ca deschi- 
zător de căi în filologie, pe d. Ovid Densusianu. lată de ce se 
cuvine să privim de aproape părerile lui, chiar când nu ating 
decât tangențial întrebări de metrică eminesciană. 

Ceea ce caracterizează aportul d-lui Densusianu este un 
răspicat caracter pozitivist. Pentru a ilustra direcția aceasta, 
amintesc mai întâi prima sa lucrare, Akteraţiunea în limbile ro- 
manice (1894). In concepţia despre aliterație şi în felul de a con- 
duce lucrarea, se observă o puternică influență a filologiei ger- 
mane a vremii, nu însă şi a poeziei în sens modernist. 

Aliterațiunea este un mijloc de expresie propriu poeziei ger- 
manice. Întemeiată pe accentuare, ea scoate în relief cuvintele 
mai expresive, legându-le prin repetarea unui identic sunet. 
Potrivit realităților germane, sfera cuvântului aliterațiune este 
restrânsă la repetarea aceluiaşi sunet, aceleiași silabe, numai la 
începutul a două sau mai multe cuvinte. Concepţia generală era, 
atunci ca şi astăzi, că aliterațiunea este o figură de eufonie, me- 
nită să sporească armonia grupurilor de cuvinte şi totodată să 
stabileascâ o legătură între ele. Ceva asemănător cu funcțiunea 
rimei. 

După ce dă o culegere de exemple numeroase din celelalte 
limbi romanice, autorul face aceeași lucrare şi asupra limbii 

noastre, călăuzit de «regulile fixate în această privinţă de filologii 
mai noi»: pot alitera numai vocalele de același fel; diftongii ea 
şi za pot alitera atât între ei cât și cu vocala ïf ; asemenea oa cu o: 
oaspe — om, oameni — oraș, etc. Dar dacă diftongii ascendenți cu- 
prind în partea întâi elemente eterogene, iar într'a doua elemente 
identice, natura lor ascendentă pune în lumină ultimul element, 
cel accentuat, așa încât se naște întrebarea dacă, în cazuri ca: 
ea— oa, avem sau nu aliterație. Excluderea acestor cazuri se da- 
toreşte definiţiei care restrângea aliterațiunea numai la sunetul 
inițial. 

Dar în studiile de versificație ale vremii, aliteraţiunea începuse 
să aibă un înţeles mai larg, așa cum îl vedem azi în studiile de si- 
metrie fonetică şi într'acelea de fonetică expresivă. Incă din 1879, 
L. Becq de Fouquieres, într'o lucrare care marchează o piatră de 
hotar, Traité général de versification française, dăduse un capitol, 
De Pakhicration, din care se vedea clar că simetriile fonetice din 
mijlocul cuvintelor nu pot fi excluse din sfera efectelor de ali- 
terație. Dovadă că restrângerile amintite nu se puteau menţine, 
se vede clar din însuși studiul d-lui Densusianu, atunci când 
afirmă că cuvintele compuse cu aceeași prefixă «numai atunci 
pot alitera, când și partea a doua a lor începe cu același sunet), 
ca în desfac — desfășur, încrucișat — încleştat. 

Astăzi, concepţia despre aliteraţie este mai largă. O dovadă 
recentă o avem în lucrarea d-lui Em. Haas, Ahterațiunea în 
poezia română (1937). Sunt însă de părere că pentru concordanţele 
vocalice, e necesar să se generalizeze termenul de asonanţă, nu 
numai când e vorba de rimă, dar și de cuprinsul versului. 

Ceea ce a contribuit ca lucrarea d-lui Densusianu să nu poată 
deştepta un interes pentru cercetările de versificaţie la noi, a fost 
spiritul care a prezidat la adunarea numeroaselor exemple. Ele 
sunt rubricate în categorii nu expresive, ci gramaticale: substantiv 
Plus substantiv, substantiv plus adjectiv, adjectiv plus substantiv, 
verb plus verb, etc., etc., fără ca exemplele și categoriile să fie 
măcar câteodată spiritualizate şi privite în contextul lor, fie de 
armonie, fie de opoziţie. De abia la sfârşitul lucrării, întrun 
« apendice », se amintește că studiul aliteraţiei ar fi un mijloc de 
a pătrunde în «tainele armoniei limbii româneşti». Ca un în- 
demn în direcţia aceasta, sunt câteva pagini de exemple de 

aliterațiuni între cuvinte sintactic coordonate, rânduite alfabetic, 
culese amestecat și printre ele împestrițate și câteva din 
Eminescu. 

M'am oprit la lucrarea aceasta, pentrucă ilustrează un fel de 
a proceda. Când ne-am ocupat de studiul imaginilor, am constatat 
ce puţin poate să rezulte din rubricări complete pe categorii 
nu pur gramaticale, dar și expresive. Și în studiile de versificare 
se fac astfel de rubricări. Deși străin de preocupările de 
ansamblu, acest tip de lucrări, caracteristic pentru faza poziti- 
vistă, poate fi util instrument de lucru, cu condiția ca materialul 
să fie complet și sistematic adunat, nu amestecând punctul de 
vedere fonetic cu acela al categoriilor morfologice şi sintactice 
într'o problemă de armonie, în care fonetica expresivă, cu sime- 
triile şi opoziţiile ei, trebue să domine. 

Pentru ideologia cercurilor universitare ale generaţiei dela 
1900, cu greu s'ar putea găsi un exemplu mai caracteristic decât 
discuţiila părerilor lui Pompiliu Eliade, care, publicând în 1go1 
Filosofia lui La Fontaine, a crezut potrivit să-și ilustreze intro- 
ductiv sistemul de critică prin câteva considerațiuni asupra lui 
Eminescu. 

Un lucru domină discuţiile acestea: deși toți proclamă teoretic 
indisolubila legătură dintre fond și formă, totuși în practică, 
toți rămân la vechea deprindere a separării celor două aspecte, 
ca şi azi. 

De fapt, Pompiliu Eliade se afla pe linia lui Aron Densusianu, 
atunci când găsea în Eminescu grele scăderi. li recunoștea, e 
drept, noutatea fondului. Cât priveşte forma, «nu e poet în li- 
teratura noastră care să-şi fi permis mai multe licențe poetice, care 
să fie ca formă exterioară mai necorect decât Eminescu ». Dacă 
este superior ca fond lui Alecsandri, în schimb îi este inferior ca 
formă. Eminescu n'are măcar o compoziţie rotunjită: poeziile 
lui reproduc stările poetului «în ordinea în care s'au petrecut 
în sufletul său și nu în vre-o ordine determinată, pe care poetul 
vrea să le-o impue anume; nu trebue să le ceri nici tranzițiuni 
prea naturale, nici început, nici sfârșit, nici logică ». 

Se punea astfel problema arhitectonicei lui Eminescu, pri- 
vită însă nu organic, ci prin prisma raționalismului clarităţii 
cartesiene. 

Mai grave decât aceste scăderi sunt însă acelea cu privire la 
însăși lipsa de claritate a sunetelor. Intr'adevăr, revenind la gre- 
şelile de rimă relevate de Aron Densusianu, criticul vede în ele 
scăderi de pronunție. Poetul nici nu distinge bine sunete înve- 
cinate ale limbii. Rimând de pildă bolți cu colț, percepe greu pe i 
dela sfârșitul cuvintelor. In rime de tipul väi — întãi, confundă 
sunetele; în sfârșit, pentrucă rimează lampa cu cleampa, nu simte 
deosebirea dintre vocala a când este simplă şi când este diftongată. 

Dar a descifra chestiunea clarității sunetelor din exemple 
de rime izolate nu este o cale convingătoare. Nu poți afirma că 
poetul care a scos cele mai sugestive efecte din -i în rimă nu di- 
stinge acest sunet. Problema pronunţiei eminesciane se cere 
privită în ansamblul ei. Mai întâi, observăm că ortoepia l-a in- 
teresat de timpuriu, abordând-o cu un orizont şi preocupări cum 
nu mai avusese poet până la el. Dovada o vedem în notele şi for- 
mulările din Studii asupra pronunciei, fragmente scrise în anii 
de formaţiune, în vederea unei prelegeri pe care avea de gând 
s'o ție în Maramureș. 

Orizontul acesta deosebit deşteaptă întrebarea dacă ideologia 
lui cu privire la pronunție provine din observaţiile făcute în cer- 
curile Ardelenilor sau dintr'un ansamblu de preocupări, a căror 
origine se cere lămurită. 

După ce dă o serie de exemple pentru a învedera greșeli de 
pronunție proprii deosebitelor provincii românești, adaogă ur- 
mătoarea observaţie, menită să precizeze punctul de vedere. « Toate 
acestea le-am spus din punctul meu de vedere, adică al artei 
dramatice. Oricât de diferite ar fi pronunțiile în viață și în faptă, 
oricare ar fi proiectele filologiei de a schimba pronunția cu de- 
săvârșire prin principiul: Si consuetudo vicerit, vetus lex sermonis 
abolebitur — totuși pronunția pe scenă trebue să fie pretutindeni 
una și aceeași — cea națională căreia Ardelenii îi zic «frumoasă », 
(« Vorbeşte frumos românește »)». 

Am citat acest pasaj, pentrucă învederează şi pe terenul pro- 
nunţiei ce atent era Eminescu la tot ce priveşte arta cuvântului. 
Pasajul devine şi mai semnificativ când îl încadrăm în complexul 
de influențe care au luminat aceste preocupări. Precizarea punc- 
tului de vedere al artei dramatice nu trebue înţeleasă în sensul 
că părerile sunt numai un simplu răspuns la anarhia de pronunție 

de pe scena românească de atunci. Ele merg mai adânc, vin din- 
tr'acel ansamblu de preocupări care au alcătuit inițierea lui Emi- 
nescu în arta cuvântului. ÎIntr'adevăr, în traducerea lui, Arta 
reprezentării dramatice, problema pronunţiei alese și unitare este 
una din preocupările capitale. După cum Rötscher dă exemple 
de nepermise intrusiuni dialectale pe scena germană, deplorând 
anarhia germană și lăudând unitatea aleasă a pronunţiei de pe 
scena franceză, tot astfel Eminescu în paginile amintite. Pentru 
a ilustra influența, ar fi necesar să citez în întregime traducerea 
a două capitole care au fost hotărîtoare pentru formațiunea lui 
Eminescu: Die dialektfreie, mangellose Aussprache și Die Schön- 
heit der Aussprache. Die Bedeutsamkeit der Vokale und Konso- 
nanten, die Silbe, das Wort. Amintesc că temelia teoretică a pă- 
rerilor exprimate în aceste capitole este în strânsă legătură cu 
spiritualitatea limbajului, așa cum o concepea Wilhelm von Hum- 
boldt, a cărui adâncime ž justețe de vederi este recunoscută în 
filologia de azi. 

Din primul capitol amintit, care în traducerea poetului sună: 
Pronunția fără dialect şi fâră vițiu, reproduc următorul pasaj, 
anume pentru a învedera caracterul modern, am zice azi struc- 
tural, al vederilor redate astfel de Eminescu: «Afară de pro- 
nunţia viţioasă, fixată în diferitele dialecte, mai este încă o altă 
pronunție vițioasă care ni se arată în forme generale şi neatârnă- 
toare de dialecte. Ele se lasă concepute astfel. Orice articulaţie se 
bazează, după zisa cea frumoasă a lui Humboldt, pe puterea 
spiritului asupra uneltelor de vorbire, de a le sili la o tratare a 
sunetului care să corespundă cu modul de activitate a acestui 
spirit. Fiece sunet articulat se naște așadar dintr'o necesitate 
internă, care-l leagă într'un sistem cu toate celelalte sunete arti- 
culate, sistem care corespunde cu desăvârşire particularităţilor 
spiritului poporului din care izvorăsc acele sunete. Simțul de 
limbă particular al unui popor se arată așa dar înainte de toate 
în sistemul sunetelor sale articulate, în sistemul corpului limbii 
sale. "Totdeodată însă sunetele articulate cu distincțiunile lor ge- 
nerale în organele vorbirii, din care purced. Dacă acum în aceste 
distincțiuni locale ale cerului gurii, a limbii, a buzelor, după care 
distincțiuni sunetele articulate se deosebesc cu despărțire și cer- 
titudine, dacă se strecoară cumva o suflare, o tâșiire, un ton nazal, 

atunci claritatea sunetului articulat cade în pericolul de a fi ștearsă; 
se naște o pronunție care nu poate reproduce elementele curate 
şi depline. A doua temă esențială merge așa dar într'acolo de a 
depărta afară de lipsurile, ce se dovedesc că aparțin particulari- 
tăţilor unui dialect, — încă și acele elemente străine, care nu lasă 
ca sunetul articulat să vină la îndreptățirea sa deplină. ., Acea- 
sta-i rădăcina absolută a toată pronunția necorectă, Doctrina 
și cultura trebue așa dar să lucre *ntr'acolo ca să elideze orice exces 
de felul acesta, spre a reașeza elementele în deplina lor proprie- 
tate» (Ms. Academiei 2254, fila 374”—375”). 

Când deci Pompiliu Elide acuza în 1901 pe Eminescu de in- 
suficienta distincţie a sunetelor limbii, poetul ar fi putut să-l 
trimeată, ca semnul unei îndelungi meditări, la traducerea lui 
din 1869, pe marginile căreia, tocmai la capitolul citat, făcea 
remarca aceasta: «chestiuni de viață pentru actor», după cum 
putea să-l trimeată la fragmentele din Studii asupra pronunției. 

Ideea mai sus citată: fiecare sunet al unei limbi e legat de toate 
celelalte într'un sistem, idee care astăzi înviorează studiile lin- 
guistice, a fost nu numai tradusă, dar și asimilată și aplicată de 
Eminescu, bunăoară atunci când exemplifică greşelile de pro- 
nunţie ale Moldovenilor. Iar în capitolul următor: Frumusețea 
pronuntției. Insemnătatea vocalelor şi consonantelor, silaba, cuvântul, 
criticul german tradus de poet insistă asupra acestei idei că fru- 
musețea articulațiunii atârnă de vorbitor, de «cât suflet poate el 
inspira sunetului articulat ». lată de ce se opreşte amănunţit asupra 
caracterizării fiecărui sunet, ceea ce-l îndeamnă pe poet să se 
gândească și la locul cuvenit sunetelor specifice românești. In- 
tregul capitol al traducerii s'ar cere înfățișat și comentat aici, 
atât este de adânc frământată tocmai problema rolulul sunetelor 
în dicţiune. 

Dar în afară de cerința clarităţii stricte a sunetelor, mai este 
și aceea a vecinătăţii, a înrudirii întregului sistem expresiv. Aceasta 
ţine seama de nuanţe și de marginile permise de simţul limbii, 
atunci când este vorba de caracterul ei cursiv. Singură cerința 
separării răspicate a sunetelor dă adesea impresia unei sforțări, 
ceea ce e însoțit de neplăcere, Pe când o anumită libertate, o 
alunecare face ca pronunția să fie mai uşoară și liberă în mar- 
ginile îngăduite de natura sunetelor și de context. Toate aceste 

vederi, care se găsesc în « Biblia actorului» pe care a ucenicit 
Eminescu, arată că el a fost pus de timpuriu în faţa problemei 
de tehnică a sunetelor, asupra căreia Pompiliu Eliade credea că 
a alunecat cu inimă uşoară. 


Replica a venit din partea lui St. Orâșanu, care îşi dovedise 
pregătirea în materie de versificare prin amintitul studiu asupra 
strofei safice. In broșura Filosofia lui La Fontaine după d. Pom- 
piliu Eliade (Extras din Convorbiri Literare, 1901), St. Orâșanu, 
discutând întreaga ideologie literară a lui Pompiliu Eliade, se 
ocupă şi de părerile despre Eminescu. După cum unii critici de 
azi, d. Călinescu de pildă, afirmă că nu e poet care să fi siluit 
limba mai mult ca Eminescu, tot astfel P. Eliade. Dar cu toate 
judicioasele observaţii, mai ales în ceea ce priveşte aspectele ri- 
melor dialectale, St. Orăşanu rămâne totuși principial pe acelaşi 
teren cu Pompiliu Eliade: acceptă regula concepută ca un canon 
extern drept criteriu al formei. Dar unele dintre «greșelile » 
relevate puneau probleme mai adânci în legătură cu însăși struc- 
tura limbii, cu ceea ce este stringent și ceea ce este liber în ea, cu 
posibilitățile ei,de dicțiune; şi tocmai astfel de probleme au rămas 
neatinse în discuţiile urmate atunci. 

Critica lui Orăşanu n'a avut darul să modifice părerile lui 
Pompiliu Eliade, care, persistând, le subliniază în lecţiile ţinute 
la Facultatea de Litere din București în 1goo—rgor, şi publicate 
apoi sub titlul Ce este literatura? Condiţiile și limitele acestei arte 
(1903). Ocupându-se de elementul literar și de cel muzical în 
poezie, la sfârşitul părţii a patra face și următoarele considera- 
ţiuni: «dar poezia română, domnilor studenţi, nu este bolnavă 
și dânsa de când cu Eminescu? Nu vorbesc de pesimismul ma- 
relui gânditor, dar vorbesc de această ruptură regretabilă care s'a 
produs de cinsprezece ani încoace între elementul muzical şi 
cel literar, mulțumită lui Eminescu. Dela dânsul mai ales și pentru 
îndreptățirea numeroaselor sale greșeli de tehnică, sau scos la 
modă cuvintele de «fond » şi «formă» la noi în țară. Spre a ex- 
prima gândiri de o netăgăduită valoare, de altminteri — Emi- 
nescu a nesocotit rima, a sfărâmat ritmurile. Poeziile lui nu su- 
portă o lectură cu glas tare. Ori trebue să te slujești de o mulțime 
de subterfugii spre a face să se strecoare în pronunție, nebăgate 

în seamă, toate greșelile lui de muzică dela sfârşitul şi mijlocul 
versurilor. Citiţi poezia « Mortua est», citiți «Împărat și pro- 
letar », citiți « Epigonii », citiți « Satirele », citiți « Sonetele »... 
E vre-una din bucăţile lui care să suporte în această privință o 
serioasă critică? Este drept că, înainte de dânsul, Alecsandri, cel 
mai mare nume al poeziei române până la 1880, căzuse în de- 
fectul contrar şi introdusese un regretabil gol sufletesc într'o 
sonoritate de cadenţe și de rime, care lăsa puţin de dorit. Dar 
era oare nevoie să se păcătuiască tot atât de teribil în celălalt sens, 
şi trebuia renunţat oare la toate progresele muzicale pe care le 
realizase poezia română treptat dela Enăchiţă Văcărescu încoace ? 
De aici înainte, vom avea iarăși totul în această direcție de făcut»... 
(Op. cit., p. 102—103). 

Dar chiar citatul acesta dovedeşte că cel mai urgent lucru de 
făcut era o privire mai temeinică în metrica noastră, întemeiată 
nu pe modelul eterogen al metricei franceze, cu concepțiile ei 
de «corect», ci pe însăși structura limbii noastre şi pe o adevă- 
rată trăire a valorilor realizate până acum. 

Polemica stârnită de P. Eliade a continuat și prin intervenţia 
revistei Sămănătorul. Erau cuvinte de laudă pentru Eminescu și 
de rezerve pentru Alecsandri, la care P. Eliade dă o replică prin 
broşura Sămănătorului (1903). El mai revine asupra chestiunii 
versificaţiei şi într'un articol din Viaţa Noud (II, 1906, pg. 217— 
222), intitulat Versificaţie şi logică. Aici afirmă principiul sănătos 
că versul nostru nu trebue construit nici după cel francez, nici 
după cel german. Când însă arată normele, ele se reduc tot la 
principiul corectitudinii măsurilor: «El trebue să fie credincios 
numărului de silabe și căderilor ritmice odată alese ». 


Faţă de manifestări ca acestea, era de preferat adunarea mate- 
rialului în sens pozitivist. Lucrarea d-lui O. Densusianu despre 
Aliterație inaugurase adunarea de materiale, care însă priveau deo- 
potrivă versul și proza. 

O primă culegere sistematică de exemple referitoare numai la 
o problemă de verisficație românească este aceea a lui August 
Scriban: Hiatus, Elision und Synalâphe im rumänischen Vers. Este 
o teză de doctorat trecut la Halle cu romanistul H. Suchier în 
1903. Printre exemple sunt presărate și câteva din Eminescu. 

Dar și în această lucrare nu găsești nici o întrebare cu privire la 
problema expresivităţii. Lucrarea mai este caracterizată printr'o 
completă ignorare a ceea ce se discutase la noi, de pildă articolul 
lui D. Vucici, Despre hiat, care se ocupă de hiatul la Bolintineanu, 
şi pe care Eminescu putea să-l cunoască în Albina Pindului din 
1868, sau articolele despre Ekziune și hiat ale lui Al. Macedonski 
din Literatorul (1880), care arată când, după el, hiatul este permis 
şi când nu. Un om de știință poate să nu fie de acord cu inter- 
pretările date de un poet. Dar nu e mai puţin adevărat că, întrucât 
ele aduc fapte și sunt evidente mărturii ale unei forme a gustului, 
se cer cunoscute și limpezite. 

Un lucru ar fi putut să reiasă totuși chiar și din exemplele 
de hiat ale amintitei teze: caracterul deosebit al limbii noastre, 
mult mai mlădioasă în ceea ce privește alunecarea și alăturarea 
vocalelor. Când o compari cu franceza, izbește maleabilitatea limbii 
române care n'are rigiditatea normelor franceze, provenite într'o 
mare măsură din nevoia de claritate și dintr'o concepţie specială 
de armonie care opreşte alăturarea vocalelor. Pe când în franceză, 
dela Malherbe și până azi, dăinuește regula că legături ca tu as, tu 
avais, tu es se cer evitate, la noi sunt ceva curent. S'a observat 
astfel că aproape nu există poezie franceză în care poetul să-și 
tutuiască iubita. Și când lui Musset, de pildă, îi scapă: Ah! folle 
que tu es! e prilej spiritual de a se scuza imediat: Pai fait un 
hiatus indigne de pardon. ïn limba noastră însă, în versuri ca: Tu 
ești copilă, asta e — succesiunea vocalelor finale “şi a celor iniţiale 
nici nu este remarcată, atât de mult stă în spiritul rălădios al limbii. 

Dela lucrări în care aspecte parțiale din versificaţia lui Emi- 
nescu erau amestecate cu exemple dintr'alți scriitori, trecem la 
cea mai însemnată adunare sistematică de fapte, de data aceasta 
numai în legătură cu opera poetului. Este studiul Die Metrik 
Eminescus de Al. Bogdan, publicat în Elfter Jahresbericht des Insti- 
tuts fiir rumânische Sprache zu Leipzig (1904). Scopul era îndoit: 
să dea romaniştilor exemple din arta mai nouă a versificării ro- 
mâneşti și să alcătuiască o monografie, la care adăogându-se altele, 
să avem materialul necesar pentru o istorie a metricei românești. 
Chiar acest mărturisit scop învederează că esenţialul, arta cuvân- 
tului eminescian, trecea pe un plan secundar. Intr'adevăr, lucrarea 
este o culegere de fişe în care poeziile publicate până la acea dată 

dau material pentru a fi rubricat în deosebite categorii. Pentrucă, 
după autor, principiile metricei române sunt aceleaşi cu ale celot- 
lalte limbi romanice, şi acestea fusese arătate de metricianul ger- 
man E. Stengel în Romanische Verslehre în Grundriss der roma- 
nischen Philologie (II, 1, 1902), normele urmate de acest cerce- 
tător devin tot atâtea categorii pentru studiosul metricei lui Emi- 
nescu. Din nefericire, la 1904, lucrarea lui Stengel nu mai cores- 
pundea preocupărilor mai înalte ale metricei, care începuse de pe 
atunci să se manifeste. Intr'adevăr, Stengel îşi încheiase lucrarea 
încă dela începutul anului 1887. Și este caracteristic că însuși 
Al. Bogdan, în adaosul la metrica lui, Nachtrag zur « Metrik Emi- 
nescus », publicat în acelaşi Jahresbericht, regretă că n'a cunoscut 
bunăoară lucrarea lui Fr. Saran, Der Rhytmus des französischen 
Verses, din care capitole apăruse încă din 1900. Astfel, autorul 
nostru aminteşte că n'a dat locul cuvenit principiului alternaţiunii, 
pe care punea temei metricianul german citat. 

Cu acest orizont, lucrarea devine un exemplu de mecanizante 
înșirări care însă nu sunt complete. Avem astfel capitole despre 
căderi ale sunetelor inițiale, apoi ale sunetelor finale, cu tabele 
respective. Avem apoi exemple de hiat al vocalelor iniţiale și finale, 
nici măcar cu versuri citate, căci atât poeziile cât și versurile sunt 
un simplu număr de ordine. Avem mai departe exemple de legă- 
turi de vocale, tipuri ritmice dela două la șaptesprezece silabe, tot 
astfel reprezentate prin litere și exponenţi, exemple de cesură, de 
rime dialectice, rime bogate, asonanţe și strofe. Dacă ai face o 
statistică a cuielor, cărămizilor, bârnelor dintr'o veche casă dărâ- 
mată, n'ai proceda altfel. Lucrarea este un exemplu de spiritul 
atomizant al filologiei vremii aplicat la studiul unui poet român. 
Și totuși lucrarea aceasta este mai utilă decât dogmatismul « regu- 
lelor », așa cum l-am văzut în capitolele de până acum. Partea 
cea mai utilă este aceea care urmăreşte întrebări în legătură cu 
numărul silabelor. 'Tocmai în vremea aceea profesa la Leipzig 
fonetistul Ed. Sievers, care publicase în 19o1 o nouă ediţie a lucrării 
sale, Grundzüge der Phonetik. Sievers era destinat să fie unul dintre 
renovatorii studiilor de ritmică și rezonanță acustică. El pusese 
într'adevăr studiul silabei pe alte temelii, și nu litera moartă, ci 
sunetul viu în caracteristica lui şi în ansamblul verbal era o preo- 
cupare de căpetenie. Dar nimic din toate acestea nu se află între 

preocupările metricianului român. Exemplele lui sunt ca şi cum 
ar fi o colecție dintr'o limbă moartă, în care nu sunetul viu, ci 
litera dă prilej de observație. Să compare cineva această colecție 
de exemple cu fragmentele mai sus citate de analiză acustică, 
făcute de însuși Eminescu, sau cu cele relatate de Slavici, ca să-şi 
dea seama cât de departe erau de metrica lui Eminescu. 

De atunci, la noi s'a lucrat foarte puțin în direcția aceasta, 
deşi pentru lămurirea valorilor acustice, specialiștii străini dau 
contribuţii străbătute de alt spirit decât de cel arătat. Și aici se 
cuvine să facem distincție hotăriîtă între ritmul și armonia poetică 
şi între ritmul și armonia unui poet. Când e vorba de arta cuvân- 
tului, cercetările de versificație, desfăcute de ansamblul organic şi 
firimițate fie pentru a documenta categoriile metrice, fie pentru 
a exemplifica aspecte din dezvoltarea unui poet, deşteaptă îndoieli 
şi rezerve. Inutile pentru cine vrea să vadă mai adânc frumusețea 
plăsmuirilor, tabulaturile acestea de exemple nu pot spune nimic 
nici metricianului străin, care caută la noi nu ceea ce este general- 
romanic, dar specificul românesc. 

Unul din ţelurile lucrării lui A. Bogdan fiind să dea romaniș- 
tilor străini exemple din metrica românească, se cerea o deosebită 
luare aminte acordată tocmai acelor trăsături prin care limba noastră 
se deosebeşte ritmic de celelalte limbi romanice. Astfel, accentul 
dinamic deosebit de puternic şi urmarea lui, caracterul trohaic al 
limbii; sistemul diftongilor, mai numeroşi și mai diverşi ca în 
restul Romaniei, vocalele închise, cu efectele lor speciale; apoi 
vocalele scurte, în deosebi acel 7 final asilabic, prin care limba 
română poate da unele efecte de prelungiri atât vocalelor cât și 
unor consonante; condiţiile speciale ale hiatului, — iată tot atâtea 
aspecte proprii ale limbii noastre care condiționează versificarea. 
Nimic din preocupările acestea nu se vede în lucrarea amintită şi 
nici în vre-o altă încercare asupra metricei noastre. 

Dar Eminescu, după cum s'a putut vedea din fragmentele mai 
sus citate şi din mărturisirile lui Slavici, era mereu preocupat de 
a adânci limba tocmai sub raportul resurselor ei expresive proprii. 
Anii petrecuţi în lumea teatrelor l-au deprins de timpuriu să 
observe efectele acustice în nuanțele lor. 

Printre notele lui, unele au titlul caracteristic Studii asupra 
pBronunciei. Sunt scrise în preajma anului 1870 şi conţin o seamă 

de observări critice cu privire la particularitățile dialectale din 
toate provinciile, 

Dintre notele acestea cu privire la pronunție, revin la aceea 
despre rolul lui i final în pronunția moldovenească unde e neac- 
centuat trece regulat la î. Am arătat mai sus felul de a vedea al 
lui Eminescu. Reproduc acum întreg pasajul pentru a ne da seama 
cum privește el, la acea dată, problematica acestui caracteristic 
fenomen românesc și ce consecinţe trage pentru chestiuni de ver- 
sificație, 

«O greşeală de pronunție a Moldovenilor și-a Bucovinenilor 
este lungirea peste măsură a lui e intonat, când acesta este urmat 
în silaba a doua de-un alt e, de ex: pepene, rece, trece, ș. a. Ei 
susțin această pronunție de corectă şi de frumoasă, de şi ea nu-i 
alt nimic decât consecința naturală a unei alte greşeli de pronunție. 
Pe e final Moldovenii (și Bucovinenii) îl schimbă în , precum 
faci, mergi. Tot aşa pe un e chiar în mijloc numai de se'ntâmplă 
că urmează lui e cel intonat, d. ex: pepini, pieptini. Prin asta 
însă echilibrul și raportul ce există între silaba intonată, domi- 
nantă şi între cele neintonate, dominate se strică şi trebue restituit 
printr'o lovitură de stat. Astfel meargi își are rațiunea sa de a fi, 
căci ea ţine echilibrul nedreptului ¿: însă mearge (cu a) nu-și 
scuză existența, căci e final (este) în toate drepturile sale și prin 
asta i se ia silabei intonate dreptul de-a se lungi peste măsură, 
căci echilibrul exista. Acest viciu e o pată a cărților bisericești 
tipărite de mult şi a fost până azi inima pronunției bisericești. 
Incă şi azi poţi auzi pe câte un dascăl: zaste în loc de este». 

Am citat întregul fragment pentru a învedera cum Eminescu 
privea limba ca un instrument estetic, preocupat în cazul de față 
de accent și de durata silabelor. Astfel, fenomenul nostru specific 
îi apărea lui ca o posibilitate de a stabili un echilibru de durată 
în cuvintele a căror silabă accentuată fusese lungită prin difton- 
gare. Dovada că fenomenul acesta îl interesa de aproape o avem 
în următoarea întrebare, pe care, la 1876, o propunea să fie dis- 
cutată în cercurile studenţilor în filologie: «ce înrâurire are 2 
consonans (jot) asupra vocalelor și consoanelor cu care se întâl- 
neşte ». Apropiind această întrebare de vederile mai sus citate, 
este clar că în sfera ei intrase și vechile preocupări de durată a 
silabelor. 

Ceea ce ne interesează aici este nu justețea părerilor mai sus 
citate ale lui Eminescu, ci natura lor, Potrivit preocupărilor poe- 
tului, metrica lui nu poate să fie desfăcută de însăși structura 
fonemelor noastre în ceea ce au ele mai caracteristic. Și tocmai 
aceste caracteristice au fost luate de metricianii noștri, în frunte 
cu Al. Bogdan şi Apostolescu, drept cantităţi neglijabile. 

Absența unor astfel de preocupări în legătură cu valorile acus- 
tice explică și ușurința cu care s'a pus problema editării poetului, 

Nu este deci de mirare că ne mărginim încă și azi la nesfâr- 
şite discuţii asupra conținutului desfăcut de formă. Chiar când 
s'au relevat unele paralele sau izvoare, în loc de a fi instrument 
de individualizare a formei, ele au rămas prilej de discuţie ideo- 
logică. Cartesianii Sorbonei, unde se duc să se desăvârşească 
tinerii noștri, contribue într'o mare măsură la dăinuirea acestei 
situaţii. Acolo însă, într'o cultură cu o strălucită tradiție a formei, 
direcţia ideologică nu este prea supărătoare. La noi însă, unde 
această tradiție lipsește şi într'o fază în care pături largi trebuesc 
cucerite literaturii, nesocotirea curentă a formei ameninţă să ne 
prăbușească în amorf. Cu atât mai mult o reacțiune este necesară, 

In situația aceasta, este cu atât mai necesar să ne dăm seama, 
ca într'un examen de conștiință, de tot ce s'a încercat în ultimele 


trei decenii, fie și tangenţial, în legătură cu problemele de formă 
eminesciană. 


Iņ ce privește versificarea, în afară de unele observaţii întâm- 
plătoare, avem prea puţin de înregistrat. 

Dintre filologii care s'au pronunţat cu privire la versificația 
lui Eminescu, mai amintim o manifestare: aceea a d-lui O. Den- 
susianu în articolul Versul liber și dezvoltarea estetică a limbii lite- 
rare, publicat în Vieața nouă (IV, nr. 13, 1908 p. 246—249). 
Ocupându-se de problema armoniei versului liber, spre deosebire 
de versul tradițional, face următoarele precizări: « Versurile libere 
— adevăratele versuri de acest fel, pentrucă s'au scris şi se scriu 
multe care nu-și merită numele — se întemeiază pe principiul 
armoniei interne, al muzicalității strânse între cele mai mici părți 
Care le alcătuesc; ritmul lor, variat sau capricios la prima vedere, 
este de o unitate, de o condensare pe care numai cineva cu pre- 
judiţii de şcoală veche nu poate să le recunoască. In versul tradi- 

tional elementul armonic principal este rima; pe ea o urmărește 
în continuu poetul ca și cititorul; dar rima este numai o armonie 
parțială — armonie finală —a versurilor; cu toate acestea pe ea 
s'a pus şi se pune mult preț în versificația obișnuită, și de aceea 
câţi nu s'au crezut poeți numai pentrucă rimau cu oarecare înde- 
mânare | De aici a urmat că elementului celuilalt al armoniei, și 
celui mai important, ritmului, nu i s'a dat totdeauna atențiunea 
cuvenită — dacă rima își producea la sfârșit efectul, poetul era 
mulțumit, nu se îngrijea totdeauna dacă ritmul era corect. Și mai 
ales la poeţii noștri s'ar putea găsi, pagină după pagină, asemenea 
păcate datorite încrederii prea mari în efectul rimei, în puterea 
ei de a întuneca greșelile de ritm. Cu deosebire la Eminescu, s'ar 
putea vedea cât de puţin își da seamă de armonia internă a ver- 
sului — pentru ritm Eminescu avea o ureche detestabilă și când 
-citim d. ex. începutul Egiptului cu versuri ca acestea: 


Nilul mișcă valuri blonde pe câmpii cuprinși de Maur, 
Peste el cerul d'Egipet desfăcut în foc și aur; 

Pe-a lui maluri gălbii, șese, stuful crește din adânc, 
Flori, juvaeruri în aer, sclipesc tainice în soare, 


unde te izbești de monstruozități ritmice (câmpii, cerul, juvaeruri 
sclipesc, etc.), te întrebi dacă ar mai da impresia de versuri dacă 
le-ar lipsi rima. i 

Cei care scriu versuri libere, emancipându-se de tirania rimei, 
pun pe primul plan armonia ritmică, muzicalitatea versului, așa 
cum rezultă din fiecare cuvânt asociat cu altul. Dacă ne mai gân- 
dim că tot simboliștii au dat o mare atenţiune și altei părți a felului 
cum sunt asociate cuvintele, anume valorei sugestive a fiecăruia 
din ele alături cu celelalte, nu mai încape îndoială că versificația 
simbolică este un progres față de cea de mai înainte. Și dacă ver- 
sificația tradițională — cum am spus altădată, nu susţinem înlă- 
turarea ei —a primit pe ici pe colo câteva îndreptări, pe lângă 
cele aduse de parnasieni, acestea se datoresc influenței simbolului. 

Comparată cu versificația simbolistă, cea veche ne face impresia 
unei clădiri având prin colțuri unele motive de efect — ca și rima — 
fără o deosebită preocupare de armonia estetică a fiecărei părţi; 
versificația simbolistă amintește din contra o clădire fără înflori- 
turi prin colțuri, dar ale cărei părți sunt bine armonizate. 

Dacă versul liber e o perfecționare a armoniei ritmice şi dă 
mai multă atenție felului cum sunt asociate cuvintele, sub toate 
raporturile, este sigur că el este chemat să joace un rol însemnat 
în dezvoltarea limbii literare, în sforțările de înnobilare a ei. In 
locul strălucirii false, a unei armonii superficiale, cu care ne 
deprinsese romantismul și de care nu ne-am desfăcut deplin, sim- 
bolismul ne dă şi în partea expresivă, ca și în cea sufletească, o 
armonie adevărată, temeinică și de o bogăţie care nu înșală. Și 
cine poate folosi mai mult din o asemenea îndrumare decât toc- 
mai noi care așteptăm încă limba literară bine întemeiată în toate 
direcțiunile ? In dezvoltarea estetică de azi a limbii române, sim- 
bolismul apare ca o necesitate şi cei care vor veni mai târziu o vor 
recunoaște — cum ne vor da dreptate puţinilor care am apărat-o >, 

Am Citat în întregime acest pasaj, pentrucă în genere simbo- 
lismul a adus, ca ni cio altă mișcare literară, o frământare în direcția 
technicei poetice în ce privește versificarea şi armonia, La noi, 
tocmai simboliştii au scris prea puţin în direcţiunea aceasta şi 
în afară de paginile d-lui Densusianu, nu cunosc mai relevant 
decât articolul d-lui Eug. Sperantia: Acţiunea limbii vorbite asupra 
vieții psihice, în Revista de filosofie, vol. XIII, seria nouă (nr.2, 
Aprilie-lunie 1928, pp. 119—134; nr. 3, Lulie-Sept., pp. 250—258). 
Deși problema românească iese din sfera preocupărilor, lucrarea 
aceasta este cea mai de seamă contribuție teoretică dată la noi în 
chestiunea expresivității, având și remarcabilă bibliografie străină. 

Această restrânsă activitate a simbolismului nostru pe terenul 
discuţiilor cu privire la formă se poate explica în parte prin 
greutatea problemei și puţina pregătire a publicului. Dar părerile 
mai sus citate, mai ales în ceea ce priveau pe Eminescu, erau ele 
întemeiate pe concepția de muzicalitate și de armonie proprie 
simboliștilor, sau, în fond, se întemeiau pe vechea concepție a 
corectitudinii măsurilor, în numele căreia și P. Eliade contestase 
pe Eminescu? Când d. O. Densusianu afirmă că Eminescu « pen- 
tru ritm avea o ureche detestabilă » și relevează la el « monstruo- 
zități ritmice », aceste aprecieri sunt făcute în numele principiului 
corectitudinii măsurilor și ca o exemplificare că la noi poeții nu 
se îngrijeau totdeauna «dacă ritmul era corect». 

Vom avea prilej să revenim asupra problemei ritmului în 
legătură cu măsura și cu armonia. Și vom vedea că tocmai pen- 

trucă în vers ritmul și armonia hotărăsc, se cer alte criterii decât 
acelea de tabulatură a măsurilor. In cazul special al strofei din 
Egipetul, povestea este lungă. Incepe cu critica unui P. Grâdzş- 
teanu şi dăinueşte până la recenți interpreţi. Nu ne-am dat seama 
că se cuvine să plecăm dela realitatea acustică străbătută de sufle- 
tesc. Fireşte, dacă eşti deprins să citești versurile numărând măsu- 
rile, cuvintele relevate de d. Densusianu sunt evidente scăderi. 
Dar observ mai întâi că tocmai acele cuvinte, pe care cade un 
deosebit accent de înțeles, ies din schema măsurilor care aici, în 
fiecare emistih, este un tetrametru trohaic. Dacă Eminescu ar 
fi citit această poezie (şi totdeauna trebue să plecăm dela o reali- 
tate acustică), în lectura lui sar fi simţit deosebirea dintre ritm 
caracteristic şi ritm măsurat. Tocmai pentrucă azi ne dăm seamă 
că versul este mai mult decât ritm mecanizat, îmbinarea elemen- 
telor măsurate cu cele caracteristice nu mai poate fi socotită ca 
o scădere. Problema se cere lămurită dela caz la caz. In opera 
tragicilor greci, ca şi în Shakespeare, a fost într'o vreme o ade- 
vărată întrecere de a releva « greșeli » analoage cu acelea din Emi- 
nescu. Azi, în mare parte datorită lărgirii de orizont aduse de sim- 
bolişti în chestia tehnicei versificaţiei, multe greșeli ca cele 
amintite apar ca momente expresive, iar înlăturarea lor ar fi o 
scădere a creaţiunii. 

Citind strofa din Egzpetul potrivit nu măsurii, ci nevoilor ei 
de exprimare, observi că «monstruozităţile » cad sau la înce- 
putul emistihului, pentru a introduce un nou element al viziunii, 
sau vin pentru a scoate un efect care, fără abatarea dela măsură, 
ar fi fost imposibil. 

Iată, de pildă, versul al doilea: 


Peste el cerul d'Egipet desfăcut în foc și aur... 


Elementul nou este și aici tocmai în cuvintele care ies din 
shemă: cerul d'Egipet. Făcând pauza cuvenită înainte de aceste 
cuvinte, pronunţându-le ca pe un tot menit anume să-ți evoce 
imensitatea bolţii care domină și izolându-le cum cere şi înțelesul, 
printr'o pauză firească înaintea emistihului, ai redat acustic exact 
viziunea lui Eminescu. La fel cu celelalte aparente greșeli. Iar 
dacă cineva ar obiecta că prin acest fel de a trăi poezia se distruge 
elementul măsură, observăm că elementele eterogene numai atunci 

pot fi supărătoare când covârşesc. Dar când sunt dominate de 
un ansamblu omogen și se încadrează expresiv în el, atunci nu 
mai putem vorbi de scăderi, așa cum socotea P. Eliade. 

La un adevărat poet, astfel de abateri se cer totdeauna privite 
și sub raportul stilului fiecărei opere. In Egipetul, stilul este des- 
criptiv, deci un stil în care cuvântul este chemat să creeze și pers- 
pective, planuri deosebite; iar într'o viziune atât de vastă cum 
este aceea din Egipetul, planurile variate de încadrare se puteau 
pierde fără acea răspicată marcare prin variaţia măsurii. De altă 
parte, în stilul descriptiv, coloarea joacă și ea un mare rol. Să 
fie oare o întâmplare că toate greșelile semnalate în strofa amintită 
coincid cu nevoia de a crea perspective şi cu aceea de a carac- 
teriza aspecte ale coloritului? Intr'adevăr, atât emistihul al doilea 
al primului vers: pe câmpii cuprinși de Maur, cât şi acel cerul d'Egi- 
pet mai sus discutat, introduc noi elemente de perspectivă; iar 
gălbui, juvaeruri în aer şi schpesc sunt efecte de coloare scoase 
viu în relief tocmai prin abaterile dela măsură. Când unii critici 
recenți, ca d. G. Călinescu, vorbesc de schimbarea de accent în 
juvaeruri de pildă, aceasta este dăinuirea criteriilor vechi, în contra 
cărora totuși se ridică teoretic. La un adevărat poet, se cuvine deci 
să ne dăm seama dacă astfel de abateri nu sunt altceva decât licenţe 
sau « monstruozități >: momente caracteristice de ritm care, 
în cursul ritmului predominant, vorbesc sugestiv, în cazul de față 
potrivit intenţiei descriptive. Și când în opere de plină maturitate, 
în S-risoarea a treia de pildă, versuri descriptive ca : 


Iar în patru părți a lumii vede şiruri munții mari, 
Atlasul, Caucazul, Taurul şi Balcanii seculari; 
Vede Eufratul și Tigris, Nilul, Dunărea bătrână... 


ne sunt înfățișate de aceeaşi critică drept barbare strămutări de 
accent menite să documenteze lăudata «siluire» a limbii, ob- 
servăm că şi aceste abateri sunt tot momente expresive, care se 
cer citite cu accentul firesc şi viu din aceeași nevoie de a crea 
perspectivă prin elementele eterogene de ritm. Astfel se impune 
întrebarea dacă nu cumva abateri ca cele relevate sunt altceva 
decât « monstruozități » şi anume: opoziții ritmice, tot 


atât de necesare şi de expresive ca şi opoziţiile 
fonemelor. 


D. CARACOSTEA 


PENTRU O REÎNNOIRE 
A CRITICEI 


Nu e obiceiul ca un critic de artă să facă la sfârșitul fiecărui 
an, ca la școală, rezumatul a ceea ce a văzut şi a aflat. De sigur, 
nu e vorba de a face rezumatul manifestărilor artistice din trecut, 
ci mai degrabă de a determina încotro ne-au condus ele. Acest 
soi de examen de conştiinţă nu e niciodată de prisos, ci dimpo- 
trivă, e necesar, mai ales acum, când ne aflăm în ajunul unei 
bătălii care va fi de lungă durată și confuză, din care însă va ieși 
configurația omului de mâine. Arta nu este un lucru de prisos 
şi ea nu va rămânea mai în afară de luptele noastre. Nu trebue 
să ascundem că sunt în joc atât condiţiile noastre materiale de 
existență, cât și acelea ale vieții noastre spirituale. Ne temem 
mai puţin de urmările unei forțe fizice deslănțuite, decât de forța 
morală care poate să apese asupra noastră. Nu există adevărată 
opresiune, decât în gândire. Mai mult ca oricând, trebue să ne 
adunăm puterile, să privim limpede situația, taberile față în față, 
să alegem o singură cale, aceea care nu necesită să sacrificăm întru 
nimic persoana umană, chiar dacă am rămânea singurii care să 
luăm această hotărire într'un război nedrept. 

Adesea, când exercităm meseria noastră de a critica, adică 
atunci când ne apropiem de realitatea materiei vii gata transpusă 
în creație umană, prin truda unui artist, suntem înnăbușiți de 
oarecare neliniște. Ce aducem noi, ce dăm noi din noi înşine? 
Și ce valoare are darul nostru? Prea adeseori ne mărginim să 
delimităm problema care se pune, expunând propriile noastre 
contradicții. Argumentele nu lipsesc când e vorba să fugim de 
răspundere: «trebue să dăm fiecăruia mijloacele de a alege și 

să-i lăsăm libertatea de a alege. Şi dacă, încurcat de atâtea 
explicaţii, cititorul nu mai alege de loc? 

« Trebue să avem grija să nu adăogăm nimic creaţiei, căci am 
risca astfel să o deformăm ». 

— Ca şi cum nu am vedea, în fiecare zi, că legenda adaogă 
istoriei, că faptele au, cu drept cuvânt, valoare numai întrucât 
ele cristalizează posibilitățile creatoare risipite în mulțime. 

« 'Trebue să spunem tot, chiar ceea ce nu pare a fi interesant, 
de vreme ce unii pot găsi interes. 'Trebue să fii imparţial. » 

— Prefer unitatea gândirii mele. 

Dacă sunt epoci, în care mersul molcom al gândirii este rodnic, 
cum e acel sfârşit burghez al veacului al XIX-lea, prielnic discu- 
ţiilor în papuci, sunt dimpotrivă altele, ca acea a noastră, care ne 
impun o sforțare fără răgaz, pentru a argumenta, a tranșa, a con- 
chide. E acesta adevăratul chip de a sluji geniul, înconjurându-l cu 
atâtea atenţii şi cu atât de puţină căldură? Dacă facem să de- 
pindă orice critică de creaţie, critica neavând domeniu propriu 
și nefiind decât o formă parazitară a creaţiei; dacă, de altă parte, 
ne servim de critică pentru a înfățișa ceea ce este imediat per- 
ceptibil în creaţie, parvenim poate să punem creaţia, dacă nu la 
îndemâna, cel puţin la nivelul publicului cel mai jos situat (dar 
mai este aceasta creaţie?) și să dăm comentarii subtile și câte- 
odată încântătoare (dar mai poate fi numită aceasta critică ?). 

Cu oarecare aproximaţie astfel s'a procedat de aproape un 
veac, pe măsură ce critica s'a transformat, dintr'o interpenetraţie 
sintetică, într'o analiză din ce în ce mai răzleață, făcută din co- 
mentarii fastidioase, a unei lumi, până în amănuntele ei cele 
mai mediocre. De acum înainte, critica explică orice, găseşte toate 
izvoarele și toate influenţele și, când ajunge tocmai la ceea ce este 
inexplicabil în geniu, îl înjoseşte sau îl neagă, pentru a nu mai 
păstra din creație decât aspectul superficial pe care oricine îl 
poate sezisa şi înțelege cu puţină obișnuinţă și îndemânare. Din 
notele din josul paginilor, s'a făcut, puţin câte puţin, substanța 
capitolelor. Am cunoscut destui « chartişti » care cred că sunt 
istorici, pentru că strâng date, destui diplomaţi dela Ecole du 
Louvre care se improvizează în critici de artă, pentrucă au ajuns 
să cunoască biografia tuturor pictorilor. 'Triumful lor e descrierea, 
adică ceea ce toată lumea poate vedea, fără ochelarii unui critic, 

Iluzia pe care o mai dă acest gen, este faptul că un tată de 
geniu a prezidat la naşterea lui. Nu putem să nu recunoaştem 
deplorabila descedență a lui Sainte-Beuve şi doctrina sa a relației 
dintre om și operă. Dela el, care a ştiut să tragă din aceasta un 
folos atât de strălucitor, a purces gustul nostru ignobil de a micșora 
marile existenţe, de a scotoci trecutul cel mai tainic şi de a profana 
cele mai nobile figuri. Dela el au purces toate extravaganţele, re- 
curgerea la subconştient, la analizele științifice, examenul fiziologic 
al lui Zola de pildă, trebuind el însuşi şi numai el să ne destăi- 
nuiască familia Rougon Macquart, sau opera lui Greco care sar 
explica printr'o deformaţie maladivă a viziunii sale. (Toate aceste 
procedeuri pot de altminteri să slujească la ceva, însă la locul 
lor, şi nu ştim cum să lăudăm de ajuns clasica istorie a literaturii 
franceze, în care excelentul Lanson aruncă biografiile în câteva 
rânduri, în josul paginilor.) Ni se spune că ar fi necesar să cu- 
noaștem biografia unui autor pentru a înțelege personajele în 
care a putut să-și deseneze propriile sale trăsături şi acelea ale 
anturajului său. Dar există vre-o carte în care autorul să nu fi pus 
nimic din el însuși? Realitate sau închipuire, e greu de arătat 
partea fiecăreia, și numai în contopirea acestor elemente constă 
interesul unei creaţii literare. In același fel, un artist ni se destăi- 
nueşte mai de grabă prin felul său de a picta decât prin poveştile 
în care şi-ar mărturisi sufletul: pentru a lua exemplul limită, 
putem să-l înțelegem foarte bine pe Delacroix în jurnalul său 
și în corespondenţa sa, oricare ar fi interesul lor, fără să putem 
să-l putem totuși înțelege în pictura sa. De altminteri, ar fi bine 
să precizăm vocabularul pe care-l întrebuințăm. Dacă ni se spune 
că o operă nu are valoare decât pentrucă ne dezvălue un om, 
suntem perfect de acord. Insă unica revelaţie valabilă e aceea 
care şi-a găsit forma durabilă în operă. Lucrul neexprimat nu 
poate retrăi sau învia artificial, prin simpla noastră voinţă. 
Descoperirile noastre, explicaţiile noastre nu vor avea decât o 
valoare trecătoare. Și dovada este că anumite opere gigantice, ce 
supraviețuiesc civilizaţiilor dispărute, îşi păstrează pentru noi 
toată valoarea şi că dacă ignorăm accidentele materiale, ce le-au 
dat naștere, forma imuabilă pe care au luat-o ajunge totuşi pentru 
a ne introduce în inima unei întregi civilizaţii şi pentru a ne 
revela tot ce a fost mai bun în omul care le-a conceput. 


PENTRU O REÎNNOIRE A CRITICEI 81 


Singura bază posibilă a criticei este aceea de a recurge la o 
doctrină a formei, care să nu lase loc nici arbitrarului impresio- 
nismului, nici relativităţii erudiţiei, o doctrină care să fie legată 
de o filozofie generală care să disocieze noțiunile de formă, de 
acelea de accident. Critica nu poate să fie, potrivit celor susți- 


nute de Souday, decât filozofia artelor şi a literaturii. 


* 
* * 


Dacă am vrea să dăm o vedere schematică, însă aproximativ 
exactă, a fenomenului artei, ar trebui să-l reprezentăm în felul 
următor (și această reprezentare va fi valabilă pentru toate for- 
mele de artă, plastică, literatură, etc.): creatorii sunt asemenea 
unor piscuri înalte izolate; în spaţiile goale dintre ei, critica trebue 
să încerce să clădească un drum care duce la piscuri și care să-i 
lege între ei. Creatorul cucereşte, criticul colonizează. Insă pentru 
a-și ușura sarcina, criticul nu trebue să-și dea silința să niveleze 
piscurile. Dimpotrivă, singurul chip de a ne înălța şi de a clădi 
o civilizaţie care se ridică, este de a prinde fiecare scânteie de 
geniu care a luminat, o dată cu marea ei sclipire, o problemă esen- 
ţială a omenirii. Ceea ce ne interesează esenţial este clipa în care 
creatorul egalează pe Dumnezeu, iar nu aceea în care este om. 

Murim de răul acestor critici care-și ţes pânza, nu după 
măsura geniului, ci după măsura lor, reducând la aceasta tot ceea 
ce-i depășește, sau lăsându-l să subsiste izolat, neînțeles și ne- 
productiv. E vorba de acei ce se extaziază ușor şi revin asupra 
a ceea ce s'a mai spus, s'a descoperit și s'a explicat de o mie de 
ori, dar care rămân cu ochii închiși şi cu urechile astupate la tot 
ceea .ce prezentul le aduce mare. Astfel epoca noastră, care nu 
ştie decât să restaureze trecutul, se înconjură cu paznici împo- 
triva ei înseși şi crede că se încălzește la această căldură încropită, 
fără să-și dea bine seama că nu cunoaşte, din trecut ca și din 
prezent, decât cenușa flacărilor. 

Trebue să alegem, de acum înainte, între o critică de viață 
şi această critică de moarte care anihilează şi distruge nivelul 
şi semnificația oricărei opere, şi nu păstrează decât învelișul pie- 
ritor, comun tuturor. Sarcina urgentă este de a da viață criticei 
şi nu de a o aservi. Aceasta ar însemna a reînsufleți lumea, re- 
dându-i astfel și suflul creaţiei şi rânduială de gândire. 


JACQUES LASSAIGNE 

Deşi în politică definițiile nu pot exprima altceva decât ten- 
dințe sau credinţe, totuși trebue, dela început, să ne supunem 
necesității de a defini, cel puţin aproximativ, noțiunile fundamen- 
tale pe care le vom întrebuința. 

Știința politică elenică ne-a transmis unele expresiuni care 
au căpătat un înţeles tradițional, care nu poate fi nesocotit, căci 
categoriile create atunci au rămas până astăzi cele mai clare și 
cele mai cuprinzătoare. Astfel, numim și astăzi monarhie siste- 
mul de guvernământ în care unul singur (monos) conduce, oli- 
garhie sistemul în care un număr restrâns de persoane (oligoi) 
guvernează, și democraţie sistemul în care poporul (demos) exer- 
cită puterea suverană. R 

Cuvântul demofilie înseamnă iubire de popor, sau, mai precis, 
tendința de a ocroti pe cei umili, săraci și slabi. 

Democrația este o noțiune politică, demofilia este o stare 
afectivă, o noțiune psihologică. Aceste două noțiuni sunt pro- 
fund deosebite; vom constata că ele pot coexista, dar mai ales 
ele se exclud. 

Evident, aceste antice expresiuni scot în evidență numai notą 
dominantă și caracteristică ale diverselor sisteme politice, fără a 
cuprinde realitatea în toată complexitatea ei. Unii cugetători mo- 
derni au încercat, fără mult succes, să formuleze alte definiţii. 
Definiţiile moderne diferă de cele antice, prin introducerea no- 
ţiunii de relativitate şi câteodată prin nuanța de îndoială strecurată. 

Iată bunăoară definiția dată de d. J. Barthelemy t): « Demo- 
crația este regimul în care cel mai mare număr posibil de membri 


3) Valeur de la liberté, 1935, P» 2: 

ai grupului "participă în modul cel mai direct posibil la gestiunea 
intereselor comune ». 

Alţii, mai sceptici, spun că & Democraţia este regimul prin care 
se încearcă de a face poporul să creadă că se guvernează el singur ». 

Pentru Pericles, democraţia este forma de guvernământ care 
caută să fie cât mai folositoare celui mai mare număr de cetăţeni. 
Marele om de stat a privit problema guvernului din cel mai 
înalt punct de vedere, acela al finalităţii, pe când formula lui 
Barthelemy nu face”decât să exprime, cu toate rezervele impuse 
de realitate, ideea jacobină de guvernământ prin popor, și, ca 
atare, rămâne o definiție formâlistă. 

Concepţia lui Pericles este totuși prea generală, căci se poate 
aplica oricărei stăpâniri demofile. 

James Bryce spune, cu multă dreptate, că cuvintele demo- 
craţie, oligarhie, constituţie și altele au căpătat semnificaţii atră- 
gătoare sau repulsive, căci evocă mai mult sentimente și pasiuni 
decât noţiuni tehnice. 

Când este vorba de credinţe religioase sau politice și de doc- 
trine filozofice, suntem atât de influențați de simpatiile şi antipatiile 
noastre temperamentale, încât căutăm cu tot dinadinsul să scoatem 
în relief faptele care ne "plac, și să reducem importanţa celorlalte. 

Ideea că democraţia este, conform legii naturale a progresului 
umanității, ultima etapă a evoluţiei politice a unui popor, că gu- 
vernul democratic este forma superioară de stăpânire, limanul 
la care orice naţiune civilizată trebue să ajungă, -a fost multă 
vreme atât de răspândită, încât opinia contrarie era socotită ca 
retrogradă. Bunăoară în jurul anului 1920, simpla îndoială asupra 
valorii absolute a democraţiei era considerată ca o aberaţie, Vre- 
murile s'au schimbat; credinţa că regimul democratic este menit 
să aducă un nou ev de aur pe pământ e pe cale să se risipească. 
Practica generalizată a democraţiei, exagerările și deformațiile 
ei au redus dogma la justele proporţii ale unui sistem de gu- 
vernământ, care poate să nu fie ultimul pe scara progresului. 
Deşi valul de entuziasm pentru democraţie este, în unele ţări, 
într'o vădită descreştere, totuşi mistica democratică numără un 
număr impozant de adepţi. Astăzi se vorbește mai puţin de par- 
tide decât de «fronturi»: front popular, front naţionalist, front 
democratic. Taberele s'au format, oștile se luptă în fața noastră. 


6°’ 

Se pare că astăzi ne aflăm într'unul din momentele fugare, 
dar hotărîtoare ale istoriei, care impune o cercetare atentă a fap- 
telor despuiate de vestmintele lor istorice, care ascund adevărata 
lor ființă. 

Am constatat că definițiile nu pot constitui puncte sigure 
de plecare pentru un studiu, ci pot fi doar subiecte de exegeză, 

Unele fapte se impun tuturor dela început. Mai întâi, de- 
mocraţia presupune neapărat o comunitate politică, o voință ge- 
nerală exprimată prin alegeri la care participă un număr mare 
(cel mai mare posibil) de membri și egalitatea politică între membrii 
comunității. Aceste noțiuni sunt indiscutabil legate și formează 
un bloc. 

In al doilea rând, democraţia nu este legată de o anumită formă 
constituțională de guvernământ; democraţia nu se confundă cu 
republica, precum monarhia nu exclude democrația. Au .fost şi 
sunt republici care nu sunt democratice, bunăoară Roma, Veneţia, 
Geneva sub Calvin, Berna multă vreme, Portugalia, Rusia; au 
fost și sunt monarhii, care au practicat principiile democraţiei, 
de exemplu dinastia a XII-a în Egipt, monarhia Orleanistă în 
Franţa, Anglia, Suedia, Norvegia, Danemarca modernă. 

Un popor vine la democraţie prin două căi: una pragmatică 
și evolutivă; se formează astfel o religie democratică fără dogme 
care, cu timpul, se cristalizează într'o constituție experimentală, de 
ex.: Elveţia, Anglia. A doua cale este dogmatică, democraţia este 
instalată în urma unei răsturnări de regim, fie violentă (Franţa, 
Germania), fie pașnică, compusă din etape succesive, dar apro- 
piate (România). Această democraţie se concretizează într'o con- 
stituție raționalistă și dogmatică. Incontestabil aceste două căi 
au puncte de atingere. O ideologie nu se naşte ca în urma unei 
generaţii spontane; ea izvorăşte dintr'o lungă acumulare de fapte 
răzlețe, puţin vizibile, care s'au cristalizat brusc, sub influența 

“unui fapt, în aparență puțin însemnat, după cum apa unui lac se 
acoperă, când vine iarna, cu sloiuri mici aproape invizibile, care 
într'o noapte se transformă într'un bloc compact. 


* 
* %* 


Inainte de a schiţa geneza fenomenului democratic, trebue să 
amintim, în câteva cuvinte, bazele teoretice ale democraţiei. 

Mistica democratică este întemeiată pe credința în existența 
unui drept natural transcendental, anterior şi superior Statului. 

Această credință presupune că, la începutul vremurilor, omul 
natural era bun, liber şi suveran, că suveranitatea politică apar- 
ţinea întregii comunităţi și că dominatorii de orice fel nu erau 
decât depozitarii vremelnici ai dreptului de a comanda ce le-a fost 
concesionat. Mulţi democrați cred că dogma dreptului natural 
şi ideea contractului social au fost născocite în secolul al XVIII-lea. 
In realitate, ele au o vechime mult mai mare. 

Primul text precis, îl găsim în Institutele lui Justinian, care, 
vorbind de legitimitatea puterii imperiale, spune: «Ceea ce a 
plăcut Principelui are putere de lege, deoarece printr'o lege regia 
care a fost adusă referitoare la dreptul de a stăpâni al aceluia 
(al Principelui), poporul îi conferă lui și față de el (de popor) 
toată puterea sa militară și civilă » 1). 

Ideea că poporul roman este titularul suveranității şi că pu- 
terea suverană este concesionată printr'un act solemn (lex regia) 
este deci clar exprimată; negreșit, ideea este cu mult mai veche 
decât această formulă târzie. 

Mult mai târziu, într'un libel scris în 1085 Manegold von 
Lautenbach pune următoarea întrebare: « Oare nu este clar, că 
acela (Principele) pe drept decade din demnitatea concedată lui, 
că poporul trăiește liber de sub stăpânirea aceluia atunci, când 
constată că acela (principele) a nesocotit cel dintâi pactul, pe 
temeiul căruia a fost ales?» 2), 

Cum în secolul al XI-lea legislaţia lui Justinian era necu- 
noscută în Occident, trebue să admitem că izvorul gândirii la 
începutul Evului Mediu era altul decât dreptul roman. In adevăr, 
Manegold nu face decât să exprime ideile dominante atunci. 
Iată ce spune în 1081 papa Grigore al VII-lea cel mare: « Natura 
a făcut pe toți oamenii egali, însă, în urma inegalității meritelor, 
o forță distributivă ocultă așează oamenii unii după alţii, această 


1) Quod principi placuit legis habet vigorem, utpote cum lege regia, quae 
„de imperio ejus lata est, populus ei et in eum omne suum imperium et po- 
testatem conferat. Dig, lib I. tit. IV, cap I (Ulpianus) şi Instit. II, 2, 6. 
3) Nonne clarum est, merito illum a concessa dignitate cadere, populum 
ab ejus dominio liberum existere, cum pactum, pro quo constitutus est, 
constat illum prius irrupuisse. Libelli de Lite (Mon. germ.) I, p. 301. 

inegalitate care provine din viciu este reglementată prin decretele 
divine, astfel că toţi oamenii nu urmează același drum în viață, 
unii fiind conduși de alţii; totuşi oamenii sfinți, când sunt la pu- 
tere, consideră, nu puterea, rangul lor ci egalitatea condițiunii 
lor, ei nu se bucură de a porunci oamenilor, ci de a le fi 
utili » 1). 

Abatele Engelbert von Volkersdorf afirmă în 1310 că toate 
dominaţiile și imperii au la origine un pact de supușenie (pactus 
subjectionis ) 2). Drepturile și puterile sunt concesionate de popor 
Principelui. Abatele invocă autoritatea Sfintei Scripturi care vor- 
beşte de un contract ce s'ar fi încheiat între regele David și tri- 
burile lui Israel la Hebron (Samuel II, cap. 3). 

Izvorul acestor teorii medievale este dogma care afirmă că 
toți creştinii alcătuesc o comunitate (Sancta Ecclesia Christi — 
cuvântul Ecclesia avea atunci semnificație de adunare, comuni- 
tate); fiind toți fiii lui Dumnezeu, ei sunt legaţi prin sentimente 
de frăţietate, care presupun o egalitate originară între oameni. 

Chiar dacă naşterea și creșterea Statului este datorită cuce- 
ririi, adică violenţei, cum a fost cazul pentru Roma, autoritatea 
nu-şi poate justifica puterea decât printr'o legitimare ulterioară 
din partea poporului, care consta într'o confirmare expresă sau 
tacită (consensus populitacitus vel expressus). Unul dintre cei mai 
celebri profesori de drept constituțional modern nu spune în 
fond altceva în Tratatul său, când afirmă că puterea este înte- 
meiată pe consimţimântul cutumier dat de comunitafea politică 5). 

Pentru unii, această concesiune de puteri ar fi definitivă, şi 
suveranul este un «Dominus», iar nu un «commissarius populi ». 
Această părere tinde a justifica puterea absolută. Pentru alţii, con- 
cesiunea este vremelnică și legată de un pact care trebue respectat 
şi de suveran şi de popor. Din a doua interpretare a legii regia, 


1) Omnes homines natura aequales genuit, sed variante meritorum or- 
dine alios aliis dispensatio occulta postponit; ipsa autem diversitas, quae 
accessit ex vitio, recte est divinis judiciis ordinata, ut quia omnis homo iter 
vitae aeque non graditur, alter ab altero regatur; sancti autem viri cum praesunt, 
non in se potestatem ordinis sed aequalitater conditionis attendunt, nec 
praeesse gaudent hominibus sed prodesse Moralia lib. 21 cap. XV. 

2) De ortu, progressu et fine Romani imperii C. 2. 

3; M. Hauriou, Droit Constitutionnel, g9-tme édit. 1929, p. 18. 

decurge în mod logic sistemul politic bazat pe suveranitatea po- 
porului imprescriptibilă și inalienabilă. 

Nicolas de Cusa în opera sa « Concordantia catholica » (1431— 
1433) se arată un apologist convins al suveranității poporului, 
Orice putere pământeană are aceeaşi origine ca şi omul, adică 
purcede dela Dumnezeu, care se manifestă prin organul voinţei 
colective a comunităţii. In consecință, orice putere se sprijină 
pe transmiterea voluntară a puterii, fie din partea întregului corp 
social, fie prin majoritate, fie prin reprezentanţii lui, deci prin 
alegere (electio). 

Marsile de Padova (Defensor pacis, 1325) merge mai departe 
şi recomandă un sistem republican. 

Noţiunea de voință generală, expresiunea voinței unei colec- 
tivităţi organizate a fost cercetată şi adâncită cu mult înainte de 
J. J. Rousseau +); pe de altă parte, nu s'a acordat atenția cuvenită 
influenţei raționalismului cartesian în formarea ideologiei jacobine. 

Pentru Descartes (Discours de la méthode, 1637), raţiunea este 
egal împărțită între oameni, deci fiinţele rezonabile sunt îndrep- 
tățite să se conducă singure. Empirismul lui John Locke (Essay 
concerning human understanding, 1690) şi raționalismul lui Spi- 
noza (Ethica publicată după moartea lui în 1677) se întâlnesc 
în afirmare că totul, inclusiv morala, este susceptibil de a fi de- 
monstrat prin operaţiuni logice; totul, virtutea, morala, politica, 
estetica, geniul este fructul raţiunii. Apoi în scurtul interval de 
douăzeci și doi de ani, între 1746 şi 1768, apar operele fundamen- 
tale ca o bruscă și bogată eflorescență pe bătrâna tulpină a filo- 
sofiei politice: Traité des sensations şi Essai sur Vorigine des con- 
naissances humaines de Abatele Condillac, L'esprit des lois de 
Montesquieu, Essai sur les moeurs de Voltaire, Contrat social de 
Rousseau și primul volum din Encyclopédie. Omul superficial 
atribue în general fructele, exclusiv florilor, uitând rolul șters, dar 
esenţial al tulpinei, al rădăcinilor și al frunzelor, căci graţioasa 
înflorire într'o zi a tulpinei precedă imediat apariţia fructelor; 
pentru același motiv, cercetătorul grăbit atribue reformele reali- 
zate în urma revoluțiilor americane și franceze, exclusiv princi- 


. 


1) Vezi studiul critic, de altfel incomplet al lui Paul Léon în ¢ Archives 
de Philosophie du droit», No. 3—4, 1936. 

piilor expuse în operele clasice, apărute la mijlocul secolului al 
XVIII-lea, nesocotind cu desăvârșire gândirea antică, medievală 
şi tot vechiul regim. Majoritatea lumii cultivate, în special în 
România, are tendinţa de a considera anul 1789 ca o dată fati- 
dică dela care începe, din punct de vedere politic, o eră de lu- 
mină, epoca anterioară fiind cufundată în bezna întunericului. 

Nu trebue să uităm că «tăietura » realizată între anii 1789 și 
1800 are o deosebită importanță, numai pentru Franţa și întru- 
câtva pentru țările care au acceptat ideologia politică a Revoluţiei 
franceze. Acest interval nu joacă decât un rol secundar și numai 
ca izvor de influenţe indirecte, asupra celorlalte țări. Elveţia era 
de mult democraţie, iar Anglia, America, Germania, Italia, 
Rusia, și-au urmat mai departe evoluţia lor proprie. 

D. A. Tardieu 1) atribuie această intensă activitate din se- 
colul al XVIII-lea unei explozii de orgoliu a spiritului uman, 
explozie care a avut repercusiuni imediate și violente în Franța, 
unde circumstanţele și spiritul public înclinat spre raționalism 
au pregătit un teren prielnic. 

Să examinăm acum textele care stau la baza democraţiei ame- 
ricane și franceze. lată primul text extras din « Declarațiune de 
Independenţă » adoptată de congresul Statelor Unite din America 
în ziua de 4 Iulie 1776: «Socotim ca adevăruri demonstrate, 
că toți oamenii au fost creaţi egal și că posedă, dela naștere, unele 
drepturi, pe care nimic nu poate să le răpească lor și anume acela 
de a trăi, de a fi liber, de a aspira la fericire; că guvernele n'au 
fost instituite decât pentru a garanta exercițiul acestor drepturi 
şi că nu deţin puterea lor decât din voința guvernanților ». 

Al doilea text conţinut în « Declaraţiile omului şi ale cetățeanului » 
votate de Adunarea națională dela Paris în August 1789 spune: 
« Oamenii se nasc și rămân liberi și egali în drept. Scopul ori- 
cărei asociațiuni politice este conservarea drepturilor naturale și 
imprescriptibile ale omului; aceste drepturi sunt: libertatea, pro- 
prietatea și rezistența la opresiune. Principiul oricărei suveranităţi 
residă esențialmente în Națiune, nici un corp constituit, nici un 
individ nu poate exercita o autoritate care să nu emane expres 
dela dânsa. 


1) Le souverain captif, 

« Legea este expresiunea voinţei generale; toți cetățenii fiind 
egali în faţa ei sunt egal admisibili la toate demnităţile şi slujbele 
publice ». 

Apropiind aceste două declaraţii votate de două adunări na- 
ţionale la treisprezece ani interval, cu textele ce le-am reprodus 
mai sus, constatăm că filiațiunea nu comportă nici o îndoială. 

Peste tot întâlnim ideea egalității, unei egalităţi ideale, ori- 
ginară, din care se poate deduce consecința simplistă că nimeni 
n'are dreptul de a porunci altuia. Deoarece însă experiența învață 
că o societate nu poate dăinui fără guvern, că individul nu poate 
să se bucure de o zonă de autonomie reală, fără rânduială exte- 
rioară, se impune o reglementare obligatorie a relaţiunilor între 
oameni, ceea ce presupune o stăpânire; atunci s'a presupus că 
starea de egalitate desăvârșită a existat cândva într'o lume ideală. 
Pentru cugetătorii creştini, omul natural bun și liber a decăzut din 
cauza păcatului original, iar pentru filosofii secolului al XVIII-lea, 
decăderea se datorește civilizației. Cum nu se poate şterge nici 
una din aceste cauze, trebue să admitem o stăpânire, cu con- 
diţia însă ca izvorul puterii să fie însăşi comunitatea. Cu prețul 
acestui sofism, individul poate crede că nu este supus decât pro- 
priei sale voințe. Libertatea naturală s'a transformat în libertate 
politică şi egalitatea drepturilor a căpătat un caracter formalist; 
dela stare de natură se trece la ordine socială. Realizarea egali- 
tății şi dozarea libertăţii se schimbă dela popor la popor şi atârnă 
de momentul istoric. 

Expresiunea «voința generală» poate să acopere o noțiune me- 
tafizică care se confundă cu însăși ordinea socială, poate să fie 
o simplă noţiune psihologică sau, în sfârşit, poate să aibă numai 
un înțeles politico-juridic care cuprinde în special puterea le- 
gislativă. Democraţia dogmatică s'a mulțumit să accepte numai 
acest din urmă înțeles; atunci poporul devine «ultima instanță» 
în materie politică. 

Școala austriacă, bunăoară Hans Kelsen, dă o definiție pur 
juridică. Dacă numim subiect de drept politic acea ființă care 
exercită drepturi politice şi obiect, ființa care suportă efectele 
exercitării acestor drepturi, atunci democraţia este regimul în care 
obiectul este identic cu subiectul drepturilor. Definiţia, sub o 
formă mai pedantă, nu spune altceva decât ceea ce este conţinut 

în definiția jacobină, iar unitatea acestei pluralități de indivizi 
care este comunitatea politică este afirmată numai printr'un cu- 
vânt: subiect. Pe de altă parte, teoria jacobină pretinde că uni- 
tatea comunității este realizată prin solidaritatea intereselor, ceea 
ce constitue un simplu postulat, iar nu un fapt zilnic desmințit. 
Vom vedea mai jos că această unitate ascunde ceva mai complex 
care se manifestă prin actul de supușenie expres sau tacit față 
de stăpânire. 

Prin comunitate politică, se înțelege totalitatea celor care se 
bucură de drepturi politice. Prima întrebare care se pune este 
următoarea: ce proporție de membri ai comunității față de total 
trebue să participe efectiv la exercițiul suveranității, ca să putem 
vorbi de democraţie? Nu s'a putut da nici un răspuns satisfăcător. 
Rousseau în Contractul social spune că « democraţia poate cu- 
prinde întreg poporul sau numai jumătate ». James Bryce cere 
participarea a cel puţin trei sferturi din totalul populației, pro- 
porție care nu s'a realizat nicăeri. Hans Kelsen admite ca sufi- 
cient jumătate din numărul adulților. Toate aceste răspunsuri 
n’au nici o valoare, căci numărul participanților depinde de multe 
împrejurări fizice sau morale extrem de diverse şi variăbile. 

Numărul cetățenilor activi poate să reprezinte o infimă mino- 
ritate din numărul total al populaţiei, cum este cazul bunăoară 
în 'Transwaal, unde negrii nu au drepturi politice și totuși insti- 
tuțiile au un caracter pronunțat democratic. 

Să luăm exemplul Atenei în vremea când democraţia triumfa 1). 
S'a socotit că în secolul al IV-lea Atena număra 420.000 locuitori, 
dintre care 30.000 cetățeni cu drept de vot. La agora se prezintau 
la ședințele ecleziei (adunare generală) în medie 6ooo cetățeni, 
majoritatea care decidea era deci de circa 3000 voturi adică 1/14 
din populaţie. Intr'o ţară modernă, unde femeile votează, proporţia 
participanților este în medie de 10% şi în alte țări occidentale 
unde femeile nu votează proporția, se poate coborî sub 5%. 

Proporția cea mai mare o găsim în ţările scandinave. De altfel 
aceste cifre n'au nici o importanţă, căci nu numărul participanţilor 
imprimă unui regim caracterul democratic, ci educația civică a 
cetăţenilor şi spiritul guvernării. Trebue să relevăm totuși faptul că 


1) Cohen, Athènes, une democratie. 

toate legile electorale franceze, dela 1789 până la Republica a III-a 
au fost censitare; prin urmare, prima contrazicere cu doctrinele 
ni le prezintă tocmai doctrinarii Revoluției. O țară nu are re- 
gimul democratic, fiindcă a introdus sufragiul universal; mai 
trebue cântărit felul cum se exercită sufragiul și eficacitatea lui 
practică. 

Temeiul democrației este deci suveranitatea poporului, care 
se manifestă prin voința generală exprimată printr'un număr de 
voturi, adică o cifră. Proverbul «vox populi vox dei » nu exprimă 
decât credința că poporul este infailibil şi posedă suprema în- 
telepciune, suprema justiție. 

Voința poporului se poate exprima fie direct, fie prin repre- 
zentanți; în primul caz avem democraţia directă sau plebiscitară. 
In cazul al doilea, democrația reprezentativă, care la rândul ei 
poate îmbrăca trei forme clasice. Prima formă o constitue de- 
mocrația parlamentară, zisă de cabinet, în care puterea executivă 
este un fel de comitet executiv al adunării legiuitoare, miniştrii 
fiind responsabili în faţa adunării (Franța, Anglia); a doua formă 
este democraţia prezidenţială în care puterea executivă este în- 
credințată unui prezident ales de întreg corpul electoral și ajutat 
de miniștri răspunzători numai față de el; în sfârșit a treia formă 
o constitue cel mai vechi sistem, cel elveţian, în care conducerea 
este încredințată unui consiliu executiv permanent, ales pe 
termen fix de adunările legiuitoare și reeligibil şi căruia i se acordă 
maximul posibil de autoritate, 

Un dublu fenomen a dat naștere instituţiei reprezentării, 

Intr'o democrație ideală, nu pot să existe șefi sau conducă- 
tori; realitatea socială, însă, arată că nu există comunitate fără şefi. 
Odată această necesitate admisă, teoria suveranităţii populare cere 
ca şefii să fie desemnaţi de popor și să aibă ca funcțiune princi- 
pală, executarea hotărîrilor luate de voința generală. Instituţia 
reprezentării elective apare aci ca un compromis între revendi- 
carea democratică, spre o libertate neînfrânată, și necesitățile, iz- 
vorite din principiul social de diferenţiere și de conducere. 

Al doilea fenomen este imposibilitatea constatată de a aduna 
toți membrii, când comunitatea este prea numeroasă și răspândită 
pe un teritoriu întins. Atunci ideea reprezentării se impune ca 
singura soluţie. 'Teoreticienii din secolul al XVIII-lea n'au năs- 

cocit această soluție, ea exista în antichitate, iată bunăoară ce 
spunea jurisconsultul Pomponius 1): Apoi pentrucă plebea a în- 
ceput să se adune cu greu, cu drept cuvânt poporul cu mai multă 
dificultate se adună într'o atât de mare mulțime de oameni; ne- 
cesitatea însăși a încredințat Senatului grija Republicei. (Aici trebue 
tradus cuvântul republică prin expresia compusă: treburi politice). 

Din toată suveranitatea lui, poporul s'a ales cu o singură 
funcţiune esenţială, acea de a desemna pe reprezentanți, adică 
funcțiunea electivă. Principiul juridic al reprezentării este, deci, 
o adaptare a teoriilor la fenomenele naturale inevitabile. S'a mai 
adăogat convenţia sau, mai bine zis, s'a acceptat ficțiunea că grupul 
reprezentanților este și el o comunitate restrânsă care posedă 
aceeași natură juridică ca comunitatea totală; ca atare, deciziunea 
reprezentanţilor are aceeaşi putere legală, ca şi cum decizia ar 
fi fost luată de comunitatea întreagă. 

Şi Evul Mediu a conceput ideea reprezentării, și chiar a ge- 
neralizat-o, şi la cazul când puterea publică este exercitată de 
un suveran. Doctrinele medievale dau monarhului un caracter 
reprezentativ, puterea (Herrschaft, imperium) fiind o funcțiune 
publică, cea mai înaltă. 

Repede s'a ajuns la distincțiune între personalitatea publică 
a monarhului și personalitatea lui privată. Dela Renaștere până în 
epoca modernă, această distincțiune s'a şters. 

Democraţia reprezentativă este deci o democraţie limitată, ea 
creează o oligarhie.de conducere; ideea de libertate este dela în- 
ceput supusă la două limitări: prima adusă de principiul majo- 
rității care pretinde ca minoritatea să se supună majorității, a 
doua adusă de instituția reprezentării, care legitimează exerciţiul 
puterii din partea reprezentanților. 

Actul prin care reprezentanții dobândesc puterea este o in- 
vestitură. Istoria cunoaște trei feluri de investituri. Prima este o 
investitură quasi-mistică, bunăoară fiihrer-ul reprezintă neamul 
germanic în întregime, în acest caz plebiscitul nu este o opera- 
ţiune rațională, ci o manifestaţie de încredere mistică, care a 


1) Deinde quia difficile plebs convenire coepit, populus certe multo 
difficilius in tanta turba hominum: necessitas ipsa curam reipublicae ad 
senatum deduxit. Dig. lib. I, tit. 2, par. 9. 

îmbrăcat forma tehnică a alegerii. A doua este investitura tradițio- 
nală; în trecut, sub monarhiile occidentale de regim vechi, marii 
demnitari, centrali și provinciali, înalții clerici, căpeteniile burghe- 
ziei orăşeneşti erau reprezentanţii tradiționali ai întregii națiuni, 
şi timp de secole nimeni nu le-a contestat această calitate; tot 
astfel, multă vreme, în Principatele Române, boierii, dregătorii 
mari şi mici, adunaţi în jurul Domnului, reprezentau națiunea. 
In sfârșit, a treia este investitura rațională, izvorită din alegeri 
populare, bunăoară reprezentarea prin parlamente, alegerea con- 
sulilor, arhonţilor. Nu se poate pretinde, cum au spus doctrinarii 
jacobini, că numai acest mod de investitură este juridic, căci cu- 
tuma este și ea izvor de legalitate, nu numai legea; esenţialul în 
această materie este acceptarea continuă din partea comunității ; 
de câte ori colectivitatea şi-a manifestat neacceptare față de o 
lege, lăsând-o să cadă în desuetudine! 

Democraţia, însă, nu admite decât un singur fel de investitură: 
cea electorală. Cum însă reprezentanții (adunări sau colegii re- 
strânse), pronunțându-se în conştiinţa lor, în locul comunității, 
se bucură de o largă libertate de apreciere, mandatul nefiind im- 
perativ, democraţia şi-a dat repede seamă că orice reprezentare 
devine o dominație asupra reprezentanţilor. Atunci s'a pus pro- 
blema împărțirii puterilor. Democraţia fiind silită să recunoască 
necesitatea unui guvern, totdeauna bănuitoare, a construit in- 
stinctiv un sistem de garanții, de frâne şi de piedici în calea stă- 
pânirii. 

Prima garanţie este separațiunea puterilor; bine înțeles n'a 
fost nici un moment vorba de o egalitate între titularii diverselor 
puteri, căci totdeauna democraţia a proclamat superioritatea puterii 
legislative asupra celorlalte. 

Sfera de acţiune a puterii guvernamentale a fost restrânsă 
la executarea deciziunilor puterii legislative, nesocotind astfel toată 
complexitatea activității de comandament care cere neapărat, şi 
inițiativă și putere de creaţiune. 

Necesitatea în care s'au aflat democraţii ca Franţa, America 
şi chiar Anglia, să admite practica decretelor-legi, care a restituit 
puterii guvernamentale atribuţii, pe care le-au refuzat doctrinarii 
democraţiei, a fost prima răzbunare a realității nesocotite, 

Unul din neajunsurile unei stricte aplicări a dogmei separa- 
ţiunii puterilor consta în închiderea activității Statului în dome- 
niul exclusiv al legii, adică la elaborarea legilor și la aplicarea 
ei, uitând cu desăvârşire că acțiunea Statului, deci a stăpânirii, 
este mult mai complexă şi se manifestă deseori sub alte forme decât 
legea. 

Reprezentanţii au fost aleși pentru un număr de ani deter- 
minat; într'un moment istoric sau psihologic dat, campania elec- 
torală s'a făcut în jurul unor idei concrete, unor sentimente sau 
resentimente împărtășite de majoritatea cetăţenilor. 

Se poate întâmpla, în acest interval de timp, cât durează 
legislatura, ca opinia reprezentanţilor asupra unor chestiuni im- 
portante să nu mai reprezinte opinia întregii colectivități. Această 
nepotrivire constitue una din dificultățile regimului politic francez, 
fiindcă conducătorii acestei democraţii au preferat, dintr'un senti- 
ment exagerat de ortodoxie jacobină, să lase să cadă în desuetu- 
dine o dispoziţie constituțională, disolvarea Camerii, decât să în- 
trebuințeze corectivul prevăzut de constituanții dela 1875. 

Unele democraţii au înlăturat acest conflict, admițând instituția 
referendumului, adică invocarea autorităţii ultimei instanţe: poporul. 

Deși democrația pură nu admite decât un singur mod de 
investitură, totuși unele democraţii tradiționaliste au menţinut 
excepțiuni care sunt legate de o lungă evoluţie istorică. 

Monarhiile constituţionale au păstrat prerogativele Coroanei 
şi Anglia admite și astăzi o excepție şi mai izbitoare: Camera 
Lorzilor. Aproape pretutindeni, Camera înaltă constitue o dero- 
gare totală sau parţială dela principiile democraţiei dogmatice. 

Incheiem partea aceasta a studiului rezervată teoriilor, prin 
cuvintele celui mai des invocat dintre teoreticienii democraţiei, 
« Dacă ar exista un popor de zei, el s'ar guverna prin democraţie », 
Rosseau: prețioasă mărturisire a imposibilității de a realiza o 
democraţie pură. 


* 
* * 


Nu vom insista mult asupra evoluţiei democraţiei practice, 
asupra deviaţiunilor la care au fost supuse dogmele, nici asupra 
formeler patologice sau degenerescente ale regimului democratic, 
ci vom înşira numai câteva fapte indiscutabile. 

Democraţia concepută ca regim politic a devenit prin natura 
lucrurilor un regim social. Prima cucerire, egalitatea civilă, a fost 
imediat urmată de realizarea egalității politice. Câteva decenii, 
democraţia burgheză a dovedit că aceste două forme de egalitate 
sunt compatibile cu inegalitatea economică; perioada aceasta 
se numeşte epoca liberalismului. Repede însă, sub presiunea 
forțelor sociale deslănțuite, masele populare au revendicat egali- 
tatea socială și economică. Primelor revoluţii cu caracter liberal 
şi național le-au succedat noile revoluţii sociale și antiliberale, cu 
cortegiul lor de răsturnări sociale. 

La sfârșitul secolului al XVIII-lea, cuvântul libertate avea un 
înţeles concret, și revendicările un obiect limitat: suprimarea 
privilegiilor de caste, egalitatea în faţa legii și în faţa fiscului, 
egală îndreptățire la slujbe şi demnități. Doctrinele aprioristice, 
exploatând faptele concrete, au făurit un sistem politic pretins 
nou, iar constituanţii, făcând tabula rasa, au şters un întreg com- 
plex de tradiţii şi de concepte juridice. Idei destructive au fost 
erijate în principii constructive, care au păstrat în fiinţa lor o pu- 
tere explosivă, datorită pe de o parte originei lor, iar pe de altă 
parte semeţiei raționaliste. Această atitudine a culminat cu întro- 
narea materialismului istoric de esența marxistă. Evoluţia era 
fatală şi contradicţia internă de neînlăturat. 

Pe de o parte, amintirea vechilor privilegii împingea demo- 
crația la o gelozie acută și la o suspiciune permanentă față de 
puterea guvernamentală. In loc de a stabili o teorie realistă a 
puterii, întemeiată pe noile principii, în ultimii cincizeci de ani, și 
mai cu seamă în Franţa, democraţii militanţi au organizat în mod 
sistematic și stăruitor slăbirea puterii guvernamentale, pulverizarea 
ei. Guvernul, oricare ar fi el, este un veşnic și permanent inculpat, 
târît la bara adunărilor și în faţa presei. Conflictul indisolubil 
dintre libertatea individuală și ordinea socială care trebue să fie 
independentă de voinţa individuală a supușilor, crează cele mai 
mari dificultăți în calea democraţiei, când este vorba de a men- 
ţine ordinea socială; în adevăr turburările de stradă şi revendică- 
rile permanente sunt mai greu îngrădite sub un regim care a 
evoluat spre democraţia socială. 

Democratizarea executivului duce în mod fatal, în parte, 
la paralizia lui progresivă și la discreditarea lui. 

Măsurile care au lărgit succesiv și neîntrerupt noţiunea de 
cetățean activ, deci au sporit cadrele corpului electoral, au avut 
drept consecință confuziunea între noțiunea de popor cu cea de 
masă proletară. Legea numărului prin presiunea ei irezistibilă 
a dat naştere unui fenomen opus celui descris mai sus. Omul mij- 
lociu, care compunea adunările în epoca democraţiei burgheze, 
nu era subversiv, nici excesiv, dimpotrivă, numărul mare de pro- 
letari, adică de cei care nu posedă nici rezerve economice, şi 
adesea nici rezerve culturale, imprimă adunărilor deci şi guvernării 
un caracter extremist pronunţat. 

Atunci savantul echilibru între puteri şi organe visat de în- 
temeietorii democrației dogmatice s'a prăbușit, zona de autonomie 
individuală a devenit din ce în ce mai restrânsă, din ce în ce mai 
pătrunsă de intervenționismul Statului. Se constată că sufragiul 
universal nu este totdeauna o garanţie de libertate, cum afirmă 
cu un frumos optimism d. I. Barthelemy. 

In ceea ce priveşte progresiva abandonare a principiusui de 
egalitate în dreptul civil modern, cităm aci rândurile caracte- 
ristice scrise de profesorul George Ripert!): «Fără îndoială, un 
om nu poate cere pentru dânsul o măsură de excepţiune; dacă 
însă el vorbește în numele unei grupări, regula care-i va da sa- 
sisfacţie pare a avea caracterele intrinseci ale legii. Fiecare pro- 
fesiune, fiecare corporație, fiecare clasă, obține treptat un drept 
al ei. Dacă favoarea este acordată unui grup, ea nu se mai 
numește privilegiu. Se crează astfel un drept de clasă, cu toate 
că însuși principiul egalității civile nu este discutat. Bine înțeles 
acest drept de clasă a fost creat la cererea stăruitoare a intere- 
saților... Fiecare profesiune cere dreptul său propriu fiecare 
corporație smulge suveranităţii statului puterea regulamentară; 
democraţia nu mai respinge ideea unui drept de clasă», 

Principiul majorității nu este altceva decât domesticirea forței, 
căci, în realitate, minoritatea se înclină în faţa hotărîrii majorităţii, 
ştiind bine că cei mulți deţin forța şi mijloacele de a o întrebuința. 
Ce valoare morală intrinsecă poate să aibă o hotărire acceptată 
printr'o majoritate de două voturi dintr'o mie? Nu este fără in- 
teres să amintim aci că în Franţa, republica a fost întemeiată 


1) La régime démocratique et le droit civil moderne, 1936, cap. VII. 

în şedinţa dela 21 Ianuarie 1875 prin 353 voturi față de 352 
adică cu majoritatea de un singur vot. 

Profund influențat de mase din ce în te mai numeroase, prin- 
cipiul majoritar, bazat pe sufragiul universal, născocit tocmai 
pentru a împiedica supremaţia unei clase sau unui grup, devine 
instrumentul dominaţiei unei clase, care, fireşte, ca toate domi- 
națiile de clasă, a devenit asupritoare. Asuprirea maselor s'a 
schimbat în asuprirea elitelor. Acest fenomen a adus câteva con- 
secințe imediate; prima este divorțul dintre democraţie și libe- 
ralism ; de altfel democraţia concepută ca regim politic nu trebuia 
să se confundă cu o teorie economică, și astăzi mai toate democra- 
ţiile au lepădat într'o măsură mai mare sau mai mică liberalismul 
economic, fără a înceta să fie democraţii. A doua consecință este 
sporirea vertiginoasă a cheltuelilor, ceea ce este natural, căci cei 
mulți care votează dispun de averea altuia și nu de aceea a lor, şi 
astfel înclinarea maselor către risipirea rezervelor economice și nive- 
larea situaţiilor este irezistibilă. In sfârșit, o consecință paradoxală 
în aparență numai, este, în unele țări, naşterea regimurilor tota- 
litare pe ruinele unei democraţii decadente. . 

Evoluția regimului democratic mai oferă un paradox turbu- 
rător. La origine, mişcarea democratică a avut pretutindeni un 
caracter național şi rădăcini adânc înfipte în doctrinele cre- 
ştine. Ulterior, democrația dogmatică a devenit internaționalistă 
şi anticreştină. Prozelitismul raționalist nu putea să tolereze re- 
ligia creştină, cea mai tradițională dintre forțele occidentului, şi 
a creat o nouă religie, laică uneori mai intolerantă decât cea creştină. 

Tot astfel, printr'o curioasă evoluţie, organizaţiile corporative 
intermediare între individ și Stat, desființate de pornirea egalitară 
a Revoluţiei, au reînviat sub forma partidelor politice: legile 
vieţii sociale au înfrânt raționalismul dogmatic. Partidele, perfec- 
ţionând organizaţia lor, în întindere și în adâncime, au ajuns să 
fie adevărate organizații tehnice, care pregătesc și întrețin cadrele 
care conduc democraţia. In loc de mai multe organizații specia- 
lizate, cum au fost vechile corporaţii și tagme, avem astăzi organi- 
zaţii complexe, care cuprind toate specialităţile necesare unei so- 
cietăți moderne, cimentate printr'o ideologie unitară. 


* 
* * 

Să examinăm acum, pe scurt, şirul faptelor, care independent 
de teorii sau chiar în pofida lor, au impus omenirii formele po- 
litice cunoscute. 

Ideea că la originea societăţii organizate se află omul primitiv 
sau perechea, bărbat-femeie, izolată, sau chiar familia, rătăcind 
în căutarea subsistenței, este astăzi părăsită. Oricât de departe 
ne suim în cursul veacurilor trecute, constatăm existența unor 
societăți organizate şi aşezate pe teritorii destul de întinse. Uni- 
tatea autonomă cea mai mică se dovedește a fi clanul. După 
cum familia este legată prin rudenia de sânge, clanul este înte- 
meiat pe înrudirea mistică, adică pe credința în existența unui 
strămoș eponim legendar. 

Fiecare clan are viața lui internă, morala și dreptul lui, un 
altar și un cult proprii. Toate grupurile umane sunt cefalizate 
adică conduse de şefi și stăpânite de un conformism riguros, 
fapt care dovedeşte că Natura are oroare de anarhie. Clanul 
cuprinde grupuri numite la greci genos şi la latini gens, din care 
fac parte rudele directe, afinii, clienții și sclavii. 

Grupul izvorit din extinderea noțiunii de familie are o struc- 
tură autocratică şi este condus de șeful ginții, numit în vremurile 
primitive: basileus la greci, rex la romani. 

Aglomeraţia rurală numită de greci komos, formată în jurul 
domeniilor unui genos, este un mic stat autocratic cu un guvern 
şi un sanctuar. ÎIntâmplările luptei pentru existență au impus 
formarea de asociaţii, de federaţii (sinecisme), între genos sau ginţi, 
fie că asociaţia este bazată pe o convenţie, fie că este impusă de 
grupul cel mai tare. Federația este condusă de un basileus sau 
un rex mai puternic, asistat de sfatul șefilor de grupe mai impor- 
tanţi (zişi bătrâni). Acest şef de federaţie nu poate hotărî nimic 
mai important, fără consultarea sfatului bătrânilor (senat). Con- 
statăm aci prima dualitate: pe de o parte începuturile regalității 
care constitue o forță unificatoare, centralizatoare și autoritară, 
pe de altă parte sfatul șefilor de ginți prima aristocrație, care, 
dela început, se prezintă ca o forță particularistă, care tinde să 
limiteze puterea regală. Membrii grupurilor n'au nici un drept, 
fiind cu desăvârşire supuși șefului grupului respectiv. Când fe- 
derația crește și se fixează în jurul unei acropole, atunci naşte 
cetatea fortificată (polis, civitas) condusă și ea de un șef și o 

garhie. Cetatea dă poporului (demos) unitatea lui, până atunci 
inexistentă. Dela început, au existat două clase, clasa celor care 
fac parte dintr'un genos sau o gintă (eupatridi, patricieni ) şi clasa 
celor fără de lege, venetici, străini sau a celor care nu pot dovedi 
o filiațiune arstrocratică. Această clasă (pleba) se îndeletniceşte 
cu comerțul şi mica industrie și mai târziu cu profesiunile zise 
liberale. Plebea a devenit din ce în, ce mai numeroasă, mai temută, 
căci deține nu numai puterea numărului, dar este și un factor 
economic indispensabil. In mod fatal, stăpânirea autocratică a fost 
silită să intre în calea concesiunilor. Primele revendicări au avut 
un caracter religios; sub dinastia XII din Egipt, în Grecia pri- 
mitivă ca și la Roma dinainte de publicarea celor XII tabule, 
plebea pretinde să participe la celebrarea cultului, cere ca formu- 
lele judiciare (care atunci aveau un caracter religios) să înceteze 
să fie monopolul aristocraților. Una din cele mai mari revoluții 
din istoria Egiptului a avut loc atunci când orice egiptean liber 
a obținut dreptul la ceremonia înmormântării religioase și la for- 
mulele magice pentru învierea în lumea cealaltă; atunci egip- 
teanul s'a simţit egal cu familia regală și prinții care, până atunci, 
aveau singuri dreptul la o nouă viață dincolo de mormânt. Re- 
voluționarii din această epocă îndepărtată au furat și secretul 
meseriilor, păstrat de tagme închise și au constituit apoi o pu- 
ternică clasă mijlocie care nu mai depinde de seniorii locali; aşa 
s'a născut burghezia din vechiul Egipt. Această protestare împo- 
triva deţinerii formulelor sacre, monopolul unei clase, a fost cauza 
publicării primelor coduri. A doua manifestare democratică a 
avut loc când stăpânirea autocrată a fost nevoită să lărgească 
cadrele cetăţii, acordând drepturi celor ce până acum nu făceau 
parte din comunitatea politică. Din acel moment, trei forțe se află 
în prezenţă: regalitatea, aristocrația și plebea; puterea centrală 
avea tot interesul să slăbească aristocrația și atunci a început era 
reformelor îndreptate clasei patricienilor împotriva cu concursul 
plebei. Succesiunea reformelor se repetă pretutindeni aceeaşi. 
Prima etapă este înlocuirea organizaţiei gentilice bazată pe filia- 
ţiune, printr'o organizație teritorială (nâme în Egipt, deme în 
Grecia, triburi la Roma); a doua etapă este constituirea unei or- 
ganizații censitară, în care averea înlocuește consideraţiile legate 
de naştere, 


rid 

Organizaţia gentilice cuprindea o clasă închisă de cetățeni, 
impermeabilă, care se bucura de privilegii, nu în virtutea ser- 
viciilor prestate, ci în virtutea naşterii. Organizaţia teritorială şi 
censitară cuprindea clase permeabile, căci situaţiile economice sunt 
esențialmente schimbătoare. Conducerea statului, într'un caz și 
în celălalt, era încredințată unei minorități active. Ceea ce se 
numea la Roma ordinul senatorial, de origine gentilice, și ordinul 
echestru, de origine economică, se întâlneşte pretutindeni. Ur- 
mează un proces de concentrare a autorității, până la obținerea 
formei imperiale. Totuşi un împărat, oricât de puternic arfi, nu 
guvernează singur; are lângă el, sau un colegiu constituit, senat, 
care a evoluat în concilium principis, sau un grup de favoriţi, 
sau miniştri. Această constatare este valabilă, atât pentru împă- 
rații romani sau bizantini, împărații carolingieni, regii francezi, 
englezi sau germani, sultanii, hanii cât şi pentru dictatorii moderni. 

Progresele democraţiei crează o nouă textură a societății ; la 
organizarea bazată pe consideraţii teritoriale şi de avere, succede 
organizarea socialistă întemeiată pe considerații cu caracter social 
şi profesional; clasa diriguitoare este din nou o clasă închisă, 
impermeabilă, privilegiată: clasa proletarilor. Conducerea colec- 
tvităţii este asumată şi atunci de minoritatea militanţilor. 

Cele spuse în partea doua din articolul de față, dovedesc că 
şi sub regimul democratic conducerea aparține în realitate unui 
grup restrâns de conducători: reprezentanţi aleși, comitete ierar- 
hizate, consilii. 

Comunitățile politice au trecut alternativ prin toate formele 
de guvernământ: regim autocratic gentilice, regim plutocratic, 
regim de agora care caracterizează democraţia învingătoare, regim 
socialist, în fine regim autoritar de esenţa tradițională sau plebis- 
citară. Pe scenă se află fie un individ: faraon, rege, împărat, dic- 
tator, führer, președinte, fie un colegiu: consiliu, parlament, sfat, 
fie însăşi comunitatea suverană; în culise găsim totdeauna un 
grup restrâns de conducători reali. 

Titularii puterii publice, indivizi sau colectivități, pot invoca 
consimţimântul dat de comunitatea politică sau dreptul divin, 
pentru a legitima prerogativele lor, totdeauna însă puterea lor se 
exercită prin mijlocirea unei minorităţi active. Doctrinele refor- 
matorilor democrați nu sunt decât idei și credinți foarte vechi, 

exprimate în formule elegante și imperative, înconjurate de un 
aparat impunător de silogisme, de demonstraţii și de exegeze; 
ele nu au putut. schimba natura intimă a fenomenelor necesare 
şi inevitabile care se produc de când există societățile politice. 
Nu s'a putut evidenția pretinsa lege de progres social, după care 
democraţia ar fi ultima etapă a evoluției unui popor civilizat. 

In schimb, s'au impus două constatări care au un caracter 
atât de categoric de generalitate şi de perenitate, încât ele exprimă 
legi naturale, fără preocupare de finalitate. Prima este spectacolul 
milenar al luptei între stăpânire și demos, stăpânirea fiind un 
fenomen necesar şi spontan care apare în orice colectivitate umană 
și demosul fiind masă care rezistă prin inerția ei și câteodată 
provoacă prin convulsiuni violente schimbarea formelor de stăpânire. 

Stăpânirea are o misiune organizatoare care caută să se îm- 
plinească prin metode autoritare; demos-ul are instincte de re- 
zistenţă, este protestatar prin natura lui. 

A doua constatare este o consecinţă a celei dintâi, și anume 
că de ambele părţi lupta este dusă de o minoritate activă care 
se reduce câteodată la dimensiunile unei echipe. 

Pe de o parte, se află necesitatea ordinei și a organizării, care duce 
la combaterea haosului și la stabilirea de norme obligatorii, iar pe de 
altă parte reacţiunea împotriva constrângerii datorite ordinei sociale. 

Dacă așa stau lucrurile, atunci forma juridică în care se îm- 
bracă stăpânirea are o importanţă secundară, formele se deose- 
besc numai prin criterii exterioare, căci orice stăpânire! se spri- 
jină, în fond, pe consimțimântul comunităţii (exprimat sau tacit) 
şi pe forță. 

Importantă este proporţia între consimţimânt și forță, impor- 
tant este felul cum forța este întrebuințată și consimțimântul 
obţinut, și, mai presus de toate, importantă este ideea de finalitate 
care călăuzește minoritatea conducătoare, adică mistică dominanta. 

Esenţialul este ca minoritatea conducătoare să fie o elită, în 
adevăratul sens al cuvântului; urmând o altă cale, am întâlnit 
astfel teoria lui Vilfredo Pareto. Recrutarea acestei minorități 
conducătoare este și ea o problemă esențială. Negreșit, formarea 
acestei elite nu trebuie să constitue privilegiul unei clase, comu- 
nitatea are tot interesul ca elita conducătoare să fie recrutată 
dintr'un mediu social cât mai variat şi cât mai întins, ceea ce 

îndepărtează dominaţia formațiunilor exclusiviste și extremiste 
(aristocrație sau proletariat). Clasa conducătoare trebue să fie 
permeabilă pentru elementele noi şi pentru ideile noi, dar 
trebue să fie pătrunsă de o tradiţie de conducere care se transmite 
ca un bun sacru, din generaţie în generaţie. Această tradiţie nu 
poate să fie decât națională și conformă cu credințele dominante 
ale comunităţii. In plus elita trebue să fie demofilă. 

Democraţia poate deveni subiect de exploatare; istoria este 
plină de exemple de exploatarea poporului cu ajutorul formu- 
lelor democratice. 

Demofilia este un sentiment nobil și curat, cu condiţia să nu 
rămână în domeniul esteticei sau al liricei, ci să fie o forţă ac- 
tivă şi fecundă, inspiratoare de legislații şi de fapte demne de su- 
fletul nemuritor al omului. 

Regimul cel mai favorabil formării unei elite guvernamentale, 
variază după popoare şi după epocă şi nu este numai decât de- 
mocraţia dogmatică. S'a constatat bunăoară că popoarele înapoiate, 
care au adoptat brusc formele exterioare ale democraţiei, departe 
de a găsi fericirea, au căzut într'o stare de semi-anarhie endemică 
care permite cele mai rușinoase exploatări; iar popoarele europene 
care au disprețuit tradiţiile lor pentru a îmbrățişa o ideologie care 
nu putea să pătrundă în conştiinţa poporului, au creat mino- 
rități conducătoare artificiale și fără autoritate. 

Au fost democraţii tiranice, lipsite cu desăvârşire de orice 
sentiment demofil, au fost regi care au întrebuințat puterea lor 
quasi absolută pentru a asigura poporului un trai cât mai bun: 
exemplele lui Sfântul Ludovic și ale lui Enriv IV sunt clasice. 

Una din cele mai impunătoare figuri de stăpân demofil a fost 
fără îndoială Pericles. Pentru acest mare om de Stat, formele 
şi procedura democratice nu erau decât instrumentele cele mai 
potrivite, în epoca, lui pentru a da poporului atenian în totali- 
tatea lui, cea mai strălucită și mai confortabilă civilizație din Eu- 
ropa de atunci. Pentru Pericles, democraţia era cel mai potrivit 
instrument de demofilie. 


JULIAN M. PETER 

Indată ce treci lungul şir de tuneluri ale Apeninilor între 
Bologna şi Prato—intrând în Toscana colinelor pierdute în 
caracteristica ceață ce învăluie și estompează linia orizontului — 
te copleşeşte o lumină binevoitoare de aur cernut. Cer opalin, 
soare puzderie aurie şi siluetele lungi și meditative ale chipa- 
roşilor, alternând cu vaste întinderi verzi, cultivate. Și parcă 
simți apropierea unui miracol: de departe lucesc de aur, în 
atmosfera caldă şi însorită, Cupolele Florenței: Santa Maria 
del Fiore. 

Dar trece și silueta clasicei Florenţe — Olimpul renașterii 
italiene — ce în după amiaza calmă își face siesta întinsă pe ver- 
zile coline, şi trenul fuge; trece Vallombrosa, trece Ar- 
rezzo, nume  evocatoare, şi începi să părăsești Toscana. In 
faţa ochilor aleargă peisaje tot mai calme, mai împăciuitoare. 
Şi în asfinţit de soare, ţi se dezvălue deodată ca din povești — de 
după o culme — Lacul Trasimeno, clipocindu-și apele în mii 
de solzi argintii. De jur împrejur, dealurile îl închid cu umbre 
cenușii. Și te întrebi: de ce această schimbare de lumină? Din 
aurul risipit din belșug în 'Toscana, te găsești deodată în argintul 
pulverizat al Umbriei. Să fie apusul? Dar nu; acolo, dincolo de 
lac, soarele înnoată în purpură sanguină, ca un secular reflex 
al sângelui punic, vărsat de arzătorul Anibal pe țărmul somno- 
lentului lac. Și irizaţia argintie a aerului încă persistă, până ce se 
albăstreşte odată cu noaptea. 

Divers însă de peisajul Toscanei, în Umbria orizonturile 
transpar prin atmosferă de o puritate perfectă și colinele aride nu 

sunt verzi, ca în verdea Toscană, ci argintii și ele, ca și cum ar 
fi inundate de un veșnic clar de lună, răsfrânt în frunzele argintii 
ale măslinului lor; căci măslinul e al colinelor umbre, după cum 
pinul marin e al Campaniei și chiparosul al cimitirelor și vilelor 
romane. 

Și din lumina argintie ce învălue totul, din puritatea severă 
a liniilor ce conturează net în zare silueta curagioasă și agresivă 
a Perugiei, sus pe înălțime, Augusta Perusia, printre se- 
coli de civilizaţie umbră, etruscă, romană și medievală, din 
frunzișul fremătând metalic al măslinilor fumurii, apostrofați 
ici colo de semnul exclamativ al chiparoșilor negri, din clopot- 
nițele bisericuțelor tot mai dese, din icoanele şi troițele la fiece 
încrucișare sau cot de drumuri, și din profilurile încruntate ale 
castelelor în ruină, se desprinde un sens profund de viață calmă 
şi austeră, un suflu de misticism divin şi de mândrie cavalerească. 

Și dacă ajuns în Perugia, inima Umbriei, de sus dela 
Porta Sole sau dela terasa «del Mercato Coperto » dela Monte 
Luce sau după balustrada «dei Giardinetti Carducci », priveşti 
spre răsărit, pe înserat, şi cauţi să deosebeşti spre poalele 
muntelui Subasio — Assisi — despre care atâta ai auzit şi spre 
care o nostalgică curiozitate te împinge; întâi nu vezi nimic, 
fiindcă orășelul, cuib de stâncă, se confundă cu cenușiul argintat 
al colinei și al măslinilor; dar cu cât soarele se însângerează scă- 
pătând în Trasimeno—ca printrun farmec — din argintiul 
muntelui se desprinde şi începe să se rumenească un orășel în 
miniatură, de mărgean, și de departe se deosebește ca un giu- 
vaer, dantela arcurilor suprapuse ce susțin tripla basilică a Sfân- 
tului Francisc. Se aprinde mereu, mai tare, ca o «făclie a răsări- 
tului » în iradierea amurgului târziu, Assisi, cetatea sfântă, 


« Intre 'Tupino și cea apă care coboară dinspre 
dealul ales de Fericitul Ubaldo, se lasă ?n vale 

o coastă de munte înalt. Bogată ?'n roadă, de 
unde simte frig și cald Perugia, spre Porta Sole; 
în vreme ce la spate-i plânge de jugul greu 
Nocera și Gualdo. 

Din coasta aceea, acolo unde-și frânge mai tare 
povârnișul, pe lume s'a născut un soare, 

cum face uneori acesta, din Gange. 

Aşa fiind cine vorbeşte de acest loc 

Ascesi să nu spună, căci prea puţin ar spune, 
ci Orient, de vrea să spună nimerit...» 


„„ „Așa o vede Dante, în justa ei valoare de răsărit de soare pentru 
creștinătatea rătăcită a unui Ev Mediu complex şi paradoxal. 

Când, o dată cu amurgul ce se stinge, se topește în albastrul 
ce învălue tot și apariția de basm al orășelului, îți rămâne un dor 
nespus să vezi de aproape acea imagine de vis. 

Și mai târziu, când într'o Sâmbătă seară vezi un aviz la Uni- 
versitate anunțând pentru a doua zi, Duminecă, excursia la As- 
sisi, condusă și explicată de un profesor specialist în artă umbră, 
te bucuri şi te înscrii. Și două autobuze uriașe, încărcate de stu- 
denţi, pornesc în dimineaţa clară de cristal, pestriţi şi internaţio- 
nali: yankey cu ultraperfecte aparate de fotografiat şi ochelari, 
germance cu șosete şi bocanci cu ţinte, hinduși gravi şi negri 
în albe pânze, egipteni preocupaţi şi convinşi în costume sport 
de ultimă factură şi mici franțuzoaice gureşe şi desculțe în săn- 
dăluţe. Diverşi ca neamuri şi religii, copii avizi de noutate a unei 
generaţii cu veleităţi ștințifice, năvălesc babilonic schimbând între 
ei exclamaţii şi aprecieri poliglote. 

Și calma Assisi, reculeasă în poala muntelui Subasio, con- 
tinuă să tindă spre cer cu nenumăratele-i clopotniţe şi svonuri 
de aramă. 

E drept, totul e văzut, explicat, chiar înțeles. Dar ceva a fugit 
retrăgându-se în sfere mai tăcute: adevăratul spirit franciscan 
făcut din meditaţie, contemplație mistică şi prinos adus divini- 
tăţii, s'a refugiat odată cu larma. Și din toți câţi au venit, au văzut, 
au auzit, puţini au simțit, cred, adevăratul farmec farnciscan. 
Așa am înțeles că la Assisi trebue să vii cu sufletul pregătit ca 
pentru o sfântă cuminecătură, cât mai recules şi cât mai singur. 

Și m'am întors ades căutând să reconstitui orașul de acum 
750 de ani, simplu cu aceleaşi străduţe în piatră urcând spre 
aceeaşi Rocca, cetăţuie feudală dominând din înălțimea ei orașul 
cu palate sumbre, cu construcții încă romane, Templul Minervei, 
lângă bisericuța San Niccolo, anticul «for » cu tribunalul roman 
şi templul tetrastil al lui Castor şi Polux. Urcând anevoie spre 


106 REVISTA FUNDAŢIILOR REGALE 


cetățuia Rocca, odinioară sediul forței ce domina orășelul, ve- 
derea se întinde panoramic de jur împrejur în larg amfiteatru: 
de o parte și de alta Tupino și Chiascio, cele două râuleţe ce se 
unesc apoi și merg departe spre apus, în zare, unde se vede în- 
tinzându-se, calmă, valea 'Tibrului; spre Nord și răsărit înălțimile 
cresc dincolo de Subasio, iar spre miază-zi valea urcă mereu 
spre «Spoleto Palta», vale atât de iubită și des străbătută de 
sfântul Fraticello pe jos, desculț, surâzător splendorilor naturii. 
Iar jos la picioarele Rocii, Assisi întinzându-se pe această ultimă 
cută a muntelui Subasio cu ulițe întortochiate urcând și coborînd 
printre căsuțe de piatră roșiatică, cu mușcate înfocate şi colivii 
ciripitoare în ferestre și balcoane. 

1182, Papă e Lucio III, și Impărat Frederic. I Barbarossa; fi- 
nele veacului al XII-lea cu criza de tranziţie între un Ev Mediu 
sumbru și războinic și primele luciri ale unei noi vieţi sociale și 
spirituale. In suflete mai domnește frica unui Dumnezeu răzbu- 
nător, adorat în sumbre biserici romane. In Provenza, Simon de 
Montfort în campania împotriva Albingenzilor ucidea 20.000 de 
persoane fără a distinge, lăsândui în seama Dumnezeul judecător, 
grija de a-i deosebi apoi, în vinovaţi și nevinovaţi. In același 
timp, un ideal cavaleresc purces din legendele şi tradiţia lui Carol 
cel Mare, se realizează în Cruciata întâia și continuă să se îm- 
prăștie la curţile seniorilor italieni prin jongleurii și trubadurii 
rătăcitori, 

Dar scurte sunt perioadele de calm; comunele cu viața lor 
proprie şi uneori prosperă, nu contenesc să se sfâșie intern sau 
reciproc. Nobilii se războiesc cu plebeii, ghibelinii cu guelfii; 
incendii, devastări, exiluri, confiscări de bunuri și patrimonii, 
ucideri, se țin lanţ. 

Assisi, mică dar imperioasă, se sfâșşie intern în lupta dintre 
nobili şi plebei și adeseori Rocca e luată cu asalt de popor. Dar 
în 1198, ducele de Spoleto, Corrado de Irselingen e obligat să-și 
înapoieze papei Inocenţiu III feuda și Assisi doritoare de liber- 
tate se luptă crunt cu vecina ei cea mare Perugia ghibelină, che- 
mată în ajutor de ghibelinii assisani, Războiul e greu. La Ponte 
San Giovani, în 1202, într'o luptă sângeroasă Perugia învinge. 
Printre prizonieri e şi un tânăr guelf din Assisi, Francesco 
Bernardone. 

Abia după un an o pace provizorie liberează din închisoare 
pe tânărul în zale, care mai târziu va fi apostolul păcii și al iubirii 
fraterne. 

Așa dar, în verdele palid al frunzelor de măslin, așa de palide 
ca şi cum ar fi crescut în paloarea argintie a clarului de lună, 
Umbria trăia sbuciumată. Poporul ei făurit din straturi succesive 
de neamuri tari și mândre, începând cu Umbrii, Etruștii, apoi 
Romanii, creștea bogat în complexități. Din această Umbrie şi 
în acel ev în care alături de cei mai curajoşi și temuţi haiduci 
feudali ca Braccio Fortebraccio di Montone şi Erasmo di Narni, 
faimosul Gattamelata, înflorea cea mai gingașă pictură, senină 
şi surâzătoare în calmul extazului religios, departe de vifornița 
luptelor, la adăpostul zidurilor mânăstireşti. Aci se naște acela 
care sintetizează și purifică toate caracterele și tendințele seco- 
lului său, San Francesco. 

Sub influența eroică a civilizației cavalerești şi a idealului 
cruciat, având sub ochi mizeriile și ura timpului său de frămân- 
tări cumplite, se căleşte un suflet mare, chemat de o voinţă su- 
perioară să fie împăciuitorul sufletelor chinuite. El însuși mo- 
dest, dar conștient, se va numi: «l'Araldo del Gran Re», « Crai- 
nicul Marelui Rege ». Peste uri cumplite, porniri păgâne, răz- 
bunări îngrozitoare, se va întinde o iubire şi o iertare nesfârșit 
de mare și de luminoasă, reînnoind decalogul virtuţilor creștine. 

Inspre Assisi, pe minunatul drum al Violelor, spre Spelo și 
Spoleto, spre Nord pe drumul greu ce duce către Gubbio sau 
spre Perugia și Trasimeno, era normal să întâlneşti o siluetă fi- 
ravă în aspru strai călugăresc, încins cu gros curmei de cânepă, 
desculț sau în simple sandale, cu capul încununat de păr și cre- 
ștetul ras, după obiceiul ordinului, în bătaia soarelui sau a vân- 
tului. Mergea cântând, senin, privind cerul binevoitor, surâzând 
vieţii şi întregii fiinţi, dând bineţe priteneşti şi ajutoare desin- 
teresate trecătorilor nevoiaşi, împărțindu-şi pâinea cerșetorilor 
şi mângâlierile leproșilor. Și în calea lui nu arar au înflorit flori, 
s'au adunat în stoluri păsările cerului, s'au pocălit lupii. 

Il Fraticello (Frăţiorul), Il Poverello (Sărăcuţul), așa i se zice. 
Și totuși, printre secole, silueta lui se înalță uriașe și mântuitoare, 
ca şi crucea în amurgul însângerat al Golgotei. Nici un alt sfânt 
al Bisericii n'a avut o viață mai conformă lui Iisus, legenda chiar 

spune că s'ar fi născut asemeni Mântuitorului într'un staul. Pe 
cer însă nu s'a arătat nici o stea şi părinților nu li s'a făcut nici un 
semn. 

Tatăl, bogat negustor de postav, Pietro Bernardone, avea 
afaceri chiar și în Franţa, unde deseori lua cu el pe micul Fran- 
cesco; mama, Pica, se zice coborîtoare dintr'o nobilă familie 
provensală, «de Borlemont», era o femeie virtuoasă și cu frica 
lui Dumnezeu. In prima copilărie, Francesco crescu vioi, strălu- 
citor de dotat şi sociabil; tânăr ia parte la luptele cetăţii sale, 
unde l-am văzut guelf şi învins, printre prizonierii Perugiei. 
Are de gând să îmbrăţişeze cariera armelor, ca orice tânăr din 
vremea lui ce se respectă, dar o putere mai presus de fire îl îm- 
piedică, și-l sfătueşte să se întoarcă la Assisi. Aici părăsește orice 
plăcere lumească și începe o viață nouă, în reculegere şi singură- 
tate și, în 1206, după un pelerinaj pios la Roma, pe când sta pro- 
sternat la picioarele unui vechi crucific, în bisericuța singuratică 
San Damiano, locul lui preferat de închinăciune, din lemnul 
pictat naiv în stil bizantin, se desprinde Mântuitorul poruncindu-i 
să meargă să sprijine Biserica lui, ce se prăbușește. Tânărul a 
înțeles; aceasta-i e menirea divină: să restaureze credința cea 
adevărată. 

Și de acum întreaga viaţă e închinată acestui scop. In 1207, 
în vârstă de 25 ani, cu toate severele ameninţări ale tatălui, pro- 
fund mâhnit văzându-se lipsit de ajutorul singurului fiu, în fața 
episcopului și a întregii comunităţi, face supremul gest al renun- 
ţării la orice bun pământesc; și îndată pleacă rătăcitor, dar senin 
și eliberat de orice grijă materială. Din mândrul cavaler în zale 
de oțel n'a mai rămas nimic: un Fraticello doar, străbătând Italia 
şi predicând binele, iubirea, împăcarea și mila. Adepții vin 
mereu atrași de forța mesianică a umilului călugăr. Cu sediul 
la Rivo Torto, lângă Assisi, întrun mizerabil bordei, făcând 
slujba în mica bisericuță Portiuncola, situată puțin mai în vale 
şi dăruită lor de Benedictini, primii Francescani îşi încep viața 
de renunțări şi de binefaceri. 

In 1209, Sft. Francisc expune papii Inocenţiu al III-lea legile 
unui nou ordin, primind canonica aprobare şi dreptul de a pre- 
dica. Așa începe marea misiune franciscană, ajungând din primele 
timpuri până în Spania, Portugalia, Germania, Franţa, Tunis 

şi Maroc. În 1219, însuși sfântul debarcă la San Giovani d'Acri 
şi se îndreaptă spre Damietta, cu scopul de a veni în ajutor Cru- 
ciaţilor. Se prezintă Sultanului Malek al Khamil și acesta, învins 
de atâta senină înfățișare și graiu, se poartă blând cu el. Mâhnit 
însă că nu a reușit să-l convertească, Sfântul Francisc, pleacă 
spre Sfântul Mormânt unde petrece, zice-se, un Crăciun în re- 
culegere. 

Și anii trec; aderenţii ordinului se îmulțesc, în mare parte 
oameni de cultură și nobili. Printre ei e Sfânta Clara, Chiara Scifi, 
serafica iubire a Frăţiorului, tînâră, nobilă, de o luminoasă și 
divină frumusețe. Invinsă de predica iluminată a Sfântului cu 
strai umil, dar grai de foc, renunţă și ea la toate bunurile şi, 
primind binecuvântarea Sfântului, se retrage în sihăstria dela 
San Damiano, fondând un nou ordin de călugărițe cu aceeaşi lege 
ca a Franciscanilor: Clarissele. Mai târziu mama ei, văduva Orto- 
lana, şi alte două surori Sf. Agnese şi Beatrice, o urmează. Și 
aci, la San Damiano, când se simte mai istovit şi mai slab, Sfântul 
primeşte drept singură mângâere îngrijirile surioarei şi iubitei 
mistice Santa Chiara. Printre fraţii ce aderează noului ordin e 
şi nobilul portughez Fernand de Bouillon, care mai târziu va fi 
marele Sfânt 'Taumaturg Anton de Padova. 

Așa începe marea operă de misionarism franciscan; pretu- 
tindeni unde străbat în umilință, sărăcie şi blândeţe, propovăduind 
cuvântul reînoit al Evangheliei și peste tot, din grija lor, se înalță 
mânăstiri noi, focare de cultură și de difuziune a italianității. 
Pe toate căile Italiei înaintează Sărăcuțul şi până în Țările Bal- 
tice răsună cuvântul lui, propăvăduind libertate, iubire fra- 
ternă, blândeţe. Iată cum ni-l descriu doi contemporani ai săi: 
« Avea înfățișarea plăcută, o față blândă, dușmană lenei şi obrăz- 
niciei, de statură mijlocie, tinzând spre mic, cu capul potrivit și 
rotund, faţa cam lungă, fruntea plină şi mică, ochii negri de 
mărime obișnuită, părul de asemeni negru, sprâncenele drepte 
şi mici, vorba prietenoasă dar arzătoare, vocea vehementă dar 
suavă, limpede şi sonoră, barba neagră și rară, mâini uscate... ». 
Aşa îl cunoscuse Tommaso de Celano, unul din tovarășii lui și 
cel mai autentic biograf al lui. Iată cum îl ascultase Tommaso 
de Spalato, om de mare autoritate culturală, la Bologna în 1222 
pe când predica: « Scopul cuvintelor era să curme dușmănia și 

să restabilească pacea. Sărmană și zdrenţuită îi era haina, de nimic 
înfățișarea, fața nu-i era frumoasă, dar Dumnezeu îi da așa de 
mare putere, încât familii de veacuri certate se împăcau pe loc 
şi mulțimea de față se îngrămădea să-i atingă cel puţin haina». 
Intr'atât se transfigura vorbind, încât toți simțeau prin graiul 
lui însăși voința lui Dumnezeu. Aceasta-i realitatea care stă la 
baza culegerii postume de legende franciscane «T Fioretti » (Flo- 
ricelele), în care îl vedem ascultat şi înţeles de vrăbii, de ciocârlii, 
care înclină căpșoarele în semn de umilită ascultare la vorbele 
lui, pe când răufăcătorul lup din Gubbio se îmblânzește. 

Intr'adevăr iubirea şi înţelegerea lui nu se îndreptau numai 
asupra oamenilor, ci asupra întregii creeaţii, perfectă operă a ace- 
luiaşi perfect creator. 

Atâta risipă de pasiune şi drumurile nesfârșite, n'au întâr- 
ziat însă să consume șubreda-i făptură. Sute de kilometri, străbă- 
tuți pe jos, posturile şi lipsurile la care voit se impunea, l-au 
slăbit tot mai mult; o boală îngrozitoare îl rodea: hidropizia. 
Niciodată însă un vaet n'a eşit din gura lui; senin și în durere, 
continuă să-l laude pe Dumnezeu. Dar ochii lui ce pătrundeau 
toate durerile şi ştiau să privească atât de adânc în firea lucru- 
rilor, încet s'au stins şi ei, mărindu-i chinurile, pe care le suferea 
ca o beatitudine, ca un dar ceresc, căci doar ceilalți de Dumnezeu 
sunt încercați prin suferință. Tot mai rare sunt pregrinările și 
predicile; condamnat aproape să stea retras în refugiul dela Rivo 
Torto, Portiuncola sau Carceri, doar tovarășilor le vorbeşte blând 
şi-i sfătueşte, iar cântecele de slavă continuă să se înalțe spre cerul 
Dumnezeului celui bun. 

Și așa trec anii. În 1224 reaprobată și publicată fiind din nou 
regula cea nouă de papa Onoriu al III-lea, se retrage îm- 
păcat cu câţiva tovarăși în sihăstria de de-asupra muntelui Verna. 
Acest loc grandios și solitar, ce se ridică între Tibru și Arno în 
Casentin, îi fusese dăruit de contele Catani din Chiusi, ca loc de 
supremă pustnicie. Aici se reculege cu ceilalți frați şi, după săr- 
bătorirea Sfintei Fecioare, 15 August 1224, cere să fie lăsat singur, 
şi se retrage într'o văgăună stearpă, izolată de orice contact uman. 
Aici rămâne în tăcere, rugăciune şi extaz, și în zorii zilei de 14 
Septemvrie se îndeplineşte minunea apariţei cereşti și imprimarea 
stigmatelor în mâini, picioare și coastă. Astfel consacrat prin 

confundarea absolută cu suferințele Mântuitorului, alesul coboară 
spre Portiuncola şi Assisi, după alte 40 de zile de post, transfi- 
gurat şi sfințit. Aici ajunge istovit, stigmatele îi produceau dureri 
spasmodice şi vederea i se stingea mereu. Spre alinare e condus la 
San Damiano, unde se spera ca solicitudinea purificată a Sfintei 
Clara să-l aline. In grădinuța mânăstirei i se construise o cabană 
de crengi şi cu toată durerea înfiorătoare, cu vederea încețoșată, 
senin însă şi avântat spre Dumnezeire şi spre durerea creeatoare, 
într'o limpede dimineață de Octomvrie, înconjurat de câţiva to- 
varăşi şi de Sfânta Clara, izbucnește în glorioasa improvizație a 
celui mai înălțător imn creştin şi panteist în același timp: « L'inno 
delle Creature » sau «Cantico del frate Sole». 

Trecu un alt an. Din nou întremat, încearcă să reia peregri- 
nările şi predicile, străbate o parte din Umbria, Toscana, Lazio. 
Dar puterile nu-l mai ajută. Recade. In căutarea unei clime mai 
blânde, e dus în Siena. Ingrijirile sunt inutile. Dorinţa-i aprigă 
de a fi readus la Assisi e satisfăcută. Aci e oaspetele episcopului 
Guido, acelaşi care, cu 20 de ani în urmă, îi primise renunțarea 
la bunurile pământeşti. Dar vrea să fie readus în singurătatea 
împăcată a Portiuncolei; în drum cere să fie oprit şi îndreptân- 
du-și ochii orbi spre orașul lui, spune: « Binecuvântat fii de Dum- 
nezeu, oraș sfânt, căci prin tine multe suflete se vor mântui şi 
în tine mulți servitori ai lui Dumnezeu vor locui şi mulți vor fi 
aleşi în domnia vieţii veșnice », apoi își binecuvântează ucenici 
şi surioarele dela San Damiano. 

Și în ziua de 1 Octomvrie 1226 adună în jur tovarășii; în semn 
de agapă sacră împarte cu ei o pâine şi le dă binecuvântarea. In 
ziua de 3 Octomvrie, simțind sfârşitul aproape, cere să fie depus 
pe pământul gol şi murmurând“ psalmul 142 din David «Voce 
mea ad Dominum clamavi » se stinse odată cu lumina. 

In jur era tăcere. Amurgul învăluia totul în argint cenuşiu, 
confundând tot mai mult cerul cu pământul. Se stingea o lumină 
mare, una din cele mai limpezi şi mai puternice lumini, care, prin 
Italia, ilumina lumea. Și legenda spune că în vreme ce umbrele 
coborau învăluind în moale giulgiu Sfântul întins pe aspru pă- 
mânt, un fâlfâit de aripi şi un piruit de jale se auzi în văzduh: 
nu erau îngeri, ci ciocârliile atât de dragi Lui, credincioase şi 
triste bocitoare. 

Și odată cu înserarea, svonul tânguitor al clopotelor cobora 
printre căsuțele risipite pe Subasio. 


« Recomand ca în semnul meu şi al memoriei, binecuvântării 
mele și al testamentului meu, urmașii mei totdeauna să se 
iubească unii pe alții așa precum îi iubesc și i-am iubit tot- 
deauna: pururi să iubească şi să respecte pe doamna stăpâna 
noastră Sărăcia și toți să trăiască supuși prelaţilor și clericilor 
sfintei mame Biserica.» lată pe scurt sinteza dogmei lui: Pax 
et bonum. 

Prin secoli doctrina lui a ajuns denaturată; Franciscanism nu 
înseamnă sărăcia în zdrențe, determinată de o inactivitate rezol- 
vată prin cerșit. Sensul spiritului franciscan e mai dinamic decât 
s'ar crede. 

Aristotel dăduse o divinitate teoretică, impasibilă şi egoistă, 
preocupată doar de sine, imobilă în fixitatea egocentriei sale. 
Stoicismul predispune prin definiție la ataraxie și apatie. Dar 
iată creștinismul cu dinamismul lui spre bine: nu numai prin- 
cipiul negativ şi egoist «să nu faci altuia ceea ce ţie nu-ţi place» 
ci, mai ales, porunca impulsivă «iubește pe aproapele tău ca pe 
tine însuţi » tradus în fapte. Caritatea fraternă în acțiune. Nu 
numai cupa râului Lethe dătător de uitare ci și cupa râului Eunoe, 
dătător de nou avânt spre bine. Sentiment și acțiune, iată binomul 
fundamental creștin în raporturile sociale. Și această dogmă o 
ilustrează Sfântul Francisc pentru prima oară. 

Anachoretul indian contemplă și se contemplă, tinzând cu un 
efort vertical spre o ascensiune izolată, egoistă. Monachismul 
creştin e caracterizat în schimb printr'o valoare morală și socială. 
Sf. Benedict de Norcia, de asemeni umbrian, smulge monachis- 
mului ultimul aspect individualist, egoist, în favoarea cooperației 
altruiste, și prin munca stârnită în mănăstiri, reînsuflețește agri- 
cultura, artele frumoase, literatura, rezolvând criza materială ce 
amenința Italia: «Ora et lavora». Dar iată vine Sf. Francisc în 
epoca aceea de zbucium să sublimeze doctrinele existente, dând 
precădere activității spirituale, sufletului. Și după cum Sf. Be- 
nedict rezolvase criza materială, Sf. Francisc, completându-l, 
pune capăt celei spirituale și drept primă dogmă impune Sărăcia. 
Sărăcia, nu acea aleasă cu scop deprimant şi înjositor ca în mistica 

medievală, ci înțeleasă ca o liberare a spiritului de sub robia ma- 
teriei, ca o condiție perfectă de desvoltare nestânjenită a bogăției 
spirituale. Când în clipa renunţării absolute, episcopul îl făcu 
atent asupra gravităţii hotărîrii lui: « Fiul meu, nu crezi prea grea 
renunțarea ta la orice fel de proprietate? », el răspunse: « Nu 
Sfinţia ta, nu; dacă aș avea proprietăți aș trebui să mă îngrijesc 
de arme ca să le apăr. Din proprietate se nasc certuri aproape de 
neînlăturat cu aproapele și, în așa fel, încât dragostea de Dumnezeu 
şi de oameni rămâne știrbită și jignită. Și tocmai pentru a păstra 
neatinsă şi întreagă această dragoste, nestrămutata mea hotărire 
e de a nu avea nimic lumesc ». Sărăcia nici cu sensul de condiţie 
«sine qua non» pentru mântuire, ci ca un mijloc extrem de ab- 
solută perfecţie, prin absolută renunțare la orice preocupaţie lu- 
mească ispititoare. Dacă în bogăţie, însă, se poate totuși păstra 
spiritul de sărăcie, fără a cade robit, e o posibilitate tot atât de 
mântuitoare. Sărăcia adoptată de Sf. Francisc ca un exemplu de 
un maximum de condiţii favorabile înălțării şi liberării spirituale, 
nu e nebunia antisocială — cum s'a zis —e doar disprețul bogă- 
ţiilor în profitul valorilor spirituale, o parafrazare a uneia din 
Fericiri: « fericiți cei săraci cu duhul» şi o confirmare a Evan- 
gheliei care spune: « De vrei să fii desăvârșit, du-te, vinde tot ce 
ai, dă-l săracilor și vei avea o comoară în ceruri», Şi făcând aceasta, 
n'a exemplificat doar o formulă ce ar fi putut părea utopică, ci a 
avut, pe lângă aceasta, şi intuiţia momentului psihologic social 
în care o asemenea verificare era necesară. Nu predică nici sărăcia 
destructivă, care să determine la inactivitatea și macerație, nici la 
cerşit, ci continuă preceptul benedictin «ora et lavora ». Cerşitul 
e înţeles numai în caz extrem: «Il n'a pas songé à créer un 
ordre mendiant, il a créé un ordre laborieux» zice Sabatier, 
unul din cei mai profunzi înțelegători ai franciscanismului. 

« Servite Dominium in laetitia » era unul din psalmii preferați 
ai Sfântului. « Melancolia e o boală babilonică » zicea şi repeta 
cuvintele apostolului « bucuraţi-vă fiecare». «Lăsaţi pe cei ce 
sunt stăpâniți de Diavol să meargă cu capul plecat, noi în schimb 
să ne bucurăm întru Domnul», «arătați-vă curați cu cuzetul — 
lieti figli della luce » (veseli ai luminii) așa îi sfătueşte, aşa apar 
în iconografia lui Vra Beato Angelico, dând farmec peregrină- 
rilor solitare, veseli, mulțumiți, cordiali, săritori, blânzi, lipsiţi 

de orice egoism, așa după cum îi vede și Dante în cântul XI 
consacrat Sfântului în Paradis: 

« Unirea lor, voioasa lor înfățișare, iubirea şi uimirea, privirea 
dulce, făceau să fie pricină de sfinte gânduri ». 

Sărăcie, muncă, voioşie și umilință, iată a patra virtute fran- 
ciscană, o umilință şi ea însă dinamică, complement spiritual al 
sărăciei; nu un sentiment de înjosire, ci doar antiteza mândriei 
şi a aspirațiunilor vanitoase. Umilinţa, confundare cu cel ce e 
mizer şi suferă, pentru a-l înţelege mai bine şi a-l alina. Și « Să- 
răcuţul », viu exemplu de umilință, s'a numit totuşi « Crainicul 
marelui Rege» nu cu mândrie, ci doar cu simţul conștient al 
menirii lui cerești. Deci umilință demnă, modestie convinsă și 
nu ipocrită înjosire. 

Și peste toate planând divină, o adâncă și înţelegătoare iubire 
și blândeţe pentru tot ce e făptură. 

Aceste fundamentale dogme pe care s'a clădit edificiul franci- 
scan, au valoarea Evangheliei, căci după cum Evanghelia a fost 
exemplificată prin viaţa Mântuitorului, tot așa viața Sfântului 
Francisc a fost realizarea până la extremitatea tuturor virtuților de 
el predicate. De aceea imaginea lui nu va apare numai ca un poem 
de supraomenească bunătate, ci ca o putere mântuitoare. Mân- 
tuitoare și prin realismul său; franciscanismul, doctrină ideală, 
nu plutește numai în lumea transcedentală, ci, ca și tripla basilică 
din Assisi, își are rădăcinile puternic adâncite în granitul reali- 
tății. Graţie genialității și simțului divin al celui mai complex 
dintre sfinți, nu pierde o clipă contactul cu pământul și cu uma- 
nitatea suferindă. Sfântul ia parte și mijloceşte păci, organizează 
misiuni, pecetlueşte legi şi prezidează congrese generale de 
frați. Principiile lui încă acum sunt conforme ideologiei epocii 
moderne. 

Actualizarea Evangheliei, ridicarea la rang de mijloc de per- 
fecţie a datoriei, a iubirii și a carității fraterne, a cooperării pentru 
binele unei comunități, iată inovațiile reale aduse umanității, în 
acea vreme de sfâșieiri și de individii. Iată de ce difuziunea a fost 
atât de: uimitoare, încât între 1923—1924 existau 56 misiuni cu 
2662 misionari, 103 colegii, 2815 școale cu 155.924 elevi, 6153 
orfani, 15.475 infirmi adăpostiţi şi 131 milioane de convertiți, la 
activul ordinului franciscan. 

Dar nu numai în viața socială aduce o inovaţie durabilă prin 
secole ci şi în manifestările de ordin spiritual, care au simţit profund 
aportul noei ideologii franciscane. Concepţia medievală a unei 
mistici negative, obtuză oricărei preocupări de blândeţe şi sen- 
timent, era absolut refractară unei înțelegeri profunde a naturii 
sau unei inspiraţii adevărat sincere. De aceea pictura şi sculp- 
tura încă tânjau în imitarea modelelor bizantine şi literatura în 
reluarea motivelor provensale, lipsite de sentimentul creator şi 
dătător de suflet. 

Dar iată că din Umbria mistică, învăluit în nimb de lumină 
argintie, se desprinde acela care poate fi socotit reînnoitorul ar- 
telor și întemeietorul poeziei adevărat italiene. Mişcarea francis- 
cană poate fi privită ca o anticipare a marei reînnoiri spirituale 
care va fi Renașterea. Renaștarea, nu cu sensul limitat de reluare 
a modelelor clasice, ci în înţelesul de redeşteptare și primenire 
sufletească. 

Arta romanică de până atunci era aproape complet desprinsă 
de realitate, prin acea tendinţă chinuită şi desechilibrată în con- 
cepţie și tehnică, cu îndrăzneli şi bizarerii simbolice ce se pierdeau 
în ingenue și şovăitoare soluţiuni executive. E epoca în care totul 
e învăluit în misterul ce se vrăjea în alambicurile de alchimist. 
De aici dramatismul neînțelesului. Sculpturile erau făcute pentru 
un Dumnezeu neînțeles și capricios, iar temele plăcute Lui fiind 
ignorate, natura, la rându-i fiind mută acelor executanţi cu inimi 
și dorinți mari dar neclarficicate încă, aceştia executau ceea ce 
fantezia împrestrițată de diverse influențe străine, acceptate fără 
norme de alegere, le inspira. 

Sfântul Francisc, cu viața lui excepţională de dragoste și 
bine, în continuu contact cu natura bună și frumoasă, în armonie 
cu creeatorul său, dă o nouă direcție sufletelor: « Sentimentul » 
în sine, ca putere creeatoare de a exterioriza ceea ce mai întâi: 
a interiorizat prin observaţie atentă și înţelegătoare a naturii, 
iată aportul nou în artă. E o atitudine nouă, dinamică, ce cere 
îndată expresie în artele plastice. Astfel franciscanismul devine 
o completare a spiritului clasic, colaborând cu el și dând frumu- 
seţii impasibile a zeilor, căldura și pasiunea sfinților mucenici. 
Primul creştinism adusese o despreţuire a artei clasice, ca o prea 
mare exaltare a frumuseţii trupești în detrimentul celei sufleteşti; 


t 8* 


116 REVISTA FUNDAŢIILOR REGALE 


Sfântul Francisc împacă într'o armonie desăvârșită tiparul de lut 
cu focul sacru conţinut, animând arta. 

Arta romanică imitase hieraticele icoane bizantine care ajun- 
seseră să schematizeze arta. Crucifixul era reprezentarea naivă 
a unui Christ rigid și contorsionat, cu capul tipic aplecat pe un 
umăr, exagerat de slab, perpetuând o grimasă dureroasă. Aşa era 
şi acel ce i-a vorbit la San Damiano. Acestei icoane, arta nouă îi 
insuflă toată nesfârșita dragoste şi adânca înțelegere care în mo- 
mentul suprem aduse zâmbetul de iertare pe buzele Mântui- 
torului murind. Și arta devenită interpretă a emoţiei, caută să 
exprime durerea agoniei topită în privirea nesfârșit de bună a 
iertării unanime. 

De asemeni Madonna, nu mai e « Regina Coelorum » triumfă- 
toare și impasibilă, arătând cu gest hieratic pruncul demn ţinut 
în poală. Când nu era protagonistă, atunci apărea ca « Mater 
Dolorosa » în scenele calvarului. In restul iconografiei e perfect 
indiferentă, senină (aceasta ca o urmare a psihologiei timpului, 
care atribue divinității atotputernicia glorioasă și învingătoare 
asupra oricărui fel de chin), iar copilul Iisus e ocupat și preocupat 
să ție în mânuţele cu gropiţele consacrate, sulul legii divine sau 
globul pământului, pe cap coroana şi dreapta în semn de binecu- 
vântare. Intre mamă şi fiu, doar raportul spaţial. Sfântul Francisc 
e primul care dă o atenţie deosebită cultului Madonnei, fie că-i 
înalță imnuri de slavă, fie că o evocă în fiecare seară în svon de 
clopot și în murmurul rugăciunii «Ave Maria, gratia plena » — 
clipă de extatică duioșie și poezie religioasă, prinos celei mai pure 
iubiri și celei mai sfinte maternități. 

Și din această înălțare și în același timp umanizare al elemen- 
tului femenin, se născu un ideal nou care lipsea. Madonna devine 
tot mai mult maternitatea idealizată, adevărata femeie-mamă 
beatificată prin iubirea maternă și sacrificiu și lisus devine tot 
mai mult un copil adevărat cu toată graţia inconștientă a acelei 
vârste. Pe trăsăturile Madonnei umanizate apare vădită dragostea 
maternă, durerea sfâșietoare în tot pateticul ei omenesc și astfel 
pe calvar grupul se încheagă, într'o apoteoză a durerii, ca în 4 Pianto 
della Madonna » al lui Jacopone de 'Todi. Dela Cimabue, încă 
“legat de iconografia bizantină, trecând prin Duccio Bonisegna, 
Beato Angelico și toată școala umbră, cu înfiltrări și în cea sieneză 

și toscană, arta se umanizează şi se idealizează, culminând cu 
Giotto, ca putere încă primitivă de expresie, și Perugino ca per- 
fecție de idealizare. Aceasta din urmă, cap al școalei umbre, 
maestru neîntrecut al celui mai pur misticism și a celei mai gingașe 
expresii, îmbină chipuri de o serafică suavitate cu peisaje de o 
puritate transparentă cu adevărat umbră. Și aportul acestui peisaj- 
fond, în colori excepționale, de o armonie perfectă cu chipurile, 
e tot o influenţă a franciscanismului. 

De nicăeri aiurea ca din peisajul umbru nu putea să se inspire 
Sfântul Francisc pentru acel imn al naturii de o puritate reli- 
gioasă perfectă care e « Il cantico delle creature o del sole », « Imnul 
creaturilor sau cântul fratelui soare »1) în care creştinismul cel 
mai pur se înfrățește cu cel mai universal panteism. 

In lirica de formă și sentimente factice a Evului Mediu, su- 
focată de curtenia castelelor feudale și saturată de gingășii formale 
turnate în obişnuitele tipare provensale, Sfântul Francisc, divin 
poet, aduce un sentiment adevărat și personal și o formă simplă 
şi sinceră, proprie limbii și poporului italian. Scrisă în 1226, ru- 
găciunea lui e cronologic prima încercare de adevărată poezie 
italiană. De aceea « Giulari» Domnului vor duce din Umbria 
spre toate ţinuturile Italiei, reflex al credinţei în mintea și imagi- 
naţia creeatoare a poporului «lauda sacră » care va culmina cu 
Jacopone da 'Todi. 

Prin această complexitate perfect armonioasă, apariția Sfân- 
tului din Assisi a putut să se menţină prin secole, fuzionând 
intim cu viața Italiei şi a întregii umanităţi, pe care prin dra- 
goste frățească și prin colaborare reciprocă ar fi dorit-o împăcată, 
preconizând un ideal perfect al unei Societăţi a Naţiunilor reali- 
zată. Și astfel cu aceeași intensitate, amintirea Sfântului se per- 
petuează încă de cum pășeşti în Umbria, dela lacul Trasimeno, 
unde s'a izolat pentru a petrece Păresimile anului 1211, în perfectă 
singurătate și ajunare, și pe ale cărui unde calme, legenda spune 
că ar fi păşit deasupra unei batiste, până la îndepărtatele carceri 
ascunse printre măslini aproape de Assisi, alt loc de pioasă recu- 
legere. Aceeași amintire o găsești atât printre căsuţele roșcate 


1) Tradus pentru prima oară în româneşte în t Gând Românesc» Nr. 
3—4. Anul IV Martie-Aprilie, 1936, Cluj. 

înflorite de balcoane și ferestre cât şi în tripla basilică străjuită 
de negrii chiparoşi, urcând din adâncimile criptei care păstrează 
cu sfințenie moaștele Sfântului prin impresionanta basilică in- 
ferioară, învăluită în profundă și misterioasă penumbră romanică, 
din care se desprind frescele unui Cimabue, Lorenzeti sau Si- 
mone Martici şi ajungând în fine în basilica superioară, ce se în- 
nalță cu luminos avânt gotic spre cer, împodobită de biografia 
cromatică a Sfântului, prin care marele Giotto a ridicat un imn 
de slavă nepieiritoare Sărăcuțului și Umilului. 

Şi în liniștea cu glas de clopot și cu freamăt de chiparos, vine 
şi acum să se izoleze câte un pelerin al reculegerii şi al credinţei, 
al meditaţiei şi al singurătăţii. Și indiferent de neam sau credință, 
indiferent de chinul sau nostalgia care-l mână din patru vânturi 
spre oaza de pace, oricare, fără deosebire, găsește calmul și împă- 
carea căutate. Căci spiritul Sfântului continuă să plutească asupra 
orașului său ca şi ciripitul ciocârliilor în înserarea de argint. 

Imprejurarea, în totul secundară față de direcţia de atunci 
a spiritului meu, care m'a dus la hotărîrea de a scrie, acum şase- 
șapte ani, un eseu narativ, nu interesează 

Fapt este că fiind atunci preocupat de o chestiune psihologică, 
şi anume de numărul covârşitor al actelor de viață devenite cu 
timpul mecanice, urmărind, cu alte cuvinte, procesul firesc de au- 
tomatizare şi limitare treptată a conștiinței, am imaginat o viaţă 
omenească, în cuprinsul căreia interesul avea că cadă pe sforțarea 
de a umple cu viață conștientă obișnuințele, adică, pe zădăr- 
nicirea perfidei morţi progresive a sufletului. 

Eroul unei asemenea narațiuni psihologice era sortit să fie, 
aşa cum cerea cadrul autoscopic al chestiunii, un intelectaul. 
L-am numit M. F. şi am pornit la lucru: 

Azi 14 August 193... am întâlnit pe M. F. Cafeneaua în 
care l-am văzut, era atât de afumată, încât apariția deodată a 
acestui fost coleg de liceu avea toate semnele imaginaţiei. 

La masa unde mă găseam aşezat, între doi stâlpi susținând 
o arcadă îngreuiată de ornamente, nu privea nimeni, deși localul 
era plin de lume. 

F. s'a apropiat, încercând să surâdă cu gura fostului coleg. 
L-am recunoscut, cu toate că o fostă haină ambiționa să-l păstreze 
la vârsta studenţească și cu toate că pălăria ca şi pantofii îi de- 
ghizau destul de straniu identitatea. 

L-am poftit pe scaun; dar mai înainte de a mă informa, cu 
grijă multă de eventuale susceptibilități — cum văzusem că este 
cazul, asupra neașteptatei sale deveniri, F. a şi început: 

— Te voi lămuri îndată. 

Despre formaţia mea spirituală am luat cunoștință amânat, 
adică abia după terminarea Școalei Politehnice; şi numai de atunci 
aș putea spune că exist. Nu ştiu ce ai făcut d-ta la Universitate 
şi ce faci azi ca profesiune, în afară de literatură; eu am urmat 
Politehnica. 

(Am vrut, evident, să-i răspund ce este cu mine, dar lipsa 
de interes a ciudatului vorbitor față de situația mea, lipsă pe care 
mi-o semnaliza cu gestul prohibitiv al palmelor deschise, precum 
şi înfățișarea lui fantastică și oarecum grotescă, m'au făcut să-mi 
suspend obligaţiile de interlocutor. Am ascultat dar tot timpul 
povestirea, pe care încerc s'o redau întocmai, și numai rareori 
câte o încuviințare, mută și aceea, câte o exclamaţie sau încrun- 
tare de pantomim au putut să-mi ateste prezența efectivă.) 

— Trebue să-ți amintești d-ta, se grăbi F., că încă din liceu 
mă interesau numai ştiinţele exacte şi, în special, mecanica. 

De altfel atât îmi amintesc şi eu despre mine însumi, cel de 
sub douăzeci de ani. 

Și chiar dacă aș şti mai mult, nu mi-aş îngădui față de un 
scriitor modern să fac oricât de puţină literatură elegiacă. 

De altfel, literatura copilăriei mi se pare chiar mie, cititor 
pe sărite al scrierilor noi, o expresie întoarsă a lipsei de bărbăție 
morală. N'aș putea spune că nici o poezie a acestei foarte neho- 
tărîte vârste, limitată la un specimen, nu m'a mulțumit vreodată. 

Dar, dacă așa ceva s'a întâmplat, totul se datorește faptului 
de a mă fi simţit crescut în cine ştie ce puternică imagine, şi nu 
copilăriei rememorate. Voi, literaţii, cunoaşteţi bine şi unanim 
azi că într'o poezie cuvântul, cu amplificarea lui în mod poetic, 
creează mai deseori tema decât invers. 

Aşa că satisfacția artistică fiind într'adevăr, cum se pretinde 
azi şi cum am citit şi eu întâmplător, altceva decât răscolire de 
sentimente personale, lirismul fiecăruia pentru copilărie este un 
fel de îngenunchiere, opţiune meschină pentru traiul fără griji. 

Nu. Mă opresc să-ţi vorbesc despre fleacuri. Copilăria mea 
nici nu există. Pot spune că m'am născut cu Politehnica ter- 
minată. 

Totuşi, aflându-mă azi la mijlocul vieţii, găsesc că a trecut 
destulă vreme de când cele ce vei afla s'au petrecut, pentru ca 
tonul să nu mi se trivializeze autobiografic. 

Felul în care mi-am repudiat copilăria nu mai poate da loc 
presupunerii că vreau să-mi povestesc viața. 

Dacă mă dau îndărăt la cei douăzeci şi cinci de ani ai mei, 
fac aceasta deoarece trebue să mă pregătesc să sar obstacolul 
ce reprezintă pentru mine povestirea faptelor care m'au preschim- 
bat din om în ce vezi. 

Nu-mi amintesc să fi făcut studii strălucite la Politehnică. 

Insă o memorie normală m'a ajutat să-mi însușesc toate cu- 
noștințele care în condițiuni date duc la rezultate precise și ne- 
contestate. Sforțarea intelectuală proprie îmi era și de prisos pentru 
experienţe şi socoteli milenare. Studiile cele mai înalte au toate 
o bază de elemente a căror memorare, ca în cazul operaţiei 2+2 =4, 
dispensează minţile ulterioare de încredințări demonstrative. 

Am intrat, susținut puternic de un politician cu vază, ca in- 
giner la Căile Ferate. Aci m'am comportat ca şi la Poli- 
tehnică. 

Pentru un inginer mecanic, cum eram eu, existența încetă de 
a fi o problemă prin aceeași cunoaștere mnemotehnică a câtorva 
principii elementare, din a căror aplicare, repetată de mine după 
practici străvechi, obţineam un salariu mulțumitor. 

Modul conştiincios de a-mi îndeplini îndatoririle, dar mai 
cu seamă sprijinul politic din partea patronului meu, devenit 
dintr'o dată ministru al Comunicaţiilor, m'au ajutat să străbat în 
trei ani ierarhii interzise mai tuturor și să ajung, înaintea spe- 
ranţelor mele, titularul Direcţiei Comerciale din Direcţia Gene- 
rală a C.F.R. i 

Eram, se înţelege, bine văzut. Directorul General îmi cerea 
avizul cu vădită prietenie, chiar în chestiuni ce nu ţineau de 
serviciul meu. Eram consultat până la oboseală asupra celor mai 
străine probleme de priceperea mea, nu pentrucă mă ocrotea 
cineva din mărimile zilei — îndrăznea Directorul General să se 
gândească acolo? — dar fiindcă, având și oarecare lecturi literare, 
mă socoteau ca făcând parte din funcţionarii superiori « culţi »; 
ceea ce mi se declara, se înțelege, cu multă lărgime. 

Căci un roman citit, pentru tehnicieni, oricât de curios ţi 
S'ar părea, însemnează aproape un spor de cunoștințe tehnice. 
'Trebue să știi că nicăeri superstiţia literară nu este mai în onoare 
decât într'un mediu cu totul străin de literatură. 

Nu știu dacă părerile mele tăiau perspective neașteptate, acolo 
unde toate sensurile se găseau obstruate, sau dacă întrevedeam 
soluții de nebănuită şi perfectă ordine feroviară, pentrucă, deși 
solicitat cu stăruință și ascultat cu politeță şi chiar admiraţie, 
nici o măsură nu se lua ca urmare a perspicacităţii mele, 

Cred că Directorul General avea temerea că, mai curând sau 
mai târziu, îl voi înlocui; iar ca să amâie o stare de lucruri justi- 
ţiară, făcea în așa fel ca nici o modificare de regulamente, tarife 
ori traseuri să nu se lege de numele meu. 

Eu însă eram satisfăcut de situație. 

In palatul Direcţiei Generale, biroul meu ocupa o cameră 
largă la etajul I. Iţi închipui, ce să mai pierdem timpul: uşi ca- 
pitonate, bibliotecă, ornamente, cristale, tablouri de pictură, sta- 
tuete, covoare scumpe etc. Imi plăcea interiorul — căci era un 
adevărat interior şi nu un birou banal — atât de mult încât îmi 
declaram oricui domiciliul la birou. 

Era acesta, nu e vorbă, şi un artificiu, pe care îl întrebuințam 
față de superiori, dându-le să înțeleagă gradul în care mă dedi- 
casem acestei funcțiuni publice. 

De altfel, este drept că, dimineaţa, ceasornicul cu pendul și 
scripete din perete nu-și termina niciodată opt bătăi mai nainte 
de a-mi fi reluat eu ocupațiile. 

Zece ani, slujba s'a dovedit proprie înclinațiilor mele firești 
şi de loc obositoare. In timpul liber, chiar la serviciu, făceam 
lectură; nu de specialitate, să nu-ți închipui; lectură literară, 
romane mai ales. De cele mai multe ori însă, așezat la biroul 
american, adică mai mult ascuns după el, prima mea grije de- 
venise să privesc admirativ ceasornicul cu pendul și scripete. 

Pendula, cu fiecare secundă marcată, își schimba între ele 
cele două poziţii, care îi mărgineau cu precizie şi câmpul de am- 
plitudine. Se legăna limitat, însă liber. Drumul ei statornic era 
un arc de cerc, fără deviații posibile. 

Când oblicitatea din dreapta era părăsită pentru cea din stânga, 
chiar în momentul când abia o câștiga, sau dimpotrivă, în ambele 
puncte extreme şi sonore, luna își amintea exact fragmentul de 
elipsă, căzând neraționat. 

Același fenomen de memorie nedesmințită l-am surprins şi 
la scripete. i 

O greutate lucie cobora timp de o săptămână pe o verticală 
ipotetică; săptămâna următoare, ușierul — făcea să fie văzut: ma- 
şinal, aproape în somn — ridica plumbul lustruit la locul dintre 
dinții matematici ai roților, iar scripetele ca un paianjen metalic, 
dar nu din tavan de casă părăsită, cădea nesimţit pe firul său cu 
aceeași imparțialitate. f 

Legi fizice, fără îndoială, puneau aceste corpuri neînsuflețite 
sub un regim de viață strictă, adică mărginită, care la noi oa- 
menii se chiamă rutină. (Dar, dacă priveşti mult, mult la orice 
obiect, așa cum ajunsesem să privesc eu la pendul și scripete, 
lucrurile cele mai simple devin de neînțeles.) 

Am privit ceasornicul acesta, cu timpul, în fiecare dimineață. 
Cursa pendulei, atât de strict determinată, se săvârșea foarte 
conştiincios., La unul din punctele de limită ale legănării ei, mi-am 
văzut adesea, în desemn miniatural, locuința din oraș, iar la celă- 
lalt, biroul. Mi se părea chiar drăguţ, la început, să mă închipui 
ca un pendul, ce porneşte de acasă şi se oprește la birou, se îna- 
poiază acasă şi apoi iarăși — la birou și așa mai departe toată 
viaţa, până ce mecanica mea omenească își va împrăștia cândva 
forțele ei solidare. 

O împrejurare nefericită însă a făcut ca într'o zi ceasornicul 
de perete să capete pentru mine alt rost decât acela de simplu 
indicator al timpului. 

Colegii mei din Direcţiune, indiferent de grade, erau ca și 
mine extrem de punctuali în serviciu. Avea fiecare câmpul său de 
amplitutine: pendulau cu toții, în mintea mea, între locuinţe şi 
birouri. 

Această analogie, dintre viaţa lor și a mea, mi-a dat o umi- 
linţă, pe care am vrut să o uit, prin neatenţie metodică, dacă se 
poate zice şi face așa ceva. Sforţare inutilă. In fiecare dimineață 
întâlneam o parte dintre ei venind la serviciu, mânaţi de o impulsie 
neraționată; veneau hipnotic, iar seara plecau în același chip 
spre casă. Pendulau, pendulau ca și mine, ca şi ceasornicul de 
perete. O mecanicitate colectivă turtea relieful de situaţie al func- 
ţionarilor superiori până la nivelul, sau, mai bine zis, până la 
lipsa de nivel a ușierilor. 

Din acest moment, conturul vieții mele individuale, de ins 
apreciat şi deosebit, s'a estompat în reflecția stupidă că viața 


124 REVISTA FUNDAŢIILOR REGALE 


tuturor, a semenilor mei și a mea, este regentată de forțe iden- 
tice, care se sistematizează în ceea ce numim rutină profesională, 
adică stingerea conștiinței, moarte fără repaos, moarte sub apa- 
renţele mișcătoare ale vieţii. 

Cine ar putea spune pentru ce, după zece ani de activitate 
febrilă și drept, foarte drept recompensată, am căzut în toropire? 

In trei zile, m'am trezit cu biroul copleșit de hârtii nere- 
zolvate. 

Toată cunoscuta mea energie roise în jurul pendulei, încon- 
jurând-o cu un fel de nimb reflexiv, care îi creștea importanța 
până la a-mi face din ceasornic un coleg. 

De rătăcire mi-am dat seama abia când dela Direcţia Gene- 
rală s'a cerut raportul de trafic lunar al unui Inspectorat din 
provincie. L-am căutat cu cea mai năucă grabă. Am dat ordin 
să fie căutat la toate serviciile care ţineau de Direcţia Comer- 
cială. Raportul — nicăeri. Noroc că impiegatul care venise cu 
toate dovezile, cu numere și ștampile, de înaintarea hârtiei la 
mine, l-a descoperit chiar pe biroul meu, sub un vraf de alte ra- 
poarte întârziate. i 

După ce am luat cunoștință, cum nu se poate mai mulțumit, 
de conţinutul hârtiei, după ce am apostilat-o, dându-i o dată an- 
terioară, i-am făcut vânt. Răsuflam ușurat. Se oprise pendula, 
vrând să ia conştiinţă de ea însăși, sau ce se întâmplase? 

Am găsit cu cale că nu trebue să mă mai tolerez. Socotind 
că este locul unei măsuri energice, am dispus înlocuirea ceasorni- 
cului, cu pendul și scripete, printr'un tablou. Ușierul mi-a mutat 
şi biroul american, tot după indicaţia mea imediată, pe altă la- 
ture a încăperii; şi o muncă silnică, dar voluntară, m'a vârit 
între hârtiile restante. 

Erau rapoarte de casă, de trafic, de notarea funcţionarilor 
în subordine, dela toate staţiile mai apropiate; erau cereri de 
restituire de garanţii, cererile câtorva societăți pentru vagoane- 
cisterne, în sfârșit o mică arhivă care devenise dintr'odată de cea 
mai arzătoare actualitate. 

Hotărît să pun totul «la curent » am și început: «Se ia act», 
«se ia act), « se ia act); « se vor lua măsuri », 4 se vor lua măsuri»; 
«în original d-lui Director General»; «se va ancheta»; «se va 
pedepsi ». Formule obişnuite. 

Către sfârşit, m'am încurcat. Ochii mi s'au oprit la ceasornic: 
nu mai era. Uitasem. Tabloul din loc era de două ori mai frumos; 
întâi, pentrucă era tablou și nu pendul; iar apoi, pentrucă apusul 
de soare ce înfățișa forța peretele cu iluzia unei perspective de 
câmp în dosul lui. 

Dar n'am putut pierde, admirând pictura, amintirea plăcerii 
de a nu mai vedea ceasornicul. Tirania lui n'avea să se mai în- 
toarcă niciodată; rămăsei, cu privirea într'acolo, să mă gândesc. 
Ce fulger teribil am văzut atunci ! Discul de o strălucire orbitoare, 
cum n’o avusese niciodată, se legănă de două ori, odată la dreapta 
— şi a sunat, apoi la stânga — și iar a sunat, în ochii mei, în 
urechile mele. Apăsai scurt și instinctiv pe butonul soneriei de 
pe colţul biroului. Nu mai ştiu ce anume i-am spus uşierului, 
care intrase într'o clipă; probabil -câteva cuvinte îngăimate, de 
revocare a apelului. 

Am intrat din nou cu adevărată furie în hârtii: «Se ia act», 
ese ia act», «se ia act». Foarte curios, mi-am zis. «Se ia act». 
Da. Adică, am luat cunoștință de cuprins. Alt înțeles nu poate avea. 

Dar pentru ce, în clipa când scriu «se ia act» (ştii cum clăn- 
ţăne aceste cuvinte dacă le pronunţi repede și de mai multe ori?) 
pentru ce cuvintele sună gol? 

Voi nimici obișnuința spiritului, care singură este de vină; 
voi sparge tipicul rezoluţiei și voi umple ceea ce scriu de cu- 
getare prezentă. 

«Se ia act) — mecanic; «se a act) —tot mecanic; (se ia 
act »— nici o schimbare. Sunt unele motoare, poate ştii, care se 
pun în mișcare prin învârtirea, altădată — cu mâna, acum — cu 
aer comprimat, a unei roți uriașe — volanul; la oprire, motorul 
fiind stins, roata aceasta continuă pentru un timp să se învâr- 
tească singură. «Se ia act»: mai comandă creerul? Simțeam că 
am început să mor. 

Astfel ajunsesem la nevoia idioată a unor mici variaţii de stil 
în rezoluții — închipueşte-ţi ! — ceea ce îmi da iluzia libertăţii 
de condei adică a vieţii vii; și mă satisfăceam în gândul că nu 
merge roata dela sine, ci funcționează și motorul. 

Toată ziua aceea, am lucrat fără întrerupere, nici chiar pentru 
prânz, atingând un record monstruos de activitate şi frământare 
seacă. Privisem trei zile de-a-rândul, mai mult decât trebuia la 

ceasul cu lună; dar am ispășit. Numai bietul ușier, care nici el 
nu s'a clintit dela post zuia întreagă, nu prea ştiu ce ispășea. Am 
ieșit spre seară, cu un nucleu de întuneric pe creer, lângă tâmpla 
dreaptă. Eram totuși mulţumit. Scăpasem de ceas, dar mai ales 
răsturnasem tirania rezoluţiilor consacrate. 


Nu trebuia să merg mai departe? 
Aşa dar... 


Eroul avea să mai povestească romanul său amoros: cuno- 
ştința de student cu Aretia I., anii de iubire, căsătoria, fericirea 
casnică, schimbarea fizică şi morală a soției cu timpul, obișnuința 
erotică, denunţul în fața autorităților că Aretia i-a fost răpită 
şi substituită, divorțul; avea să arate răsunetul acestor eveni- 
mente în palatul Direcţiei, atmosfera ciudată, în privința persoanei 
sale, explicată prin invidia Directorului General; avea să-și de- 
scrie singur obsesia liberării de mecanicizare, dezvoltată până la 
a-l face primejdios înaltului serviciu public, ce îndeplinea. 

Planul acestui eseu narativ, cum am numit pățania lui F., 
prevedea apoi un simulacru de delegaţie importantă; o anchetă 
fără obiect la Cernăuţi, de fapt— formă delicată de concediu 
supraveghiat. Plecarea din gara Bucureşti; examinarea locomotivei, 
în special a bielelor exterioare, în vechiul ciclu de preocupări. 
Noaptea—insomnie ; trecerea în revistă a compartimentelor; somnul 
călătorilor în poziții asemănătoare de total abandon; ideea că 
această omenire își pierde astfel definitiv conștiința, dacă nu este 
trezită imediat. Semnalul de alarmă — tras. 

F., deşi întors la starea normală din chiar acea noapte, este 
pus în disponibilitate. Un nebun, cum zicea lumea, un om 
sănătos, cum atest eu, care l-am ascultat patru ore în șir, po- 
vestindu-și cu mare limpezime aventura intelectuală. 

S'ar putea da corp, adică imaginaţie epică, acestei scheme 
narative? Din ciorna-manuscris, într'adevăr găsită (în biblio- 
teca unui liceu de provincie) și care se află în păstrarea noastră, 
noi n'am schimbat nici o virgulă. Cum literatură de imaginaţie: 
nu facem, ţinem manuscrisul la dispoziţia oricărui scriitor, care: 
l-ar socoti în vre-un fel interesant. 

VLADIMIR STREINU 


LIBERTATE ȘI CREAŢIE 


TEATRUL SUB SEMNUL ARTEI PURE 


Neprecisă în structura ei, prea subiectivă în formulare, concepţia 
mesianică despre teatru a lui Gordon Craig a fost, poate tocmai 
din aceste motive, sortită unei instigații de complexe realizări 
scenice, în câteva centre mari de artă teatrală, căci de sigur nu e 
o întâmplare că adepţii noii formule nu s'au recrutat dintre ano- 
nimii funcționari artistici ai teatrelor amorfe, ci dintre disidenţii 
marilor regisori naturalişti. 

Principiul atât de polivalent, profetizat de Craig, despre omni- 
potenţa regisorului, despre subordonarea textului, « fanteziei crea- 
toare » a directorului de scenă, s'a dezvoltat pe fiecare linie vir- 
tuală, până în cele din urmă consecințe ale lui... Cum remarcă 
Winds, « veacul al XX-lea aduce în primul plan pe tărâmul tea- 
trului, în mod semnificativ pe regisor, așa cum era pe scena operei, 
fără restricţii, cântăreţul. Se întreba atunci publicul: cine cântă? 
Azi se întreabă cine dirijează? Conducerea spirituală a reprezen- 
taţiei integrale trece în centrul interesului pentru teatru 1). 

Poate că mai în ordinea teatrului ar fi fost să se remarce că, 
imediat după Renaștere, teatrul cult fusese al autorului, în veacul 
XVIII şi XIX devenind al actorului, al « virtuosului >, pentru ca 
acum «afişul » să-l ţie regisorul. 

Bine înţeles toată mișcarea « revoluționară » dela Meiningen 
la Stanislawski punea accentul pe totalitatea reprezentaţiei; acest 


1) Adolf Winds, Geschichte der Regie. Deutsche Verlags-Anstalt, Stuttgart 
1925, p. 99 şi următoarele, 

câștig era mai curând al naturalismului, după ce fusese un desi- 
derat care pornea de la Lessing, mai apoi de la Goethe și numeroși 
iubitori ai teatrului în prima jumătate a veacului trecut. Ceea 
ce realizase influența lui Gordon Craig, era o nouă reinstalare a 
regizorului, de astădată nu ca un dirigent în slujba textului, ci 
ca un creator care poate folosi textul dacă vrea, și cât vrea, şi 
cum vrea. i 

Genul sub care se subsumează încercările revoluţionare în 
acest sens şi starea de spirit de care ele au profitat stau, cum am 
spus, sub semnul artei pure. 

Ce era în concepția curentă această formulă este cu nepu- 
tință de spus — și toate încercările în acest sens s'au rătăcit în 
consideraţii speculative, care tocmai, prin contradicţiile și solu- 
ţiile absconse la care au ajuns, au sporit prestigiul unei formule, 
care printr'o inadvertență obișnuită în artă, voind să se explice 
își proclama anume hermetismul... Deci o neintenţionată, dar 
subtilă abilitate, a raliat mișcării acea adeziune extrem de pre- 
ţioasă pentru propagarea ideologică, uneori şi periculoasă, a sno- 
bilor intelectuali, aceşti devotați în principiu ai oricărei atitudini, 
pe care adoptând-o, li se pare că se situează deasupra semenilor 
lor (de rând). 

Credem că neseluţia la care s'a ajuns e fiindcă s'a căutat greșit 
înțelegerea fenomenului. « Arta pură » nu este o nouă concepție 
despre artă, căci subsumează cele mai felurite, uneori contradic- 
torii vederi, cum sunt numeroasele feluri de teatru pur, care trebue 
negreșit în parte analizate, ci este o determinare istorică, o nouă 
înțelegere despre misiunea artistului, despre mesajul său. E o răs- 
turnare totală a punctului de vedere teoretic. Originea acestui 
sentiment nou, căci e un sentiment nou care e de altfel una dintre 
componentele esenţiale ale stilului culturii contemporane, poate 
fi găsită credem, în acea turburătoare mișcare artistică din a doua 
jumătate a veacului trecut, din Anglia, denumită încă din prima 
clipă prerafaelitism și din care, indirect, purcede Gordon Craig însuşi. 
Neclară în tendinţele ei, destul de variate, această mișcare a rămas 
nedefinită în toate manifestările artistice ale timpului... Ieşită 
în 1848, din dorinţa a trei tineri de a reînvia pictura de dinainte 
de Renaștere, în liniile ei pure, suave, mistice, nutrită din 

«religia frumosului » ruskinian (care fireşte oferea și alte direcţii 
etice şi sociale 1), din estetismul industrial al lui Morris și, mai 
ales, din viața şi arta neprihănită a lui Dante Gabriel Rossetti, 
a cuprins toate centrele nervoase ale intelectualității europene. . . 
I se datorește deopotrivă simbolismul francez, cel englez, «arta 
opusă vieții» a lui Wilde cu rafinamentul ei decorativ, regia me- 
sianică a lui Craig, poezia pură, esoterică, a profesorului de limba 
engleză Mallarmé, și deci gruparea care a dominat literatura eu- 
ropeană dela N.F.R. (Proust, care citează atât de insistent pe 
Ruskin, Gide, Paul Valery, etc.), expresionismul și, cu noi mo- 
dificări, toată pictura modernă (cu gustul ei rafinat pentru pri- 
mitivism şi mai ales pentru arta neagră). 

Toate aceste tendințe, la nesfârşit diferite între ele, au totuși 
câteva trăsături comune, care alcătuesc spiritul acestei noi or- 
dini în artă. Este ceea ce am numi eticizarea practicei artistice. 

Ceea ce nu înseamnă introducerea moralei în artă — căci aceasta 
o face filistinismul odios burghez, conformist — ci, dimpotrivă 
răsturnarea poziţiei detestate, prin transformarea practicei artistice 
într'o nouă morală în sine, morala atitudinii care purifică totul 
cu condiția unui devotament absolut, fără beneficii practice ori 
măcar culturale. Această morală nouă se poate dispensa de cealaltă 
morală a ipocriziei şi a înțelegerii mărginite. E de sigur tot o 
atitudine romantică dar ă rebours. Nu mai sunt strigătele dis- 
perării, efuziunile lirice, aruncate fără pudoare mulțimii, nici 
emfaza ditirambică, geniul în stil byronian care își permite totul 
fiindcă e deasupra măsurii normale și are dreptul să nu respecte 
nimic, ci sensul ascetic, sacrificiul vieții întregi, cu dispreț pentru 
succesul ieftin (toți marii reprezentanți ai acestei religii au dus o 
viaţă secretă de martiri orgolioşi, Dante Gabriel Rossetti, Mal- 
larmé, Gide, Proust, Craig, J. Copeau, câtva timp Valéry și alţii). 
Structura artei este cu grije esoterică, înțeleasă numai de ini- 
ţiaţi, căci se evită tot ce e facil, se trăește de altfel în grupuri, care 
menţin între ele o comuniune monahală. Năzuinţa spre puritate 
este ca o fervoare şi ca un elan mistic: poezie pură, pictură pură, 
muzică pură, teatru pur. Arta aceasta cuprinde în modul acesta 


1) Vezi Dragoş Protopopescu, Fenomenul englez, Editura Fundaţiei pentru 
literatură şi artă « Regele Carol II», pp. 293 şi următoarele. 

catolicismul lui Paul Claudel deopotrivă cu neliniștea homosexuală 
a protestantului Gide. Verificând din nou liniile ascendente, 
preoții noii concepții descopereau în trecut valori neglijate 
de romantismul devenit academic, din rândurile « romanticilor » 
neconformiști: Şoren Kirkegaard, Novalis, Edgar Poë, Gerard de 
Nerval etc., pe calea aceasta prerafaelitismul influențând și filo- 
sofia modernă. 

Multă vreme esoterismul lor, ermetismul ostentativ al revi- 
stelor mici (care toate, în afară de Mercure de France și N.F.R., 
au cam urmat destinul de 4 numere al acelui Germ dela 1848 
al grupului Rossetti) a. iritat, iar neconformismul, disprețul lor total, 
suspectarea şi contestarea tuturor valorilor curente, numai fiindcă 
erau universal acceptate, au stârnit indignare. 

Izbutind însă să întemeieze o revistă de influență europeană, 
să cucerească autoritatea — datorită războiului care a năruit, 
evident, valorile cele vechi contestate literar — arta « pură » a de- 
venit, în timpul din urmă, arta oarecum oficială a epocii, s'a 
academizat, suferind acomodări destul de surprinzătoare, chiar 
sub aspectul etic, departe deci de principiul de a fi permanent 
în avanigardă, aşa cum se dorea, explicit, într'o vreme. 

Tehnica ei (reviste de lux, ediții scumpe, tipar fără majus- 
cule, expoziţii agresive, eliminarea fabulaţiei, solidaritate juvenilă, 
teatre de avantgardă, etc., etc.) a devenit stilul activității arti- 
stice contemporane, iar valorile care păreau sortite unui destin 
claustral cunosc astăzi o glorie imensă. 

Acest ascetism al artei moderne, exprimat cu fervoare şi de- 
votament mesianic, dar ades și cu orgoliu episcopal, ia parte la 
plămădeala spiritului contemporan, analizat de noi şi formulat 
ca o nouă structură a culturii. Reacţiunea împotriva « raţionalis- 
mului », detestarea materialismului, devalorizarea pozitivismului 
şi orientarea spiritului spre morfologia organică, spre instinct și 
inconștient, spre inefabil, spre unicitatea fenomenului vital, spre 
inefabilul intuiţiei, sunt o parte din motivele acestei noi struc- 
turi. În filozofie însăși, înlocuirea și preocupările de teoria cu- 
noaşterii cu înţelegerea filozofiei ca o «trăire » înțeleaptă, în cuget 
şi într'o viziune personală a lumii (Weltanschaung), caracterizează 
modul mesianic al epocii noastre, a cărui răspândire în mase a 
prilejuit necesitatea revizuirii tuturor valorilor deterministe şi 

pozitiviste, acuzate de relele pricinuite de războiul mondial. Toate 
instituţiile, care nu au putut înlătura marea încercare a războiului, 
erau acuzate, detronate în autoritatea lor, căci încercarea răz- 
boiului precipitase, în cascade, devaluarea autorităţii, chiar în 
cultură. Spirite neconformiste au fost totdeauna. Ceea ce carac- 
terizează epoca de după război este ostentația anticonformistă până 
la irațional, chiar a maselor mari, cu pretenții intelectuale înseși. 

Numai în lumina acestei explicații se va înțelege și modali- 
tatea excesivă a teatrului pur de după război şi adeziunea ma- 
selor dornice de « mântuiri» și de viziuni apocaliptice. 

Menit întru puritate și cu dispreț pentru bunurile lumești, 
cu aspirații înălțate, se înfăţişează și teatrul revoluționar, în ve- 
cinătatea războiului, pe scene de avantgardă, căutând să reabi- 
liteze şi să impuie valori pe care conformismul mercantil le neso- 
cotea. Acest caracter de «avant-gardă » e o funcţiune stilistică 
foarte importantă şi e cu neputinţă de înţeles altfel, decât în spi- 
ritul și nuanța sa precisă. Greșala criticilor «filistini » e de a fi 
vrut să înțeleagă în sens logic, acțiuni care se voiau emancipate 
de logică şi se determinau într'alt complex genetic decât erau 
criteriile culturii oficiale. Deși vorbeau mesianic despre valori, 
asemenea «grupări» înțelegeau nu diferențe pe aceeaşi scară, 
când ar fi fost posibile discuţiile, ci anume valori care să se pre- 
teze la impresia de apostolat. Pentru ca o piesă să fie jucată de 
asemenea grupări de avantgardă, nu trebuia să aparțină unui 
scriitor mare, ci anume unui necunoscut nedreptăţit, așa încât 
se alcătuiau cu un zel fanatic, de către publicişti asociaţi, liste 
de piesele care fuseseră refuzate de teatrele oficiale pentru 
excesiva lor «originalitate » (se zicea), se dezgropau lucrări necu- 
noscute ori uitate, se jucau autori străini, pe care teatrele comer- 
ciale nu aveau curajul să-i joace, ori se încercau spectacole cu 
lucrări dramatice ale marilor scriitori intraţi în literatura uni- 
versală, care însă fuseseră socotite ca nereprezentabile. Astfel, 
afară de numeroși autori tineri, au fost jucaţi pe astfel de scene, 
la Paris, Strindberg, B. Shaw (care așteptase decenii nejucat), 
Pirandello și alţii, iar în Germania se jucau Faust de Goethe 
(în versiune completă) și Peer Gynt de Ibsen, în spectacole duble, 
fie în aceeași zi, fie în două seri consecutive, ca să se demonstreze 
că filistinii ignorau valori realizabile. 


9* 

Fără această etică a frumosului pur, cuprinsă cu timpul în 
spiritul epocii întregi, cu veleități de cruciadă artistică, nu se 
înţelege cum au putut dăinui sub același acoperiș ideologic, ten- 
dinţe atât de diferite, şi orice încercare de explicaţie pe liniile 
teoretice ale artei sporeşte confuzia, dând acea impresie de « ade- 
vărată încurcătură babilonică a graiurilor » pricinuită de faptul 
că, în activitatea teatrală de pildă, «toate direcţiile și îsmele apă- 
reau obișnuit în forma unui dogmatism ţeapăn» 1). 

Am insistat asupra modalității concrete a formulei pe care 
o propunem, tocmai fiindcă ne-a apărut, în lucrările de sistema- 
tizare istorică pe care le-am consultat, surprinzătoare absenţa unei 
explicaţii unitare adecvate, a epocii, mai ales că, în ciuda 
opoziţiilor structurale, solidaritatea istorică, a mișcării noi teatrale 
era fără precedent în artă și foarte iritantă pentru cei din afară. 

Așa au luat naștere «teatrele de avantgardă » din toată Eu- 
ropa (şi ideea de avantgardă însemaa în concepția lor un mesaj 
strict), așa au « luptat » vreme îndelungată, pentru ca să se impuie 
nu numai comercial, ci şi oficial 2). 

Tot ca să facem explicit conceptul și structura unei asemenea 
acțiuni reformatoare, ni se pare de folos să arătăm aci felul în 
care s'a format una dintre companiile de teatru nou dintre cele 
mai apreciate la Paris, să vedem tehnica impunerii ei și să cităm 
din mmanifestele ei succesive. 

După o experiență nereușită la Comedie Montaigne, în 1920, 
alături de maestrul său Gemier, și probabil simțind nevoia unei 
activități personale, Gaston Baty ajunge la convingerea că « des- 
chiderea unui teatru «régulier » trebue să urmeze numai după 
crearea unui 4 repertoriu în reprezentații neregulate ». Ultimele luni 
ale lui 1921 le folosește ca să-și regrupeze colaboratorii, să cheme 
noi binevoitori și «în Decemvrie ziarele publicară întâiul co- 
unicat 9) al grupării « Compagnons de la Chimère». 


1) Zeis, citat de Adolf Winds în op. cit., p. 100. 

2) Astfel, la Comedia Franceză, unde nu funcţiona un regisor, în sensul 
nou al cuvântului, noul Administrator general a numit un consiliu de patru 
zegisori dintre cei care s'au impus după război în teatrul parizian: J. Co- 
peau, Jouvet, Gaston Baty şi Dullin. 

3) Subliniem noii termeni, specifici acestor întreprinderi, care se socot 
cu mesaj în artă. N.R. 

« Iată-ne câţiva porniţi să întemeiem un teatru cu credințd, entuziasm 
şi în sdrăcie voluntară », 


Simon Gantillon, care avea să devină mai târziu cunoscut 
ca autor dramatic «assurait la rédaction d'un bulletin ». 

« Concepţia » teatrului cel nou pe care îl năzuesc «e aceeaşi 
cu a grecilor şi a lui Shakespeare, e aceeași cu a dramei franțu- 
zești din Evul Mediu. Ea implică o viziune a lumii în care ma- 
teria pe de o parte și supranaturalul pe de altă parte se socotesc 
tot atât de «reale» ca și omul. Opus acestei concepții, Renaşterea 
a întronat un teatru cerebral în care nu există decât numai animalul 
cerebral... In această concepţie reînnoită, cuvântul își regăseşte 
locul, mimica își reia puterea, decorul, costumul, lumina, zgo- 
motul redevin actori. Nu va fi o reeditare a teatrului medieval, 
totuși, de dincolo de Renaştere, se reia tradiţia franceză » 1). 

Inovația pe care şi-o propun trebue să aibă caracterul unei 
analize înaintea sintezei. Deci « Yvonne Sérac dădea la 23 Martie 
1922 un recital de dans în tăcere », fără acompaniament muzical. 
Se pregătește un « concert de zgomote » ca și prezentări speciale « de 
decor, accesorii și lumină, fără personaje, fără cuvinte, fără muzică ». 

«Primilor companioni (să le zicem tovarăși), care fuseseră 
actori, dansatori, decoratori, li se adaogă acum și autori, care 
se constitue în « comitetul de lectură al Chimerei ». Dau specta- 
cole neregulate, ca musafiri la « Comedie des Champs Elysées », 
la « Théâtre des Mathurins », dar peste câteva luni se mută în- 
trun teatru de lemn, clădit pentru ei anume, pe bulevardul Saint- 
Germain, şi firma devine « Baraque de la Chimère ». 

Intreprinderea nu izbutește, baraca e vândută, iar Gaston Baty 
devine director al teatrului « Studio des Champs Elysées », unde 
însă își continuă, spre nedumerirea și ades protestarea criticei 
dramatice, cariera de regisor «creator ». In 1927 se închee Car- 
telul celor patru, al celor patru directori-regisori revoluționari: 
Gaston Baty, Charles Dullin, Louis Jouvet și Georges Pitoeff, 
care împreună reprezentau în Franța « Teatrul de Artă» biruitor. 

In «Théâtre de l'Avenue » unde se fixează în 1928 pentru 
mai multă vreme, Baty joacă Hamlet, cu actriţa Marguerite Jamois. 


1) Masques, Cahiers d’Art Dramatique, XVIII-ăme cahier. Rieder, pp- 
15 și urm, 

în rolul nefericitului prinţ, dar nu joacă versiunea devenită cla- 
sică, ci așa zisa versiune din 1602, neautorizată, transcrisă, după 
unele păreri, de un editor puţin scrupulos. «I s'a reproşat lui 
Gaston Baty de a fi dat în Primul Hamlet o versiune subalternă, 
uscată, a dramei lui Shakespeare. Lucrul se poate discuta. Și 
ceea ce are importanță e că această versiune e într'adevăr de 
Shakespeare însuşi, ceea ce era destul ca să apere pe Gaston Baty 
de orice vină de lipsă de respect... El ne-a dat-o în toată pu- 
retatea sa iniţială 1). 

In afară de Shakespeare, Gaston Baty care de obicei «îşi face 
singur decorurile şi costumele » şi în afară de câţiva autori tineri, 
a jucat din Paul Claudel, Molitre, O'Neil, Bernard Shaw, Strind- 
berg. Acuzat că nesocotește «textul » s'a apărat adeseori arătând 
că a înţeles numai să-l integreze spectacolului. Prin alegerea textelor 
însă, şi cazul Shakespeare este lămuritor, dovedea că nu alegea 
decât pretexte pentru înscenări cu mesaj, fanteziste, Nepotri- 
virea dintre afirmaţia principală a necesităţii textului şi rolul pe 
care pare-se că l-a dat în teatrul său textului nu poate duce decât 
la concluzia că sentimentul său intim şi orientarea sa practică 
indică o concepţie, fie şi neformulată, mai aproape de Gordon 
Craig, decât de aceea a Renaşterii. 

«Les Cahiers de Masques » pe care le-am citat sunt o pla- 
chetă (şi placheta este un moment stilistic al întregii mişcări 
pentru arta pură, în așa măsură că opera poetică a lui Paul Valery 
nu a apărut multă vreme, chiar când devenise celebru, decât nu- 
mai în plachete de lux, cu tiraj restrâns) şi au fost «anume în- 
temeiate ca să urmărească activitatea lui Gaston Baty, să-i propage 
estetica, să-i editeze repertoriul », așa cum alte publicații: Choses 
de Théâtre, Jeux, Treteaux et Personnages, Les Cahiers du 
Théâtre etc. aveau același rol pentru alte teatre de avantgardă. 


SCENA STILIZATĂ 


Mai înclinați spre interpretări absolute și de sigur dintr'o orien- 
tare metafizică, organică ethnosului lor, regisorii germani « revolu- 
ţionari» au tradus conceptul de Artă pură, al epocii, într'o renun- 


1) Masques, etc., p. 30. 

țare completă la orice iluzie realistă şi s'au proclamat ca fiind în 
căutarea stăruitoare a esențelor. Astfel noul orizont artistic s'a con- 
stituit în ţările de limbă germană într'o mişcare expresionistă. . . 
Ca de obicei, atunci când e vorba de o modalitate concret-isto- 
rică, definiţii nu se pot da, și de altfel un istoric literar ca Felix 
Bertaux, deși recunoaște că a existat un curent expresionist care 
depășea literatura și nu era limitat la Germania, e de părere că 
niciodată n'a fost o școală expresionistă 1). 

Numele însuși al mișcării a fost folosit întâia dată în 1grr 
de poetul Otto zur Linde ca să deosebească grupul « Charon » 
împotriva impresionismului 2). 

Dar dacă nu se poate defini o mișcare artistică, ea poate fi 
uneori surprinsă în motivele ei esenţiale, și descrierea acestora 
poate indica mai mult ori mai puţin adecvat, individualitatea 
acestei manifestări colective. Astfel Hamann crede că problema 
cea mai grea «a expresionismului stă în obligaţia de a crea o uni- 
tate fără referințe obiective și active (ohne Gegenstands und 
Handlungsbeziehungen), o unitate care nu are logica unei figuri 
geometrice, ci bogăţia şi individualitatea unei forme plastice, a 
unei figuri » ê). 

Aceste figuri şi obiecte, fără «relaţii» cu realitatea, aceste 
pure abstracții constituiesc deci năzuința expresionistă în pictură, 
şi această năzuinţă se întâlnește de altfel şi în dramă. 

Mai apropiat descrie Werner Mahrholz trăsăturile dramei ex- 
presioniste. 

« Teatrul expresionist este cu totul deosebit de teatrul natu- 
ralist, unde totul era năzuință spre psihologie, intimitate, linişte, 
tragedie, atmosferă (Stimmung), pe câtă vreme dincoace totul e 
formă vastă, pathos, abstracție şi tipizare. Persoanele dramei ex- 
presioniste nu sunt, ci semnifică (bedeuten). Ca în vechile tablouri 
gotice, au agăţate de gură bilete vorbitoare, pe care stă scris ce 
şi cum judecă $). 


1) Felix Bertaux, Littérature allemande. Kra. 1928, p. 242. 

2) Ibid. 

3) R. Hamann, Geschichte der Kunst. Ed. Th. Knaur Nachf. p. 877. 

€) Werner Mahrholz, Deutsche Literatur der Gegenwart, 1932, Sieben- 
Stăbe Verlag, p. 409. 

Această căutare a esenței prin dematerializarea și devitalizarea 
concretului, prin desumanizarea individualului și formularea pla- 
stică a tipicului, e de fapt o stilizare și, în mod firesc, teatrul nou 
a fost caracterizat ca folosind o scenă stilizatoare (Stilbiihne), 
ca opusă vechii scene iluzioniste (Illusionsbiihne) care își dădea 
toate silințele să dea iluzia realității. . . 

Nu se poate nega, în orice caz, că dematerializarea, devitalizarea 
şi desumanizarea, nu înseamnă în același timp și o năzuință către 
spiritualizare. 

Iată de ce teatrul expresionist și-a regăsit elementele în arta 
gotică primitivă și în cea religioasă în genere, cum le-a găsit și 
în ceea ce Hamann numește arta monumentală expresivă (expre- 
sive Monumentalkunst), în care influența lui Gordon Craig e 
de netăgăduit. (« Gordon Craig ist ein Mann, dessen Lehre im 
Grunde überhaupt erst von Expressionisten zu begreifen und 
zu verwirklichen war.» Julius Bab, op. cit.) 

E caracteristic că primele spectacole expresioniste sunt cu 
tendinţe religioase. « L'Annonce faite à Marie » a lui Paul Claudel 
jucată la Dresda oarecum fără decor, doar cu un podium, cu perdele 
şi globuri luminoase, iar celălalt spectacol, care poate fi considerat 
efectiv drept întâiul spectacol expresionist, era «Merlin », un 
«mister» de Immermann, jucat după decenii de când fusese 
scris, întâia dată în 1918, la « Volksbühne » de sub direcţia lui 
Kayssler, în regia lui Ewald Ludwig Berger. « Scena cuprindea forme 
cubiste, rechizitele lipseau ori erau stilizate, vorbirea corpurilor fan- 
tomatice (der Gestalten) năzuia printr'un pathos liniştit dincolo de 
realitate ), spune Julius Bab din care ne luăm faptele istorice 1) şi 
unele comentarii (nu însă, fireşte, fără să-l cităm precis, repetat). 

In această « desnaturalizare » a actorului, care trebue să fie 
numai un automat vorbitor de idei, ne întoarcem în mod ciudat 
spre actorii francezi de tragedie ai veacului al XVII-lea, care de- 
bitau un text aproape fără joc de scenă, aliniaţi oarecum ca într'o 
figură de basorelief... Deosebirea e însă în faptul că aceștia 
căutau totuși să puie căldură și pasiune, sonoritate, dicţiune, 
pe când actorul expresionist își debita rolul monoton, automat, 
colorat intenționat doar, ca să exprime esenţele. 


1) Op. cit., p. 175. 

Berger, Fehling, Jessner, Carl Heinz Martin și alţii, în de- 
cursul a câțiva ani, au transformat cu totul punerea în scenă, 
ducând la ultimele consecințe propunerile lui Craig și realizând 
tot ceea ce fantazia poate «crea» cu ajutorul mașinăriei moderne, 
a reflectoarelor, culorilor, formelor arhitectonice. Au fost jucaţi 
autori noi ca Georg Kaiser ori Hasenclever care aduceau piese 
în acelaşi stil abstract, telegrafic, automat, cu exces de acțiune 
directă și posibilități de decor stilizat arhitectural, ori diformat 
sugestiv. Bine înțeles că problema literaturii dramatice, în esența 
şi condiţia ei, nu se punea cu prilejul acestor lucrări, care se aser- 
veau deliberat regizorului. Dar au fost jucaţi și autori « clasici », şi, 
în cazul acesta, problema se punea cu acuitate, fiindcă textul nu 
era folosit decât cu intenţii în genere streine de spiritul lui. Anume 
se imprima operei alt ritm, i se lăsau în umbră anumite pasaje, 
ori se subliniau, momente secundare, se juca într'un decor de 
fantezie şi, prin această, regrupare structurală, se obținea un re- 
zultat care era departe de ceea ce în mod firesc reflexiv se des- 
coperă într'un autor clasic. 

Dar se mai fac tăieturi şi adaosuri cu o libertate turburătoare, 

Regele Oedip (Jessner) e dat într'o prelucrare căreia i se adaogă 
un cor « muzical ca un imn ebraic». Oedip la Colonos (la Staat- 
theater) se închee cu o rugăciune a Ismenei care spune crești- 
neşte « Amin » 1). (La Paris se reprezentase un «Oedip» într'o 
versiune latinească de Cocteau; așa cum la Londra în Kingsway 
Theatre se jucase un Hamlet în haine de stradă și cu muzică de 
jazz). « Hoţii » lui Schiller sunt împănaţi de aluzii politice de 
regisorul «de stânga» Piscator, etc. Toate aceste transformări 
nu doreau, pe cât afirmau realizatorii, decât să reîntinerească, să 
reactualizeze pe clasici, ceea ce este în deajuns de semnificativ 
despre concepţia regisorilor expresionişti, cu privire la arta spec- 
tacolului teatral și la esența clasicilor 2). 


1) Herbert Ihering, Reinhardt-Yessner-Piscator oder Klassikertod? Roh- 
wolt Verlag Berlin., p. 14. 

3) La București Karl Heinz Martin a montat la teatrul Regina Maria Nyu 
de Onesip Dimof şi Beția şi Pelicanul de Strindberg; ca să sugereze atmos- 
fera halucinantă din drama suedeză, odăile în care se petrecea acţiunea aveau 


pereţii strâmbi, cu ferestrele sucite nefiresc. Actorii vorbeau voit afectat 
și monocord. 


138 REVISTA FUNDAŢIILOR REGALE 


Năzuinţa teatrului pur e, în cazul teatrului expresionist german, 
ca şi în formula «artei pure», peste nuanța etică-estetică, și cu 
intenția de a realiza «forme pure» în sensul curent în filozofie 
dela Kant încoace din termenul « reine Vernunft ». Conștiinţă pură, 
logică pură, esență pură, aveau un prestigiu intelectual care în- 
trevăzut în artă nu se putea să nu turbure. A fost deci și năzuința 
unei « purificări » a fiecărei arte, în parte de imixtiunea elemen- 
telor eterogene şi, în deosebi, de imixtiunea literaturii (care într'a- 
devăr se dovedea abuzivă), în celelalte arte, din înclinarea firească 
a produsului școalei moderne de a găsi un «înţeles fabulativ », 
care mergea până acolo, că și în muzică se interpreta anecdotic. 
Procedeul a fost eliminativ. « Poezia pură», în diferitele ei forme, 
s'a lepădat de fabulă ca aparținând epicului, s'a depărtat de « în- 
teles » chiar, identificându-l ca un bun al logicei. Pictura pură, 
în diferite formulări a eliminat subiectul tabloului ca fiind literar, 
formele naturale ca aparținând unei arte noi: «fotografia ». 

« Teatrul pur » în stăruința sa analitică a ajuns la sensuri foarte 
nedumeritoare, după cum am văzut la Craig. Această separare 
a apelor de uscat a fost obsesia teatrului expresionist, nu numai 
la regisorii revoluționari germani, dar și la ceilalți ca Bragaglia 
dela Roma, Appia, un precursor, mai curând elveţian, şi firește 
după cum vom vedea și la ruși, ca aproape în toate centrele din 
lume unde scene de avantgardă urmăreau aceeași chimeră 1). 

De altminteri alături de aceste încercări analitice, ca să zicem 
așa, de a descoperi o esență, continuatorii lui Gordon Craig 3) 
au căutat să ajungă la 'Teatrul pur și pe căi genetice, așa cum de 
altfel se fac presupuneri destul de frecvente și în disciplinele 
filozofice. Această tehnică implică o anumită concepție evolutivă, 
în genere aceea că o activitate, pură la origina ei, se degradează 
cu timpul, datorită rătăcirilor suferite și concesiilor silnice, că astfel 
își pierde identitatea autentică şi că numai o întoarcere la cel mai 


1) Am lăsat de o parte în aceste comentarii regia lui Reinhardt, fiindcă 
acest regizor de mari realizări reprezintă o năzuinţă în artă, opusă expresio- 
nismului şi ne vom ocupa de personalitatea sa anume. 

2) Personal el însuși nu se recunoaște în acești descendenţi spirituali. 

€ Wachtangoff e singurul care mi-a reprezintat ideile e, declară el într'o 
convorbire acordată unui tânăr confrate într'ale regiei (Gordon Craig şi ideea 
în teatru de Haig Acterian). 

îndepărtat trecut, la origine dacă se poate, conţine revelaţia for- 
mei nobile, pure. 

Intorcându-se astfel până la originea tragediei și descoperind-o 
în procesiunile eleusinice și festivitățile dyonisiace, pe care le 
alteraseră autorii de tragedii, teatrul inovatorilor apărea ca miş- 
care de mase, în comuniune spirituală, numai spontaneitate, fre- 
nezie și muzică, sens magic şi mască. Sunt momente care se re- 
găsesc în spectacolele expresioniste, iar masca aici capătă sensuri 
noi, care înlesnesc și mai mult tipizarea dorită: El, Ea, Omul 
cu masca, Tatăl, Fiul, Soldatul, Profetul, etc. De altfel masca 
redescoperită a devenit un adevărat simbol, căci în magie, actele 
având o valoare reprezentativă, simbolizatoare, concepţia teatrului 
devenea şi ea o concepție simbolică, implicând adeseori chiar ideea 
de ritual. 

O întoarcere numai până în Evul Mediu descoperea un « teatru 
pur » în misterele religioase, în festivitățile liturgice. Aceste mis- 
tere au fost adesea reeditate, în fața catedralelor, texte vechi 
au fost readaptate de autori moderniști şi tot dela reprezentarea 
medievală a misterelor s'a luat ideea « scenelor simultane », etajate. 
De altfel, această întoarcere la mistere a îmbogățit cu adevărat 
posibilităţile teatrului modern, prin emanciparea de sub tirania 
sălii de teatru, cu forma ei neschimbată de' zoo de ani. S'au dat 
reprezentații nu numai în fața catedralelor, dar și în anume piețe 
publice, în circuri. S'a regăsit de asemenea ideea festivităților 
publice, iar înscenarea lui Meyerhold la Petersburg la 7 Noem- 
vrie 1020 pentru aniversarea și reconstituirea cuceririi Palatului 
de Iarnă, în fața unui imens număr de spectatori, cu concursul 
a 15 mii de figuranţi, printre care detașamente din armată și ma- 
rină care luaseră parte la faptul istoric, e un fel de dată în istoria 
teatrului, 

Mai puţin reușită a fost, sugerată tot de participarea medie- 
vală, ideea de a se amesteca actorii cu publicul din sală, cu nă- 
dejdea că se va realiza o sugestie colectivă, o participare totală, 
şi fizică adică, a spectatorilor înșiși, târîți de interpreţi. 

Incercările în acest sens au dus însă adeseori la incidente 
groteşti şi chiar penibile. Era de altfel o dorinţă contrazicătoare, 
față de proclamarea artificiului și convenției în teatru, dar e drept 
că teatrul simbolic şi magic nu era partizan declarat al convenției. 

Mai bogată în urmäri a fost această fundare genetică, atunci 
când la începutul Renașterii, întoarcerea voită făcea uimitoarea 
descoperire a « Commediei dell'Arte », şi propunea reîncadrarea 
.aceasta în actualitate, cu nespusă bucurie, fiindcă reprezenta așa 
de viu ideea teatrului neaservit textului, a teatrului improvizat, 
creator. O bună parte a teatrului nou s'a aşezat sub zodia acestei 
« Commedia dell'Arte », despre care în ultimele două decenii s'a 
vorbit copios, în tratate și studii teoretice, ca şi în reviste, gazete, 
manifeste și programe teatrale 1). 

Nu intră în preocupările noastre aici să urmărim desfăşurarea 
istorică, în întregime, a acestei idei de întoarcere spre « Com- 
media dell'Arte » ca spre un teatru creator, ci doar să arătăm 
unde apare mai concentrat înțeleasă şi mai expresiv expusă. Ni 


1) Dintr'un asemenea program al unui teatru bucureștean, cităm pentru 
siguranţa lui de sine, următorul pasaj: 

« Comedia (Impăratul de Cetov) ne oferă prilejul de a judeca două con- 
cepţii contrarii de tehnică teatrală. Aceea care reiese din realizarea scenică a 
textului, sub controlul tiranic al autorului, şi aceea care îngădue o liberă şi 
genială creaţie a artiștilor: Teatrul modern înnăbușit cum e de autorismul 
integral și Commedia dell'Arte. 

Eroul nostru Ciril este adeptul celei de a doua. El se lasă dus cu volup- 
tate de propria sa improvizare, schimbând scenele atât de solid construite 
de bătrânul Sardou. 

Prinţul Persan este spectatorul pur nevinovat. Spectatorul tipic, par- 
tizan al Commediei dell'Arte. Eu gândesc ca și el. Tocmai aici e nodul crizei 
teatrale de azi. In atotputernicia exasperantă a autorului, de care trebue 
să ne liberăm cât mai în grabă. Altminteri secătuim adevăratele izvoare ale 
artei scenice şi se degenerează rasa actorului. 

Teatrul, un bun al actorilor, nu va putea fi salvat decât de actori. Să ne 
întoarcem la glorioasa tradiţie a actorilor italieni. 

Să ne amintim că în vreme ce un actor englez crea pe Otello, un actor 
italian crea pe Arlechin: două creaţii veșnic vii, două sinteze pururi ade- 
vărate. 

Am vorbit de mâști. Mă silesc pe cât pot să ies din pielea autorului, ca 
să fiu de partea actorului (căruia, de altfel, îi dau toate libertăţile), să scriu 
comedii de măști. S'ar putea zice: comedie cu caricaturi. 

In teatru, credeți-mă, nu se pot mișca decât caricaturi. 

Părerea greșită, în urma căreia se pretinde că teatrul trebue să cuprindă 
adevărul cu orice preţ, viaţa reală fotografică şi fonografică a îmbolnăvit 
teatrul de papagalism, o boală la modă. Ea se vindecă numai omorînd papa- 


galii. Amin ». 

se pare astfel indiscutabil că ea domină în deosebi teatrul rusesc 
care a urmat lui Stanislawski, dirijat de altminteri de regisori 
care, în bună parte, se desprinseseră de lângă acest excepțional 
om de teatru, din studiourile înființate pe lângă Teatrul de Artă 
din Moscova. De altfel o formă a «teatrului improvizat » folo- 
sește guvernul sovietic într'o măsură necunoscută până astăzi, ca 
să se explice sătenilor, sub formă de dialog, vederi și ştiri poli- 
tice. Tot o formă amintind « Commedia dell'Arte » este « caba- 
retul artistic » îndeosebi « Pasărea Albastră» (amestec de cântece, 
dans, scene populare și convorbiri cu sala, improvizate în fața 
cortinei), iar teatrul ebraic « Habima», dirijat la început de Wach- 
tangoff, şi teatrul în idiș « Jüdisches Kammertheater » (Granowski) 
deși cu tendințe naţionale, se vor pe linia artificiului scenic. Cel 
mai de seamă reprezentant al teatrului nou revoluționar în 
U. R. S. S. este Meyerhold («Teatrul Revoluţiei »), care înţe- 
lege prin teatrul creator, scena constructivistă, adică scena fără 
pereți de decor, complet goală, unde «se găsesc schele, trepte, 
scări, roți, colivii, punți pe care, în care, cu care se joacă (actorii) 
așa ca într'o sală de mașini» 1). 

Firește că pentru o asemenea concepție de teatru, problema 
textului nu s'ar pune dacă Meyerhold nu ar stărui totuși să joace 
şi «autori clasici » e lesne însă de ghicit ce mai poate rămânea 
din « Revizorul» lui Gogol interpretat constructiv, şi ce mare 
a fost deziluzia în turneul dela Paris. Meyerhold are imitatori 
în alte centre europene (printre regisorii conformiști «de stânga »). 

Cel care însă e mai convins și mai stăruitor în reintroducerea 
« spontaneităţii creatoare » în teatru este, credem, Tairoff, al cărui 
Teatru « descătușat » de text a fost făcut cunoscut în Europa şi 
discutat, atât prin turneele « Teatrului de Cameră » din Moscova, 
cât și prin volumul cu același titlu, care a fost ades comentat. 
Vom analiza mai de aproape vederile lui 'Tairoff despre teatru, 
tocmai fiindcă, prin ceea ce au excesiv şi hotărît în ele, devin re- 
prezentative pentru concepţia protivnică textului, iar formularea 
lor scrisă îngădue o judecată de amănunt mai precisă, căci în- 
făţişează direct, deci mai puţin controversat decât comentariile 
cu caracter îndoielnic, care întovărășesc manifestările de artă 


1) Julius Bab, op. cit,, p. 220. 

nejustificate teoretic de conducătorii lor, mai ales când e vorba 
de opinia unui reformator 1). 

Tocmai ca să surprindem în esenţa ei gândirea lui Tairoff, 
vom face această culegere, tot fără să ținem seama de ordinea 
cărții, pe de altă parte căutând să redăm nu numai ideea, ci 
să păstrăm şi unicitatea expresiei documentare, atât cât se poate 
face aceasta într'o traducere, fiindcă de altfel și «Das entfesselte 
Theater» nu este decât o traducere din rusește. 

Pentru regizorul rus, vechea definire a artei teatrale, ca o 
« artă a acţiunii », e un fapt întemeiat, completat însă cu precizarea 
că mai e în același timp și o «artă colectivă », adică produsul unui 
grup creator. Dar tocmai de aceea îi e necesar un regizor. 

« În măsura în care teatrul este un produs al creaţiei colective, necesită 
un regisor a cărui menire organică este aceea de a coordona creaţia indivi- 


dualităților diferite, pentru a realiza astfel o armonie finală ». 
... € Acel ¢ cineva»? este regisorul ». (pag. 50). 


Totuşi elementul de bază, cel care condiționează prin existența 
lui existenţa însăși a teatrului, este actorul, căci istoria teatrului 
ne arată faze în care lipsea textul, lipseau decorurile, dar nu se 
poate închipui un teatru fără actori. 

Dar acest actor nu e supramarioneta lui Gordon Craig. 


« Nu mai vorbesc despre aceea că supramarioneta nu mai poate reveni 
nicidecum în teatru, din simplul motiv că nu a fost niciodată în teatru, de 
altfel nu numai că nu poate reveni, dar e şi incapabilă să înlocuiască pe 


regisor +», (idem, p. 33). 


„.. Actorul cu adevărat superior, e altul decât cel pus să re- 
producă un text, «der Uberspieler», căci «trăirea adevărată » 
nu e specificul scenei (pag. 40). 

Dar pe de altă parte acest actor nu e nici acela propus de re- 
gisorii care simplificau pictural scena așa cum era întâia manieră, 
influențată de Meiningen, a lui Meyerhold. 

4 Supraîncărcarea absurdă a scenei în teatrul naturalist a fost înlocuită 


la € Neues Theater > cu pretenţia de a modela astfel jocul actorilor, încât 
acordul ritmic să se armonizeze strict cu acordul ritmic al suprafeţelor de 


colori ». 


1) Alex. Tairoff, Das entfesselte Theater. Zweite Auflage 1927, fără indi- 
cație că e vorba de traducere. Gustav Kiepenhauer Verlag. Postdam. 

4 Potrivit mărturiei lui Meyerhold, temperamentul nu trebuia să irumpă 
înainte ca forma să fie găsită; de aici se poate vedea cât de exterioară e me- 


toda scenei stilizate ». 
e Aceasta trebuia să ducă inevitabil la mecanizarea actorului, adică la 


uciderea spiritului său creator ?. (pp. 13—14). 


Dar dacă nu e actorul naturalist, dacă nu e supramarioneta 
lui Gordon Craig, dacă nu e nici elementul plastic necesar vi- 
ziunii scenice, naște întrebarea: ce ar putea fi acest actor și ce 
ar fi creaţia scenică? 


4 Creaţia scenică e o sinteză dintre emoție și formă, ce izvorăşte din fan- 


tazia creatoare a actorului ». 
« Forma saturată a unei plăzmuiri scenice poate să fie creată numai prin- 


trun nou teatru sintetic, deoarece teatrul naturalist a oferit numai o emoție 
psihologică transformată, iar scena stilizată numai o formă exterioară şi goală 


de conţinut ». (p. 45). 


Tehnica interioară — așa cum o înţelege 'Tairoff — în jocul acto- 
rului, constă în desfășurarea voinţei sale creatoare şi a fanteziei lui 
plăzmuitoare, în capacitatea de a realiza, cu ajutorul unor creații 
scenice şi de a domina emoţiile necesare. Calea acestei tehnice 
duce la acea condiţie principală care e improvizaţia, 


4 Improvizaţia cuprinde o serie infinită de exerciţii care disciplinează 
voinţa creatoare, dezvoltă fantazia, etc, ®. (p. 48). 


Și cu aceasta realizăm dezideratul întoarcerii spre formele 
pure, pe care le-a alterat o evoluţie greşită. 


e Cu alte cuvinte: actorul îşi cucereşte din nou acea artă teatrală, ea însăși 
splendidă, care era atât de intens plină de viaţă la actorii Commediei dell” 


Arte»... (p. 46). 


Starea de improvizație implică o emoție pură, dar acea « tehnică 
interioară» a emoției pure nu ajunge ca să realizeze o creație. 
E neapărat necesară şi o «tehnică exterioară », care e corelatul 
necesar al participării afective în procesul creației artistice şi 
care presupune ajutorul « fizicului », desăvârșit, ascultător. 


4 Pentru a închide cercul procesului de creație şi a arăta spectatorului 
opera de artă scenică creată de el, actorul trebue să o toarne într'o formă 
corespunzătoare, şi, în acest scop, trebue să întrebuinţeze tot materialul ce 
are la dispoziţie », 

Ştim că acest material este pentru actor: propriul său trup, respiraţia 
sa, vocea sa, întreg eul său fizice. , 

«4 Tehnica exterioară a actorului constă în capacitatea de a pune în va- 
loare acest material ». (p. 49). 


Fără stăpânirea virtuoasă a « tehnicei exterioare » cele mai bune 
intenții, cele mai îndrăznețe şi însuflețite plăzmuiri actoricești 
devin neputincioase. 

Ce este această stăpânire care face din corp o ascultătoare 
« vioară Stradivarius » pentru voința actorului? Este o gimnastică 
desăvârşită, o adevărată acrobație, dar aceasta se obține numai 
după o îndelungă și grea ucenicie, cu program anume. Tairoff 
se decide chiar să înființeze o școală, analoagă Conservatorului 
academic, unde, dela vârsta de 16 ani, viitorul actor să facă exer- 
ciții fizice, dintre cele mai variate și îndrăznețe. 

Dar așa se pregăteşte un acrobat, şi acrobația nu este o artă, 
am fi înclinați să obiectăm. 


4 E fals, e răspunsul meu, căci și acrobatul e un actor şi, în nici un caz, 
nu e o păpuşe mecanică. Putem fi convinşi că acea emoție a apropierii de 
moarte, pe care trebue să o simtă neapărat, căci în fiecare clipă e în primejdia 
de a se nărui, nu e mai slabă decât emoţiile care înfioară pe actori ?, (p. 52). 


Ceea ce eadevărat doar în parte, căci nu toți acrobaţii fac exer- 
ciții periculoase, iar pe de altă parte este vorba despre creaţie, 
nu despre emoție și senzațional în genere, condamnate în altă 
parte, l 

Vocea trebue educată și ea, ca să ajungă la o ritmică desăvâr- 
şită, ca şi mimica necesară acţiunii scenice. 

Vorba participă însă principial ca sunet, nu ca înţeles, la forma 
scenică. În așa mod, încât ades nici nu e nevoie chiar ca versurile 
să aibă vre-un înțeles, și publicul tot aplaudă, iar 'Tairoff citează 
întâmplări din viața teatrului său. 


« De ce? Pentrucă, fără îndoială, în ce priveşte vocea şi felul de a vorbi, 
erau adaptaţi cu măiestrie tonului şi ritmului plăzmurii scenice », (p. 56). 


Din colaborarea tehnicei interioare cu cea exterioară iese, aşa 
dar, creația scenică. Negreșit jocul actorului trebue să fie real, 
el nu este o simulare, nici un artificiu nesincer, căci materialul 
său, forma încorporării, emoția artistică sunt reale, dar e o emoție 
și o realitate specifică. 

Prin urmare, teatrul este al actorului, el e regele scenei; în 
ceea ce privește pe autor, deși acesta poate fi de folos, nu e ab- 
solut necesar, dovadă că « epocile de mare înflorire ale teatrului 
au fost fără concursul autorului», şi dacă teatrul adevărat va 
izbuti, așa va fi şi în viitor. 


+ Fără îndoială, teatrul dorit de noi, la a cărui realizare lucrăm, va ajunge, 
mai devreme sau mai târziu, la aceasta è, (p. 66). 


Chiar dacă se va face apel la vre-un text, va fi ca să se vadă 
ce se poate scoate din el, căci regisorul modern nu ya îndura 
părerea că el se poate aservi acestui text. 


4 Trece drept cea mai mare laudă pentru un regisor, când i se spune: 
4 Ai interpretat just pe Shakespeare è, sau: € Ce admirabil ai sezisat firea lui 
Molière $. 

Voința omului e Paradisul său. Mie însă mi-ar suna în urechi asemenea 
laudă ca un cântec de înmormântare ». (p. 67). 


Gordon Craig însuși e certat că în dialogul despre teatru dă 
undeva ca rol regisorului «să caute ca sensul textului să fie po- 
trivit interpretat », — și la fel e certat și Meyerhold. 


« Totuși, dacă Gordon Craig nu are dreptate, atunci alt «revoluționar 
al teatrului », Meyerhold, spune pur şi simplu enormităţi. In eseul său, pe 
care l-am citat deja, scrie el: « Teatrul nou se va naşte din literatură. Lite- 
ratura a luat totdeauna (?) iniţiativa desţelenirii formelor dramatice. Li- 
teratura creează teatrul ». (p. 68). 


Din literatura dramatică universală regisorul va lua, dar foarte 
rar, numai acele opere care pot îndura la o pulverizare scenică, 
favorabilă improvizaţiei, în așteptarea creării unei literaturi anume 
pentru noul teatru al « Construcţiei sintetice-scenice ». 


« Căci nu există nici o literatură dramatică pentru construcţia scenică 
sintetică care să poată să interiorizeze elementele, astăzi încă disparate, 
ale arlechinadei, tragediei, operetei, pantomimei şi ale circului, în refrac- 
taţia lor prin sufletul actorului actual şi prin ritmul său creator propriu. 
(Gozzi se dovedeşte prea primitiv, întru acest scop)». (p. 70). 


Va lua cel mult novelele lui Hoffmann, pe care le va prezenta 
dramatic, şi va face încercări să-și realizeze în atelier propriu 
ceea ce îi e necesar. 


10 

Și totuși rolul « poetului » nu e tăgăduit. E însă acceptat doar 
ca «ajutător». Anume, spune 'Tairoff, e necesar să se puie în ver- 
suri acea parte din spectacol care e fixă dela o seară la alta, căci, 
amintește autorul, niciodată, nici în Commedia dell'Arte, nici în 
dramele indice, nici în comediile populare, nu s'a improvizat 
întreg spectacolul, ci numai părţile în proză. 


« Dacă rezultatul cercetării acesteia interesante nu ar fi decât să con- 
firme părerea noastră că teatrul şi actorul au fost în stare să-şi exercite arta 
fără drame scrise, de altă parte sunt însă indicii incontestabile că, în epoca 
de înflorire a teatrului, când actorii își creau singuri scenariile şi vorbirea 
necesară realizării lor, ei aveau alături de ei poeţi care le îmbrăcau vorbirea 
în versuri, dacă pathosul umflat al emoţiei lor necesita această formă 9. (p. 72). 


De altfel, dacă mai adăogăm, la cele de mai sus, opinia lui Tairoff 
că spectacolul nu se poate dispensa de muzică, «von allen Kiinsten 
steht die Kunst der Musik der Theaterkunst am nächsten » 
(pag. 75), ajungem la concluzia că, în concepţia sa, teatrul se de- 
senează prototipic, ca un spectacol de operetă-revistă, pantomimă- 
circ fără text anecdotic, fără fabulă, cu momentele angrenate, 
în care, după un text sever fixat şi un decor la fel, toată lumea 
plus decorul își fac de cap cu voie bună, în exerciţiul acestei 
spontaneităţi şi al acestei voi bune fiind emoția specifică scenică. 

s” 

Nu e de sigur uşor de fixat în ceea ce este în el însuși acest 
teatru pe care l-am cuprins, așa cum s'a dorit el, sub semnul 
libertăţii spirituale şi al creaţiei. Căci numai din cele arătate de 
noi, și încă se poate înţelege ușor cât de deosebite concepte de 
artă se întâlneau în aceeași reacțiune împotriva teatrului natu- 
ralist, de «imitație a textului ». Nu trebue să pierdem însă din 
vedere că negația atât de neînduplecată se făcea în numele artei, 
în sensul în care se înțelege arta, din această obiectivitate nede- 
finită care este cultura unui moment social, deci întemeiat pe o 
judecată de valoare. Teatrul cel vechi era respins ca lipsit de 
valoare, iar atributul acesta păstrat mesianic numai pentru noua 
formă de expresie scenică. Nu e vorba deci numai de o modali- 
tate estetică nouă care ar fi să se adaoge celor precedente, ci de 
o modalitate axiologică. Dar cu această întemeiere suntem în inima 

dezbaterilor estetice şi chiar filosofice, unde problematica valo- 
rilor este esenţială. Nu vom întâlni însă în știința artei, în estetică, 
în filosofia artei, niciodată poate o afirmare atât de optimistă 
despre valoarea propriului punct de vedere, dar é aci și deose- 
birea dintre judecata ponderată a unor oameni de ştiinţă care știu că 
realitatea e mult mai complicată în adâncime decât pare, că încer- 
cările de soluţie au fost numeroase (și de aceea ei fac propunerile 
lor cu oarecare şovăire expresivă, — deşi sunt desigur con- 
vinşi de adevărul şi noutatea tezei lor, —) și dintre artiştii 
creatori, care izbutesc cele mai adeseori tocmai prin imprudența 
pretențiilor lor, prin ignorarea inițială a dificultăților. 

Ni se pare astfel că o confruntare a temeiului artistic pe care-l 
invocă Gordon Craig cu dezbaterile mai vechi ale esteticei ar 
crea destule dificultăți concepţiei lui despre arta teatrului şi 
despre artă în genere, din cauza confuziei istorice dintre repro- 
ducere şi imitație. 

Neacceptarea lui față de cei care l-au precedat, vine, cum am 
spus, dintr'o judecată axiologică, afirmând că «imitaţia» nu 
este artă, că acest titlu preţios de «artă» trebue păstrat numai 
pentru « creaţie ». De ce? Fiindcă 4 imitaţia » e pentru el o acțiune 
automată, o modalitate de a înșela socotelile, un procedeu expe- 
ditiv, fără demnitate spirituală, prețuit așa de mult în activitatea 
culturală numai fiindcă buna credinţă şi neştiința iubitorilor de 
artă a fost surprinsă de mediocrităţi. Pe când « creaţia » reprezintă 
o activitate superioară, o biruință asupra materiei, asupra meca- 
nismului, o creștere spirituală, un spor cultural, și, prin urmare, 
înlocuirea neîntârziată a unui mod printr'altul se impune. Nu- 
mai că lucrurile nu stau tocmai așa. Căci arta imitativă nu e chiar 
ceea ce socoate Gordon Craig, nu este reproducerea servilă a 
realităţii, fiindcă am văzut că realitatea nu se poate reproduce 
servil şi atât cât se poate reproduce implică un autentic proces. 
spiritual. Imitaţia care e într'adevăr starea de rând a muncii în: 
artă, e desigur lipsită de valoare, şi trebue alungată pe cât se poate, 
dar ea nu e ceea ce vizează Gordon Craig, aceasta nefiind decât imi- 
taţia unei reproduceri anterioare după realitate. Atacul dat asupra ad~ 
versarului ni se pare deci ineficient, fiindcă a fost greșit orientat:. 

Pe de altă parte nu poate înfrunta judecata teoretică nici con- 
ceptul despre creaţie, așa cum înțelege acest reformator procesul. 

genetic al artei. E o simplificare la care se opune toată știința 
şi chiar o simplă judecată apropriată. 

E mai întâi o confuzie care ni se pare gravă şi plină de con- 
secințe, între imaginaţie și fantezie. Se poate spune, e ade- 
vărat, că e o confuzie curentă, nu numai în discuţiile aporetice, 
dar chiar în încercările de sistematizare, însă fiindcă ne-ar duce 
prea departe în psihologie, să rămânem la simpla constatare. 
Apoi este o limitare a domeniului artei (chiar dacă e vorba numai 
despre arta reprezentaţiei teatrale) destul de arbitrară, căci nu 
vedem pe ce temei este atât de prețuit fantasticul şi produsul 
fanteziei în genere. Ne e teamă că aici e supraevaluarea excesivă a 
unor modalități destul de modeste. Dintr'o desconsiderare de 
altfel îndreptăţită a naturalismului, anumite spirite active se cred 
îndrituite să aibă un sentiment foarte înalt despre activitatea 
simplu opusă. E o evaluare automată deci, şi această precizare 
analitică e poate întâia deziluzie pe care ne-o provoacă acei care 
se găsesc pe această poziţie. Apoi fantezia, în exerciţiul ei însuşi, 
nu ni se pare că implică activitatea spirituală, care i se atribue 
doar dintr'o atitudine negativ-metaforică. Fantezia nu creează 
nimic, ci numai solicită şi cel mult combină facil, cu elemente 
ştiute. O mai bogată feerie decât jocul automat al caleidoscopului, 
forme mai surprinzătoare decât pata de cerneală strânsă în hârtia 
împăturită, fantezia nu descoperă, un animal nou cu adevărat, 
în basme n'a realizat, ridicarea corpului omenesc în aer, e naivă 
în toate invențiile fanteziei care în genere sunt procedee simpliste, 
iar un peisaj care să nu fie petecit din date ştiute încă n'a realizat. 
Ar fi de crezut în puterea de creaţie a fanteziei, numai dacă ar 
realiza de pe acum, spontan, exclusiv prin ea însăși, momentul 
originii mișcării în univers, marginile acestui univers, lucrul în 
sine. Altfel rămâne o facultate ajutătoare, utilă, dar creația ră- 
mâne pentru noi tot facultatea de reconstituire a realităţii inte- 
rioare şi exterioare. In fapt, ni se pare neîndoios că personajul 
Père Goriot de Balzac reprezintă mai multă creaţie efectivă decât 
o povestire fantastică de Hans Heinz Evers. Sugestia, ca mijloc 
în artă, e deasemenea departe de creație propriu zis, mai de grabă 
ni se pare un substitut de creaţie, în orice caz reprezintă mai 
curând facilitatea, amăgeala ochiului, e adică un procedeu au- 
tomat la îndemâna inteligențelor modeste şi abuzul care se face 

în cinematograf cu filme fantastice, gen « Metropolis» ori «Fran- 
kenstein», arată limitele şi precaritatea procedeului. Dovadă că 
propunerea mesianică a lui Gordon Craig n'a înlăturat din acti- 
vitatea teatrului imitația, pe care a denunțat-o atât de îndârit, e 
faptul că această propunere a lui însăși a dus la o nesfârşită serie 
de imitații. Creaţia n'a fost întronată în arta teatrului deci, ca o 
stare permanentă, pentrucă nici înseilarea fantastică, nici sugestia, 
nu sunt momente cu adevărat creatoare, ci doar motive asupra 
cărora creația se poate exercita, în ceea ce are specific această 
creaţie, ca act spiritual. 

Ca să încheiem aceste consideraţii, vom constata însă că dacă, 
în concepţia sa teoretică, Craig a ignorat specificul creaţiei spi- 
rituale, activitatea lui însăși, în totalitatea și pozitivitatea ei e un 
viu exemplu de activitate spirituală, creatoare. 

Despre arta teatrului voit expresionistă, teoretic nu putem 
spune decât că nu e în fapt decât o reacțiune antinaturalistă. 
« Se pune prea mare fond pe termenul natură, pe apropierea sau 
depărtarea de ea. Nu se primeşte prin aceasta tacit teza că arta 
e în funcţie de natură, fie în înţelesul de reproducere a ei, fie în 
înţelesul de reacțiune împotriva ei?» observă pe drept cuvânt 
d. L. Blaga 1), de altfel un partizan al expresionismului. 

Dar luat chiar așa cum a fost înţeles de criticii partizani și 
mai doritori de subtilitate dialectică, în sensul potențializării ex- 
presivităţii prin accentuarea esenţialității, ori ca un caz special 
în cadrul mai larg al tendinței spre absolut, cum vrea anume 
d. L. Blaga °), dificultăţile nu sunt mai mici și sporul doctrinar 
nu e suficient. Realizarea absolutului, luată ca temei în artă, 
se loveşte de o condiţie liminară, de irealitatea obiectivă a ab- 
solutului, în sens transcendent. Nici o catedrală, nici o dogmă nu 
« realizează » valoarea absolutului, sensul rămâne doar transcen- 
dental, deci în conștiință și atunci scapă de sub legislaţia absolutului 
transcendent. In ordine imanentă, această « năzuință spre absolut » 
nu e mai mult decât spune termenul și se înscrie deci pe scara care 
urcă dela precara sugestie la plenitudinea creaţiei, neputându-se 
considera ca valoare doar prin caracterul ei de aspirație. 
S< - 

1) Filozofia stilului. Ed. « Cultura Naţională >, 1924, P- 43: 

2) Op. cit., P. 59. 

Noi însă credem că absolutul e dat în realitatea psihologică, 
așa cum socoate Bergson, dar mai ales, mai precis, mai sistematic 
formulat, e în ceea ce e dat în conștiință cum socoate Husserl 
şi, întrun anume sens, în voință, Schopenhauer (Klages). Dar 
voința de realizare a absolutului psihologic ne duce pur şi simplu 
la arta psihologică, atât de refuzată de expresioniști, la opera lui 
Marcel Proust care, fără îndoială, este unul din câștigurile esenţiale 
ale culturii universale. 

Absolutul conștiinței în sens husserlian duce la o artă a esen- 
ţialităţilor şi aci ne-am apropia de năzuințele expresioniste, dar 
numai în aparenţă. Dacă e vorba să se accentueze, (să se exagereze », 
«să se îngroașe individualul » ajungem, cum remarcă însuși d. 
Blaga, la caricatură. Dacă se accentuează însă tipicul, «esența 
speciei», cu sacrificarea particularului, ajungem la o artă «clasică », 
mai just academică (cum arată M. Geiger). 

Dacă însă e vorba de esenţele individuale, dacă anume ex- 
presionismul își propune să exprime doar ceea ce este esențial 
în individ, dezbrăcat de ceea ce face corpul individualităţii, abia 
încep dificultățile. In primul rând recunoaşte M. Geiger însuși 
că arta expresionistă ar intra și ea în rândul artelor imita- 
tive (detestate), căci am avea de a face cu o imitație a esențelor ». 
Dar cu aceasta am rămânea la periferia fenomenologică, căci nu 
esențele în abstracţia lor sunt absolute, ci întru cât sunt «date 
în conștiință », «așa cum sunt date în conştiinţă ». Nu am vrea 
să complicăm inutil această expunere, arătând procesul noetic- 
noematic al existenţei în conştiinţă 1). 

Dacă nu se ţine seamă de felul absolut al conștiinței, arta esen- 
ţialităților se reduce la un joc de scheme, care, în ordinea plastică, 
apelează la sugestie și tot ce se câștigase aparent în teorie se pierde, 
căci nu se ajunge la creație. Ar mai rămânea procedeul expresivi- 
tății prin metaforă, în act. Astfel, ca să redea esenţa servitorului, 
care ar fi credinţa, un regisor constructivist-expresionist, într'un 
spectacol montat la București, îl făcea să locuiască într'un coteţ 
de câine așezat în fața scenei. Ca să traducă uimirea unui personaj 


1) Vezi în deosebi Capitolul III Zur Methodik'und Problematik der reinen 
Phänomenologie, în Ideen zu einer reinen Phänomenologie und Phânomeno- 
Jogischen Philosophie, de Husserl. 

care nu pricepea o veste, regisorul răsturna ca pe o roată de moară, 
tot decorul constructivist: «se învârtește casa cu mine». E uşor 
de văzut că aici nu mai era vorba de esențe și în același timp se 
lămurește şi caracterul facil și automat al procedeului, adică toc- 
mai carența creaţiei, atât de intens proclamată. Ceea ce putem 
spune acum e că problema existenței în conștiință se pune cu totul 
altfel decât e întrevăzută în concepțiile actuale despre artă. 

Textul a mai fost apoi condamnat tot în numele creației, in- 
sistându-se asupra primatului spontaneității în artă. 

Nu vom arăta numai că niciodată nu s'a improvizat cu ade- 
vărat în Evul Mediu şi nici mai târziu în Commedia dell'Arte, 
(nu e adevărat că pe o canava fixă, seara se improviza, căci chiar 
aluziile la evenimentele zilei erau pregătite măcar cu câteva ore 
înainte de reprezentaţie), nici nu vom arăta că această Commedia 
dell'Arte a evoluat în spectacolul modern de music-hall şi circ, 
liber fiind oricine să găsească, pentru el însuși, superior un spec- 
tacol de music-hall ori de circ, unei reprezentații cu Hamlet !), 
însă ne vom mărgini să amintim că așa zisa improvizație nu există, 
nu numai în circ ori în music-hall, dar nici în teatrul revoluționar 
actual, care militează pentru absoluta spontaneitate. Adică nu se 
improvizează, în faţa spectatorilor un spectacol «din nimic», fără 
ca spectacolul să fie stabilit o dată pentru toată seria de reprezentații, 
câte vor urma premierii. Atunci unde e improvizaţia actorilor ? 
Dacă se adaogă un cuvânt, două, în plus pe seară, dacă se schimbă 
versurile unui cuplet muzical? Asemenea lucru se întâmplă ades 
şi cu spectacolele normale. Că spectacolul acum fixat a fost impro- 
vizat în timpul repetițiilor, după intervenţia colaboratorilor? Dar 
aceasta se întâmplă aproape cu orice piesă nejucată încă, la ale 
cărei repetiții asistă autorul. Suferă modificări dela repetiție la 
repetiție, ades remanieri întregi de acte. Atât cât știm noi, nici- 
odată nu s'a improvizat un spectacol, cu adevărat în fața specta- 
torilor, și numai pentru o singură seară, cu titlul de reprezentație 
teatrală. E adevărat că s'au jucat extrem de numeroase piese 
care s'au crezut revoluţionare şi cu text improvizat, fiindcă ima- 


1) Efectiv după război, a fost o epocă în care clownii au cunoscut o vogă» 
intelectuală excepţională, arta fraţilor Fratellini fiind slăvită anume de poeţii 
de avantgardă. Aceşti clowni au devenit, dacă nu ne înșelăm, şi cavaleri ai 
Legiunii de Onoare. 

ginau un spectacol normal, turburat de împrejurări presupuse ne- 
prevăzute şi continuat apoi cu mijloace presupuse găsite la înde- 
mână, cum era chiar cazul acelui «Impărat» care era o piesă 
de Victorien Sardou, turburată de dorința eroului de a improviza 
şi de a trăi efectiv, adică neprevăzut, dar totul, piesa, canavaua, 
voința de improvizare, faptele turburătoare, incidentele « nepre- 
văzute », erau cum nu se poate mai normal înregistrate într'un text, 
pe care actorii îl repetaseră ca pe orice text, şi pe care suflerul 
îl sufla ca pe orice text 1). 

In această dezbatere între spontaneitate şi artificiu, sunt câteva 
cazuri, câteva dificultăți, care dezarmează şi pun oarecum în 
panică pe susținătorii ideii că arta are de scop să reproducă viaţa, 


1) La ce confuziia ajuns şi cât de surprinsă a fost critica dramatică eu» 
ropeană în anii de după război, în privinţa dualismului scenă și viaţă spontană, 
poate arăta şi cazul cunoscutei comedii a lui L. Pirandello, aceea care i-a 
adus gloria europeană: Șase personaje în căutarea unui autor. 

Aici e vorba de şase personaje care năvălesc în timpul repetiţiilor pe 
scena unui teatru căutând un autor... Și, întrebate, la ce vor să ajungă: 

« Tatdl... La nimic, Domnule. Să vă dovedesc numai că te poţi naşte 
vieţii sub mii de înfățișări. Poţi să te naști arbore, piatră, ulcior, fluture — 
sau femeie, Te poţi naşte de asemeni şi personaj de teatru ». 

Iar când sunt întrebaţi «unde e manuscrisul?» tot «tatăl» răspunde: 

«Este în noi, domnule director (actorii râd). Drama este în noi, noi 
suntem drama şi suntem nerăbdători s'o jucăm 9, 

In realitate, această cunoscută lucrare se bazează pe un echivoc, căci 
este o comedie ca oricare alta, cu toate rolurile scrise o dată pentru 
totdeauna, în care o parte dintre personaje simulează spontaneitatea trăirii, 
ele nefiind însă cu nimic mai vii decât celelalte. Nu mai vorbim că ori aceste 
personaje erau create cu adevărat, și atunci nu mai căutau un autor cum pre- 
tinde titlul, ci o scenă pe care să ceară să li se joace drama de către actori, 
sau eventual nemulțumiți de actori, să și-o joace ei înşişi, ori erau cu adevărat 
în căutarea unui autor, dar atunci nu erau personaje «create, vii», ci doar 
scheme în jurul unui proiect de subiect, Mai surprinzător este, ni se pare, 
că un estetician și cercetător atât de avizat ca Max Dessoir nu observă pre- 
caritatea procedeului lui Pirandello, ba, dimpotrivă, are cuvinte de laudă 
pentru el. (Vezi Beiträge zur Allgemeinen Kunstwissenschaft). 

Au fost extrem de numeroase după război piesele în care spontaneitatea 
era simulată; fiindcă publicul spectator nu observa tipicul automat al pro- 
cedeului, mai ales când uneori, ca la reviste, se simula spontaneitatea din 
sală. O astfel de piesă fără importanţă de altfel se petrecea chiar în teatru: 
o actriţă de pe scenă fiind împușcată de un spectator de la balcon, se aban- 
dona apoi piesa, presupusă jucată, și se continua anchetarea crimei. 

şi toate tind a dovedi că viaţa e atât de sugestivă în ea însăși, încât 
reproducerea ei va fi totdeauna inferioară, și că deci arta nu poate 
fi reproducere. Astfel Gordon Craig arată că luptele cu tauri sunt 
mai «adevărate » decât orice reproducere posibilă și totuși emo- 
ţiile pe care le dau nu sunt emoţii de artă. Tairoff citează exem- 
plul lui Esop, amintit şi de Coquelin, împreună cu atâtea altele, 
al ţăranului care, la bâlci, ca să birue pe artistul ce imita de- 
săvârşit guițatul purcelului, a vârît un adevărat purcel în sac 
şi l-a ciupit să guițe. "Țăranii au fost indignaţi de această păcă- 
leală și cel şiret a trebuit să fugă. « Purcelul, remarcă Coquelin, 
a guițat adevărat — dar nu adevărat artistic ». Asemenea exemple 
clatină în mod surprinzător convingeri dintre cele mai puternice 
în concepţia că arta trebue «să reproducă viața», dar chiar faptul 
că asemenea cazuri n'au fost încă refutate dovedește lipsa unei 
poziţii autentice la partizanii naturalismului. 

De altfel, numai o poziţie fenomenologică îngădue să se dea 
răspunsul cuvenit, anume că luptele cu tauri nu există propriu 
zis decât ca schemă socială şi cu tendința originară emoțională, 
că atât cât există sunt creație (și vom vedea mai târziu ce e această 
existență), deci atât și numai într'atât, întru cât există într'o con- 
ştiinţă. Firește că asemenea punct de vedere depăşeşte ceea ce 
ne oferea estetica de până acum, și de aci neputința acesteia în 
act de a refuta acuzaţia de imitație, ceea ce nu va putea fi izbutit 
decât de o teorie a artei autentică, în viitor. 

In ceea ce priveşte exemplul purcelului lui Esop, cazul său se 
poate întoarce chiar împotriva partizanilor artificiului în artă, 
fiindcă imitatorul era admirat anume fiindcă imita atât de fidel 
purcelul, făcea deci artă prin imitaţia vieții. Dar poate că acești 
săteni prețuiau actul imitaţiei în sine ca acţiune, ca efort, ca de- 
săvârșire în felul ei, și atunci se apropie acest caz de ideea artei 
ca biruinţă a dificultății (das technische Können), care e o idee 
curentă în istoria esteticei, cu partizanii și oponenții ei, aceștia 
fără îndoială mai îndreptățiţi, fiindcă nu este un raport strict 
între efort şi valoarea rezultatului (arată aceasta plastic Balzac 
în « Chef d'oeuvre inconnu », unde un artist reface un tablou la 
nesfârșit, până nu mai rămâne nimic din el). 

E oare de presupus că deoarece Hamlet a fost scris într'un 
singur an, e mai lipsit de valoare decât unele tragedii academice 


154 REVISTA FUNDAȚIILOR REGALE 


la care autorii lor au lucrat o viaţă întreagă? E de preferat acel 
care a desenat chipul unui rege, scriind ocolit versetele Evanghe- 
liei înghesuite pe cuprinsul unei singure mărci poștale, fiindcă 
a învins dificultăți mai mari decât Rafael pictând o Madonnă? 

De altfel, invocarea chiar de către Tairoff însuși a insucce- 
sului artistic al purcelului e cu totul surprinzătoare, fiindcă a- 
cest insucces arată inferioritatea trăirii spontane, față de reali- 
zarea studiată. 

Oricum, regizorul rus simplifică excesiv procesul creaţiei, 
care nu se reduce doar la spontaneitatea fiziologică, așa cum con- 
cepe el creația în arta teatrului... Estetica psihologică ne arată 
acest proces al creației adevărate, mult mai complex, ca impli- 
când felurite « stadii ». (Preparaţia anterioară a procesului creației, 
inspiraţia, ideaţia, execuţia tehnică, la Müller Freyenfels 1): pre- 
gătirea operei, inspiraţie, invenţie, execuţie la d. Tudor Vianu ?). 
De altminteri, noi credem că funcţia textului în arta teatrului stă 
tocmai în aceea că el colectează momentele rodnice ale procesului 
de creaţie artistică, dă putință unei selecţii în actele spontane, 
respectă însuşi caracterul originar al spontaneităţii creatoare, a- 
daptându-se neprevăzutului .ei — și neimpunând astfel ore pre- 
cise de inspirație dela 8,35—11,15 seara, să zicem. De altfel 
autorii citați aduc destule mărturii despre plusul substanţial pe 
care unii dintre artiştii creatori trebue să-l adaoge, prin trudă or- 
ganizatoare și orientare inventivă, darului gratuit, dar adesea 
precar, al inspiraţiei. 

CAMIL PETRESCU 


1) Psychologie der Kunst. Teubner Verlag, ed. II, 1923, vol. II, pp. 132-238. 
2) Estetică. Fundaţia pentru artă şi literatură « Regele Carol II», 1936, 

ASPECTE LIRICE 
CONTEMPORANE 


1. Tudor Arghezi: Ce-ai cu mine, vântule? Povestirile boabei şi ale 
fărâmei. Cu figuri de Lucia Demetriade-Bilăcescu. — 2. Elena Farago: 
Poesii. Ediţie definitivă, îngrijită de autoare. —3. V. Voiculescu: Urcuș, 
poeme. — 4. Ion Pillat: Țărm pierdut, versuri, 1934—1936. — 5. Ștefan Stă- 
nescu: Arca lui Noe, poeme. Operele premiate ale scriitorilor tineri români. 
“Toate, Bucureşti, Fundaţia pentru llteratură şi artă t Regele Carol II», 1937. 


Proza d-lui Tudor Arghezi este în esența ei, lirică. Oricare 
i-ar fi direcţia, ziaristică, pamflet, roman, etc., ea nu se poate 
adapta sau mlădia unor alte planuri, modificându-și structura 
permanentă. Puţine sunt, în scrisul nostru, stilurile de o asemenea 
unitate. Lirismul d-lui 'Tudor Arghezi este organic, iar nu deli- 
berat. El își trage seva nesecată, din impresionabilitatea mereu 
împrospătată a poetului. D-sa face parte din familia de spirite, 
autentic lirice, deschise sensaţiilor şi impresiilor, cu un fel de 
` candoare şi frăgezime, niciodată sleite înaintea miracolului Crea- 
ției. Dacă arta, în anumite sisteme estetice, a putut fi asemuită 
jocului, atunci și alcătuirea psihică a poetului îngădue, întru 
câtva, o apropiere cu psihologia naivă a copilului. Harul poetic 
constă în darul de a privi spectacolul felurit al universului, cu 
surprinderea copilului în atingere cu aspectele lui fenomenale. 
La adult, capacitatea de minunare este tocită. Spiritul se satis- 
face, prin explicații cauzale. Câmpul curiozității se restrânge 
treptat, până la amortizarea totală. Poeţii cerebrali, a căror alcă- 
tuire intelectualistă îi apropie de cercetătorii ştiinţelor pozitive, 
și-au obliterat din vreme intuiţia directă; ei își provoacă intuiţiile, 
le simulează și uneori izbutesc, prin tehnică, să le vivifice; geneza 

lor este însă artificială. Prin nivelarea culturii superioare, majo- 
ritatea artizanilor lirici, bolnavi de intelectualitate și sterpi de 
fantazie, îşi refac mai lesne sau mai greu, candoarea inițială, a 
poetului. Progresele civilizației și ale culturii înregistrează printre 
alte pierderi, stârpirea poetului natural, întocmai după cum 
mașina, înlocuind animalul de tracțiune, devastează paragrafe 
de zoologie. Nu moda, cum par a crede teoreticienii tradiționa- 
lişti, ci procesul istoric seacă rădăcinile lirismului modern. Cu 
d. Tudor Arghezi, se frânge linia decadentă a liricei. D-sa rein-- 
tegrează sensul primordial și nativ al poeziei. Viziunea sa lirică 
este aceea a unui primitiv, pe care datele cunoaşterii n'au izbutit 
a o viţia. Simţul său artistic, instinctiv şi cultivat, nu îi ţine loc 
de capacitate emotivă, ci i se adaugă; dibăcia şi virtuozitatea, 
la d-sa, se echivalează armonios cu o neasemuită bogăţie de im- 
presii lirice. Dela infinitul mic, al «boabei» și al «fărâmei», 
până la forțele naturale deslănțuite și mai departe, până la lumile 
astrale, biologicul animal și vegetal, omenescul şi divinul sunt 
cuprinse în registrul întins al sensibilităţii sale. Tot ceea ce percep: 
simţurile sau bănuește numai sufletul, palpabilul şi nepipăitul, 
rostitul şi inefabilul, aparenţa și evidenţa îi sunt familiare. 
Impresionabilității sale nesfârșite îi corespunde un limbaj 
de o bogăţie nenumărată, o invenţie verbală îndeobşte recunos- 
cută, căreia unii critici i-au atribuit virtuți generatoare, cen- 
trând pe această facultate a poetului, interpretarea lor. Cum însă 
limbajul nu se poate exercita în gol, noi considerăm materialul 
lexical ca o echivalență a impresiilor poetice argheziene. Este 
adevărat că uneori bogăţia verbală, la d. 'Tudor Arghezi, se com- 
place în abundența ei. Filologii viitori vor clasifica sinonimiile 
argheziene, ca pe un fenomen excepțional. La aceasta se adaugă 
raporturile verbale neuzitate, punerea în circulație a unor valori 
desconsiderate, modificarea uneori fericită, alteori primejdioasă 
a cuvintelor, schimbarea funcțiunilor morfologice, însfârșit în- 
drăznelile sintactice, ca tot atâtea experimente fecunde. Fără un 
simţ adânc al limbii, multe din experiențele lexicale ale d-lui 
Tudor Arghezi s'ar dovedi zadarnice. D-sa deține însă un rar 
instinct al limbajului, care îl fereşte cele mai adeseori de eroare. 
Bunăoară să considerăm riscul tautologiei, care pândeşte sino- 
nimia. Vom verifica faptul că numai un scriitor cu vocabular 

sărac şi fără simţ al limbii comite pleonasme; adevăratul scriitor 
nuanţează și sugeră, prin alăturare de sinonime. Cercetătorul 
limbajului constată că impresiile tocite sunt redate prin expresii 
uzate, altminteri numite clișee verbale. In literatură, limbajul 
căutat aduce un corectiv, impresiilor comune. Cititorul nefa- 
miliarizat cu proza d-lui 'Tudor Arghezi, întâmpinând dificultăți 
de lectură, poate avea, eventual, impresia artificialului, cu refe- 
rire la limbajul săă plastic. Artificialul se cuvine însă considerat 
sub îndoitul său aspect relativ: întâi, dela cititor la scriitor, al 
doilea, psihologicește, în resortul natural al scriitorului. In mod 
lexicale ale cititorului, mijlociu sau chiar cultivat, este artificial, 
relativ la acesta. Scriitorul, privit în funcțiunea sa verbală, este 
artificios numai când caută a depăși posibilitățile sale de expresie, 
silnicindu-și alcătuirea sa firească. D. Tudor Arghezi dispune 
plul exerciţiu normal al limbajului, poate da impresia eronată de 
artificialitate. Este așa dar o artificialitate, dacă se poate spune, 
de excedent natural, iar nicidecum obârșită dintr'o carență. Lec- 
tura d-sale cere într'adevăr, o obişnuire și o frecventare simpa- 
tică, pentru a înfrânge discrepanța dintre vorbirea uzuală și lim- 
bajul arghezian figurat. 

« Ce-ai cu mine, vântule? » este o culegere de proze din « Bi- 
lete de papagal», scrise mai acum nouă ani. Fără să fie de natura 
formală a poemelor în proză, hibrid mijlociu între proză și ver- 
suri, aceste compuneri sunt lirice prin organizarea structurală 
a autorului lor. Poetul se arată într'însele prietenul gâzelor, al 
florilor, al dobitoacelor domestice, al peisajului fizic şi cosmic, 
precum şi al meșteșugarilor umili în care-și recunoaşte o conso- 
nanță în trudă. Se pune în vedere, de către unii, demonismul 
pamfletarului din d. Tudor Arghezi, care răscoleşte turpitudini 
şi imundicități. Detractorii d-sale trec cu vederea cealaltă față 
a creatorului, iubitor aplecată peste gingăşii şi suavități sau înăl- 
tată cu smerenie, înaintea divinității. In «Ce-ai cu mine, vântule?», 
poetul a strâns la un loc cuvintele de şoaptă și de iubire ale con- 
templativului, încântările și extazele sale, grațioase sau sublime. 

Uneori materialul său de inspirație este minor, dar suflul de 
poezie care îl străbate îl transfigurează. Conceptul minor al poe- 


158 REVISTA FUNDAȚIILOR REGALE 


ziei, de altfel, este în funcţie de subiect — poetul, iar nu de obiect 
— inspirația. Însăși sentimentele lirice, didactic considerate ca 
minore, ca gingăşie, naivitatea, candoarea, se vădesc a fi în- 
tr'adevăr minore, numai când poetul nu stăpâneşte o temperatură 
incandescentă. 

Pentru ilustrarea virtuţii transfiguratoare a poetului, vom 
cita fragmentul « Tocila », în care tocilarul este înfățișat ca un 
demiurg, desfășurând constelațiile cu mişcarea roții sale. 

4... Tocilarul s'a ivit cu o patimă dumnezeiască și din strungul 
lui de silex scapără soare şi se improvizează luceferi, ziua nămiaza 
mare... Azi noapte tocilarul a târît cu o prăjină cu cârlig, per- 
deaua licuricilor după el, a mototolit-o şi a vârît-o în cutia lui 
dintre roți. Le dă drumul la câte una, la câte zece, la câte o sută 
şi o mie, ca la nişte albine aprinse, dintr'un stup din vatră. Po- 
lenul constelaţiilor s'a grămădit ca o făină de jar în cureaua și 
în roata lui cea mare şi scapă şi se întoarce. Vistieriile împără- 
iilor au intrat simbolic în descântecul tocilarului: focuri de dia- 
mante, safirele, smaraldele, ametista, rubinul. Incet, încet, se lasă 
seara și roata fuge mai repede, ca un vârtej. Scânteile zboară 
treptat mai departe aruncate în preajma tocilarului și pe întu- 
neric el ţine cuțitul prin pipăire. Ora înnoptată pâlpâe ca un ci- 
mitir de candeli. Ora următoare străluceşte a biserică de Inviere; 
dune de lumină, vânturi de scântei, vifore de ghimpi și de fur- 
nici se aruncă unele peste altele, într'un haotic incendiu de reci 
vâlvătăi. Ca dintr'o stropitoare de garoafe, plouă încovoiat șipotul 
electric de metale sfărâmate. Aruncătorul de aştri seamănă 
aștri. Tocila se amestecă de-a-dreptul cu bolta și cu nemăr- 
ginirea, și tocilarul, călcând pedala roții, mişcă firmamentul şi 
rotește pământul învăluit în trâmbe de stele...» (pp. 139—140). 

Rareori poezie mai grandioasă a izvorit dintrun motiv de 
inspirație atât de modest. Plecând dela intuiţia scânteii, poetul, 
printr'o liberă fantazie creatoare, a dedus plăsmuirea constela- 
ţiilor, după modul romantic al contrastelor, luând ca pretext aşa 
de puţin poetica tocilă. Creatorul nu este un descriptiv, ci un 
poet fantastic, care comută datele observaţiei în irealitate. Aceasta 
este oarecum condiţia generală a creaţiei d-lui 'Tudor Arghezi. 
Obiectul îi slujeşte doar ca un pretext pentru plăsmuiri ideale. 
Natura fizică îi oferă la tot pasul prilejuri de transfigurare. 

« Mă silesc să-mi dau seama că trăiesc. .. în mijlocul expoziției 
universale de constelații și de miracole de necrezut, pe care le 
văd de zeci de ani și nu le cunosc...» (p. 75). 

Este o profesie de modestie, de oarece poetul ne apare în stă- 
pânirea intuițiilor misterioase, cosmice, 

In ordinea artistică d. Tudor Arghezi aduce aceeaşi mărturie 
de credință smerită. 

« Scriu de patruzeci de ani, dar debutez în fiecare zi: ca prima 
dată, când am acoperit un ochi de hârtie cu slove. Sunt un școlar 
etern; mai puţin decât un şcolar, sunt un băiat repetent de 360 
de ori pe an, de 40 de ani neîntrerupt repetent ». 

Mărturia se amplifică însă, spre a traduce structura de vizionar 
a scriitorului. 

« Numărul de școală, de pe mânecă, mi-a trecut prin postav 
pe braț, ocnaș în perpetuitate al gândului îngropat în cuvânt şi 
cimentat cu el laolaltă. Zilnic îmi dau examenul meu de lopătar 
înlănțuit, pe oceanul furtunos ori neted al singurătăţii şi zilnic 
ajung și zilnic mă îndoesc și zilnic mă trezesc în lanţuri, ferecat 
şi în somn, mai arzător și mai opintit cu vâsla în piedica uriașă 
a undelor adânci şi grele. Sunt de ochii lumii un papagal, dar 
în taina mea, ca "'ntr'o răspântie de timpi, se întâlnesc și scapără, 
în adversitate sau confluență, fluviile mari și oglindirile frămân- 
tate, ale vântului și apelor, ale cerului și ale clocotului mut din 
pământ » (p. 161). 

Conştiinţa scriitoricească se nuanțează la d. Tudor Arghezi 
religios. 

4... eu nu m'am jucat și nu mă joc cu scrisul meu. Ora lui 
e ora utreniei mele. După cum, înțepând în pâine, ieromonahul 
ştie că lancea lui liturgică străbate atunci coasta lui Dumnezeu, 
tot aşa şi eu cred că punctarea literei pe carnetul meu răspunde 
cu slovele tainelor mari, care simt şi colaborează. . . » (pp. 61—62). 

Deosebit de impresionantă ca document subiectiv este bucata 
« Robul », în care autorul își tălmăceşete conformația sa de sub- 
ordonat la normele prohibitive, sociale. In cartea de interpretare 
freudiană a lui Mihail Eminescu, d. dr. C. Vlad tălmăcește frag- 
mentul arghezian în acest fel: 

«... o stare descrisă minunat de un alt mare poet român, 
căruia i-a reuşit totuși să se emancipeze în parte, datorită extra- 

ordinarei sale vitalități și epocii actuale care e mai elastică în 
domeniul moralei » (pp. 143—144). 

Mărturisindu-ne toată rezerva pentru valabilitatea metodei 
psihanalitice, aplicată la literatură și artă, ne vom însuşi numai 
intuiţia vitalităţii argheziene, ca factor generator de împrospă- 
tare lirică. Este însă în acceptarea destinului său, la d. Tudor 
Arghezi, o resemnare robustă și tonică, colorată adesea cu umor 
şi resorbită final în conștiința forțelor sale elementare. 

« Uriîtul vine și din cărți... Dar vine mai ales din vanitate. 
Un om obişnuit își închipuește că se naşte ca să parvie şi că 
omenirea îi datorește ceva în orice caz. Mie nu mi s'a ivit încă 
această iluzie și mă simt mulțumit cu puţinul ce-l am. Nu mă 
vaet, nu mă plâng. Dacă-mi lipsește ceva neapărat trebuincios, 
trântesc cu pumnul în masă, fulger o secundă şi... râd... Pă- 
cală nu s'a bosumflat că toți i-au luat-o înainte... Eu am venit 
în lume cu credințe de țărănoi. Mi se pare că nimic nu mi se 
cuvine și dacă totuşi cade ceva, mă bucur ca de un dar. Imi fac 
socoteala ca și cum n'aș fi... Dar sunt întreg ca o ciutură și mă 
umplu când vreau cu lumina lumii ca și ciutura cu apa din 
fundul pământului rece, sunând până în adâncimi și vărsând în 
drumul de urcare murmure de aur» (pp. 129—130). 

In configurația literaturii noastre, sub raportul excedentului 
vital, care se transformă neîncetat în prefaceri înnoite, d. Tudor 
Arghezi face parte din aceeași familie de spirite cu dd. N. Iorga 
și Mihail Sadoveanu, forțe naturale cu resurse nebănuite. Sub 
temperamentul în aparență molcom al celui din urmă, clocotește 
aceeași sevă generoasă, poate într'un ritm mai încet, în timp ce la 
ceilalți se simte o zvâcnire organică, impetuoasă. Este poate o 
binefacere a neamului tânăr și viguros, neatacat vital de sleirea 
vechilor civilizaţii, acest dar, comun celor trei mari scriitori, de 
a crea poezia, prin limpedea desfășurare a facultăților naturale. 

Universul d-lui Tudor Arghezi, în manifestările sale cele 
mai felurite, este pătruns panteistic de dumnezeire. Impotriva 
îndoielilor individuale, Dumnezeu se revelează în fiecare fenomen. 
Redarea fenomenalității, în scrisul d-lui Tudor Arghezi, se împo- 
trivește realismului copist tocmai prin destăinuirea prezenţei 
divine, în orişicare obiect sau ființă. 

« Insă eu știu că eşti: 

Mi-a spus umbra și mi-a mai spus şi cerbul. Mi-a vorbit de 
tine fântâna şi mi te-au grăit hotărît pietrele mute. Sobolul mi-a 
spus un cuvânt, vântul mi-a povestit o şoaptă, sunetul pămân- 
tului mi-aduce vești în murmure despre tine. Nu am ascultat 
de apostoli, 

De zeci de ani tu ești singura mea adevărată meșteşugită în- 
deletnicire ascunsă. 'Toate celelalte munci sunt sterpe. Sunt 
pentru tine ca un giuvaergiu tainic, al căruia lucru începe, împre- 
jurul inelului de aur, după ce am adormit cu toţii, cetăţile, stau- 
lele și pădurile »... (p. 118). 

Dincoace de adevărurile credinței dogmatice, dumnezeirea 
i se revelează d-lui Tudor Arghezi în minunile existenţiale, pe 
măsura impresionabilităţii sale infinite. In aceasta stă secretul 
poeziei argheziene, difuză, deopotrivă, în proza sa. 


* 
* * 


In colecția de «ediţii definitive» a Fundaţiei pentru litera- 
tură şi artă « Regele Carol II», după « Versuri » de d. Tudor Ar- 
ghezi și «Opere» de Mateiu I. Caragiale, culegerea selectivă a 
d-nei Elena Farago, este a treia publicație de mare prestigiu 
grafic. Autoarea, laureata premiului naţional de literatură, şi-a 
adunat poeziile caracteristice din trei decenii de activitate lirică. 
Alcătuită cronologic, cartea de poeme îngădue examinarea evo- 
lutivă. In primele trei volume (Versuri, 1906, Șoapte din umbră, 
1907 şi Din taina vechilor râspântii, 1913), contemporaneitatea 
semănătoristă şi-a lăsat urma. Versul, uneori, se adaptează formei 
populare (« Salcie îngemănată »), iar provincialismul se ivește, 
ca o mărturie locală de expresie. 


« Tot așa mi-e friștea mea, 

Dar pe-atâta mi-e mai grea, 

Că eu ştiu că sunt cărări 

Care duc spre alte zări, 

Dar atât am rătăcit 

Că mi-i pasul obosit 

Și-s atât de slab pe semne 

Că nu-i nimeni să mă 'ndemne, 
Și nu-i nimeni să mă cheme, 
Cât mai am pe lume vreme... ». 


11 

In aceeaşi vreme autoarea a încercat poezia de atmosferă cu 
material de inspiraţie rurală. 


« Sunt patru cruci în sat, 
Iar satul de-are nume 
Ori nu, ce-aveţi cu el?... 
Acolo nu sunt glume 
Și flori nu sunt de fel». 
(« Patru cruci ») 


Un alt motiv de inspiraţie agrestă, se găseşte în « Secetă». 
Din tradiţiile populare, autoarea alege colindele (« Florile dalbe » şi 
« In ajunul Crăciunului »). 

Nota elegiacă, specifică poetei, apare încă din a doua culegere 
(1907). Esenţa acestei poezii este litania monocordă, cu o ten- 
dință naturală de inhibare a sentimentului. 


« O rugă ce se-aude plutind în şoapte rare» 


este poate versul caracterizant al sensibilităţii d-nei Elena Fa- 
rago. El datează de acum treizeci de ani, mărturisind consecvenţa 
unui timbru liric. 

Revărsată în straturi largi, poezia autoarei este esenţial femi- 
nină, prin confesionalismul ei statornic, dar mărturiile pasionale 
se restrâng în cercuri lăuntrice, inhibitiv. Tematica erotică a 
d-sale are un caracter dolent, de neîmplinire şi nostalgie. 

Poezia d-nei Farago se definește perfect, prin contrast cu 
aceea a d-nei Claudia Millian. In aceste manifestări ale sensi- 
bilităţii feminine, d-na Claudia Millian, privită în producerea din 
« Garoafe roşii » şi « Cântări pentru pasărea albastră », reprezintă 
erosul păgân, nestăvilit, reclamându-și drepturile absolute și 
evoluat, prin atingerea cu poezia modernă, către delincvescență 
şi perversitate, sub lucrarea voinței disciplinate. Lirica d-nei 
Elena Farago este dimpotrivă, dematerializată, pură plângere a 
sufletului care se iroseşte în pasiune spirituală, fără speranță și 
satisfacere. Pe cât este închegată și robustă tehnica versului la 
d-na Claudia Millian, pe atât poemele poetei craiovene se deslu- 
şesc a fi puţin energice și dinamice, în vestmântul versului liber 
sau al versului alb, sub care se zbate o intensitate emotivă, care 
nu și-a găsit corespondența expresivă. Chiar și în versificația 


ASPECTE LIRICE CONTEMPORANE 163 


regulată, uneori alternativă cu versul liber, în același poem, sen- 
timentul de disoluție a personalității predomină. Simţirea per- 
sonală îmbracă uneori haina străvezie a simbolului, obiectivându-se. 


« Pe râul strâmt, din ţărmuri de brumă și noroi, 
Pornea o barcă verde spre calde țărmuri noi... 


Pornea o barcă verde spre-albastrul unei mări, 
Cânta voios luntraşul privind departe 'n zări. 


Plângeau pe mal trei sălcii, cernindu-și moarte foi, 
Cânta voios luntrașul căci nu privea 'napoi... 


Pluteau în vânt trei frunze, trei tainice mustrări 
Cânta voios luntraşul privind în depărtări... 


Dar când ajunse ?n largul înşelătoarei mări, 
(O volbură 'nvrăjbită ce spumega ?n ocări), 


Chemând speriat în gându-i vechi țărmuri din ’napoi 
Oftă adânc luntrașul pornit spre țărmuri noi... 


El s'apăra cu groază, şoptind avanei mări... 
O, cât păreai de-albastră acolo ?n depărtări !.. . 


Iar când să ’ntoarcă pânza şi vâslele 'napoi 
Zări în fundul bărcii trei putrezite foi; 


Le-a strâns la piept sălbatic, le-a frânt în sărutări... 
„+ Și l-a "nghiţit vârtejul înșelătoarei mări... 


e. » .. >» ooo o o o o‘ 


Pe râul strâmt, spre țărmii de brumă și noroi, 
Se ’ntoarce barca verde, pustie înapoi. 


Se va opri sfărmată acolo 'n depărtări 
O vor primi trei sălcii în bocet şi mustrări. 


Se va 'ngropa în țărmii de brumă și noroi 
O vor jeli trei sălcii, cernindu-și moarte foi... 
(« Pornea o barcă verde ») 


11 

Asemenea poezii, cu timbru de romanţă, datează, înrudite 
simbolismului contemporan, care a înlocuit prea repede roman- 
tismul. Poezia d-nei Elena Farago, prin factura îngrijită şi prin 
puritatea emoțională, reprezintă unul din curatele sunete lirice 
ale literaturii noastre feminine. 


* 
* > 


Recenta culegere de poeme a d-lui V. Voiculescu constitue 
într'adevăr, potrivit sugestiei din titulatură, o treaptă de ascen- 
siune în evoluţia sa lirică. Ceea ce a reținut și a izbit totodată 
în primele sale culegeri, a fost un lexic bolovănos și aspru, de 
căutată extracție rurală, o duritate, nu totdeauna necesară unui 
conţinut sufletesc echivalent. Cu rădăcini îndepărtate în semănă- 
torism, meşteșugul poetic al d-lui V. Voiculescu s'a adaptat apoi, 
prin încadrarea d-sale în curentul « Gândirii », izvoarelor de inspi- 
raţie religioase și mistice. Este foarte greu de deosebit, în soli- 
daritatea unui stil poetic comun, nota diferențială. De bună seamă 
însă, respectul tradiţiei htonice şi religioase, la d. V. Voiculescu, 
determinând variații pe aceleași teme, în interval de un deceniu 
şi jumătate, i-a fost consubstanţial. O asemenea poezie, oricât de 
sinceră, implică în primejdiile ei un oarecare didacticism. Astfel 
bunăoară, într'o poemă din culegerea penultumă, « Destin (1933) », 
plecând dela o întâmplare reală (găsirea de către un copil, a unui 
coif de aur, din epoca protoistorică, prin părțile prahovene), 
autorul și-a încheiat inspirația printr'o moralitate: 


« Voi ați găsit de copii în țărâna strămoșească 
A poeziei chivără de aur. 

O îngropase acolo fără să-şi mai amintească, 
Norodul, marele faur. 

Și ați purtat-o de-atunci necontenit 

In pofida multor ponoase; 

Părul cârlionţat, sub ea v'a 'ncărunțit 

Dar inimile au rămas voioase». 


(a Coiful de aur ») 


Asemenea procedee sunt dăunătoare poeziei. Rostul ei este 
mai curând de a suggera decât de a exprima direct, iar apăsarea 

concludentă este cu atât mai puțin recomandabilă. D. V. Voicu- 
lescu a făcut o îndelungă experimentare a poeziei clare, discur- 


. 


sive, retorice, noduroase, rezumându-şi arta poetică în acest fel: 


« M'am băgat surugiu la cuvinte: 

Le momesc cu văpăi, le hrănesc cu jăratic, 

Le strunesc în ham de gând, când lin, când sălbatic, 
Le 'ncing cu harapnicul dorului şi mână 'nainte !» 


(« Poezie în « Destin ») 


Câștigând în energie verbală, poezia d-sale lăsa nerezolvată 
ecuaţia personală a sensibilităţii sale artistice. 

Cu «Urcuș», poetul își pune o frână intemperanței lexicale 
și își regăseşte unda interioară a emoţiei. In versuri ca: 


« Arar arunc din lutul căzut al poeziei 
Un vers de ambră sumbră cu vine de amurg». 


(« Fâlii ») 


pe lângă tehnica rafinată a aliteraţiei, răsună un prețios ecou 
lăuntric. 

Plasticitatea nu mai este căutată pe planuri întinse, cu mijloace 
zgrunţuroase, ci prin economie verbală, cu virtuți sugestive: 


« Lin păsările-au dat în volt și iată 2 
S'au resfirat amurguri vii de pene 
Și, magice, s'au înălțat de-odată 


Grădini, în crengi cu ochi de cosânzene. al 
əlidəəv 
A fost, în parc atâta înflorire... E9 anot 


Nunţi de corole hora și-au rotit 
De-alungul serii prăznuind iubire. 
Și păsările iar s'au ofilit ». 837% ni abas 
(« Nunta Băimătppenoo 
1 9(eisq „91839iq 
Mica poemă citată e un giuvaer, care repreziătăenoua orien- 
tare lirică a poetului. 

Pe planul erotic, un spor de sensualitate se îmbină cu nu știu 
ce fervoare religioasă, purificatoare: 


« Câţi îngeri de mătase ai de pază? 
Când zboară 'n lături fragedul lor stol 
Ies sâni și braţe rază după rază 

Din visteria trupului, domol. 


Mai lin ca aștrii coapsele 'mpăcate 
Rotunde legi scriu, boiul când îţi culci 
Cum vii din carne şi eternitate 
Intreagă miez de adevăruri dulci. 


Deschei o stea și norii despresoară 
Cerescul pântec, cald, cu arcuiri 
Lactea cale a pulpelor coboară 
Spre zodiile glesnelor subțiri. 


Stihia-ţi pură, albă se arată: 
Calc nori și îngeri, goală li te rump 
Lung să-ți sărut şi să cuprind de-dată 
Tot adevărul trupului tău scump ». 
(« Cântec pentru dezbrăcare ») 


Foarte frumoasa poemă dă măsura evoluţiei poetice a auto- 
rului, Din același ciclu, « Fata din dafin» ne place mai puțin, 
dar desprindem din ea un vers de o rezonanță deosebită: 


« Culege oboseala ca pe-o suavă floare...» 
In noua sa ipostază artistică, d. V. Voiculescu nu își părăsește 


vechile izvoare de inspiraţie, revenind la motive predilecte, autoh- 
tone, ca în «Pământ înrămat în patru mari ape», spre a cânta 


«'Ţărâna închinată cu pași pioși de boi» 
unde, în treacăt fie zis, aliteraţia e discutabilă, sau, spre a înstruni, 


consecvent sie-și, « Balada sfântului din câmp » sau a slăvi, cu 
pietate, peisaje românești : 


« Și Dobrogea e toată o "pajiște de somn». - 
(« Dobrogea 'n amiază de vară») 

Fără să-și renege aşa dar trecutul liric, poetul renunță la asprele 
experimente verbale, la retorismul extensiv şi la temele didactice, 
impunându-și o disciplină artistică riguroasă și răsfrângerea 
lăuntrică: 


« Dar sămânţa încă grea de sine 
Cade 'n trist pământ interior ». 


(«Imn sufletului ») 


Pe această treaptă evolutivă, poetul religios părăseşte poteca 
bătută, de şcoală, a dumnezeirii canonice, solicitând, într'un 
psalm oarecum înrudit inspirației argheziene individualiste, reve- 
lația personală și umanizată (« Fructul oprit »). 

« Urcuș» se cuvine considerat ca un moment crucial, hotă- 
rîtor, în cariera lirică a d-lui V. Voiculescu. 


+ 
+ * 


Limpezimea este și rămâne caracterul dominant al versurilor 
d-lui Ion Pillat. D-sa reprezintă, cum s'a mai spus, moştenirea 
lui Vasile Alecsandri, în ultima ei etapă neo-clasică. Echilibru, 
armonie; seninătate, sunt calitățile scrisului său poetic. In fericita 
sa alcătuire morală, sentimentele se pacifică înainte de a-și fi 
schițat intenţia de zbucium. Gama sa psihică o străbat cu tem- 
peranță, sentimente pașnice de reverie sau nostalgie. Este ca o 
pânză de ape joase şi liniștite, peste care adie o boare răcoroasă. 
Ciclul de + Stanţe » (amintind mai mult îndemnul lui Moreas, 
decât atitudinea sa orgolioasă şi rănită) reia, din culegeri ante- 
rioare, motivele maturității uşor melancolizate de apropierea asfin- 
ţitului și răspunde înțelept ispitelor iubirii: 


« Izvorul unde tânăr băusem altădată 

Mi'ntinde iarăşi ceruri din alte primăveri — 
Mi-e vara împlinită și toamna numărată; 

Ce vrea cu mine soarta? Și tu ce mai îmi ceri? 


Iubire aprilină cu zâmbete și cântec — 

La jocurile tale nu pot să mai mă prind 

Ce mi-a fost viers pe buze în suflet mi-e descântec, 
Când pătimașe vânturi vin totul pustiind. 

Mai bine lasă spinul cu floarea lui de sânge 
Stingher să înflorească și 'n toamna lui să stea, 
Tu, care crezi că vremea și moartea se înfrânge, 
Și treci înfășurată în tinerețea ta ». 


(4 Stante», IV) 


Interiorizarea dramatică şi solitudinea morală, sunt la d. Ion 
Pillat doar simulate și nu simțite: 


« Atunci cu îndârjire m'am sihăstrit în mine, 
Durai o mânăstire pe temelii de gând». 


(4 Stanţe», VIII) 


Asemenea enunțări sunt însă cu totul izolate. Poate cea mai 
frumoasă poezie din volum, de esența lied-ului, este «Lună pe 


mare }. 


« Taci — totul nu e decât 
O slabă cutremurare. 
Taci — suie numaidecât 
Păunii lunii din mare. 


Işi lasă cozile lungi 

Pe înflorirea de valuri — 

Şi tot mai adânci mai prelungi 
Se ’nchiagă albe portaluri. 


Și stelele, boabe de-argint — 
Cad lin din fluer de lună — 
Şi sufletul tău în argint 

Departe pe ape mai sună... 


Dar tot mai adânc lunecând, 
Se surpă albe portaluri 

Şi floarea penelor blând 

Se ofilește pe valuri. 


Taci — duși sunt numaidecât 
Păunii lunii în mare. 
Taci — totul nu e decât 

O slabă cutremurare. 


ASPECTE LIRICE CONTEMPORANE 169 


Deși leit-motivul acestui lied este o reminiscență argheziană 
(« Luna-și mână lin păunii», «Mânăstire » în « Cuvinte potrivite »), 
poema nu este mai puțin remarcabilă. 

Fostul cântăreț al zărilor familiale din Miorcani și Florica, 
după etapa programatic clasicistă din «Scutul Minervei», şi-a 
statornicit inspiraţia senină în apele Cicladelor și pe tărâmurile 
anticităţii eline, sau pe meridianul nostru, în pitoreștile ținuturi 
ale Balcicului. D. Ion Pillat aduce în serviciul noilor sale inspi- 
raţii, aceeaşi artă împlinită, aceleași cadențe regulate, aceeași lu- 
minozitate, neturburată de neliniști. Sub transparența versului, 
apare un univers decorativ, din care s'a eliminat omul, în căutare 
de deslegări. 

Clasicismul apolinic și surâzător este formula sufletească a 
poetului, care și-a găsit un instrument docil de exprimare în 
vers. In peisajul nostru liric, de îndrăznețe experimentări formale, 
de anxietăți sufletești, de revolte sociale, întrun cuvânt de dra- 
matice frământări, exemplul d-lui Ion Pillat este dintre toate 
cel mai fericit. 

+“ 

Despre d. Ştefan Stănescu, unul din tinerii poeți premiaţi 
de juriul Fundațiilor Regale, am păstrat privitor la începuturile 
sale, imaginea unui poet al problemelor metafizice, desbătute 
cu o juvenilă flacără, în vaste poeme. Problematica i-a rămas, după 
cum se va vedea din analiza plachetei premiate, dar modalitatea 
discursivă s'a contractat într'o mânieră mai curând eliptică și 
aluzivă. Evoluţia generală a poeziei de după război, manifestă 
fie sensul de mai sus, al cărui mai prestigios reprezentant este d, 
Ion Barbu, fie direcţia inversă, dela obscuritate prețioasă către 
limpezime și tradiție. D. Ştefan Stănescu a străbătut un drum 
spinos, de disciplini aspre, până să închege într'un poem ciclic, 
neliniștile sale. 

« Arca lui Noe» ne sugeră pe planul liricei cu ambiţii meta- 
fizice, ceea ce biologicește s'a formulat în legea ontogeniei, care 
reproduce filogeneza. Aventura poetului, în dramă de cunoaș- 
tere, — temă propusă de Paul Valery — își recunoaște demersu- 
rile, simbolic, în tribulaţiile lui Noe. Ontogenia morală a poetului, 
căutător de răspunsuri la întrebările existenței, corespunde indi- 
vidual, problemei de viață și de moarte, a povestii biblice. 

Dedus după propriul său chip, poetul, preconizat de autor, 
este o sinteză de intelectualitate și de experiență de viață, — ca 
să nu spunem «trăire» (« Biografie »). Mai puţin precisă este a 
sa «Ars poetica», în care ne izbesc un caz de falsă memorie 
(« Veninul strâns îl schimbă ’n nectar», după faimosul vers ar- 
ghezian: « Veninul strâns l-am preschimbat în miere»), precum 
şi versuri de tehnică valerystă: 


«O 'Tâmplă rugineşte culcată pe narcise » 


sau: 
«Şi Noe-atunci visează măsurile precise ». 


Oricum versurile, iniţiale și cele dela sfârșit, încadrează cu 
lămuriri necesare, indeciziile poemei : 


« N'am hainele ?n imagini nici țeluri ajutor, 

Cât visele-mi, pe inimi, ușoare sunt ca pluta... 
„„„Ca ?n sârmele ghimpate se 'mpiedică de gânduri 
Inima ’n veci... 

.. „Perechi de rime, blânde şi pure, dobitoace 

In formă ideală, trăind. Cât mai puțină 

Materie "n ele. Ritmuri austere și sărace... 


O artă intelectualizată şi cu conţinut ideologic, rarefiat, mai 
puţin emoțională, dar nu atât de săracă în artificii este idealul 
poetic al d-lui Ștefan Stănescu. 

Când nu urmărește simboluri obscure, tânărul poet se reali- 
zează muzical ca în « Aurora >. 


« Undeva e o fată, 
După care suspini. 
Ochii ei sunt lumini, 
Faţa ’n raze scăldată, 


Când de zefirii plini 
Trece 'nmiresmată, 
Decât mii de grădini 
E cu mult mai bogată. 

Ea poartă 'n păr funzi, 
La gât mărgele. 

Are sânii rotunzi 

Și coapse grele. 


De grumaz să-i anini 
Munţii, stă ne "'nclinată. 
Molateci fiori lini’ 


O 'nmlădie toată. 


Fericirea înoată 

Vie ’n ochii-i senini. 
Zâmbetul ei, străini, 

N'a ’ntâlnit ochi, vreodată. 


Floare, cea mai urcată, 
Pământenei tulpini, 
Sus, de ultimii spini, 
In zadar apărată. 


Pururi marea vinovată, 
Fără vini, — 

Smulge ani, ca niște crini, 
Din viața toată, 


Neaderentă ciclului de filogeneză biblică, « Balada lui Silviar 
şi Globu » își desface cu greu semnificația simbolică, a ivirii, de 
astă dată dramatică, a aurorei, din obsesiile bolnăvicioase ale 
nopţii. Deşi poema se desfășoară greoi și întunecat, bucata nu 
este pe alocuri lipsită de oarecare forță : 


4 ++. Și, o piatră luând de jos, flăcăul, 


Inţepenindu-și zdravăn picioarele, sub pleoape 
Cu ’n fulger de 'ncruntare, cu braţul lui vânjos 
Svârli dintr'o mișcare 'n dușman. Dar, foarte aproape, 


Nevolnic, la picioare, rostogolită jos, 
Stă piatra grea de parc'o zvârli un prunc de lapte. 
Uimit peste măsură, el deveni sfios 

Și, îndoit de sine, s'a 'ntors spre miazănoapte 
Zvârlind în zarea goală pietroiul. De-astă dată, 
Se duse în zbor ca fulgul cum nu l-ar svârli şapte. 


Spre răsărit și 'n urmă spre-apus, c'o reaflată 

Putere, mai aruncă de nu se mai văzu, 

Dar, când spre câine 'ndreaptă, să 'ncerce încă odată 
d 3 3 


Aproape de picioare, ca la 'nceput, căzu, 
Pe când, a groază câinele lătra, nevătămat. .. 


Primejdia formulei actuale a d-lui Ștefan Stănescu, este stă- 
ruința în neologismele sau în abstracţiile deopotrivă de antipoe- 
tice, ca în această strofă, în care cele din urmă două versuri au 
un răsunet de derivație valerystă: 


« Tăcerea ta, universală scuză, 
Răspunsuri prompte singure se-acuză. 
Certe erori, în evidenţa lor, 

Temând controlul clipelor, expiră, 
Când sufletul e, oricât de sonor, 
Imn necesar pe-o arbitrară liră. 


(« Aşteptare ») 


Autorul va avea să se ferească în viitor, de folosirea treptelor 
formale ale înțelegerii, de esență didactică, ca în « Spațiu viu », — 
finalul şi « Glasul morții ». Obscurismul, la celalt capăt al mește- 
şugului său liric, îl pândește deopotrivă, Tânărul poet, a cărui 
evoluție am urmărit-o cu simpatie, va avea să se zbată într'un 
cerc vițios, dacă nu se va emancipa atât de prestigiile obscuriste, 
cât și de tâlcuirile pedagogice. Poate că procesul firesc de inte- 
riorizare, care este semnul maturității, îl va duce la un liman, 
după ce a dovedit că s'a putut elibera de retorica filozofantă din 


anii trecuți. 
ŞERBAN CIOCULESCU 


CRONICI 

Cuvântările Suveranului erau așteptate anul acesta cu o reală 
emoție fiindcă, dela 1930 încoace, rolul Său e un rol de arbitraj 
activ în plămădirea culturii noastre. Acest rol nu e firește o pre- 
rogativă regală abstractă, ci e rezultatul unei « voințe de creație », 
o implicare din faptul că Suveranul conduce, datorită Fundațiilor 
Regale, prin solidaritatea funcțională a culturii, mai toată desfă- 
șurarea cărții și artei româneşti, dela Restauraţie încoace, fiindcă le- 
găturile celorlalte instituţii de cultură cu Fundaţiile Culturale Regale 
sunt aşa împletite, încât ele însele urmează linia directivă. Un număr 
impresionant de cărţi esenţiale pentru cultura noastră s'au tipărit 
în ultimii ani, cum n'a mai fost poate niciodată cazul în istoria 
românească; alte lucrări sunt plănuite... Clipa era hotărîtoare, 
mai ales că directivele culturii românești s'au pus din nou în dis- 
cuţie, aprig, în ultimul timp, iar poziția indicată de Suveran avea 
desigur să fie urmată nu numai de Fundaţiile Culturale Regale, ceea 
ce e dela sine înţeles, ci şi de celelalte instituţii care evoluează cum 
am spus, în influență reciprocă și complexă cu acestea. Amânată 
de Ziua Cărţii, cuvântarea Suveranului a fost ținută cu prilejul 
primirii d-lui Lucian Blaga la Academia Română Momentul era de 
mare semnificaţie, căci este pătrunderea în acest înalt for de cultură, 
a literaturii de după război, și e știut sprijinul imens pe care gene- 
rațiile noi de scriitori l-au găsit în realizările regale, în epoca de 
maturizare a talentelor lor. Retras acest sprijin, ei s'ar fi găsit ca 
edera rămasă în gol. 

Cuvântarea Ctitorului este însă nu numai fără rezerve deose- 
bite, ci chiar cea mai bogată și mai analitică în ceea ce privește 
formularea directivelor, din toate cuvântările Sale, în ordinea 
literară, de până azi. 

Domnule Președinte, 
Domnilor Colegi, 


Aceste câteva cuvinte, ce am plăcerea să le rostesc anual, cole- 
gilor Academiei Române, nu pot astăzi să le încep decât prin a 

mulțumi Domnului Președinte, pentru cuvântarea sa de bun venit și 
pentru caldele vorbe ce Mi le-a adresat în numele Domniilor Voastre. 


Domnule Preşedinte, 
Domnilor Colegi, 


Am ales într'adins această ședință din sesiunea anului în curs, 
ședință solemnă în care Academia primeşte în sânul ei pe autorul 
« Poemelor Luminii ». 

Am voit să asist la această ședință, fiindcă am ţinut să ascult 
acel frumos gând ce-l are poetul și filosoful Lucian Blaga, când face 
elogiul nu al unui predecesor, ci al predecesorului subconștient, acela 
care stă la originea formaţiei sale spirituale şi la temelia talentului sâu. 

Am mai ținut să asist la această recepţie, pentrucă ea are o mare 
însemnătate: Academia primeşte în sânul ei pe primul reprezentant 
al unei noi şcoli literare româneşti ; pe primul reprezentant al talen- 
telor literare românești de după râzboi. 

Receptia lui Lucian Blaga la Academia Română este consacrarea 
oficială și definitivă a literaturii actuale românești. 

Elogiul acesta al satului, pe care l-a făcut noul academician, 
este chiar simbolul vădit al căilor noi pe care trebue să le calce 
cultura românească de mâine, și nu pot decât să Mă unesc în totul 
că din satul nostru va ieşi, probabil printr'o forță de neînfrânat a 
subconștientului nostru atavic, Cultura Majoră Românească — așa 
cum o defineşte noul nostru coleg. 

Țăranul și satul au dominat fără îndoială literatura noastră. 

Au început s'o domine prin poeziile populare ale lui Vasile Alec- 
sandri, au continuat s'o domine, până la covârşire chiar, prin popo- 
ranism, prin « Sămănătorul » şi prin « Viaţa Românească ». 

Dar azi, când literatura se zbate să-și găsească o nouă cale, 
descătușată de acel calapod sentimentalo-rural — necesar poate la 
începutul veacului, dar o adevărată piedică pentru marile creaţii — 
vine Lucian Blaga și ne arată cum trebue priceput satul. 

E o adâncă lecţie de etică culturală ; este pentru cine vrea să 
învețe şi una de superioară etică politică. 


Onorate Coleg, 


Trec, poate, peste tradiția acestor şedinţe, câci Mă adresez mai 
mult decât prin câteva cuvinte banale de bun sosit, D-tale, personal, 
și o fac fiindcă consider problema ce ai pus așa de covârșitoare astăzi 
tocmai, când sufletul şi gândul scriitorilor români caută drumul 
ce-l au de ales. 

Ce frumos ai pus acea problemă a satului copilăriei, a satului 
€ idee » — dâ-Mi voie să adaug, a satului « suflet » — satul ca matcă 


a culturii româneşti. 

Aceasta nu vrea să zică însă ruralizarea operei intelectuale 
românești, cum nici D-ta filosoful nu eşti rural, dar vrea să zică că 
dela sat, dela matcă, dela crysahdă izvorăște tot ce e adevărat româ- 
nesc, — chiar când este transpus în oraș, sau chiar într'o mare metro- 
polă a lumilor străine. 

Deci, te felicit pentrucă ai fost ales. 

Dar felicit mai cu seamă Academia că te-a ales ; căci și-a făcut 
ea însăși un bine, introducând sub cupolă literatura modernă și vie 
a Româmei de azi. 

Și, salutându-te pe tine, Lucian Blaga, salut literaţii de astăzi 
ai Țării Mele, care, chiar dacă își permit uneori licențe în arta lor, 
sunt o generație de scriitori plini de avânt și talent. 


Domnule Președinte, 
Domnilor Colegi, 


Salutând cu atâta bucurie pe colegul Lucian Blaga, nu vreau să 
trec cu vederea pe ceilalţi doi colegi care au fost primiți în aceste zile: 
d. Ionescu-Sisești și d. Petrașcu, reprezentanți ai agriculturii și ai 
ai — două ramuri noi de cultură — cu care Academia se poate 

áli. 
i şi lor le aduc cordialul Meu salut. 
ncă o dată, mulțumind Domnului Preşedinte pentru bunele sale 
cuvinte, asigur Academia Română de toată grija Mea şi de toată 
solicitudinea Mea, atât ca om, cât și ca Suveran. 


După cum se vede, noua poziţie nu mai e indicată doar în liniile 
ei directive, ci e și delimitată structural. Cuvântarea Suveranului 
la Academie — și e o cuvântare ce va fi socotită ca o dată în istoria 
literaturii românești — înseamnă constituirea fenomenologică a 
epocii, adică ajungerea la conștiința de sine a noii structuri cul- 
turale, într'o limpede depășire a semănătorismului, ca și a popora- 
nismului... Ceea ce e surprinzător pentru unii dintre cercetătorii 
literari, cel puţin care am avut impresia că în activitatea de educaţie 
culturală a satelor Suveranul e sub influența amintirilor semănă- 
toriste (căci ni se pare incontestabil că în adolescenţă a fost format 
în acest spirit), este că şi aci se delimitează cu grijă față de « acel 
calapod sentimentalo-rural necesar poate la începutul veacului... 
dar o adevărată piedecă pentru marile creaţii ». Apropierea de sat 
căutată azi de Fundaţiile Culturale Regale nu mai e lirică ori 
sentimental politică, ci e lucidă ca un diagnostic, hotărîtă să cu- 
noască posibilitățile şi nevoile reale, oricât de crudă ar fi des- 
coperirea, și să găsească leac lipsurilor. Nu mai e deci o atitu- 
dine contemplativă, ci o participare orientată, activă. 

Depășirea semănătorismului şi poporanismului în literatură 
este și mai puternic marcată în cuvântarea « Voevodului Culturii ». 

Semnul noii poziţii în scris și în artă este trecerea dela senti- 
mental la creaţia obiectivă... Lirismul fusese dus la sfârşitul 
veacului trecut și până în preziua războiului, la culmi dincolo 
de care nimic nu se mai poate vedea: Eminescu în poezie, Ca- 
ragiale în ironie (tot o atitudine lirică, dar à rebours), N. Iorga 
în memorialistică şi literatura politică și poate Mihail Sadoveanu 
în «povestire ». Este tot ce poate da ca neasemănată frumuseţe o 
« cultură subiectivă ». 


După război, care prin înspăimântătoarele lui încercări a dus 
spiritul românesc la maturizare, apare în literatura noastră creația 
propriu zis, romanul, sub toate formele sale: formal obiectiv, 
formal subiectiv şi substanţialist. E de asemeni o mare înflorire a 
literaturii dramatice (din păcate nu în deajuns susținută de capa- 
citatea de reprezentare teatrală a epocii). « Literaţii de azi ai Țării 
Mele », cum îi numește emoționant Suveranul, încearcă de ase- 
menea formulări teoretice care readuc în câmpul activității crea- 
toare și o bună parte dintre gânditorii generației precedente. . . 
E o epocă de dezbateri filosofice cum nu a fost încă niciodată la 
noi până acum. De asemeni e de reținut faptul că scriitorii de azi, 
solidari în organicitatea directivei, părăsesc atitudinea sentimen- 
tală, chiar față de valorile trecutului, care până la război erau 
doară elogiate liric. Incep monografii compacte, închinate marilor 
scriitori clasici, ca să zicem așa, cum încep să fie puşi în valoare 
unii dintre înaintaşi care nu găsiseră prețuirea adevărată în timpul 
lor, fiindcă nu se încadrau atitudinii lirice (Duiliu Zamfirescu de 
pildă). Editura « Fundaţia pentru Literatură și Artă Regele Carol II» 
e poate unul dintre cele mai vaste şi mai extraordinare şantiere 
culturale pe care l-a cunoscut istoria. Că mai e mult de făcut e 
neîndoios, dar totul a fost întotdeauna în funcție şi de timp. 

Ar mai fi de reţinut că directiva dată de Suveran poate duce 
(şi se pare că într'un anume sens solicită asta) la o unificare ideo- 
logică a epocii de după război. Sunt de altfel semne că ultimele 
resturi de atitudine lirică (un misticism facil, un « revoluționarism » 
superficial, o anume ostentație « puristă >) se vor dizolva, căci sunt 
parazitare, lăsând liber jocul năzuințelor creatoare ale concretului 
românesc. Unitatea acestei ideologii ar fi așezarea în centrul preo- 
cupărilor a conceptului de creație... E o urmare altfel firească 
a semănătorismului însuși, și a poporanismului chiar, dar mai ales 
a celui dintâi, careau orientat neamul românesc spre valorile lui 
imanente, este însă negreșit și o reală depășire, căci această epocă 
nouă, creativistă am numi-o până la găsirea unui termen adecvat, 
are drept axă structurală conceptul de creaţie. 


Piatra de încercare a creativismului este problema libertății 
în artă. Semănătorismul și poporanismul fiind structuri subiective 
nu pot primi libertatea în nici un mod, elefiind morale în sens 

dogmatic, fiecare din punctul său de vedere. Creația implică libertate, 
spontaneitate, adică, e activitate originară, este «autonomie » în sens 
pur, ca și lipsă de formă (în sens academic), fiindcă nu reprezintă 
nici un punct de vedere. S'ar părea că libertatea e deci absolută. - 

Și totuşi nu e așa. Datul istoric e în același timp, din acea comple- 
xitate expusă lămurit de Spranger între altele, un dat estetic și 
politic. Nimic nu se poate sustrage politicului, căci acesta este 
mijlocul material de promovare al oricărei spiritualități. Și cu 
aceasta suntem readuși la punctul de plecare: moralitatea și « forma » 
în artă, căci moralul e comandamentul politicului. O soluţie, ro- 
mantică de altfel, este libertatea întreagă în exercițiul ei concret, 
dar mărginită la genii... Cine identifică însă momentele de genia- 
litate? Facultatea judecății. Prin urmare termenii libertate şi 
creație, creaţie și spirit critic, sunt două corelaţii inevitabile teoretic 
şi obligatorii practic. Când spiritul critic e carent, atunci poli- 
ticul prin morala sa protestează, iar situația devine dintre cele 
mai grele, cele întâmplate de un an încoace în scrisul românesc 
fiind dovada în această privință... Să mărturisim sincer că ab- 
sența spiritului critic, care să tempereze excesele actului de creație, 
a fost de neiertat în literatura de după război, și din cauza aceasta, 
istoric cel puțin situația părea pierdută... Actul, în zona gândirii 
de un neasemănat curaj ideologic al Suveranului a reparat ceea ce 
se pierduse din absenţa spiritului critic... Fireşte că El însuși, 
fiind creator şi animatorul creativismului, avea motive organice să 
ia o atitudine, în același timp Suveranul este însă și reprezentantul 
politicului (fiindcă e reprezentantul istoriei româneşti), iar scriitorii 
şi artiştii trebue să înțeleagă faptul concret, că ei nu sunt totul 
întrun Stat cum însăși mintea nu e tot în suflet și să evite augu- 
stului Arbitru obligația de a face acte brusce de restabilire. E 
necesară deci o reluare a funcțiunii critice, în severitatea ei siste- 
matică, tocmai în interesul însuşi al creației. 

In acest sens, scriitorii şi artiștii trebuie să înţeleagă limpede 
că libertatea absolută nu există, că ei au îndatorirea să respecte, 
să se supuie unui comandament al esenţialităților, că însăși creația 
are legile ei, organicitatea ei într'o ierarhie care nu poate fi 
călcată fără pedeapsă. 

CAMIL PETRESCU 


NOTĂ LA O ISTORIE LITERARĂ) 


După trei decenii de activitate critică susținută, a scrie o istorie 
literară este desigur o întreprindere simplă, cel puţin din punctul 
de vedere al materialului. 


1) E. Lovinescu: Istoria Literaturii Române Contemporane, 1900—1937. 
(Editura Librăriei Socec et Co. S. A., Bucureşti). 

Nu dificultăți de material avea deci de întâmpinat d. E. Lo- 
vinescu, în scrierea recentei sale lucrări. După ce, în mai bine 
de douăzeci de volume şi în decursul unei întregi vieţi laborioase, 
a studiat fenomenul literar românesc, a-i face o istorie succintă 
nu putea fi pentru acest critic decât o operaţie de transcriere și de 
rezumare. 

Dificultăţile puteau fi însă de alt ordin, mai puţin directe, 
dar în acelaşi timp mai primejdioase: dificultăți de temperament 
şi de atitudine. 

A face o istorie a literaturii înseamnă a îndeplini oarecum 
un oficiu de grefă literară. Un asemenea oficiu exclude orice 
participare pasională. El cere meticulozitate, indiferență şi su- 
punere. El cere ceea ce d. Lovinescu însuși numește — cu o ex- 
presie fericită — « amorțţirea scrupulelor estetice» (p. 87). Este 
o muncă fără strălucire, care se prestează, fie printr'o naturală 
lipsă de personalitate, fie printr'o voluntară renunțare la ea. 
Există admirabile vocaţii de răbdare modestă, studioasă și fermă, 
care își găsesc o întrebuințare fericită în statistică sau istorio- 
grafie — dar mai există sensibilități și inteligente de cea mai 
bună calitate, care se refugiază de bună voie, în contemplarea 
împăcată a lucrurilor, fără preferinţe şi fără adversităţi, pentru 
simpla voluptate de a privi şi clasifica. Un astfel de refugiu de 
impersonalitate a fost de exemplu critica lui Albert Thibaudet, 
acest veritabil botanist rătăcit în pădurile literaturii, pe care se 
silea să le transforme în parcuri bine ordonate. 

D. Lovinescu însă nu intră nici într'o categorie, nici în 
cealaltă. 


Cercetător meticulos şi cenușiu nu este și nici nu poate fi. 
Chemarea sa de artist este incontestabilă, şi atâta lucru este sufi- 
cient pentru a-i interzice domeniul prea potolit, prea plat al 
istoriografiei. 

Cât despre o retragere de bună voe pe insula strictei obiecti- 
vităţi literare, nimeni nu i-o putea cere acestui scriitor care — șef 
de cenaclu, director de revistă, polemist înnăscut, romancier și 
memorialist — nu era numai martor al vieţii literare, ci mai ales 
un agitat actor al ei. 

Spuneam odată despre Thibaudet că era un critic de natură 
«prezidenţială » Cu oarecare îndreptățire s'ar putea spune de- 
spre d. Lovinescu că este nu un președinte, ci un «debater ». 

Angajat în lupta literară şi prin poziția sa critică, și prin pro- 
pria sa operă de creaţie, dar mai ales printr'un demon intim al 
afirmației de sine, d. Lovinescu nu era indicat unej funcțiuni de 
arbitru. A privi lucrurile dela distanță, a le măsura şi consemna 
fără pasiune, a le judeca detașat și impersonal, a face, cu un cuvânt, 
o operă de notariat literar, a fi grefierul unei epoci literare, era 

pentru d. Lovinescu în același timp și prea puțin — căci munca 
e modestă — și prea mult, căci ea îi contrazice înclinările de 
temperament. 


Cititorul ar putea obiecta că aceste îngrijorări ale noastre 
sunt tardive. D. Lovinescu nu pășește acum întâia dată în câmpul 
istoriei literare. D-sa a mai scris o «Istorie a literaturii române 
contemporane », apărută acum aproape zece ani, în ş volume, 
operă solid construită și minuțioasă în tratare. 

Totuşi obiectul celor două istorii — cea din 1928 şi cea din 
1937 — este diferit. In timp ce prima era opera unui critic mili- 
tant, secunda își propune să fie o operă didactică, un ghid, un 
« îndreptar literar »— cum spune autorul însuşi —un adevărat 
manual de istorie literară. 

In timp ce în lucrarea din 1928, d. Lovinescu avea de rezolvat 
o sumă de probleme, pe care liber era să le rezolve în sensul său, 
şi avea de stabilit o scară de valori ierarhice, pe care de asemenei 
liber era să le determine conform propriei sale ideologii critice, 
în lucrarea prezentă d-sa tinde să fie nimic altceva decât un in- 
informator. 

O spune în termeni limpezi: 

4... volum de constatări clare și de concluzii sigure, ce expun 
sub formă enunciativă chestiunile controversate doar în opinia 
unui public lipsit de educaţie literară. 

4... un asifel de « îndreptar » literar nu poate avea decăt rolul 
de înregistrare și de consfințire a unor situaţii de fapt bine stabilite 
și necontestate de critica hterară» (p. 5). 

Propunându-și să înregistreze situații de fapt, d. Lovinescu 
îşi interzice, cel puțin în această împrejurare, a fi critic și se obligă 
a fi istoric. Rolul pe care și-l asumă este acela de a formula pro- 
blemele deja rezolvate ale vieţii noastre literare. Este o încercare 
de a scrie istoria literaturii româneşti, ca și cum d-sa personal 
nu ar face parte din ea, așa cum se scrie istoria unei literaturi 
străine, așa cum, bunăoară, Gabriel Chevalier a scris istoria lite- 
raturii engleze, într'un manual precis, simplu şi prob. 


Privită sub această lumină, lucrarea d-lui Lovinescu repre- 
zintă o adevărată victorie asupra d-sale însuşi. 'Trebue să recu- 
noaştem eforturile reale de obiectivitate și de reținere, pe care 
acest critic de temperament polemic şi de înclinare satirică (vezi 
recentul volum de « Memorii ») le-a depus în scrierea prezentei 
cărți. 

Reprimându-și o sumă de reacțiuni personale, silindu-se să 
expună cu multă pondere anumite chestiuni, la care pe vremuri 
a fost un pasionat părtaş, d. Lovinescu s'a supus regulilor jocului. 

Intâmplarea face să putem intra oarecum în intimitatea lu- 
crului său și să putem urmări întrucâtva etapele elaborării ce a 
dus la forma finală a cărții — ceea ce ne lasă să vedem că autorul 
nu a cucerit cu ușurință tonul de impersonalitate, pe care în ge- 
nere (şi cu anumite excepţii iritate) îl respectă. 

Intr'adevăr unele capitole ale istoriei de față, înainte de a fi 

ublicate în volum, au apărut în foiletonul ziarului Adevărul. 
E bine, între cele două variante ale textului, sunt anumite deo- 
sebiri de redactare, cu totul semnificative. 


Luaţi de exemplu paragraful dedicat criticei d-lui Perpessicius 
şi alăturați textul publicat în ziar, celui tipărit în carte. Veţi ob- 
serva că autorul a suprimat tot ce se referea la propria sa persoană, 
aluziile polemice, reproşurile prea directe, elogiile sau obiecțiile 
care prin ricoşeu, se întorceau avantajos asupra sa. 

Această confruntare poate fi făcută şi cu alte texte, din toate 
reieşind sincera silință a d-lui Lovinescu de a elimina accentele 
de caracter personal sau — acolo unde nu se putea altfel — de a 
le pune o discretă surdină. 

Dar chiar dacă nu am fi avut prilejul să cunoaștem aceste 
semnificative revizuiri de text, încă ne-ar fi rămas suficiente 
probe de exercițiul voluntar de impersonalitate, la care criticul 
s'a supus scriind această istorie, 

Sunt unele capitole, pe care ar fi fost explicabil ca d. Lovi- 
nescu să le trateze cu asprime, cu parțialitate. Sunt personalități 
şi probleme literare, față de care d-sa și-a formulat în trecut răs- 
picate judecăți negative. Sunt oameni şi curente cu care s'a aflat 
în permanent conflict şi din partea cărora a suferit atacuri vio- 
lente, pe care —e drept— nu le-a lăsat să treacă, fără la fel de 
violente răspunsuri, când se întâmpla ca nu d-sa să le fi provocat 
cel dintâi. 

Ei bine, măsura simțului său de stăpânire, d. Lovinescu o dă 
tocmai în tratarea acestor capitole, remarcabile prin tonul lor 
cumpănit şi prin judecata detaşată. 

In acest sens, merită să fie reținute capitolele despre sămănă- 
torism, despre d. N. Iorga, despre revista şi grupul « Gândirea », 
despre revista şi grupul « Viaţa Românească », despre d. Mihail 
Dragomirescu. 

Studiul sămănătorismului este succint, dar complet, iar opera 
d-lui N. Iorga («personalitatea culturală cea mai covârșitoare a ace- 
stui început de veac») este prezentată pe de o parte cu rigoare 
critică, iar pe de altă parte cu o frumoasă adeziune, a cărei va- 
loare morală nu e greu de înțeles de ce este deosebit de mare 
astăzi. 

4... nimeni nu l-a ajuns însă în căldura pasională: lava incan- 
descentă a prozei sale apostolice nu s'a stins nici până azi și probabil 

nu se va stinge, atâta timp cât vor exista ochi care să se plece peste 
paginile trecutului » (p. 20). 

Aceasta nu înseamnă, se înțelege, o renunțare a d-lui Lovi- 
nescu la poziția d-sale anti-sămănătoristă. Procesul sămănătoris- 
mului este făcut cu severitate, dar nu în spirit polemic și nu cu 
respingerea globală a valorilor sale. 

Aceeaşi sobrietate este observată în capitolele rezervate « Gân- 
dirii» și literaturii gândiriste. Ecoul vechilor polemici este în- 
depărtat. Numai un cititor prevenit îl va putea distinge, din când 
în când, sub această proză autoritară și rece, care nu reușește to- 
tuşi să aibă inexpresivitatea ideală a unui manual. 


* 
* * 


In linii mari, istoria literară pe care ne-o oferă d. Lovinescu, 
răspunde intențiilor sale. Este un tablou clar, metodic, destul 
de amănunţit pentru a fi complet, nu prea încărcat pentru a fi 
greoi. El va aduce serioase servicii nu numai cititorului, care 
vrea să fie inițiat în literatura română contemporană, dar și unui 
lector care a depăşit faza simplu informativă şi se poate ridica 
la o privire de ansamblu. 

Pe marginea acestui breviar de literatură, se poate medita 
la destinul și orientările scrisului românesc, privit în evoluția 
lui modernă până în momentul de față. 

Este unul din meritele cele mai de preț ale acestei lucrări, de 
a fi deschis și ultimelor generaţii de scriitori porţile istoriei lite- 
rare, pentru a consemna astfel activități încă ezitante poate, 
dar caracteristice pentru peisajul literelor noastre. 

In alegerea celor mai recenți dintre literați, d. Lovinescu 
și-a amintit însă că este şeful unui cenaclu și a fost adesea prea 
binevoitor cu tinerii săi vizitatori, în dauna unor camarazi care 
n'au trecut prin strada Câmpineanu. Obiecţia este de detaliu: 
altfel — dacă ar fi nevoe —aş arăta în ce măsură micile capitole 
rezervate  contingentelor literare din ultimii doi-trei ani repre- 
zintă mai mult un bilanț familial al « Sburătorului », decât o trecere 
în revistă a literaturii tinere. 

Ar însemna astfel să discutăm lucrarea d-lui Lovinescu în 
detaliu, ceea ce nu intră nici în intenția noastră, nici în dimen- 
siunile acestei note. 

Nu trebue însă să se creadă că făcând operă de istoric literar, 
d. Lovinescu a dus efortul său de impersonalitate până la formule 
critice ce pot fi primite « fără controversă », aşa cum năzueşte în 
prefață. E adevărat că, în genere, în caracterizarea scriitorilor pe 
care îi studiază, d-sa ţine seama de opinia critică generală, de 
locul pe care scriitorul respectiv îl ocupă în conștiința publică, 

şi că încearcă astfel să ne ofere o imagine medie, cu putere cir- 
culatorie recunoscută. 

E de remarcat că şi propria sa literatură o supune aceluiași 
regim, căci criticul Lovinescu consemnează și își însușește obiec- 
ţiile pe care cronicarii literari le-au adus romancierului Lovinescu. 
Astfel nu fără satisfacție citim (p. 292) că Bizu este scris « într'un 
ton prea eseistic », sau că Diana este un «roman de tehnică», un 
roman de « formulă teatrală, cinematografică », observații pe care 
critica literară le-a făcut la timp, iar autorul le ratifică astăzi cu 
supunere. 

Totuși, în ciuda voinţei d-sale de a formula sintetic judecăți 
de valoare stabile, reflectând nu atât un gust şi un punct de ve- 
dere personal, cât o realitate general recunoscută, nu se poate 
spune că, dela caz la caz, dela scriitor la scriitor, această istorie 
literară nu este susceptibilă de discuţie şi de refutare. 

Numai că scopul nostru nu era decât să considerăm lucrarea 
d-lui Lovinescu în liniile ei mari, iar în aceste «linii mari» ea 
ne obligă la o adeziune întreagă. 


“o. 

Excesele spiritului clasificator sunt poate inevitabile într'o 
istorie literară. Prea multă metodă, o prea sistematică expunere 
a lucrurilor nu se pot câștiga decât în mod arbitrar, când tra- 
tezi o materie atât de diversă. 

Istoricul literar are lăudabila ambiţie de a cuprinde în familii, 
cicluri şi departamente, materialul cu care lucrează, iar când 
acest material refuză să încapă în capitolele în care a fost distri- 
buit, istoricul e obligat să forțeze adevărul și să-l sacrifice metodei. 

un procedeu didactic, contestabil ca valoare critică, dar 
care răspunde poate unei necesități pedagogice. 

Câteva exemple arată cu stridență cât sunt de arbitrare dis- 
stincţiile la care d. Lovinescu e obligat să recurgă pentru a pune 
ordine în tabla sa de materii. 

Vom găsi astfel figurând la capitolul despre «epica umori- 
stică și satirică » scriitori care prin caracterul dominant al operei 
lor sunt cu totul străini de această familie, 

Este d. N. M. Condiescu un «humorist» sau un «satiric »? 
Nici « Conu Enache » nu cred că justifică o caracterizare atât de 
simplificată, şi cu atât mai puţin «Insemnările lui Safirim ». In 
orice caz, surpriza noastră este mare, aflându-l pe acest prozator 
încadrat între d-nii Damian Stănoiu și Al. O. Teodoreanu. 

De asemeni cu greu vom vedea în d. Mihail Celarianu un 
humorist, când opera sa principală (Femeia sângelui meu) este 
oYcarte atât de dramatică, un roman atât de patetic al descom- 
punerii interioare. 

De ce oare d-ra Ticu Arhip, al cărei scris epic este atât de 
ferm, plastic și viguros trebue să fie încadrată în capitolul despre 
«epica modernistă, fantezistă, pamfletară, lirică, eseistică, pito- 
rească »? Sau în sfârșit de ce d. Mircea Eliade, autorul « Huli- 
ganilor » (roman de tip obiectiv, creație epică puternic imperso- 
nală), trebue să fie pentru istoricul literar un scriitor de «epică 
autobiografică »? 

Să recunoaştem însă că toate aceste simplificări arbitrare 
sau catalogări eronate se datorează mai puţin criticului şi mai 
mult genului. Istoria literară a căzut totdeauna în cursele pe care 
i le-a întins spiritul clasificator. 


MIHAIL SEBASTIAN 


ANANDA COOMARASWAMY 


Romain Rolland a contribuit într'o mare măsură la statorni- 
cirea faimei lui Ananda Coomaraswamy pe continent. Traducerea 
volumului de eseuri La danse de Civa (Rieder, 1922), făcută 
de Madelaine Rolland, se prezenta publicului francez și conti- 
nental însoțită de o lungă şi caldă prefaţă a autorului lui Jean 
Cristophe. Romain Rolland era pe atunci vrăjit de India și în 
general de ceea ce i se părea lui că este «spiritualitatea » asiatică. 
Publicase pe Mahatma Gandhi şi pregătea volumele, de circulație 
mai restrânsă, asupra lui Ramkrishna şi Swami Vivekânanda. 
Ar fi interesant de ştiut ce mai crede acum Romain Rolland de- 
spre acest savant şi gânditor indian, Ananda Coomaraswamy, 
care, în lucrări recente și mult mai substanţiale, ca La danse de 
Civa, atacă fățiș « sentimentalismul » și « umanitarismul » Europei 
«profane ». Dacă este astăzi cineva dintre elitele europene care să 
înţeleagă cu mai multă caznă poziţiile lui Coomaraswamy, 
apoi acesta este tocmai Romain Rolland. Amănuntul ni se pare 
semnificativ. Pentrucă, acum vre-o zece ani, când se vorbea de 
«criza Occidentului » și de datoria intelectualilor de a apăra acest 
Occident, cei mai dârzi negatori ai Asiei, care se revendicau 
fie dela scolastica tomistă, fie dela raționalismul cartezian, atacau 
laolaltă cu «indienii», pe un Romain Rolland, Keyserling, 
Andre Gide și alți « patetici ai confuzului şi haoticului ». Cât de 
puţin semănau aceşti « primejdioși asiatici » cu imaginea pe care 
şi-o făceau despre ei toți «apărătorii Occidentului »— o dove- 
dește şi cazul lui Ananda Coomaraswamy, care, în loc să se în- 
drepte spre Bergson sau Keyserling, așa cum indicau apărătorii 
Occidentului, se îndreaptă spre Aristot, Sf. Thomas şi Dante, 
criticând cu o nesfârşită ştiinţă și grație, filosofiile sentimentale 
europene. 

Am amintit de această bătălie a raționaliştilor de acum zece 
ani, ca să iasă și mai bine în lumină gratuitatea ei, și marile con- 
fuzii dela care pornise. Dacă Occidentul trebuia apărat, apoi în 
nici un caz nu trebuia apărat împotriva Orientului. Nu de acolo 
izvorau confuziile spirituale şi pathosul « anti-tradiționalist ». L-a 
spus lucrul acesta, și l-a demonstrat, Rene Guenon, prin 1924— 
1927, în două din cărțile sale, Orient et Occident, (ed. Payot) 
și La crise du monde moderne (ed. Bossard), care s'au bucurat, 
din nefericire, de o circulație restrânsă. Astăzi, după zece ani, 
lucrurile s'au limpezit. Prin lucrările lui René Guenon, Ananda 
Coomaraswamy, I. Evola și alți câţiva, s'a înțeles că « Orientul », 
departe de a putea fi solidarizat cu patetismul şi anti-tradiționa- 
lismul modern, nu-și găseşte corespondenţi, în Europa, decât 
întrun Aristot, Sf. Thomas, Meister Eckardt sau Dante. Nu 
cade în sarcina notelor de față o dezbatere a acestei probleme — 
Orient- Occident — atât de la modă până mai acum câţiva ani. 
Dar este semnificativ faptul că nu un indian și un istoric al ar- 
telor asiatice, ca Ananda Coomaraswamy, se însărcinează să 
traducă documente din estetica medievală, din Pseudo-Aeropa- 
gitul, Ulrich Engelberti de Strassburg, Sf. 'Thomas, Sf. Bona- 
ventura (cf. Mediaeval Aesthetic. I. Dionysius the Pseudo-Aero- 
pagite, and Ulrich Engelberti of Strassburg, «' The Art Bulletin », 
New-York, vol. XVII, 1935, p. 31-47). Este iarăși semnificativă 
observaţia lui Coomaraswamy, într'una din ultimele și cele mai 
importante cărţi ale sale, The transformation of Nature în Art, 
(Harvard University Press, 1934, Introducere), că Meister Ec- 
kardt n'a fost încă asimilat de cultura europeană, că e încă pe 
nedrept privit ca un «mistic» paradoxal, haotic, eterodox, în 
timp de Meister Eckardt se integrează în tradiția cea mai pură 
a metafizicei europene. Este drept că și Rudolf Otto observase 
(cf. West-ăsthche Mystic, ed. II, Gotha, 1929, p. 3) extraordinara 
asemănare dogmatică între Meister Eckardt și cel mai profund 
gânditor indian ortodox, Shankara. R. Otto remarcase chiar că 
e foarte ușor să traduci latineasca lui Eckardt în limba sanskrită 
şi textul substanțial al lui Shankara în latinește. Coomaraswamy 
ilustrează în multe din studiile sale această perfectă identitate 
de norme și chiar de limbaj, între cei doi mari gânditori. Dar 
Ananda Coomaraswamy merge mai departe, și mai în adâncul 
lucrurilor, dovedind coincidența doctrinei, nu numai la un Meister 
Eckardt şi Shankara, ci la toţi « purtătorii de cuvânt » ai tradiției 
metafizice occidentale și orientale. Puţini sunt autorii moderni 
care să citeze cu atâta știință și atâta simpatie texte din Sf. Thomas, 
Sf. Bonaventura, Meister Eckardt — sau texte din Vede și scrip- 
turile budhiste — ca Ananda Coomaraswamy. Cunoaşterea evului 
mediu creştin este, la acest învățat indian, mai precisă și mai 

adâncă decât la mulţi savanţi europeni. Metoda pe care o aplică 
în studiile sale îi îngădue uneori să aducă lumini noi chiar în 
exegeza unei opere atât de studiate în Europa, cum e Divina 
Commedia (cf. Two passages in Dante's Paradiso, « Speculum. A 
journal of mediaeval studies », vol. XI, Iuly 1936, pp. 327—338). 


Nu e locul aici să vorbim despre toate confuziile care s'au 
făcut în Europa, dela începuturile filologiei orientale, în ceea ce 
privește « coincidența » între gândirea orientală și cea occidentală. 
Adevărul este că orientaliștii europeni, având în marea lor majo- 
ritate o formaţie filologică, lipsiţi de interes și de pregătire filo- 
sofică, nu erau deloc indicaţi să interpreteze și să transmită 
gândirea asiatică. Astfel se şi explică puțina importanță pe care a 
avut-o pentru cultura europeană, « descoperirea» Indiei şi a Chinei. 
De unde Schopenhauer credea că descoperirea scripturilor in- 
diene va avea asupra Europei aceeași influență rodnică pe care 
a avut-o redescoperirea valorilor greco-latine în Renaștere, fi- 
lologia orientală n'a adus foloase decât în câmpul restrâns al lin- 
guisticei şi istoriei comparate a religiunilor, ştiinţe care s'au con- 
stituit de altfel, în bună parte, pe temeiul orientalismului. Lucrul 
este ușor de înțeles. Căci, în timp ce la redescoperirea antichității 
greco-latine au luat parte, în primul rând, gânditorii şi artiștii, 
descoperirea Orientului a căzut în sarcina “filologilor şi erudiților, 
care au adus, incontestabil, reale servicii în tot ceea ce privește 
critica textelor și «istoria » doctrinelor, dar care au ignorat, 
datorită structurii lor mentale şi, în general, spiritului pozitivist, 
anti-metafizic, al secolului XIX, tocmai ceea ce era mai prețios 
în culturile pe care le cercetau: tradiția metafizică. Acei dintre 
orientaliști care se « pricepeau » și în filosofie, cum a fost bună- 
oară Paul Deussen, au încercat să traducă și să explice gândirea 
orientală prin filosofii europeni, dând naștere la confuzii tot atât 
de grave; căci asemenea orientalişti-filosofi ignorau tocmai acea 
parte din filosofia europeană care se apropia mai mult de gân- 
direa indiană: Antichitatea și Evul Mediu. Paul Deussen explica 
metafizica indiană prin Hegel şi Schelling, iar Max Müller prin 
Scopenhauer. . . 


Este drept că şi pe acest nivel profan al filologiei şi istoriei 
comparate a religiunilor, savanții europeni au observat anumite 
coincidențe fundamentale între Orient și Occident. Dar aceste 
analogii au fost interpretate în «metodele » la modă. Am cuno- 
scut, aşa dar, voga mitologiei comparate, a metodei antropologice, 
a rasei indo-ariene, iar acum în urmă metodele sociologice și 
etnografice. Fiecare dintre aceste metode avea într'o anumită 
măsură dreptate. Eroarea începea în clipa când pretindeau că 
explică fot. In simbolismul lui Budha, bunăoară, se găsesc cu 
prisosinţă elemente de mit solar; dar să pretinzi, ca Emile Senart, 

că toată viaţa şi legenda lui Budha nu sunt decât parabole solare, 
înseamnă să săvârșeşti o gravă eroare. In această eroare au alu- 
necat pe rând, cu glorie, cei mai mari orientalişti europeni şi ame- 
ricani, de câte ori au încercat să depășească filologia și istoria, 
ridicându-se la «explicaţii » şi la «teorie ». Toate metodele au 
fost compromise. Acum lucrurile trebuesc luate dela capăt, cău- 
tându-se partea de adevăr pe care fiecare metodă o ascunde. 


E tocmai ceea ce face Ananda Coomaraswamy, care folosește 
critica textelor şi metodele istoriei artelor cu aceeaşi siguranță cu 
care descifrează, pentru înțelegerea noastră, a profanilor, tradiția 
metafizică în Vede, în Buddhism sau în iconografia şi arta asia- 
tică. Ananda Coomaraswamy este autorul câtrova cărți clasice 
de istoria artelor şi a meșteșugurilor în India şi Indonesia. Infor- 
maţia sa critică este, și în acest domeniu, nesfârșită. Dar ceea ce 
e mai uimitor, este siguranța cu care se mișcă acest indian — sta- 
bilit de mult la Boston, director al celebrului Museum of Fine 
Arts — în istoria artelor europene şi, în general, în cultura extra- 
asiatică. Este unul dintre cei mai mari savanţi ai timpului nostru, 
căci are acces direct la sursele hinduismului, buddhismului și 
creştinismului. Dar nu acesta este meritul său de căpetenie. Deși 
este cel mai mare «savant» indian — în sensul că și-a asimilat 
perfect metodele de lucru ale ştiinţei moderne și, nu cade în im- 
provizaţiile sau exagerările de care suferă aproape majoritatea 
savanților indieni — el este în acelaşi timp și un gânditor excep- 
ţional. Am fi spus un «gânditor personal», dacă n'am şti că, 
Ananda Coomaraswamy se mulţumeşte, ca un adevărat oriental, 
să-și asimileze principiile şi normele tradiției metafizice « primor- 
diale». O mărturiseşte el însuşi, nu pentru întâia oară, într'o 
notă la un studiu asupra simbolismului erotic în Veda: « Ultimul 
lucru pe care l-aş dori, ar fi să propun o filosofie personală» (A 
note on the Asvamedha, « Archiv Orientalni », VII, pp. 306—317, 
p. 309, nota 1). | 

Intr'adevăr, alături de celălalt mare gânditor tradiționalist 
al Indiei moderne, Aurobindo Gosh, Coomaraswamy se mul- 
ţumeşte să interpreteze, să demonstreze și să ilustreze « tradiția 
metafizică» aşa cum este ea păstrată de textele canonice şi de 
iconografie. Firește, această exegeză nu are nimic «personal» 
în ea; căci în metafizica tradițională, la care se revendică Ananda 
Coomaraswamy, punctul de vedere «personal» nu are absolut 
nici un fel de valoare. Intr'o serie de cărți şi studii recente Cooma- 
raswamy demonstrează, cu metodele riguroase ale exegezei şi ale 
iconografiei, permanența simbolurilor tradiționale (primordiale) 
în arta și cultura asiatică. După ce s'a ocupat de simbolismul fer- 
tilităţii universale, de Magna Mater şi de cosmogoniile acvatice 
(cg. Iaksas, fascicula I, II, Washington, 1928, 1931; Archaic In- 

dian Terracottas, « Ipek », Leipzig, 1928, pp. 64—76; The Tree of 
Jesse and Indian Parallels or Sources, « Art. Bulletin », XI, 1929; 
etc.), cercetează în deosebi simbolismul vedic, demonstrând co- 
herența şi permanenţa acestor simboluri, nu numai în scripturile 
vedice, ci şi în iconografia buddhistă de mai târziu (cf. A new 
approach to the Vedas, London, 1933; The darker side of Dawn, 
Washington 1935; Angel and Tizan, «Journal of the American 
Oriental Society », vol. 55, pp. 373—419; A study of the Katha- 
Upanishad, «Indian Historical Quarterly », 1935, pp. 570—584; 
Two Vedântic Hymas from Siddhântamuktâvali, « Bulletin of the 
School of Oriental Studies », vol. VIII, pp. 91—99; The intel- 
lectual operation in Indian Art, «Journal of the Indian Society 
of Oriental Art», Junie 1935; «The Congqueror's Life» în Jaina 
painting: explicitur reductio haec artis ad theologiam, tbid., Decem- 
vrie 1935; Vedic exemplarisem, « Harvard Journal of Asiatic Stu- 
dies », vol. I, Qprilie 1936, pp. 44—64). O încoronare a acestor 
studii este volumul The transformation of Nature in Art (Harvard 
University Press, 1934) şi Elements of Buddhist Iconography (Har- 
ward Univ. Press, 1935). Cercetările acestea de filosofie a artei 
şi simbolism au înlocuit cu timpul preocupările de istoria artelor, 
care îl făcuseră celebru pe Ananda Coomaraswamy. Lista lucră- 
rilor sale dinainte de 1928 este lungă, dar în general aceste lucrări 
sunt cunoscute chiar de publicul mare. Trebuesc adăogate: Early 
Indian Iconography, « Eastern Art», I, nr. 3, Ianuarie 1929, pp. 
175—189; Early Indian Architecture, ibid., vol. II, 1930, pp. 
209-242; vol. III, 1931, pp. 181—219. Ananda Coomaraswamy 
colaborează pe continent, fireşte în afară de revistele de specia- 
litate, la Etudes traditionell:s conduse de René Guénon. Cola- 
borarea aceasta, pentru cei care cunosc orientarea lui René Guénon, 
este semnificativă. De altfel, Coomaraswamy a tradus chiar în 
limba engleză una din cărțile lui Guénon, pe care l-a prezentat 
publicului indian ca pe cel mai interesant gânditor european în 
viață. 

In ultima sa lucrare, Elements of Buddhist Iconography (Ha- 
ward University Press, VI +95 p. in quarto, + 15 plănși), 
Ananda Coomaraswamy studiază câteva simboluri: Arborele, 
Trăznetul, Lotusul şi Roata care, deşi abundă în iconografia 
buddhistă, au o origine vedică. Intr'adevăr, conceptele care earu 
exprimate simbolic în literatura vedică aniconică, își găsesc prima 
lor expresie iconografică în arta primitivă buddhistă. Așa este, 
bunăoară, simbolul « Arborelui Vieţii », care se întâlnește de altfel 
în toate tradițiile, nu numai în India, şi care este sinonim «cu 
toată existența, cu toate Lumile, cu toată viața», înălțându-se 
din «centrul Fiinţei Supreme... așa cum stă ea întinsă pe Ape»; 
apele este ușor de înțeles, simbolizează «posibilitățile existenței 

şi izvorul abundenței sale» (Elements, p. 8; YVaksas, fascicula II, 
passim.). Arborele Lumii, în toate tradițiile, exprimă creșterea 
nesfârșită a vieţii. In India Vedică, acest concept era formulat prin 
Agni, care era «născut din Ape sau, mai direct, din Pământul 
plutind pe Ape, și deci dintr'un lotus, — și despre care se spunea 
adesea că este stâlpul ce susține întreaga existență » (Elements, 
p. 10). In iconografia buddhistă, formula vedică este exprimată 
prin «stâlpii arzători », care reprezentau axa Universului întinsă 
ca un pilon între Pământ și Cer. Concepţia aceasta este foarte 
răspândită, în toate culturile, și e de mirare că erudiţiei nesfârșite 
a lui Ananda Coomaraswamy i-a scăpat studiul important al lui 
Uno Homberg, Der Baum des Lebens (Annales Academiae Scien- 
tiarum Fennicae, Helsinki, 1923). 

Lotusul are un dublu simbolism. In sens etic, el exprimă 
Puritatea pe care lumea nu o poate altera, întocmai cum foile 
albe ale lotusului rămân imaculate în apele murdare ale bălții. 
In sens ontologic, lotusul exprimă «o stabilire fermă în posibi- 
lităţile existenței» (p. 59). Căci orice naștere, orice «intrare în 
existență este de fapt o stabilire în Ape» (p. 19). A fi «stabilit», 
înseamnă « a sta pe o platformă a existenţei », a te realiza în « marea 
posibilităților » (p. 20). 

« Roata » are, în India, sensul inițial de revoluţia anului, Tatăl 
Timp (Prajâpati, Kâla). Simbolul « roatei » se întâlnește însă în 
toate culturile arhaice. Pedeapsa omorîrii pe roată are o semni- 
ficație cosmică. Cel care s'a împotrivit ordinei cosmice, diriguite 
de Suveran (care, la rândul său, e numai un mandatar al Suve- 
ranului Universal), trebue ucis chiar printr'un instrument de 
tortură care simbolizează ordinea universală. Această ordine uni- 
versală, această normă cosmică, a ritmurilor, era exprimată în 
India vedică prin noțiunea de rta, dharma, «puterea supremă », 
legea universală. Agni, care era Regele Universului, îniIndia 
Vedică, este înlocuit prin Buddha, al cărui simbol era roata 
(cakra). Buddha este reprezentat la început printr'o roată sus- 
ţinută de întreg pământul (p. 33). Elementele antropomorfice 
apar târziu în arta buddhistă; ele înlocuesc simbolurile anico- 
nice (tronul, cakra), mai abstracte, dar mai cuprinzătoare (p. 39). 
Persistența simbolismului vedic în iconografia buddhistă este 
demonstrată admirabil de Coomaraswamy, și aceasta are o 
extraordinară importanță. Pentrucă până acum buddhismul era 
considerat, în totalitatea lui, o erezie, o sectă anti-tradițională. 
Coomaraswamy dovedește că există în buddhism și elemente 
tradiționale, vedice, metafizice. Atitudinea antimetafizică a lui 
Buddha nu trebue înţeleasă deci ad litteram. 

Opera de artă, în India ca şi în toate culturile tradiționale, 
era considerată ca un «semn al Legii » (p. 58). Ea nu avea nicio- 

dată un scop în sine; exprima numai o idee (p. 51). Simbolul 
(pratika) sau oricare alt motiv din iconografia canonică era o 
«urmă » (vestigium pedi) pe care putea fi urmată ideea. Cooma- 
raswamy cercetează aceste valori care se acordau artei şi în alte 
lucrări ale sale. De altfel, nu e singurul care urmăreşte semnifi- 
caţiile metafizice ale operei de artă. Ceea ce îl deosebește de cei- 
lalți este, însă, precizia erudiției sale și admirabila sa metodă. 

Rolul lui Ananda Coomaraswamy în cultura occidentală este 
semnificativ; prin metodele şi spiritul critic al ştiinţei europene, 
el scoate la lumină adevăruri de mult uitate în Europa (funcția 
simbolului, valoarea metafizică a artei, unitatea tradițiilor meta- 
fizice, etc.). Pe de altă parte, asimilându-și clasicii antici şi me- 
dievali occidentali el demonstrează încăodată că « prăpastia Orient- 
Occident » durează numai dela Renaștere şi dela revoluția indu- 
strială europeană; și că dacă între cultura modernă apuseană și 
spiritualitatea asiatică nu există puncte de contact, Aristot, Sf. 
Thomas, Dante sau Meister Eckardt fac parte dintr'o tradiție 
metafizică la care Orientul participă şi astăzi. 


MIRCEA ELIADE 


ACTUALITĂŢI ITALIENE 


In tumultuozitatea actualităților culturale italiene, atâtea sunt 
faptele care merită a fi relatate ! Toate, dovedind acea rară emu- 
laţie între diferitele activităţi, mărturisind aceeași înfrigurare care 
stimulează, până la biciuire, ritmul vieții naționale. Iar dacă în 
Italia s'a putut vorbi oricând de regionalism cultural; dacă, pe 
de altă parte, lumea trăeşte astăzi momentul competițiunilor 
internaționale, atare fenomen se constată, în toate felurile, în- 
lăuntrul „Italiei, când este vorba de manifestările culturale, 
artistice, sportive. Fiecare loc se ia la întrecere acolo cu 
marile centre de viață națională, spre a-și asigura o manifestare 
unică, numai a sa, în conspectul atâta de variat al celorlalte. Iată 
câteva exemple, surprinse pe harta culturală a Italiei din ultima 
lună şi din aceasta. 

La Florenţa este în plină desfășurare programul acelui Maggio 
Musicale Fiorentino (Maiul Muzical Florentin), care asigură ace- 
stui celebru oraș, întâietatea în manifestările muzicale internaţio- 
nale, spre a rivaliza cu Veneţia când este vorba de Artele Pla- 
stice. Nu de mult, a plecat trenul cu personalul Scalei din Milano, 
pentru reprezenţaţiile florentine, în cadrul cărora se va cânta 
Verdi ca și Stawinsky, Rossini ca și Mozart (dar opere mult mai 
puţin auzite de obicei), adăogându-se organizaţii orchestrale care 
să execute Messa Solemnă a lui Beethoven sau Concertele de 

Bach, spectacole în aer liber în Grădinile Palatului Pitti (se va 
înscena ultima lucrare a lui Pirandello Giganții Muntelui), în- 
treceri coregrafice, târguri de flori (spre întoarcerea la tradiția 
care-a consfințit prin nume faima Cetăţii Crinului Roșu), Con- 
gresul internațional al Muzicei și, în deosebi, Serbările centenare 
al pictorului florentin Giotto. Manifestări toate care vor avea 
loc într'o lună, într'un singur oraș al Italiei. 

Dar iată orășele ca Arezzo, între aceeași Florență și Roma. 
Străvechi centru de civilizaţie etruscă, de altfel, patria lui Pe- 
trarca, ori a călugărului care-a inventat notele muzicale. Ma: 
puţin știută drept patria lui Mecena, ilustrul personaj dela care 
datează în lumea artelor mecenatismul, căruia literatura Romei 
din vremea marelui August, îi datorește cel puțin descoperirea 
lui Virgiliu și a lui Horaţiu, modești provinciali ca însuși Me- 
cena. La Arezzo au început de curând serbările întru pomenirea 
lui, după cum într'o localitate din Nord, către Milano, s'a con- 
centrat atenţia lumii muzicale asupra unui alt eveniment excep- 
tional: serbările comemorative în cinstea meșterului fabricant de 
liute Antonio Stradivari, de loc din Cremona. Cu acest prilej se 
vor strânge în orășelul acesta 40 de viori Stradivari, în valoare 
de 25 miliarde, patronate de celebra vioară pe care a cântat Pa- 
ganini. Cele mai multe vor veni din Germania (13), ca și din 
America de Nord (tot atâtea), iar din Italia abia 6. Dacă prilejul 
va fi de sigur nimerit pentru reluarea discuţiilor cu privire la 
secretele diabolice ale meșterului cremonez, pentru fabricarea la- 
curilor speciale cu care-și dădea viorile (uitându-se că, în afara 
oricărei formule magice, avem aface, în cazul lui Stradivari, în 
primul rând, cu instinctul inimitabil al marilor creatori de artă 
care-l apropie de ilustra familie a atâtor geniali Italieni); dacă 
aceste serbări stradivariene dela Cremona vor fi prilej de îmbo- 
păţire pentru unii anticari, izbutind să facă primită la acea Expo- 
ziție, drept autentică, o vioară mai mult, atragem luarea aminte, 
în schimb, asupra unui eveniment cu adevărat unic în analele 
muzicei moderne: la un moment dat se vor aduna la Cremona 
marii soliști, spre a da un concert. Toți vor cânta numai pe viori 
Stradivari. Pentru o seară, vor recăpăta glas viorile amuţite din, 
vremea lui Paganini ori Tartini, sub arcușul marilor interpreți 
ai zilelor noastre. 

Dar despre alte fapte de cultură petrecute recent în Italia, 
îmi propun să relatez de data aceasta. Unul este în legătură cu 
o problemă din ce în ce mai actualizată și în opinia noastră pu- 
blică: aceea a unui dicționar, al Dicţionarului Limbii Naţionale. 
Considerând graiul omenesc drept expresia însăși a sufietului, 
surprins în diferitele-i etape evolutive; sau, dacă vreţi, amin- 
tindu-ne de vorba lui Gide, care socotește cuvintele drept talis- 

manele ce dau naștere sentimentelor, gândurilor noastre, ne dăm 
seama ce important este ca fiecare nație să-și aibă asemenea în- 
dreptare, de coordonare a formelor de expresie linguistică. Aca- 
demiile diferitelor țări au luat de mult asupra lor atare nobilă și 
dificilă grijă. In Italia, de exemplu, din pricina regionalismului 
dialectal mai ales, lupta pentru impunerea unei limbi naționale 
a fost seculară. Dela Dante la Manzoni. Căci s'a simţit, in- 
stinctiv, raportul strâns dintre unitatea linguistică și însăşi uni- 
tatea națională a întregului popor. Să transpunem imediat pro- 
blema în realitățile românești de astăzi, să ne gândim de cât 
folos ne este o atare unitate de grai, în lupta pentru impunerea 
față de ceilalți conlocuitori, de altă obârşie. 


Academia italiană a luat acum câţiva ani asupră-și, din do- 
rința conducătorului Italiei de azi, grija alcătuirii unui nou Dic- 
ţionar al limbii italiene. Nou, dacă ne gândim la cele uzuale, 
de proporții modeste, precum este Vocabularul unui 'Tommaseo, 
Petrocchi, ori Zingarelli. Primul, dacă ne gândim că Vocabularul 
pe care a început să-l compileze acum câteva secole în urmă, 
celebra Accademia della Crusca din Florenţa, n'a fost încă ter- 
minat. Nimic deosebit în faptul că Academia Italiei a luat asupra 
ei compilarea Dicţionarului național. Același lucru îl fac, de când 
se ştiu, toate Academiile. Cea franceză, ca și Academia Română. 
Este însă cazul a semnala ce face Academia Italiei cu adevărat 
nou în această privință. 

In prealabil, vom spune cât de ușurată este sarcina conducă- 
torilor acestei inițiative, prin însăși tradițiile limbii italiene. Prin 
ferirea ei, secol de secol, de anarhizare și înstrăinare; prin pă- 
strarea cât mai autentic naţională. O singură dată a fost aproape 
cu totul preschimbată această limbă: în timpul Renașterii, când 
au invadat-o atâtea cuvinte artificiale. Nu străine de spiritul ei 
însă, ci cuvinte latinești. Intr'un fel, cam ce s'a petrecut cu limba 
noastră, după propaganda corifeilor școalei ardelene. Astăzi, tot- 
deauna, Italienii s'au ferit însă de împrumuturi necontrolate din 
alte graiuri, fără, bine înțeles, a putea exclude cu desăvârșire 
neologismele. Căci prefacerile linguistice, prin introducerea de 
vorbe noi, dela străini, sunt nu numai fatale dar și necesare. 
Totul este a dovedi o firească precauție în această privință, pentru 
ca folosul să nu se schimbe în pagubă. 

Problema purității linguistice, se ştie, frământă opinia publică 
românească; după cum a frământat-o mai adânc pe vremea eroică 
a generației lui Heliade. Să-i venim, cât de cât în ajutor, cu o 
sugestie surprinsă în Italia zilelor noastre. 

Și acolo se furișează în tot momentul cuvintele străine. In 
deosebi franțuzești, venite în tovărășia obiectelor pe care le re- 
prezintă; în tovărășia formelor de civilizație, cărora Franţa le 

dă prestigiu în circulația mondială. La început franțuzismele cir- 
culă ca atare în publicul italian. Dar dela o vreme, în loc să se 
încetățenească definitiv, intră în concurență cu forme locale, create 
între timp și menite, în cele mai multe cazuri, să le înmormân- 
teze. Surprind acest fenomen, foarte expresiv, într'o serie de 
cuvinte, care au și început să intre în concurență cu formele 
autohtone italiene. Iată câteva exemple: chauffeur a circulat până 
mai ieri; astăzi se aude tot mai mult cuvântul autista ; în 
loc de chômeur, îl disoccupato ; P'ateler a devenit studio (acel studid, 
auzit tot mai des şi la noi, prin influență franceză însă; acasă 
la el, în Italia, cuvântul înseamnă de fapt laborator, atelier); à 
jour nu este pentru Italieni decât traforo (lucru de mână cu gău- 
rele, ca și traforajul); la bobine a fost cu succes înlocuită prin 
la matassa (însemnând scul; de aci mătasea noastră); les bonbons, 
bomboanele s'au făcut į confetti (de aici cofetărie la noi); budget, 
la bilancia (balanţa plăţilor, care de fapt este mai propriu decât 
vorba franceză, care înseamnă pungă); claxonul e acum sirena; 
clownul, il buffone (dela buffo, caraghiosul 'Turcilor și al nostru); 
flirtul este curte (la corte), fracul: coda di rondine (coadă de 
rândunică), garajul: autorimessa; grippe-a influenţă; notesul: li- 
bretto ; pardon, scusi ; tunnelul acelaşi traforo, sau galleria ; vis-à-vis, 
di faccia. 

Urcându-mă, nu de mult, într'un fâssi, care să mă ducă din 
centrul Romei către Academia italiană, atari griji filologice mi-au 
fost insuflate de chauffeurul din faţă. Și de gândul că mă aștepta 
acolo Giulio Bertoni, ilustrul romanist care asigură catedrei de 
Linguistică dela Roma o invidiată supremație; creatorul activului 
Instituto di Filologia Romanza; academicianul căruia i s'a încre- 
dințat conducerea lucrărilor noului Dizionario della Lingua Italiana. 

Ne întâlnim, în dimineața de primăvară romană, pe o alee 
a parcului dela Farnesina; vila de odinioară a celebrei familii 
Chigi, reşedinţa actuală a Academiei. Între vile și grădini, pe 
malul Tibrului. Pe lângă noi vin academicienii la ședință. Dis 
de dimineaţă. O clipă, ne-au împresurat prieteni: Marinetti, No- 
varo, Farinelli, Marconi el însuși. 

Ne îndreptăm apoi spre viletta dintre alei, în care se lucrează 
Dicţionarul. Lo studio, în care se compilează milioanele de fişe, 
din care se vor înjgheba cele cinci volume în format octavo, de 
câte o mie de pagini fiecare. In cinci ani de lucru, după angaja- 
mentul luat față de Mussolini (ceea ce constitue o inovaţie re- 
cord, față de secularele întârzieri cu care s'au înfăptuit ori nu, 
întreprinderile similare). Lucrarea trebue să fie terminată peste 
trei ani, în 1940. A trecut un an și jumătate dela începerea ei: 
materialul primului volum este asigurat, cu toată pierderea de 
timp cerută de primele orientări și experiențe. 


a 

Cât despre sistemul de lucru în sine, aminteam că el con- 
stitue o reală inovaţie. Intr'adevăr: în vreme ce Dicţionarul Aca- 
demiei noastre de exemplu, încredințat, din fericire competenţei 
şi spiritului de organizare al d-lui profesor Sextil Pușcariu, se 
numeşte așa, pentrucă este luat sub auspiciile sale morale de 
înalta noastră instituție de cultură, la Dicţionarul acesta al 
limbii italiene colaborează efectiv toți academicienii, deci toate 
valorile consacrate ale spiritualității Italiei de astăzi, în diferitele 
domenii ale creaţiunii artistice, literare, ori ştiinţifice. Iată 
cum: 

Explicaţiile tehnice, pe care le voi simplifica aici pe cât cu 
putinţă, le dă tânărul profesor Battaglia, unul din cei patru co- 
laboratori de toată ziua ai maestrului. 

Dicţionarul acesta va fi compilat în raport de cele mai noi 
criterii în materie de filologie. Dar toată pretenţia de erudiție 
va rămâne în laborator, socotit drept mijloc, nu drept scop. Nu 
vor fi deci coloane întregi de exemple moarte, ci totul apreciat, 
actualizat, pus în vederea folosului real. Etimologii, ca și exemple 
din autorii cei mai apți de inovație, prin arta și prestigiul de 
care s'au bucurat. Dela cel mai vechi, până la Giovanni Papini. 

Fișele cu fiecare cuvânt se compilează de cei patru colabora- 
tori ai lui Bertoni; sunt apoi trimise la alți șase filologi, profe- 
sori pe la diferite universităţi, a căror competență în diferite dis- 
cipline glotologice este nediscutată; aceștia fac rectificările cuve- 
nite, iar fișele se reîntorc la centru, se revizuesc și sunt apoi pre- 
zentate, în şedinţe speciale, plenului Academiei. Iată inovaţia, 
care asigură acestei opere colaborarea efectivă a tuturor compo- 
nenților înaltului for. Academicianul medic își va spune cuvântul 
la termenii medicali; juristul la cei juridici, literatul la ale sale, 
Dar colaborarea, oricâte greutăți ar provoca din cauza discuțiilor, 
este într'adevăr garanța unei opere naționale. Punerea ei în apli- 
care dovedeşte şi ceva mai semnificativ: solidaritatea care-i în- 
suflețeşte, în orice sector al vieţii naționale, pe exponenţii Ita- 
liei de azi. 

Se caută, așa dar, în primul rând, ca noul Dicţionar să nu 
fie un simplu «cimitir al cuvintelor », ci o operă de viaţă vie, 
ca şi sufletul poporului din care emană graiul. Și altceva: nu o 
operă de constrângere, nu un cod penal al limbii italiene. Foarte 
puţin normativ (ceea ce mi s'a părut excesiv, chiar inexplicabil) 
în orice caz surprinzător, dar elocvent pentru libertatea spiri- 
tuală, sub un regim în care totul pare comandat). 

Giulio Bertoni și-a asigurat de curând, vrând-nevrând, un 
nou colaborator la Dicţionar, de-o neîntrecută competenţă, drept 
cel mai autentic reprezentant în viață al Toscanei: pe Giovanni 
Papini. Prin recenta alegere a acestuia ca membru al Academiei 

Italiene. lată un alt fapt cu adevărat surprinzător, pentru cei 
ce l-au urmărit de mult pe cai Omului Sfârşit, ori a Vieţii 
lui Isus. Suntem atâţia, printre noi! Să ne închipuim figura lui 
Papini, proverbiala lui mutră, « il suo visaccio » de autentic etrusc, 
cu pălărie de amiral pe cap, făcându-şi intrarea în incinta si- 
mandicoasei adunări, în care l-a impus în sfârșit originalitatea 
spiritului său creator, semnificația fără pereche a atitudinelor față 
de cultura ţării sale, celebritatea mondială, rostul de ctitor printre 
aceia care-au înălțat edificiul Italiei de astăzi. 


Intrarea lui Papini în Academie corespunde apoi cu un în- 
semnat fapt cultural, pe care l-a pus la cale în ultima vreme: 
o Istorie a Literaturii Italiene, de proporţii mari, pe baze noi. 
Primul volum poate că a și apărut zilele acestea, iar apariția lui 
înseamnă încununarea unor sforțări, pe care puterea de muncă 
a multe-știutorului Papini, le-a întreprins în această direcţie din 
copilărie. Nu vă amintiţi de confesiunile lui din Omul Sfârşit? 


Asupra acestei opere capitale în viaţa scriitorului, ca și a Culturii 
Italiene moderne, vom reveni, în tot felul, în cronicele noastre vii- 
toare. Reţinem deocamdată interesul pe care-l oferă, principial, 
o Istorie a Literaturii scrisă nu de un critic, nu de un profesor, 
ci de un scriitor. « De unul — cum spunea însuși Papini — care, 
de bine, de rău, face parte din această Literatură. O operă de 
ostracizare a mediocrităților, care s'au cuibărit cu vremea în ga- 
leriile celebrităţii. In ce privește apoi ultima experienţă papiniană, 
adică experienţa catolică, cea din urmă a sa, în nesfârșita serie 
de atitudini aparent contradictorii, Papini a ţinut să adaoge: 
« Deşi sunt catolic, nu am scris un manual pentru seminarişti ». 
E vorba de o operă de interpretare a marilor linii pe care s'a des- 
făşurat peste veacuri splendoarea literaturii acesteia, dela Dante 
la Carducci. O carte de interpretare a sa însuși, prin înțelegerea 
scrisului altora. Aparenta inconveniență a lui Giovanii Papini, 
va fi încăodată infirmată. Căci secretul întregii sale producţii 
literare aici trebue căutat: întreaga-i operă n'a înflorit decât în 
simbioză cu scrisul altora. Marea obsesie a acestui Italian a rămas 
aceeași: cititul. Cărţile. O sută de cărți. O mie de cărți. Din toate 
timpurile, din toate locurile. Dela filosofii Crepusculari, la Noul 
Testament al Vieţii lui Isus. Dela povestea Sjântului Augustin, 
la aceea a lui Dante, a lui Carducci, a lui Papini. Pe care numai 
o boală gravă de ochi (din cauza cititului) l-a salvat de cea mai 
periculoasă experiență: aceea de profesor de literatură. Dintre 
cărţile lui, dintre zidurile camerei de lucru din Via Giambattista 
Vico va putea să-și continue acțiunea de temut maestru al gene- 
rației sale. Decât profesor, mai bine, în orice caz mai bine Ex- 
celență la Academie. Spiritul rebelului Toscan nu va vedea astfel 
scăzându-i ascendentul de îndrumător, prin uzură cotidiană, în 

cadrul școalei, pe care de mic n'a putut-o suferi. Papini, eternul 
autodidact, Repetentul tuturor claselor. Invăţatul Giovanni Pa- 
pini. Omul sutelor, miilor de cărți. Excelența sa Giovanni Papini. 


ALEXANDRU MARCU 


POEZIA RĂZBOIULUI 


Prin realismul lor crud, prin gama lor variată de emoţii, cum 
şi prin acea continuă chemare spre un tainic și fascinant nepre- 
văzut, războaiele au fost pentru poeții din toate timpurile prilej 
de mari și nedefinite nelinişti. Fie că au cântat eroismul luptă- 
torilor, fie că au adunat în vers mireasma ameţitoare a câmpurilor 
de luptă, ori i-a învins nostalgia îndepărtată a plaiurilor natale, 
poeţii care au trăit cu adevărat războiul şi-au verificat, fără să 
ştie, posibilităţile de creaţie într'un mediu destul de străin de 
acela î în care își exersaseră primele accente lirice. Puși în fața unor 
peisaje răscolite de vijeliile mitralierelor, când prin văzduhul 
nestatornic șuerau haiducește șrapnelele şi se sărutau cu sgomot 
de trăsnet obuzele, acești poeţi au înțeles — printre ordine și în- 
dârjirea comandată de clipă — că există, într'adevăr, o poezie 
a trăirii, o poezie ce li se revela, atunci, în toată măreața ei splen- 


doare. 
* 


* * 

Deşi « documentară » şi uneori excesivă în elan şi în emoții — 
atribute inerente, de altfel, tuturor operelor create sub impera- 
tivul unui moment ce nu îngădue false transpuneri — poeziei 
inspirate de război nu i se poate contesta totuși valoarea sub- 
stanțială, care rămâne dincolo de teorii poetice şi forme, mai 
mult sau mai puţin convenţionale. Un exemplu, din acest punct 
de vedere, ni-l servesc poeziile de război ale d-lui Camil Pe- 
trescu, poezii în care versul pare săpat în cremene de o mână 
nervoasă, ce parcă nu vrea să-i scape nimic din ceea ce ochiul îi 
comandă atent, deşi emoția stărue dură, neliniştitoare: 


De zile ’ntregi 

De săptămâni 

Plouă raze ude, grele, mohoriîte 

Şi peste tot e umed: 

Umezeală de pădure neagră slabă. 
Umezeală de coline singuratece şi reci, 
Umezeală de poteci, 

Pe coastă-alunecând pieziş, ,. 

Plouă fără grabă, 

Ne afumăm în gropile înguste, 
Mocirloase, 
Lângă focul care nu mai vrea să ardă, 
Ghemuiţi pe aşternuturi joase, 
De crăci murdare de noroi 
Ca să se scurgă apa pe sub noi. 
Sentinele nemişcate par momâi, 
Cu foi de cort în cap, 
Cu picioarele înţepenite în nomeol; 
De groși ce sunt 
Abia de mai încap în șanțul gol. 
De ieri, de-alaltăieri 
De săptămâni 
Plouă tăceri. 
Și poate unde ne gândim într'una la neant 
Ne e tot sufletul pustiu. 
Nu e trecut... 
Nu-s amintiri... 
Cum nu mai zboară pasări, pe cerul fumuriu. 
Undeva pe lume se opriră roţi 
Inamicii poate c'au murit cu toți... 
Ca nişte animale îmbufnate, 
Ghemuite, 
“Toarcem mut tăcere... 
Cum nu mai dor de-acuma inimile oblojite 
In cârpe ude și murdare! ° 
Dar din neant 
Un trosnet groaznic 
(O lovitură de topor în țeasta capului) 
Ne-a ridicat mecanic braţele. 
In văzduh, 
Locomotive înroşite s'au ciocnit în apă... 
Sau poate a plesnit tăcerea... 
Pe-un adăpost, alături, a căzut o mină. 
Atâta tot, 
Și 'n urmă liniște-a rămas deplină. 
. . . . . . . . . . . . . . . . . . 3 


— «Veșnicie » din volumul «Versuri +, Edit. Cultura Naţionald— 


Inregistrat simplu şi obiectiv, amănuntul — în versurile de 
război ale d-lui Camil Petrescu — este surprins în toată nudi- 
tatea lui simbolică, fără a fi supus nici unei reguli de versificaţie, 
fapt care înlesnește cititorului o comunicativitate directă, sigură, 
pe care o întâlnim — secondată de o oarecare predispoziţie pentru 
muzicalitatea versului — și în ciclul «Popas la Muratan» din 
volumul « Scut și targă» al d-lui Perpessicius: 

Nu s'auzea nimic pe ’ntinderea 'necată 
De revărsarea lunii pline, 

Nici fâşiitul porumbiştilor vecine, 

Nici pocnetul de armă aiurată, 

Nici claca broaştelor din mlaştina secată, 
Nimic, nimic, decât doar discul lunii pline 
Plutind hipnotizată. 

Da 'ntr'un târziu parcă-a gemut tabloul, 
Intâi mai vag și-apoi mai precizat 

Un scârțâit de dric întârziat 

Prin spaţii şi-a trimis ecoul 

Şi oamenii-au oftat. 


Dar dacă la d. Camil Petrescu ne izbim de o intuiţie a fap- 
tului divers — ca şi la d. Perpessicius — căruia i se asociază, 
prin forţa lucrurilor, o atmosferă grea de neliniști, atmosfera tran- 
șeelor sub ploaie —la d. Camil Petrescu — şi sub o lună bol- 
navă, căzută ca o apă obscură peste întinderi — la d. Perpessi- 
cius — în așteptarea eventualului, în poezia de război a d-lui 
Demostene Botez, spre exemplu, notația nu se mărgineşte la 
obiect; căci, după izbutite comparații, d. Demostene Botez pune 
accentul pe poantă, condiționând astfel emoției o prezență spon- 
tană în decor: 


Ca un medalion scump de femee 

Luna atârnă albă peste tranșee. 

Ochii mei sângeră lacrimi amintitoare 
Chipul din lună-i departe, gândul mă doare. 
Câmpu-aburit se 'ntinde şi-adoarme 

Fâşâe 'n noapte o salvă de arme... 

Cad peste zare, brusc, două stele... 

Au căzut la posturi două santinele. 


— « Sector liniştit din volumul € Floarea pământului s, Ed. 
Viața Românească — 


Părtaşi la înfrigurarea acelor zile de doliu și bejanie, majori- 
tatea poeţilor noștri, în frunte cu d. Octavian Goga, a încercat 
să prindă în vers, nu numai ecoul, cu toate multiplele lui rezo- 
nanţe, ale câmpurilor de luptă, așa ca d-nii: Camil Petrescu, 
Perpessicius, Demostene Botez, Gh. Șt. Cazacu sau Ovid Den- 
susianu care notează în poemul d-sale intitulat « Heroica »: 


'Trei zile-acolo-a tremurat pământul 
Trei zile fără preget, tot văzduhul 
A clocotit în valuri de văpae 

Şi secerişu ?n volburarea 

Satanică, de gloanţe, de obuze, 

N'a contenit decât atunci când stârvuri 
Se înălțau în claie lângă claie la Mărăști. 


— Cântul XIII, Ed. « Viața Nouâe — 


... ci şi peisajele de deprimantă atmosferă, care se desfăşurau 
dincolo de jocul schijelor, în ţara rămasă pustie ca o grădină pă- 
răginită. Iată două strofe din « Măârgăritare negre », volumul d-lui 
Al. T. Stamatiad, strofe care ne amintesc zile de grea urgie: 


„+ Şi curg fără 'ncetare 
Convoiuri nesfârşite 

De care, de muniții 
De oameni și de vite. 


Noroiu-i pân” la glesne 
Și plouă ca prin sită 
Și vântul taie 'n carne 


Și zarea-i obosită, 
— « Zile de doliu » — 


Din placheta « Munţi » a d-lui Demostene Botez desprindem 
o strofă de emoţionante acorduri, ca un plâns de despărțire, de 
munţii patriei pe care-i părăsea într'o retragere forțată pe semne, 
o strofă în care viziunea poetică se statorniceşte într'o plastici- 
zare unică: 

: Privesc neregulatele profile 

Și într'al zării cenuşiu noian 
Imi pare-o caravană de cămile 
Ce duc averea noastră la dușman, 


Și acum, un fragment dintr'o altă retragere scrisă de d. V. 
Voiculescu, o retragere în care pulsează, energic, dramatismul 
unei situații bântuite de-o autentică desnădejde, ce pare mai mult 
o spovedanie a unui erou dintr'un halucinant « Pohod na Sibir»: 


De-a fost în zori sau murgul serii când ne-am oprit nu pot să ştiu: 
Orice mi-era p'atunci tot una... Sub cerul negru și pustiu, 
Invălmăşiţi mereu pe drumuri, făcând ocol după ocol, 
Noi nu mergeam decât în noaptea din fundul sufletului gol. 
Căzuţi acolo şi 'ndărătnici, ca un vânat de goană stors, 
Incet, cu fața către ţară când ne-am sculat şi ne-am întors, 
Se împleteau pe câmpul neted cruciş reţele de rețele 
Cu mii de stârvuri aninate și presărate printre ele. 
Duşmanul, numai într'o noapte ieşind din gropile săpate 
Ca un paianjen întinsese de-a-lungul, sârmele ghimpate 
Și ca 'ntr'o mreajă uriaşă vedeam în ceața depărtării 
Cum se zbătea 'n cumplită pânză însângeratul trup al ţării. 
— În retragere din volumul Pârgă, Ed. « Cartea Românească s — 


` 

Se pare însă că războiul n'a fost, pentru unii dintre poeţii 
noștri, numai o lungă şi apăsătoare restrişte, ci şi un prilej de en- 
tusiasm mistic, l-am putea categorisi, prin nuanţa lui neprecu- 
peţită de larg sentimentalism; căci iată ce scrie d. D. Nanu în 
poezia «In fața morții » — «Poezii» Ed. Cartea Românească — 
amintindu-și de luptele crâncene dela Cocorăști-Mislea: 


Dar niciodată, moarte, nu mi-ai părut frumoasă 
Ca 'n viforul de bombe, de gloanţe și şrapnele. 
Acolo torța vieţii ardea mai luminoasă 

Și 'n mantia-i de noapte tu străluceai de stele. 

Nu erai adâncul de peșteri, umed, rece, 

In care stăpânește abisul neclintit; 

Erai o feerie supremă ’n care trece 

Incununat de raze, eroul desrobit. 


... în timp ce d. Nichifor Crainic înseamnă în poema «Pe dru- 
muri » — volumul « Darurile Pămânţului » Ed. Cartea Românea- 
scă — tonuri de sfâșietoare stări de fapt: 


Iar în zilele acelea de urgie şi de spaimă 

La răstimpuri de popasuri din sălbateca prigoană 

Cum scrutam în urmă jalea care vâjâia de svoană 
Amurgea 'n amurgul toamnei sângerata noastră faimă 
Nu arhangheli — demoni roșii raiului puneau zăvor! 
Mută 'nmărmurea durerea izgonitului popor. 

Trist se legăna în aer plânsul arborilor goi 

Noi, din tot ce-aveam pe lume rămâneam doar noi, cu noi. 


* 
- 

Oricare ar fi destinul poeziei noastre de război și indiferent 
de sentimentele pe care le-au nutrit poeţii, unei poezii trăite până 
la confuzie, un lucru e cert: poezia războiului şi, implicit, răz- 
boiul, au imprimat poeziei românești o vigoare nouă încât se 
poate spune — și pe bună dreptate — că războiul a fost, pentru 
poezia noastră, un regenerator și un delimitator de epoci. 

Obsedantă, în mediul ei de afirmare, această poezie își mai 
trimete şi azi ecoul în strofele vreunui tânăr, un ecou îndepărtat 

3 bă 
dar prezent, totuși, undeva, care ne aminteşte de trecutele şi 
marile îndoeli: 


..- Clete de porumb 
'Trenţuite'n câmp, 
Ca regimentele noastre în Moldova... 
— N. Crevedia: « Bulgări şi steles — 


TEODOR SCARLAT 

POEZIA LUI GEORG TRAKL 


Doi mari poeți stăpânesc astăzi literatura germană: Ștefan 
George 1) şi Rainer Maria Rilke ?), 

Primul, ca un sacerdot, ca un larg suflu sacramental în tot ce 
creează sub aripile de clar-obscur ale unei mistice personale, pe 
care o trăește sincer în unanimitatea poemelor sale, al doilea, 
împânzit de neguri slave, explicabile prin descendență și pe care 
le poartă, oricât ar încerca să-şi apropie luminozitatea medite- 
raneană, de-a-lungul întregii vieți peste-o melancolie de oștean 
rănit, au imprimat liricei germane pecetea unei specificități 
atât de tiranice, încât lirica germană se valabilizează universal, 
timp de mulți ani, aproape numai prin ei. 

Totuşi astăzi se conturează, tot atât de obsedantă, deşi mai 
puţin cuprinzătoare, poezia austriacului Georg Trakl, descoperită 
prin întâmplare şi impusă destul de târziu după moartea autorului. 


1) Ştefan George, născut la 12 Iulie 1868, în Biidesheim, şi decedat de 
curând, a scris, în ordine cronologică: « Hymnen» — « Imnuri » (1890), 
4 Pilgerfahrten 2 — « Pelerinaje > (1891), € Algabal» (1892), « Hirten- und 
Preisgedichte > — « Poezii ciobăneşti și de laudă » (1895), + Jahr der Seele » — 
« Anul sufletului » (1897), « Teppich des Lebens » — « Covorul vieţii » (1900), 
« Der Stern des Bundes p — t Steaua legământului è (1914), € Der Krieg » — 
« Războiul » (1917), « Drei Gesänge » — « Trei cântece > (1921) etc. A tradus 
magistral din Dante, Shakespeare şi simboliştii francezi. A exercitat o mare 
influenţă asupra contemporanilor săi. Către sfârşitul vieţii, venerat şi iubit 
de toţi, poate fi comparat cu Goethe. 

3) Rainer Maria Rilke, născut la 1875, mort la 1926, în urma unei infecţii 
provocate de spinul unui trandafir cules pentru o prietenă a sa, a scris: ¢ Stun- 
denbuch > — 4 Cartea orelor + (1905), « Die Weise von Liebe und Tod des 
Cornets Christoph Rilke » — « Cântecul despre dragostea şi moartea trâmbi- 
ţașului Christoph Rilke + (1906), « Marienleben è> — « Viaţa Mariei » (1913), 
e Duineser Elegien » — « Elegii duineze» (1923) etc., € Geschichten vom 
lieben Gott » — « Povestiri despre bunul Dumnezeu >, le-a publicat în 1900, 
iar romanul € Malte Laurids Brigge » în 1910. 

« Die Weise von Liebe und Tod des Cornets Christoph Rilke », un poem 
straniu despre dragoste și moarte, după cum însuși titlul lui o indică, a fost 
tipărit, în decurs de numai 21 de ani, în 350.000 de exemplare. 

Rainer Maria Rilke a scris versuri şi în limba franceză, fără însă să se 
poată ridica la nivelul liricei sale germane. 

Rilke a influenţat mult şi literatura românească, în special prin € Marien- 
leben ». 

Tradus, autorul + Sonetelor către Orfeu » şi al € Elegiilor duineze » pierde 
din sensul formal, care, în limba germană, e de-o strălucire pe cât de singu- 
lară, pe atât de intensă. 

Asupra lui Ştefan George şi Rainer Maria Rilke s'a scris enorm, şi nu 
numai în Germania. Astăzi, amândoi sunt cunoscuţi în Franţa şi Italia, unde 
opera lor a fost prezentată în studii bogat informate. 

Ștefan George a fascinat întru atâta viaţa culturală a Germaniei, încât 
s'au constituit numeroase cercuri şi asociaţii literare, care îi poartă numele 
şi-a căror singură menire e să-i comenteze și să-i editeze în condiţii excep- 
ţionale opera. 

Născut la 1887, Georg Trakl moare —în vârstă de numai 
27 de ani— pe frontul austro-rus. 

Poezia i-a fost strânsă în ediție completă abia după moarte, 
culegerea ei fiind încredințată lui Karl Rock, care i-a suprave- 
ghiat şi tipărirea în «Kurt Weolff-Verlag » din Leipzig. 

Primele poeme — « Verfall » (« Decădere »), « Musik im Mi- 
rabell » (« Muzică în Mirabell »), «Die schöne Stadt» (« Orașul 
frumos ») şi «In einem verlassenen Zimmer » (« Intr'o odaie pă- 
răsită ») — păstrează numeroase influențe din simbolismul francez. 
In «Musik im Mirabell», îl regăsim chiar pe H. de Régnier. 
« Der Gewitterabend » («Seara cu furtună ») e însă de altă fac- 
tură. Versul devine viguros, deși încă naiv în ultima strofă, pe 
care o desprindem pentru exemplificare: 


« Kranke kreischen im Spitale, 
Blăulich schwirt der Nacht Gefieder, 
Glitzernd braust mit einem Male 
Regen auf die Dächer nieder ». 


(« Bolnavii scuipă în spital. Penajul nopţii vibrează albastru. Scânteind 
ropoteşte deodată ploaia peste acoperișuri 9). 


Ezitări de expresie găsim şi în ultima piesă din ciclul « Die 
schöne Stadt » (« Oraşul frumos »): « Geistliches Lied » (« Cântec 
al duhului »), în care Trakl adoptă un primitivism cam strident 
față de rafinamentul salonard din «Verfall » (« Decădere »). 

Întâiul poem deplin realizat e, cu siguranţă, « Die Ratten » 
(« Șobolanii »). Iată prima strofă: 


« Im Hoff scheint weiss der herbstliche Mond. 
Vom Dachrand fallen phantastische Schatten. 
Ein Schweigen in leeren Fenstern wohnt; 

Da tauchen leise herauf die Ratten +, 


(+ In ogradă luminează alburiu luna autumnală. De pe marginea acope- 
rişului cad umbre fantastice. Domneşte o tăcere în ferestrele goale; când se 
ridică tăcut şobolanii »), 


în care elementul descriptiv al curții inundate de lumina lunii e 
dinamizat de simbolul obscurităţii și al groazei din versul final. 

Piesa imediată, «Die junge Magd» («Tânăra servitoare»), 
e aproape un poem dramatic și credem că de-aci începe expresio- 
nismul lui Trakl, care, însă, până la urmă, se va transforma în 
misticism. 

« Die junge Magd» e drama unei fete, care — nerealizându-se 
în iubire— se sinucide într'o noapte de vară. Pe-acest subiect 
simplu, Trakl a brodat şase poeme de-o zguduitoare simplitate 
formală, dar poate tocmai de aceea atât de impresionante. 

Reproducem câteva strofe, Singurătatea fetei de pildă: 


« Traumhaft singt ein Knecht im Dunkel 
Und sie starrt von Schmerz geschüttelt. 
Röte träufelt durch das Dunkel. 
Jäh am Tor der Südwind rüttelt >. 
(e Ca în vis cântă un servitor în întuneric şi ea încremeneşte cutremurată 
de durere. Roșul picură prin întuneric, Dureros scutură vântul de sud la 
poartă »), 


Coșmarul unei amiezi agonice de vară: 


« Schatten gleiten übers Kissen, 
Langsam schlägt die Mittagsstunde 
Und sie atmet schwer im Kissen 
Und ihr Mund gleicht einer Wunde », 


(e Umbre lunecă peste perne, încet bate ora amiezii şi ea respiră greu în 
perne şi gura ei e asemenea unei răni»), 


când fata se stinge de dor și dragoste. 
Redăm finalul dramei: 


« Abends schweben blutige Linnen, 
Wolken über summen Wäldern, 
Die gehüllt in schwarzen Linnen, 
Spatzen lärmen auf den Feldern. 


Und sie liegt ganz weiss im Dunkel, 
Unterm Dach verhaucht ein Girren. 
Wie ein Aas in Busch und Dunkel 
Fliegen ihren Mund umschwirren. 


Traumhaft klingt im braunen Weiler 
Nach ein Klang von Tanz und Geigen, 
Schwebt ihr Antlitz durch den Weiler, 
Weht ihr Haar in kahlen Zweigen ». 


(« Seara plutesc văluri sângerii, nori peste pădurile mute, care sunt încon- 


jurate de văluri. Vrăbii fac zgomot pe câmpii. 

Şi ea zace cu totul albă în întunerec. Sub acoperiş se stinge un ciripit. 
Ca o putrezeciune în tufăriş şi întuneric muşte îi înconjoară gura. 

Ca prin vis sună a svon de horă şi viori în cătunul cafeniu, înfăţişarea ei 


pluteşte prin cătun, părul îi flutură în ramuri desfrunzite »). 


Cu ciclul « De profundis » George Trakl începe să renunțe 
la interesul liric pentru descriptiv, care devine pretext sau acce- 
soriu. Poezia i se interiorizează tot mai mult, ajungând la confe- 

siune. Formal, versul își pierde siguranța. Este însă o compen- 
sație în melodia lăuntrică a fiecărei strofe, care, eliberată de ri- 
gorile metricei, capătă suavități muzicale cum nici la Rilke nu 
le putem descoperi. 


Cităm în întregime poemul «De profundis» din ciclul cu 
acelaşi nume: 


« Es ist ein Stoppelfeld, in das ein schwarzer Regen gällt. 
Es ist ein brauner Baum, der einsam dasteht. 

Es ist ein Zischelwind, der leere Hütten umkreist — 

Wie traurig dieser Abend. 


Am Weiler vorbei 

Sammelt die sanfte Waise noch spărliche Ähren ein. 
Ihre Augen weiden rund und goldig in der Dămmerung 
Und ihr Schoss harrt des himmlischen Brăutigams. 


Bei der Heimkehr 
Fanden die Hirten den süssen Leib 
Verwest im Dornenbusch. 


Ein Schatten bin ich ferne finsteren Dörfern. 
Gottes Schweigen 


Trank ich aus dem Brunnen des Hains. 


Auf meine Stirne tritt kaltes Metall. 
Spinnen suchen mein Herz. 
Es ist ein Licht, das in meinem Mund erlöscht. 


Nachts fand ich mich auf einer Heide, 
Starrend von Unrat und Staub der Sterne. 
Im Haselgebüsch 

Klangen wieder kristallne Engel ». 


(«E o mirişte, în care cade o ploaie neagră. E un copac brun, care stă 
singuratec. E un şuier de vânt, care înconjoară colibele goale — ce tristă e 
seara aceasta. 

Trecând pe lângă cătun, suava orfană mai culege spicele golașe. Ochii ei 
pasc rotund şi auriu în amurg și poate ei chiamă mirele ceresc. 

La întoarcerea acasă, ciobanii au aflat putrezit în mărăciniș dulcele trup. 

Sunt o umbră departe de satele întunecoase. Am băut tăcerea lui Dum- 
nezeu din fântânile poienei. 


Pe fruntea mea pășeşte metal rece. Păianjeni caută inima mea. E o lumină, 
care se stinge în gura mea, 

Noaptea mă găsii pe-o câmpie, încremenind de impuritate şi praful ste- 
lelor. In tufarul de alune sunau din nou îngeri de cristal»). 

Ciclul « Im Dorf» e încercarea poetului de readaptare la viaţa 
sănătoasă, naturală, a brazdei. Evident, el nu reușește, şi poemul 
ultim din ciclu «Helian », e tragica mărturisire a acestui fapt. 

« Helian » reprezintă o dată importantă în lirica lui Georg 
Trakl. De aici începe decadentismul lui, ceea ce ne determină 
să vedem în toate poemele ulterioare imaginea unui cadavru 
îmbrăcat în cel mai bun aur și cea mai frumoasă purpură. O tra- 
gică insanitate imoralistă, nu imorală, va circula de acum înainte 
în poezia lui Georg Trakl, care, poate cu previziunea morţii 
apropiate, nu va mai încerca să-și redreseze conștiința de poet 
în concepţia distantă și impunătoare a lui Stefan George. 


+ Die Stufen des Wahnsinns in schwarzen Zimmern, 
Die Schatten der Alten unter der offenen Tir, 

Da Helians Seele sich im rosigen Spiegel beschaut 

Und Schnee und Aussatz von seiner Stirne sinken, 


An den Wânden sind die Sterne erloschen 
Und die weissen Gestalten des Lichts. 


Dem Teppich entsteigt Gebein der Gräber, 
Das Schweigen verfallener Kreuze am Hiigel, 
Des Weihrauchs Süsse im purpurnen Nachtwind. 


O ihr zerbrochenen Augen in schwarzen Miindern, 
Da der Enkel in sanfter Umnachtung 

Einsam dem dunkleren Ende nachsinnt, 

Der stille Gott die blauen Lider über ihn senkt ». 


(« Treptele nebuniei în odăile negre, umbrele celor bătrâni sub uşa des- 
chisă, când sufletul lui Helian se privește în oglinda roză și când cad zăpada 
şi lepra de pe fruntea lui. 

Pe pereţi s'au stins stelele şi albele chipuri ale luminii. 

Din covor se ridică oasele mormintelor, tăcerea crucilor prăbușite pe 
coline, dulceaţa smirnei în vântul purpuriu de noapte. 

O, voi, ochi sfărâmaţi în guri negre, când nepotul se gândește singuratic 
în suava înnoptare la un sfârşit mai întunecat, tăcutul Dumnezeu îşi afundă 
pleoapele albastre peste el»). 


In continuare, lirica lui Georg Trakl va fi: o poezie despre 
moarte, despre fauni bătrâni, nebuni de singurătate, despre ciuma 
în trenă albastră, despre straniul musafir care e omul cu coasa, 
despre zidurile negre ale orașelor monstruos de mari. 

Deci, în partea a doua și a treia a poeticei lui Georg Trakl, 
despre acestea va fi vorba. Şi, oricât ar părea de ciudat, lirica lui 
va căpăta și cutremurătoare accente religioase. 

Partea a doua cuprinde ciclurile: «Sebastian im Traum» 
(« Sebastian în vis») şi « Siebengesang des Todes» (« Cântecul 
de şapte al morţii»): vis, singurătate și moarte, elemente care 
ni-l redau pe cel mai personal Georg Trakl. 

Provizoratul vieţii destinate unui sfârşit apropiat îl aveam 
definit în poemul «Unterwegs» («Pe drum»). 

Iată finalul de-o turburătoare oboseală interioară: 


« O, wie dunkel ist diete Nacht. Eine purpurne Flamme 
Erlosch an meinem Mund., In der Stille 

Erstirbt der bangen Seele einsames Saitenspiel. 

Lass, wenn trunken von Wein das Haupt in die Gosse sinkt », 


(« O, cât de întunecată e noaptea aceasta. O flacără purpurie s'a stins la 
gura mea. În tăcere moare cântecul singuratic de coarde al sufletului înfri- 
coşat. Lasă, când, beat de vin, capul se prăbuşeşte în şanţ»). 


Partea ultimă şi cea mai interesantă a poeticei lui Georg Trakl 
e alcătuită din ciclurile «Traum und Umnachtung», « Gesang 
des Abgeschiedenen » şi «Offenbarung und Untergang» (« Vis 
și înserare », «Cântecul celui mort » și « Revelaţie şi apunere »). 

« Traum und Umnachtung » e un halucinant prolog la moarte. 
Măști roşii — e semnificativ de câte ori revine coloarea sângelui 
în poezia lui Georg Trakl — peisaje haotice, walpurgice, umbre, 
oameni ai nopții, mlaştini fără sfârşit, îngeri cu aripi negre — 
străbat poemul, care totuși nu capătă niciodată aspectul de 
grotesc. Exuberanţa lui Trakl nu depășește niciodată barocul, 
pentru a se prăbuși în ridicol. 

In « Gesang des Abgeschiedenen », poetul e liniştit, — linişte 
tare, bărbătească, nu liniştea dinaintea furtunii. Poetul se în- 
toarce către pământ, iubindu-l. 

« Offenbarung und Untergang » cuprinde ultimele poeme ale 
lui Georg Trakl. Parte sunt scrise pe front şi rămân un interesant 
document psihologic. Poemul «Grodek» e compus cu puțin 
înainte ca Trakl să cadă răpus în decursul unei lupte din primul 
an al războiului mondial. 

Il redăm în întregime: 

« Am Abend tönen die herbstlichen Wälder 

Von tăâtlichen Waffen, die goldnen Ebenen 

Und blauen Seen, dariiber die Sonne 

Dister hinrollt; umfângt die Nacht 

Sterbende Krieger, die wilde Klage 

Ihrer zerbrochenen Miinder, 

Doch stille sammelt im Weidengrund 

Rotes Gewâlk, darin ein ziirnender Gott wohnt, 

Das vergossne Blut sich, mondne Kiihle; 

Alle Strassen münden in schwarze Verwesung. 

Unter goldnem Gezweig der Nacht und Sternen 

Es schwankt der Schwester Schatten durch den schweigenden Hain, 

Zu griissen die Geister der Helden, die blutenden Hâăupter; 

Und leise tönen im Rohr die dunkeln Flöten des Herbstes, 

O stolzer Trauer ! ihr ehernen Altăre, 

Die heisse Flamme des Geistes nährt heute ein gewaltiger Schmerz, 

Die ungebornen Enkel ». 

(e Seara răsună de armele ucigaşe, pădurile autumnale, şesurile de aur 
şi lacurile albastre, peste care soarele se rostogolește posomorît; noaptea îi 
cuprinde pe oştenii muribunzi, sălbatica tânguire a gurilor lor sfărâmate. Totuşi, 
tăcut se adună în pajiște nourii roşii, în care locueşte un zeu mânios, și sân- 
gele vărsat, răcoare lunară; toate străzile se deschid în neagră putrezire, Sub 
rămurișul de aur al nopţii și-al stelelor se clatină umbra surorii prin poiana 
care tace, pentru a saluta duhurile eroilor, capetele sângerânde; şi încet răsună 
în trestie întunecatele flaute ale toamnei. O, întristare mai mândră ! voi altare 
de aramă, fierbintea flacără a duhurilor hrănește astăzi o cumplită durere, 
nepoţii cari nu s'au născut»), 

Æ zi * 

Fără să se integreze exclusiv unui curent oarecare, fie el sim- 
bolist sau expresionist, Georg Trakl a creat o poezie proprie, 
care-l așează imediat după Stefan George și Rainer Maria Rilke, 
fiind singurul liric german, pe care umbra celor doi titani nu-l 
acoperă. 

Destinul său poate fi comparat cu al lui Rimbaud. Dacă nu 
murea pe front în toamna anului 1914, Georg Trakl desigur că 
s'ar fi prăbușit în plictiseală sau în nebunie, căci aripile lui au 
fost de mătasă fragilă, nu de vultur goethean ca ale lui Stefan 


George. 
MIRCEA STREINUL 

Moritz Geiger a avut desigur o intuiție fericită când a di- 
stins între o «concentrare externă» şi o «concentrare internă» 
în atitudinea receptorului artei. Originea distincției urcă, ce e 
drept, departe în trecut, de vreme ce G. Fechner — care opunea 
un factor «direct » unuia «asociativ » — este încă la 1876 iniția- 
torul ei. Cu toate acestea, lui Geiger trebue să i se recunoască 
meritul de a fi dat o mai mare amploare distincției fechneriene 
şi de a-i fi liberat indirect, prin simplă reluare, după o jumătate 
de veac, certificatul importanței și al trăiniciei. 

E păcat însă că nici Geiger nu și-a dat suficient seama !) de 


1) In aparenţă, cel puţin, 

extrema importanță metodologică a distincţiei sale, — impor- 
tanță care, după noi, nu poate fi de ordin particular, ci numai 
de ordin general. Căci numai arbitrar se limitează cele două con- 
centrări la receptarea bunurilor estetice, când împrejurarea lor 
este evidentă în receptarea oricăror alte bunuri culturale. Orice 
bun — orice valoare obiectivă — îşi comandă structural o anu- 
mită atitudine sau perspectivă de receptare, care singură este 
atitudinea cea mai adecvată şi atitudinea centrală a receptării. Acea- 
stă atitudine, orientată în spre sezisarea structurii specifice a unei 
valori obiectivate, ţine de concentrarea «externă ». Cealaltă mo- 
dalitate de concentrare este «internă». Concentrarea «internă » 
nu este comandată de specificitatea structurilor externe, îndrep- 
tându-se asupra unor aspecte neesenţiale; ceea ce se degustă prin 
ea, nu este atât valoarea, cât reacţiile subiective, interne, ocazio- 
nate de valoarea respectivă. Ne socotim în măsură să dăm exemple 
de concentrare externă și internă, din domeniul culturii în genere, 
nu numai din domeniul esteticii în particular, ca M. Geiger. 
Precizăm întâi, în mod definitoriu, că de concentrarea externă 
ţine considerarea unei valori din unghiul criteriilor coordona- 
telor şi intereselor ei proprii-structurale, în timp ce de concen- 
trarea internă ţine considerarea unei valori anumite din unghiul 
criteriilor coordonatelor şi intereselor celorlalte valori. Definiţia 
noastră subînțelege că, în afara manifestărilor pe plan teoretic, 
cele două concentrări îmbracă adesea, şi tot așa de bine, forme 
practice. Christ este bunul suprem al religiei noastre. In ce con- 
sistă concentrarea externă față de Divinitatea creștină? In iubire, 
în rugăciune, în credință, în binefacere, în setea de mântuire și 
de integrare în opera divină. Dar, pe lângă acestea, vedem un 
Christ revendicat pentru consolidare politică de conducători de 
State, un Christ exploatat economicește, un Christ ctitor şi inspirator 
artistic, un Christ prefăcut de teologie în obiect ştiinţific şi, în 
sfârșit, un acelaşi Christ, sau un altul, admirat fără margini — dar 
nu şi adorat — de marele moralist necreșştin, fie acesta Schopen- 
hauer sau Renan. Sunt cazuri de concentrare internă, dictate 
de alte perspective, de alte interese, de alte valori decât cea re- 
kgioasă, în împrejurări care pot să colaboreze cu religia, după cum, 
tot aşa de bine, i se pot împotrivi. Concentrarea externă, în ma- 
terie religioasă, o realizează numai credinciosul; ateul și indife- 
rentul sunt incapabili de ea. Un alt exemplu. Edificiul este un 
bun economic; să-l judeci după criteriul utilității înseamnă deci 
să te concentrezi «extern » în fața lui. Totuşi obișnuim cu toții 
să considerăm edificiul după criterii estetice, în desacord total 
sau numai în acord indirect cu utilitatea lui, — caz evident de 
concentrare internă. Mult mai rar, dar mult mai interesant, este 
că ne putem concentra intern asupra edificiului până şi în mod 

metafizic: edificiul poate deveni oricând, după capriciul filoso- 
fului, pretext pentru promenada metafizică dela lucrul la lucru 
în sine, la esență, idee sau concept. La rândul său, sistemul fi- 
losofic poate oferi un exemplu pentru ambele concentrări. Con- 
centrarea externă în fața lucrării de filosofie este epuizată de 
receptarea ei, din punctul de vedere strict al adevărului. Apre- 
cierea estetică a viziunii și scrisului filosofic aparține concen- 
trării interne. În cazul artei, concentrarea externă constă în 
examenul structurii formale artistice şi al fuziunii intime dintre 
forma autonomă artistică și un conținut eterogen. Concentrarea 
internă constă în analiza conţinutului, de ordin filosofic, etic, 
politic sau religios. (Conţinuturi estetice nu există.) De asemeni 
concentrării interne în faţa artei îi aparține însuşi studiul creației 
şi al receptării operei de artă. 

Credem că izbutim să comunicăm convingerea că mecanismul 
celor două moduri de concentrare, externă și internă, este cu totul 
general și că el nu poate fi rezolvat în cadrul filosofiei artei, ci 
numai în cadrul filosofiei culturii, în întregimea ei. Ni se impune 
cu necesitate o anumită antologie a valorilor: cultura este astfel, 
încât valori obiectivete în stare pură nu există. Intotdeauna o 
valoare realizată se lasă modelată de spiritul și impregnată de 
conţinutul altor valori :). Un bun cultural concret aparține unei 
anumite valori ideale numai pentrucă valoarea aceasta îi ocupă 
centrul şi-i imprimă precumpănitor timbrul ei propriu. Dar — 
nu trebue să se uite niciodată — periferia bunului respectiv şi-o 
împart și şi-o dispută alte valori, celelalte. 

In bunurile culturale, valorile intercomunică, se întrepătrund, 
Chiar dacă se grupează totdeauna sub egida hegemonică a uneia 
singure dintre ele. Există o concentrare externă în fața unui bun 
cultural, pentrucă o anumită valoare a luat în stăpânire centrul 
lui și există o concentrare internă, pentrucă periferia lui și-o 
împart valorile celelalte. Amândouă concentrările sunt pentru 
noi legitime, la fel de legitime. Cine se mai îndoeşte de valabili- 
tatea concentrării interne, să persiste în credința sa, dar, mai 
întâi, să înlăture din însăși firea lucrurilor următorul cerc viţios: 
rațiunea suficientă a concentrării interne este intercomunicarea 
valorilor; rațiunea suficientă a intercomunicării valorilor este 
concentrarea internă... Cum, pe de o parte, concentrarea in- 
ternă se îndreaptă exact asupra acelor zone din cultură asupra 
cărora nu se îndreaptă concentrarea externă şi cum, pe de altă parte, 
năzuim să cunoaștem realizarea culturală în întregimea ei și nu frag- 
mentar, nu ne putem permite ca M. Geiger luxul de a renunța la 
concentrarea internă, de dragul concentrării exterene pur şi simplu. 


1) Vederi întru câtva înrudite exprimă d. T. Vianu în Estetică, I. 

Blamul dat de Geiger concentrării interne este evident pripit 
și nedrept, dar el își are explicaţia și justificarea sa profundă în 
măsura în care Geiger s'a ridicat nu atât împotriva concentrării 
interne, cât împotriva unui abuz penibil și frecvent care face ca, 
ostentativ, sau involuntar concentrarea internă, a diletantului, 
să fie dată drept concentrarea externă, a specialistului 1). 

In principiu deci, concentrarea internă este legitimă, şi nu 
numai legitimă: necesară. Orire cercetător inteligent poate, prin 
urmare, să o practice în deplină libertate. Cu o singură restricţie 
însă: sd știe că face concentrare internă. Și numai s'o ştie: s'o 
spună? 

După un lung ocol introductiv — care va servi ca axă pentru 
considerațiile imediat următoare și de mai târziu — venim la 
Mioriţa, la discuţia câtorva exegeze străine și personale în mar- 
ginea ei. 

' „a 

Mai rar o poezie care să pună atât de concret și atât de bogat 
problema diverselor posibilități ale receptării poetice, ca Miorița. 

Pot recepta Miorița naiv, privind-o ca pe un basm real, în 
care o mioară vorbeşte gevea cu stăpânul ei despre marea pri- 
mejdie ce-l amenință. 

Pot contempla Miorița simbolic şi abstract, socotind mioara 
un simbol numai al devotamentului şi duioșiei femenine. 

Pot să parcurg Miorița fără să gândesc şi fără să-mi repre- 
zint absolut nimic, lăsându-mă îmbătat de un inefabil farmec 
auditiv. (Odobescu își da seama de el acum vre-o 70 de ani, ni se 
pare). i 

Pot amesteca aceste trei moduri de contemplație, pendulând, 
şi cu voie și fără, dela unul la altul. 

Mă pot, în sfârșit, smulge simplei şi hipnoticei bucurii con- 
templative, căutând să-mi întemeiez contemplaţia critic și rațional. 

Aceasta, tot pentru a mă bucura. 


* 
* * 


D.I. Suchianu, la sfârșitul studiului citat, desaprobă scormo- 
nirea elementelor panteiste în Miorița, pentru un motiv de ordin 
special. D-sa nu crede că apropiatul sfârşit al ciobanului ar fi 
posibil, după cum nici nu atribuie vreo seriozitate lungului discurs 


1) De confuzie de planuri pe care o denunţăm s'au făcut vinovaţi mulţi 
dintre cercetătorii « Mioriţei ». Cităm, ca exemplu, cazul recent al d-lui D. 
I. Suchianu, care a încercat să aplice psihoanaliza Mioriței lui Alecsandri, 
întrun studiu intitulat « Estetica Mioriței» (v. Revista Fundațiilor Regale, 
Septemvrie 1926). 


14 

despre moarte şi înmormântare ţinut de cioban, presupunându-l 
un joc inutil lipsit de obiect, un «vis treaz», o «imagerie luxu- 
riantă dar incoherentă ». Panteismul este un lia foarte serios. 
De aceea, într'un discurs neserios nu poate fi vorba de panteism. 
Perfect | Dar dacă discursul este serios ?... Noi vom arăta că este 
și, prin urmare, nu vom desconsidera definirea panteismului mioritic. 

Forma cea mai pură a panteismului este conținută desigur 
de ecuația: Dumnezeu = Lumea; Lumea = Dumnezeu. Cum 
Mioriţa, se va încuviința, nu este Etica lui Spinoza, nu un ase- 
menea panteism vom descoperi în ea. Miorița nu mărturisește 
o natură-Dumnezeu, ci o natură-biserică (v. L. Blaga, Spațiul 
mioritic, p. 121, 128, 227), nu un panteism savant, ci un pan- 
teism românesc — organic, structural, « sofianic » — prin care se 
implică necesitatea lucrurilor și identitatea de substanţă a naturii 
însufleţite şi neînsufleţite cu omul: Natura este «sora» omului, 
iar Moartea « mireasa » lui. Formula panteismului mioritic este 
fraternitatea şi nunta tuturor elementelor, întrun Cosmos re- 
simțit viu şi pururi de om. 

Se înțelege dela sine că, pentru o monografie, mai mult sau 
mai puţin completă a panteismului românesc, Miorița furni- 
zează o piesă de studiu principală, dar nu epuizează nicidecum 
fenomenul în chestiune, el fiind mult mai întins. 

Ca atitudine ţinând de concentrarea internă, analiza filoso- 
fică a conţinutului unei poezii, în cazul nostru Miorița, este o 
operaţie de cunoaştere legitimă binevenită, 


.". 

Pronosticurile criticilor literari sunt, în cazul Mioriței, cu atât 
mai interesante, cu cât se situează literalmente la două extreme 
contradictorii, Până la d. D. I. Suchianu, toți criticii decretau: cio- 
banul moldovean va muri cu siguranță, în lupta care se va da în 
curând. Impotriva tuturor, d. D.I. Suchianu nu a pregetat să afirme: 
Moldoveanul nu va muri în nici un caz, iar în ce privește lupta, 
ea nici nu se va da. Cum asta? Vor sări toți ceilalți scandalizaţi. 
Foarte simplu | le va răspunde d. D. I. Suchianu. Moldoveanul nu 
va muri pentrucă, având câini mai mulți și mai bărbaţi, este 
mai puternic şi pentrucă știe, mulțumită Mioriţei, ce i s'a pre- 
gătit. Cei doi duşmani deci nu-l vor mai putea suprima prin sur- 
prindere, iar la o luptă făţișă, de asemeni, nu se vor încumeta, 
ştiindu-i-se inferiori. 

Argumentarea d-lui D. I. Suchianu, deși plauzibilă în aparenţă, 
poate fi uşor clătinată. Poţi să fi de o sută de ori mai puternic și 
în același timp informat, când însă doi oameni ţi-au jurat peirea, 
ei au principial posibilitatea de a găsi mijloacele ca să te suprime. 
Extremele sunt aici false. Nu importă că vei fi ucis, după cum nu 

mportă că nu vei fi ucis. Important este altceva: că ai posibilitatea 
să fii ucis. In acest din urmă caz, se găsește, după noi, Moldoveanul. 

Interpretând Miorița în sensul că Moldoveanul nu va muri 
şi ştie că nu va muri în niciun caz, d. D. I. Suchianu s'a lovit de o 
dificultate, pe care a încercat — în felul său — s'o înlăture: de ce 
totuși Moldoveanul îi vorbeşte Mioriţei despre moarte și îi dă 
dispoziții atât de precise în vederea înmormântării? Ce rost are 
reacţiunea aceasta bizară? D-l D. I. Suchianu crede a găsi în 
psihanaliză explicaţia unei situații paradoxale. 

Când o primejdie ne ameninţă, integritatea eului, sufletul 
nostru este copleşit de sentimente panice. Dacă însă perspectiva 
primejdiei ce ne amenință devine cu totul înactuală, reacțiile 
panice iau calea sublimării. Cădem involuntar într'o stare de 
«reverie », de «perplexitate », manifestată printr'o « imajerie lu- 
xuriantă, dar incoherentă ». Gândurile se destramă şi alunecă 
fără şir dela o amintire duioasă la o dorință intimă, sub obsesia 
persistentă a primejdiei improbabile. Eroul unui asemenea joc 
catartic devine ceva mai serios doar atunci când își amintește 
întâmplător de o ființă iubită, pe care fantasmagoria sa nu ar 
trebui să o inducă în eroare, îndurerând-o. Așa face și Moldo- 
veanul, când își aminteşte de maica sa, iar după ce a făcut-o, este 
dispus să-și continuie jocul nestingherit, ca și mai înainte... 

In alte circumstanţe, poate că am primi explicaţia d-lui D. I. 
Suchianu. În cele de față nu o putem primi: noi credem despre 
moartea ciobanului că este probabilă, iar despre cioban că este 
serios. Propunem, în loc, o altă explicaţie. 

Când primejdia unui eveniment brusc posibil ameninţă inte- 
gritatea existenței anterioare a eului nostru, sufletul ne este in- 
vadat de reprezentări obsedate asupra consecințelor acelui eve- 
niment brusc. Incă odată: nu ne obsedează atât evenimentul în 
sine, cât ceea ce va fi după el. Pentru ce oare consecinţele eveni- 
mentului ne obsedează? Ne obsedează pentru a ne putea de- 
prinde, pentru a ne putea familiariza, pentru a ne putea împăca 
oarecum, în mod anticipat cu ele. In virtutea acestui mecanism. 
sufletesc teologic, omul care este amenințat de o condamnare 
iminentă, caută să-și închipue cum va fi viitoarea sa viaţă silnică 
petrecută în celula temniţei, iar omul care este amenințat să moară 
în curând, se gândește la ce va fi după moarte sau la înmormân- 
tarea sa, — întocmai ca păstorul mioritic. 


„“. 

Dacă gândul serzos al morţii probabile a inspirat pe rând dis- 
cursul mioarei și al ciobanului, d. D. I. Suchianu nu are dreptate 
să susțină că originalitatea Mioriței ar consta într'un conținut de 
sentimente banale, şterse, cotidiane admirabil întrețesute. 


14* 

Miorita se rezumă la un conflict tragic supra-cotidian: ocazia 
morţii. 

Cât despre părerea d-lui D. I. Suchianu că sentimentele «de 
toate zilele» s'ar preta mai bine pentru poezie decât sentimentele 
«de zile mari », ea nu are alt sprijin decât arbitrarul. 


* 
* * 


In Spațiul Mioritic, d. Lucian Blaga desemnează plaiul ca 
spațiul-matrice subconștient şi creator în care trăeşte românul. 
Pornind mai mult dela spiritul Mioriței, d. L. Blaga nu a crezut 
necesară o analiză propriu zisă a acestei mari creații poporane. 
Frazele care interpretează Miorița sunt puține la număr şi acci- 
dentale. Una dintre ele este următoarea: « Moartea pe plai e 
asimilată în tragica-i frumusețe cu extazul nunții » (p. 24). Credem 
că în Miorița nu poate fi vorba de o moarte», ci de o «înmormân- 
tare pe plai». Pe lângă aceasta, interpretarea în sensul « înmor- 
mântării pe plai» este singura în stare să ofere d-lui L. Blaga 
un puternic și frumos argument pentru concepția sa de filosofia 
culturii româneşti. Pentru a ne confirma teza, vom supune unui 
examen analitic mișcarea fizică, deplasările din Mioriţa. 

Mioriţa nu tace « de trei zile 'ncoace »; tot de trei zile, se sub- 
înțelege, ciobanii și turmele coboară la vale, ajungând « pe-un 
picior de plai». Nu ni se pare întâmplătoare precizarea 4 picior 
de plai »: picioarele plaiurilor sunt situate, cum se știe, în partea 
de jos a munților, spre vale nu spre culmi. Ciobanii coboară de 
trei zile; este inexplicabil ca într'un interval atât de lung ei să 
fi ajuns dela înălțimi mari, în aproprierea văii, dacă nu chiar a 
câmpului. Abia în a treia zi, Mioriţa destăinuește stăpânului 
ei complotul: dușmanii vor să-l omoare la apusul soarelui. Ea 
îl sfătueşte să se oprească din coborit și să se pregătească pentru 
apărare: 


— Drăguţule bace, Că-i iarba de noi 


Dă-ţi oile 'ncoace Şi umbra de voi... 
La negru zăvoi i 


Dar ciobanul pare că nu i-a auzit sfatul: el va coborî înainte: 


— Oiţă bârsană, Ca să mă îngroape 
De eşti năzdrăvană Aici pe aproape 
Și de-a fi să mor In strunga de oi, 
In câmp de mohor, Să fiu tot cu voi; 
Să spui lui Vrâncean In dosul stânii, 


Şi lui Ungurean Să-mi aud cânii,.. 

Exegeza acestui pasaj iniţial de discurs este revelatoare. 

Până la apusul soarelui, turmele şi păstorii vor fi coborit la 
câmp de mohor. Mai jos de plaiuri. Mohorul— ne vor asigura 
toți specialiștii — nu crește decât pe șes deschis, la altitudine 
joasă. Acolo, în câmpul de mohor, se va da lupta — o luptă fă- 
țișă — şi acolo se va putea întâmpla ca Moldoveanul să moară 
ucis, Ce vrea victima prezumtivă dela ucigașii săi? Să fie îngro- 
pată «aici pe aproape», în «strunga de oi» din «dosul stânii». 
Deci unde? Nu în locul crimei, nici în satul de șes, ci pe plai. 
Pe plai, în spaţiul a cărui prezență simbolică sau reală, românul 
o iubește mai presus de toate, 

Dacă nu ne înșelăm, am putut dovedi ceea ce ne-a stat în 
gând. Exegeza noastră, suntem primii s'0 recunoască, nu a dis- 
prețuit un argument «agronomic » și a fost, în genere, prea ra- 
ţională. Incontestabil, o vină. Dar fără această vină poate, se trece 
cu ochii închiși pe lângă esența frumuseții Mioriței. 

Pui 

Destinul nu este cu necesitate o forță transcendentă, imper- 
sonală, oarbă și misterioasă, care guvernează evenimentele după 
un implacabil plan prestabilit. Alături de acest destin — al soar- 
tei — omenirea își reprezintă și un alt destin — al sorților — un 
destin făurit de decizia întâmplării. Intradevăr, când mai multe 
posibilități sunt date, întâmplarea — la care putem colabora activ 
şi determinant, nu însă şi total determinant — va decide asupra 
actualizării unei singure posibilități. Posibilitatea actualizată de 
decizia întâmplării va echivala, în acest caz, cu destinul nostru. 

Numai în sensul acesta, vorbim despre un destin mioritic. 

Moldoveanul este în așteptarea unui destin apropiat, care 
poate împlini o posibilitate tragică, moartea: 


— Oiţă bârsană, 
De ești năzdrăvană 
Și de-a fi să mor... 


Să nu credem greșit că destinul morții apropiate l-ar aştepta 
exclusiv pe Moldovean. Nu ! El planează egal asupra «lui Vrân- 
cean şi lui Ungurean»: 


— Drăguţule bace, Că-i iarba de noi 
Dă-ţi oile 'ncoace Și umbra de voi... 
“La negru zăvoi 


În teama de a nu fi rău înțeleși, precizăm că, în același timp 
în care am afirmat existența unui anumit sentiment al destinului 
în Mioriţa, am tăgăduit net şi necesar existența oricărui fatalism 
mioritic (= românesc). Moldoveanul nu promite că va merge 

cu pieptul deschis şi cu braţele goale înaintea dușmanilor săi de 
moarte, Pentru ca pe urmă, în clipa în care își va da sufletul. 
ucis fiind de ei, să-şi punăă radios: așa mi-a fost scris]... 

Este adevărat că, atunci când o nenorocire i se întâmplă lui 
sau aproapelui, românul obişnueşte uneori să spună: așa a fost 
scris. De ce oare? Pentrucă ar fi fatalist? Nicidecum ! « Aşa a 
fost scris» nu înseamnă decât adeziunea la evenimentul tragic 
deja realizat şi deci ireparabil. Nu înseamnă decât punerea de 
acord cu necesitatea împlinitului. Fatalismul însă nu poate exista 
cu privire la trecut, ci numai cu privire la viitor. Pentru a fi fa- 
talist, românul ar trebui să stea absolut pasiv în faţa catastrofei 
viitoare, nesustrăgându-i-se, neîncercând de fel s'o înlăture, so- 
cotind-o «scrisă » din veac pentru el. A făcut el asta vreodată? 
Au făcut-o alții? 


* 
* * 


Oricât de bine ar fi susținută, până la urmă, concentrarea 
internă singură nu satisface şi osteneşte. Miorița este o operă de 
artă. Inainte de a avea o filosofie şi o psihologie, ea va fi având o 
frumusețe. La ce bun dar să-i adânceşti filosofia și psihologia, 
dacă nu-i poți pătrunde frumusețea? 

Vom hazarda deci o concentrare externă în fața Mioriței, 
între altele şi pentru a da suport concentrării interne de până aici. 
Căci suportul filosofiei și psihologiei unei poezii este frumusețea 
ei. Dacă frumuseţea Mioriței nu poate fi verificată, toată concen- 
trarea internă este inutilă. 'Tâlcul filosofic și psihologic al Mioriței 
S'ar pierde în lipsa valorii estetice care să-l centreze şi să-i dea 
preț. In afara unei mari opere de artă, filosofia şi psihologia Mio- 
ziței şi-ar reduce calitatea și prețul la zero. 

Ni se pare că secretul originalității şi superiorității estetice 
a Mioriţei, consistă în devierea contemplației dela funcţia sa simplă 
şi obișnuită în artă. 

Desprindem termenul fundamental al esteticei schopenhaue- 
riene din complexul metafizic incert al Ideilor platonice. Pentru 
noi, contemplaţia este numai o atitudine de cunoaștere, mani- 
festată prin supra-privirea impersonală, desinteresată şi senină 
a lucrurilor. Astfel definită, contemplaţia este condiția sine qua 
non a creației și a receptării (« contemplaţiei ») artistice. Cine nu 
realizează contemplaţia, nu poate recepta convenabil arta; cu 
atât mai vârtos nu poate fi «creator » sau «artist». Fiind foarte 
adevărat că, obiectiv, contemplaţia este o atitudine epistemolo- 
gică iar, subiectiv, o stare psihologică, nu este mai puțin adevărat 
că rolul ei estetic este constitutiv. ` 

Obișnuit, contemplația este un moment anterior artei (în 
creaţie) și ulterior artei (în receptare), absent însă în artă ca operă, 

ca obiect. Printr'o abatere impresionantă dela condiția comună a 
artei, Miorița anexează contemplaţia obiectului său, transformând 
obiectul artistic însuși întrun moment contemplativ. Contem- 
plând Miorița, contemplăm o contemplație, de unde, cu prilejul 
altor opere de artă contemplam numai o expresie. Cu ce echiva- 
lează revoluţia operată de Miorița? Cu a trece dela minimum și 
normal la maximum de existență artistică. 

Miracolul mioritic este cu atât mai extraordinar, cu cât se 
înfăptuește în împrejurări concrete dintre cele mai neașteptate. 

Ce este în fond Mioriţa? O biată fabulă: punându-se la cale 
uciderea unui cioban de tovarășii săi, o oaie îl înștiințează pe 
stăpânul ei despre complot. Nimic mai firesc deci decât să avem 
o acțiune şi acțiunea să continue. Am fi putut aplauda triumful 
sau deplânge căderea ciobanului în luptă și... am fi avut o poezie 
ca oricare alta. 

Ce-a făcut din toate acestea Miorița? 

Nimic | In loc să precipite fabula în acțiune, a sublimat-o total 
în contemplație. 

Ciobanul mioritic își contemplă destinul. Are timp... Până 
la apusul sorelui mai e mult... 

Trecerea la acțiune este inexistentă în Miorița. 

Care va fi destinul moldoveanului, nu știm. Nici nu trebue 
să știm... dacă am înţeles că suprema frumusețe a Mioriței stă 
într'o nedeterminare, într'o nedecizie totală. 

Găsind o comparaţie fericită, d. D. 1. Suchianu spune că distanța 
dintre variantele Mioriței şi textul Alecsandri este asemenea 
distanţei dintre basmul lui Kunisch și Luceafărul lui Eminescu. 

Ce a făcut Alecsandri cu Miorița sa —e o mare taină. Alec- 
sandri s'a ferit s'o împărtășească; alții nu au putut-o desvălui. 


* 
* * 


Nu spunem că am fi istovit analiza estetică a Mioriţei. Recu- 
noaștem chiar că am neglijat cu totul considerarea valorii ei ex- 
presive. 

Modul general în care se face aprecierea expresiei poetice, 
îl cunoaștem: observi aceste două rime? sunt frumoase; acest ritm? 
este adecvat; acest cuvânt? este sugestiv; acest tablou? este pi- 
toresc; acest fragment? este perfect; acest sentiment? este sincer 
şi adânc... 

Să nu se uite însă că asemenea aprecieri sunt adesea pseudo- 
estetice şi, în orice caz, neesenţiale; că pot fi emise de oricine asupra 
oricărei poezii; că presupun plăcerea de a te opri la atom şi de a" 
vorbi, pentru a nu spune nimic. 


ION RADU TOMOIAGĂ 

ACTUALITĂŢI CULTURALE EUROPENE 
IARĂȘI PALINGENEZIA 


D. Roger Lutigneaux consacră de curând problemei morţii 
un studiu care oglindește bine situaţia actuală a acestei impor- 
tante chestiuni; căci reflectă atât erorile din punct de vedere care 
au persistat, Cât și ferestre noi prin care lumină, și ea nouă, a 
început să filtreze. Și mai exprimă, acest studiu, și perplexitățile 
de astăzi în fața faptului morţii, perplexități ce se traduc prin 
ezitări și chiar contradicțiuni. 

Astfel, autorul nostru oscilează între două credinţe. Pe de o 
parte, socoate moartea ca ceva negativ, ca o lipsă, ca o încetare, 
ca o absență; pe de altă parte vede în ea ceva pozitiv și chiar 
efectiv, eficient: 

« Dificultatea de a şti în ce consistă moartea ţine de aceea că 
ideea morţii nu o întâlnim decât de-a-lungul vieţii, —cu alte 
cuvinte întâlnim «ceea ce nu este » de-a-lungul a «ceea ce este». 
Intrebarea pe care o punem nefiinţei emană dela ființă. Este o 
prezență ce ne vorbeşte despre absență. Nici-o șansă deci de a 
obţine cel mai mic răspuns». 

Deosebit de eroarea ce se ascunde în acest raționament (căci 
tocmai faptul că moartea are privilegiul de a demara în plină 
viață ne permite să «plecăm dela Cunoscut »), acest mod de a 
vorbi mai este și în contradicţie cu alte pasaje din studiul d-lui 
Lutigneaux, unde citim că: 

«se poate. zice, într'un sens, că «viața este moartea, definiţie 
paradoxală și totuși pozitivă, îngăduind a nu mai socoti moartea 
ca o pură încetare a vieții». 

Această balotare între concepția negativă și concepţia pozitivă 
a morţii dovedeşte că încă nu s'au hotărît cercetătorii — bio- 
logi, psihologi sau metafizicieni — să privească moartea ca un 
processus, ca (ceva care se face », ca ceva pozitiv, după cum este 
pozitiv tot ce există. Decât, orice proces, care prin definiție re- 
prezintă o mișcare, un travaliu, o lucrare, are — fatalmente — 
o direcțiune, un sens, care poate fi « invers » față de sensul vre-unui 
alt fenomen. Să nu se confunde deci cele două înţelesuri foarte 
diferite ale noţiunii « sens » şi ale cuvintelor « pozitiv » și « negativ ». 

De altfel, rămâne o întrebare, dacă ideea de negativ în înțe- 
lesul cel mare, de necexistență, de neant— este o idee corectă, 
dacă îi corespunde vre-o realitate de vre-un fel oarecare. Intr'o 
pătrunzătoare analiză a conceptului de neant, pe care Bergson 
o întreprindea încă din timpul tezei sale de doctorat asupra « Da- 
telor imediate ale conștiinței», arăta el cum neantul, absenţa, 
nimicul este în fond o mică înșelătorie psihologică, şi înseamnă 
nu .absență absolută, ci prezență de altceva, în locul lucrului pe 

care eram dispuși să-l găsim. Neantul e, după acest filozof, forma 
megalomană a revanşei noastre față de decepția unei așteptări 
păcălite. 

Ideea de negativ, cantonată însă la simpla idee de «sens con- 
trar » față de o direcție-reper, față de un sens de referință pe care 
l-am numi pozitiv (cu toată realitatea, căci sensul pozitiv este el 
însuși negativ față de cel negativ), — devine o idee acceptabilă 
şi corespunde unei realități — poate celei mai curente şi frec- 
vente realități din câte există. 

In felul acesta, poziția adversativă şi inversativă a vieţii şi 
a morţii nu mai este ceva sinonim cu opoziţia dintrea fi şi a nu fi. 

Autorul nostru pare din nou a se apropia de acest fel de a 
vedea când scrie: 


« Antiteza dintre viață şi moarte a slăbit considerabil. Odini- 
oară, ele nu existau decât una printr'alta, în sensul că se excludeau 
mutual, ca apa și focul, ca lumina şi umbra. Iată însă că un fel 
de colaborare s'a instituit dincolo de acesta, colaborarea nu între 
ceea ce e și ceea ce nu-i, ci între ceea ce e și ceea ce este altfel». 

Nici nu se putea exprima mai corect realitatea morţii. Și d. 
Lutigneaux se apropie și mai tare de centrul enigmei, atunci când 
admite că viața e, mai presus de toate, « continuare » a unei « uni- 
tăţi », moartea fiind procesul invers, acel al « dispersiunii ». Dar 
ajuns aici, în loc să tragă folos din această clarificare, autorul se 
precipită în spre sfera ieftină a problemei «eternei rentoarceri ». 

Se ştie în ce constă această chestiune pe care Heraclit o numea 
palingeneză și Nietzsche «die ewige Wiederkunft» (leternel 
retour). Dacă universul ar fi— cum se pare că este— infinit în 
timp, dar finit în spațiu, atunci aranjamentul materialelor cuprinse 
în cosmos, în momentul acesta în care vorbim, se mai poate repro- 
duce identic în viitorul fără margini, după cum s'a mai fost produs, 
de un număr exact infinit de ori, în trecutul cel de asemeni infinit. 
Sau, a zis atunci un filozof cu imaginație, dacă aşezăm o mai- 
muţă în fața unei mașini de scris, simpla lege a probabili- 
tăților într'o lume de 'cantități spaţiale finite ar face ca mai- 
muţa, care ar dispune de un timp infinit, să nimerească, din când 
în când, a scrie cu propriile ei păroase labe întreaga operă a di- 
vinului Goethe sau a aprigului Shakespeare, și asta de un număr 
infinit de ori. 

Problema aceasta este piatra de încercare a tuturor intelec- 
tualilor avizi de mistere mai mult sau mai puţin ştiinţifice. Che- 
stiunea — se știe—a preocupat şi pe Eminescu, care a rămas 
profund impresionat de asemenea posibilități prestigioase de a se 
Jongla cu infiniţii, în timp şi spațiu. In genere însă, teoria hera- 
clito-nietzscheiană este azi aruncată la fier vechi. Iar dacă d. Lu- 
tigneaux o extrage de acolo, este pentrucă — pare-i-se dumisale — 

ipoteza lui Einstein, a unui univers mărginit, o face mai puțin 
ipotetică pe cea dintâi. 

Decât, este îndoielnic că din acel caracter finit al universului 
văzut de Einstein ar putea trage vre-un folos palingenezia. 

Einstein admite infinitatea spațială a universului, şi rezerva 
pe care o introduce nu distrage acest caracter de infinit. Se ştie 
cum Einstein a demonstrat experimental că universul e curb. 
Aceasta înseamnă că traiectoriile materiale nu sunt niciodată rec- 
tilinii. Ele doar se apropie de mersul drept în scurtele momente 
când sunt străbătute spaţii inter-astrale (sau mai bine inter-ne- 
buloase, spaţii care despart între ele sisteme ca acela pe care-l 
numim «universul nostru » şi alte universuri eventuale, dela care 
nu avem nici-o informație alta decât simpla plauzibilitate) — 
când se străbat, deci, spaţii «inter-universice » de vid quasi ab- 
solut şi de absență aproape completă a oricărui câmp gravitațional. 
Aceasta înseamnă că, în mod general, orice rază, mai curând sau 
mai târziu, se incurbează și că, odată şi odată, în infinitatea tim- 
pului... şi a spațiului, ea se întoarce exact la locul de unde a 
plecat. Această buclare obligată a oricărei mișcări radiante a 
permis lui Einstein să afirme că universul real este totodată infinit 
şi mărginit, fără sfârşit și limitat. 

Decât această graniță naturală poate profita teoriei eternei 
reîntoarceri? Se poate desigur presupune că fiecare electron 
«scăpat urlând din circuit » — cum ar zice poetul Arghezi — va 
reconstitui cândva atomul pe care îl spărsese, și chiar că acesta 
va reface exact molecula complexă de proteină din care se liberase; 
dar a merge mai departe şi a susține că amintita moleculă împreună 
cu altele va reclădi țesutul şi organul care, în colaborare cu alte 
organe, va edifica exact cum a fost odinioară, organismul omenesc 
al lui Napoleon sau al lui Kant, aceasta pare puţin mai puţin 
sigur. 
Un asemenea raționament, oricât ar fi el de seducător, seamănă 
foarte cu o extrapolație, adică cu o extindere la totalitatea cazu- 
rilor a ceea ce era caracterul unuia singur. 

Căci dacă razele energetice sunt realmente și materialmente 
curbe, capabile deci de «eterne reîntoarceri », a vorbi de traiec- 
torii drepte sau curbe, când ne gândim la fenomene ca solidari- 
tatea funcțională a sistemului nervos sau muschiular, înseamnă a 
abuza de limbaj și a da drept bani-peșin ceea ce era monetă me- 
taforică. Cu atât mai mult, vom aluneca în simple figuri de stil, 
atunci când vom extinde raționamentul la realitățile sufletești, 
realițăți pe care, pe de altă parte, nu le putem expulsa din 
drumul nostru dialectic. 

Intr'adevăr, unul din rezultatele cele mai intangibile din psi- 
hologia de astăzi este indisolubila legătură dintre sufletesc şi fi- 

ziologie. S'a renunțat de a se mai căuta natura şi chiar modalitatea 
raportului psiho-fizic; dar acest raport există. E cea mai tangibilă 
dintre cunoştinţele noastre. Nu există manifestare spirituală fără 
substrat organic. Și nu există alcătuire biologică, nu există pro- 
cedee de organizare celulară de unde să fie complet absent psi- 
hismul. Ascultarea oarbă de reacții fizico-chimice spre căldură, 
lumină sau umezeală, acele umile și mecanice conduite pe care 
zoopsihologii le numesc: tropisme, sunt încă manifestări de 
psihism. 

Și atunci, revenind la eterna reîntoarcere pe care universul 
einsteinian curb părea că o favorizează, — se va înțelege numai 
decât ce absurd, ce grotesc chiar, ar fi să se presupună că spi- 
ritul, exact ca şi materia, are o direcție curbă! Desigur, cunoa- 
ştem pe trista noastră planetă, multe conștiințe îndoite, îndoioase 
și îndoelnice, multe elanuri care se apleacă la loc spre pământ, 
atâtea idealuri personale care se contorsionează în toate direcțiile, 
pentru a reajunge la acel zero de la care au fost purces, Dar 
cine nu vede că, vorbind așa, vorbim «la figurat», şi că Spiri- 
tualul nu cunoaște categoria de «drept» și «curb». 

Pe de altă parte, ar fi o necuviință la adresa unei atât de fal- 
nice teorii ca aceea a palingenezei dacă am expropria-o de 50%, 
şi am mărgini-o numai la conţinutul ei fizic. Fără a mai vorbi 
de inconvenientul obligaţiei de a admite ca fenomene perfect 
posibile, reapariții de organisme unde pe trupul de pildă al lui 
Aristot să-şi facă ca să zicem aşa facă de cap un cap (adică o minte) 
obtuză, vulgară; — sau vice-versa (ceea ce n'ar fi mai puțin 
grav). 

Sau, atunci, S'ar postula o legătură de oțel între suflet şi corp, 
un anumit organism neputând produce (sau conţine — expre- 
siile sunt egal de incorecte) decât un anumit spirit determinat. 
Ceea ce ne-ar readuce la o concepție rigid materialistă de gen 
Meyer sau Moleschot, în care nu credem să mai creadă astăzi 
cineva. 

Așa dar, palingenezia, chiar admițând aplicarea perfectă a 
concepţiei universului mărginit și încurbat, s'ar prezinta, în orice 
caz, lovită oarecum de hemiplegie. Cea mai importantă a sa ju- 
mătate ar fi scoasă din discuțiune. Ar fi o reîntoarcere, în bene- 
ficiul unor biete manechine şi unor simple carapace. Eul, no- 
bilul Eu, n'ar participa la şi n'ar beneficia de agreabila repatriere. 

De altfel autorul nostru, d. Lutigneaux, pare consolat de 
această pierdere, și discută calm, aproape ştiinţific, instinctiva 
noastră părere de rău că ce e mai preţios în noi dispare fără urmă. 

« Printre cauzele ororii pe care o resimțim la gândul distru- 
gerii Eului, este — spune d-sa — poate și civilizația care, înmul- 
tind dorinţele noastre dimpreună cu mijloacele de a le satisface, 

a hipertrofiat egoismul primitiv. O altă pricină ar fi, poate, și 
evoluția pragmatic falsă a spiritului nostru, care a exasperat in- 
stinctul de conservare. Poate că la asta a ajutat și desvoltarea 
însăși a rațiuinii, care esențialmente analitică și limitativă, a sporit 
în chip exagerat sentimentul separațiunii între noi și univers. Și 
poate în sfârşit, că «principala cauză e în aceea că omul « reali- 
zează » prost obiectul cunoașterilor sale, că nu știe să le privească 
în față. De unde şi « vanele teorii », temeri deşarte şi primejdioase 
iluziuni. Dar o cugetare mai metodică trebuie să redea omului 
simțul solidarităţii lui cu viața universală, în același timp cu sen- 
timentul justei importanțe a Eului. Iată ce (conchide autorul 
printr'o ultimă contradicţie la tot ce desvoltase în decursul lu- 
crării, — iată de ce este permis, fără sofism, a spune că viața este 
ceea ce este, iar moartea ceea ce nu este), 

Prin această frază, se închide la loc robinetul care fusese un 
moment între-deschis. Și această atitudine de frică consecutivă 
unui prim elan de curaj este de asemeni caracteristică climatului 
actual al problemei morţii. Ceea ce totuşi dovedește că, în ciuda 
mișcărilor de modestie timorată, îndrăzneala de a rezolva pro- 
blema va învinge până la urmă. In tot cazul, studiul d-lui Lutig- 
neaux ne indică ceva preţios, şi anume unde este situat punctul de 
«panică », locul nevralgic de unde pornesc renunţările la problemă. 
Momentul când cercetătorul, dela universul material trece la psiho- 
logie; acesta e locul precis al intimidării, și nu fără oarecare in- 
fluență asupra descurajării cercetătorilor morţii este obișnuita 
lor incompetenţă în știința psihologiei, psihologii ei dispreţuind 
de mult — și pentru cât timp încă? — problema morții. 


D. I. SUCHIANU 


O NOUĂ CARTE DESPRE LITIGIUL 
ROMÂNO-UNGAR 


Țara noastră, aflată în urma tratatelor de pace din 1919—1920 
într’o situație justă și deplin meritată, nu a dat nici o importanță 
literaturii anti-românești din străinătate. Propaganda noastră a 
fost inexistentă în anii de după război. Și era firesc, căci cine are 
dreptate nu se apucă să şi-o strige la toate colțurile. Dimpotrivă, 
cine n'are dreptate, dar crede că mai poate înşela pe alții cu argu- 
mente tendenţioase și cu abilități patetice, își cere la toate răscru- 
cile pretinsa « dreptate », tot sperând că s'or găsi pe lume destui 
naivi sau interesaţi care să-i ţie isonul. E un joc periculos, inutil 
şi penibil, această milogire. Căci trăirea în iluzie te împiedică 
de a da piept cu realitatea și de a proceda cât mai creator în 

această realitate a ta. Propaganda maghiară a trăit ani de zile în 
această iluzie, care dacă nu i-a adus nici un folos concret, a împie- 
decat-o, în schimb, dela o politică realistă și creatoare în limitele 
posibilităților ei. 

Romantismul acesta revizionist, foarte patetic şi vehement, 
când e vorba de abilitățile verbale, a compromis în ochii lumii, 
civilizate şi echitabile, cauza maghiară. Mai ales că propaganda 
vecinilor noștri a depăşit cu mult simplele pretenţii revizioniste, 
afirmând dorința de refacere integrală a fostei Ungarii, prin me- 
todele acelea pe care noul spirit civilizator și umanitar al Istoriei 
le condamnase în mod definitiv. 


In ultimii ani, am fost totuși, nevoiți să publicăm câteva lu- 
crări prin care să arătăm străinătății dreptatea cauzei noastre și 
temeinicia actualei noastre situații. Cărţile d-lor Silviu Dragomir 
şi G. Sofronie, numerile publicației Revue de Trnasylvanie, ca şi 
lucrările unor competenți savanţi străini ca Seton Watson, Charles 
Upton Clarck, Jacques Ancel şi alții au, demonstrat magistral 
dreptatea situației României întregite, spulberând în fața oame- 
nilor de ştiinţă străini orice afirmaţie tendenţioasă a propagandei 
ungurești. 

Dar, în genere, nu oamenii de știință, istoricii, etnografii și 
sociologii străini sunt aceia care trebuesc informaţi asupra te- 
meiniciei situației noastre. Aceștia cunosc prea bine adevărul 
pentru a se lăsa influențați de pamfletele propagandiste. De sigur, 
era nevoie şi de replica oamenilor de știință sau de lucrări strict 
ştiinţifice. Dar cum propaganda maghiară încercase să câștige 
de partea ei pe oamenii mai puțin informaţi, pe aceia care, din 
naivitate sau lipsă de informaţie serioasă, cred orice li se spune, 
— pentru aceștia era necesară şi o replică românească, făcută, 
fireşte, într'un stil viu, polemic, limpede, direct. Și o astfel de 
carte ne lipsea. 

Această lipsă o împlinește recent apăruta lucrare tipărită în 
franțuzeşte a d-lui Corneliu I. Codarcea, Le Litige roumano- 
hongrois, prefațată de Emile Buré și editată de Universul. Deşi 
sprijinită mereu pe date şi observaţii riguros ştiinţifice, cartea 
aceasta este scrisă viu, sugestiv și direct, răspunzând pe ton po- 
lemic întregului arsenal de propagandă anti-românească, între- 
prinsă de Unguri la ei acasă ca şi în Franţa sau Anglia. Este o 
carte scrisă gazetăreşte, adică vioi şi inteligent, cu replici prompte 
şi cu observaţii impresionante. Și o astfel de replică era necesară 
pentru lumea aceea grăbită şi relativ superficială, unde orice pro- 
pagandă poate relativ impresiona; pentru lumea aceea pe care 
neprietenii noștri intenționează s'o capteze, fiindu-le singurul do- 
meniu accesibil. Opera d-lui C. I. Codarcea izbeşte, așa dar, în 
plin şi în locul necesar. 

Capitolele lucrării combat punct cu punct argumentele revi- 
zionismului, arătând adevăratul rol al României în marele răz- 
boi, permanenta lealitate a noastră față de aliați, sacrificiile 
voluntarilor români în Franța (de pildă, devoțiunea exemplară 
a sergentului Teofil Morariu, decorat şi citat în ordinul de zi al 
Generalului Claudel pentru serviciile aduse armatei franceze), — 
fapte pe care Ungurii le diformează, le ignorează sau le subeva- 
luează, după cum le convine. Apoi, autorul discută și combate 
afirmaţii de felul acestora: « vechea Ungarie reprezenta o unitate 
perfectă »; avea o misiune civilizatorie în basinul dunărean; a 
fost singura pavăză a Creștinătăţii în spre Orient, arătând cu date 
exacte cât de hibridă era constituția vechii Ungarii, cât de intole- 
rantă a fost politica maghiară față de minorități, cum necontenita 
teamă față de cultura și conștiința lor a dus la acel imperativ ti- 
ranic și anti-cultural de maghiarizare a populațiilor ne-ungurești etc. 

Ceea ce este remarcabil în tratarea problemei, este faptul că 
d. C. I. Codarcea atacă într'un chip direct toate obiecțiile și tenta- 
tivele vrăjmaşe nouă, neocolind nici una din penibil de neîntemeia 
tele revendicări și pretenţii revizioniste. Autorul discută planurile 
revizioniste ale Lordului Rothermere ca şi acelea ale italianului 
Franco Vellani Dionisi, arătându-le absurditatea, căci aceste pla- 
nuri făcute de oameni incompetenţi, care ignoră istoria şi etno- 
grafia, propun reforme tocmai prin regiunile și centrele unde 
până şi statisticile dușmane recunosc că Românii se află într'o 
majoritate impunătoare. Tot în această ordine de idei, autorul 
susține că « frontierele României au fost deja revizuite », deoarece 
țara noastră n'a obţinut prin tratatul dela Trianon frontierele 
pe care aliaţii i le recunoscuseră prin convenţia din 4/17 August 
1916 (p. 58). 

Un alt argument interesant îl socotim pe acela ridicat împotriva 
d-lui Francisc Olay, care prezintă hărțile Franţei, Italiei, Angliei 
şi altor țări, mutilate în proporţia în care a fost redusă Ungaria. 
Dar reducerea Franţei şi a celorlalte țări la astfel de proporţii 
ar fi, într'adevăr, o mutilare, pentrucă ar însemna propriu zis 
reducerea Franţei. Pe când reducerea fostei Ungarii la graniţele 
actuale nu este o mutilare, deoarece Ungaria etnică și adevărată 
nu a fost redusă, ci numai ceea ce nu a fost Ungaria, adică ceea ce 
a fost regiune românească, cehă, jugoslavă. A reduce la ceea ce 
este real maghiar nu înseamnă a reduce Ungaria, ci acel conglomerat 
injust și hibrid care, pe nedrept, se chema, odinioară, Ungaria. D. 
C. I. Codarcea argumentează foarte inteligent că în chipul invocat 
de Unguri, lumea ar trebui să deplângă și « mutilarea » sau des- 
membrarea Turciei de ieri, care stăpânea atâtea neamuri creştine 
şi de alt sânge, într'un chip la fel de nedrept ca şi Ungaria, regiu- 
nile ce s'au auto-determinat potrivit conştiinţei lor naţionale. Dar 

Turcia de astăzi este anti-revizionistă, pentrucă are conștiința 
adevărului şi a realităţii istorice, pe când Ungaria pozează în vic- 
timă şi în nedreptăţită, pentrucă trăieşte într'o auto-iluzionare 
suspectă. 

Regretăm că spaţiul nu ne îngăduie să cităm bogatele date, 
unele cu totul necunoscute de marele nostru public, prin care se 
arată inegalabila violență de stil a presei ungurești împotriva 
noastră, a Franţei şi a Angliei, ţări pe care acum caută zadarnic 
să le ademenească pe calea revizionismului. Precum și cele îm- 
potriva Italiei de ieri. Din aceste citate, ne putem da seama de 
temeritatea și extremismul aşa zisei argumentații maghiare sau 
de brutalitatea sadică a verbalismului vecin, care în 1915 dădea 
reţete cum să fie spânzurat cu pietre legate de picioare Sir Edward 
Grey sau conducătorul Italiei de atunci (pp. 88—89). Credem 
că în întreaga publicistică mondială din secolul nostru nu se pot 
găsi expresii şi imaginaţii atât de bolnave ca în aceste citate, 
care, sperăm, totuși, că nu reprezintă firea poporului maghiar cât 
maşinaţiunile acelora care voesc să-i exalteze nemulțumirile. 

In acelaşi timp, d. C. I. Codarcea arată cum starea precară a țăLă- 
nimii ungureşti nu se datorează atâta micşorării terenului ungu- 
resc, cât regimului feudal şi anti-democratic şi cum aristocrația 
de acolo este mai răspunzătoare de «lipsa de pâine » a populaţiei 
decât Tratatul dela Trianon, ce reprezintă o judecată dreaptă și 
care, ca oricare judecată, nu poate mulțumi şi pe cel sancționat 
pe sfântă dreptate. 

Și pentrucă am pomenit aici de adjectivul acesta «sfânt», nu 
este fără folos să observe cineva, din citatele cărții, cât de neumană 
este credinţa vecinilor noştri catolici şi cât de anti-creștineşte 
este invocat numele lui Dumnezeu de acei care se socot urmașii 
unui sfânt şi pionierii Papei. In 1915 prozatorul Ladislau Lakatos 
scria « Dumnezeul meu, Dumnezeule atotputernic, ascultă-mi 
rugăciunea... Distruge prin foc Roma şi Neapole şi acoperă 
cu un văl de doliu Veneţia. Suferințele Italienilor să fie pro- 
funde ca marea şi ca ea de amare... Creerul (Italienilor n. r.) să 
fie chinuit de dureri necunoscute, iar viermii disperării să le 
roadă inima lor zdrobită ». Contesa Margareta Bethlen scrie într'o 
recentă culegere de literatură revizionistă, premiată: « Noi vom 
relua pământurile noastre şi jurăm în fața lui Dumnezeu să ne 
ţinem cuvântul ». Erdely Elek scrie: « Auzi tu, bătrână Europă? 
Auzi cum zdrăngăne armele falangelor Dumnezeului Maghiarilor ? » 
Iată ce rost atribuie credincioşii unguri lui Dumnezeu ! 

Lucrarea mai conţine o seamă de critici asupra temelor esen- 
ţiale ale agresivului şi violentului orgoliu maghiar, iar, pe de altă 
parte, accentuează metodele politicii româneşti atât de tolerantă 
faţă de şcoalele, bisericile şi instituţiile de cultură ungurești, ce 

se bucură de un regim de libertate de care noi nu am avut parte 
niciodată sub dominaţia celor dela Budapesta. De asemenea, d. 
C. I. Codarcea observă cât de tolerant, de generos și de pașnic este 
poporul nostru, care, deși are o cultură a sa, nu disprețueşte cu- 
noaşterea literaturii celorlalte națiuni. Noi suntem atât de siguri 
de cultura și spiritul nostru, încât nu ni este teamă că vom fi 
asimilați, dacă la Bucureşti se joacă simultan mai multe piese un- 
gurești sau dacă se traduc operele scriitorilor vecini, Noi știm 
să răspundem cu adevărat civilizat tuturor violenţelor, netemân- 
du-ne de nimic, aşa cum în trecut am știut să ne apărăm sufletul 
național și să luptăm contra asupririlor şi a unei situaţii ce trebuia 
să se sfârșească odată cu înfrângerea spiritului autocratic şi ti- 
ranic din istorie. 

Semnalăm, de asemenea, citatele din Bjornsterne Bjornson și 
Bernard Shaw împotriva metodelor maghiare de ieri și de astăzi 
şi pe care autorul cărții Le litige Roumano-Hongrois le pune cum 
se cuvine în evidență. 

In general, o lucrare vie şi bine făcută, menită să popularizeze 
dreptatea și superioritatea noastră față de pretențiile și metodele 
politicii maghiare. Ea ar trebui tradusă și în englezeşte, ca și în 
alte limbi, căci rigurozitatea datelor și vioiciunea stilului ei po- 
lemic constitue o adecvată replică la cutezanța propagandei un- 
gureşti și astfel la o restabilire a adevărului. O carte făcută pe în- 
ţelesul și în spiritul celor cărora li se adresează. 


PETRU COMARNESCU 


ACTUALITĂŢI FRANCEZE 
EXPOZIȚIA INTERNAȚIONALĂ DELA PARIS 


... Așa dar Expoziţia Internațională, despre a cărei soartă 
existau în ultimul timp atâtea temeri, a fost totuși inaugurată, — 
cu tot fastul cuvenit, dar şi cu o lună de întârziere, — în ziua de 
25 Mai. Asta este soarta acestor mari întreprinderi, să nu poată 
fi gata niciodată la timp, Și Bruxelles, acum doi ani, ca și Chi- 
cago, mai înainte, și Parisul el însuși, în câteva rânduri în de- 
cursul veacului trecut, au experimentat acest adevăr, Căci, dacă 
vom considera lista manifestațiilor de acest gen vom vedea că, — 
dela 1855, când Parisul a organizat prima sa expoziţie interna- 
țională, — capitala Franței a chemat cele mai deseori națiunile 
lumii să-şi expună mărturia geniului și activităţii lor: la 1867, 
1889, 1900, 1925 şi 193I... 

Fiecare din aceste expoziţii și-a avut caracterul său parti- 
cular, tema sa centrală şi atracția sa specială. Dacă printre expo- 
ziţiile naționale în care, în prima jumătate a veacului trecut, 

Franţa făcuse ucenicia unor manifestații mai grandioase, — cea 
dela 1827 avusese ca punct de atracție apariția primei mașini cu 
vapori, — Expoziţia dela 1867 făcea să roiască lumea în jurul 
galeriei maşinilor, ce părea că dă măsura tuturor progreselor științei. 
Dar 20 de ani mai târziu, în 1889, progresul făcuse noi salturi, 
sărind până la cei 300 metri şi 65 centimetri înălțime ai turnului 
ridicat de inginerul Eiffel, uluitoare construcție de fier care în- 
mărmurise pe vizitatori și exasperase pe artiști, fiindcă organi- 
zatorii avuseseră ideea năstrușnică să-l vopsească în roşu. In 
fața celor șapte milioane de tone ale sale, noul palat al 'Trocade- 
roului părea doar o jucărie. Apoi anii trecură iar şi în 1900 Ex- 
poziţia aduse Parisului un alt câștig durabil: cele două palate 
de pe malul Senei, Grand-Palais și Petit-Palais, singurele care. 
au mai rezistat timpului din îngrozitoarea frenezie decorativă a 
epocii, care a culminat la Expoziţie în cele mai întortochiate 
combinații ale ipsosului. Era apogeul acelui «stil modern », care 
părea hotărît să întrebuințeze în decoraţiune toate macaroanele 
de pe lume... După alți 25 de ani, Expoziţia de arte decorative 
încheia definitiv viața acestui stil complicat și marca începutul 
unei ere de simplificare, ale cărei etape, — dacă nu rezultate, — 

le vom vedea poate în realizările dela Paris, din acest an. 


Când priveşti astfel înapoi, îţi dai seama, în definitiv, că viața 
tuturor acestor Expoziţii parisiene s'a petrecut mereu în acelaşi 
perimetru, străbătut de două diagonele, una care taie Seina, 
mergând dela Trocadero la Turnul Eiffel, iar alta pe care o con- 
stitue Seina însăși. In acest perimetru, fiecare Expoziţie a lăsat 
urma sa, adăogând câte o nouă construcție temeinică pe lângă 
pavilioanele efemere. La 1867 degajarea colinei Chaillot, pe care 
la 1889 avea să se construiască palatul Trocadero. În acelaşi an, 
turnul Eiffel. Apoi, în 1900, Grand Palais, Petit-Palais și podul 
Alexandre III. Cât priveşte Expoziţia din acest an, de pe urma 
ei va rămâne noul palat al 'Trocaderoului, Palatul Muzeului de 
artă modernă, ridicat pe malul Seinei și noua înfățișare a podului 
lene, lărgit. Astfel, fiecare Expoziţie se justifică și prin realizări 
edilitare de ordin permanent... În acest perimetru, ce pare 
destinat prin tradiție expozițiilor parisiene, punctul central de 
atracţie va continua să fie și în acest an, tot Turnul Eiffel, pe care 
de astă dată se va încolăci şi se va sprijini, rostogolindu-se sau 
țâșnind în jerbe, o adevărată feerie de lumini. 


Tema Expoziţiei din acest an este, după cum se ştie, 4 Arta 
şi tehnica în viața modernă ». Această înfrățire face ca, la tot 
pasul, cel care va vizita Expoziţia să întâlnească fie manifestări 
ale progresului ştiinţei de azi, fie expresiunea creațiunii artistice 
în toate domeniile și în toate ţările. E greu să încerci ca prin cu- 
vinte să arăţi distribuirea diferitelor pavilioane ale expoziţiei, 

atunci când nici un plan nu susține aceste cuvinte. Să încercăm 
totuși a arăta cum au utilizat organizatorii Expoziţiei terenul 
care le stătea la dispoziţie. 

Am spus că axa principală o constitue însăși Sena. Porțiunea 
care a fost utilizată se întinde dela Place de la Concorde şi podul 
cu acelaşi nume până la podul Grenelle. Ea cuprinde deci înăun- 
trul ei şapte poduri care unesc cele două laturi ale Seinei, de-a- 
lungul cărora se desfășoară pavilioanele. Porțiunea principală 
din această axă a Seinei este porțiunea mijlocie, acolo unde este 
tăiată de cealaltă diagonală importantă a Expoziţiei, adică axa 
ce unește palatul Trocadero cu Turnul Eiffel, trecând peste 
podul lena, care a fost considerabil lărgit. In acest fel putem 
să deosebim de-a-lungul Seinei, trei porțiuni: prima care merge 
dela Place de la Concorde până la Place de Alma, a doua dela 
Piaţa şi Podul Alma până la podul Passy, şi a treia dela acesta la 
podul Grenelle. In prima porțiune se situează domeniul științei, 
în a doua porţiune găsim Muzeul de artă modernă și pavilioanele 
diferiților participanţi francezi împreună cu secțiunile străine, iar 
în a treia, pe o insulă în mijlocul Seinei, centrul coloniilor. Să 
ne închipuim că mergem de-a-lungul acestei axe care este Seina 
şi să spunem câteva cuvinte despre fiecare din etapele acestui 
drum. ` 

Știința și-a găsit adăpostul în Grand-Palais, transformat în- 
trun imens « Palat al științelor şi al descoperirilor ». Arhitectura 
sa întinerită a preschimbat interiorul într'un vast laborator, 
care amintește de « Metropolis » sau de « Doctorul Caligari ». In 
acest laborator, vizitatorii vor putea vedea, — prezentate de sa- 
vanții francezi sub direcțiunea profesorului Jean Perrin, — toate 
cuceririle ştiinţei şi toate aspectele ei, în forme clare, în care plă- 
cerea ochilor ușurează înțelegerea. Astronomia, — cu reprodu- 
cerea sistemului solar într'un imens planetariu, —fizica, — pentru 
a cărei glorificare soții Joliot-Curie prezintă o « mașină de fabricat 
furtuni », — chimia şi medicina, —cu «omul de sticlă», —au 
fiecare standul lor, în care vizitatorul înțelege în mod concret 
toată armătura pe care se bizue știința de astăzi. In același « car- 
tier » al expoziţiei, dacă putem spune astfel, — iată după știința 
pură, aplicaţiile ei în domeniul tehnicei și, în primul rând, în do- 
meniul transporturilor, — fie ele pe drumuri, pe şine sau în aer. 
De-a-lungul Seinei, dela Podul Alexandre III și podul Invali- 
zilor, unde se află centrul ştiinţific de care am vorbit, şi până 
la podul Alma, pe tot malul drept, sunt înșirate pavilioanele în 
care se înfăţişează diferitele aplicaţii ale științei. Dar oare ştiinţa 
nu-și are aplicaţiile ei și pentru înveselire? De aceea, tot în re- 
giunea aceasta, de partea cealaltă a podului Alexandre III, pe 
esplanada care se întinde între Grand-Palais și Palais des Inva- 

lides, se «află parcul atracţiunilor», menit a face concurență 
Praterului vienez. Iar pentru odihna celor care au acumulat prea 
multă ştiinţă din aceste vizite, tot malul stâng al Seinei, între 
podul Alexandre III şi podul Alma, a fost transformat într'o 
preumblare înflorită «cartierul grădinilor >: Incă o dobândire 
permanentă a Parisului, de pe urma Expoziţiei. 


Dela Podul Alma, — unde se află una din intrările principale 
ale Expoziţiei, încadrată între doi stâlpi imenși de beton,— malul 
drept al Seinei devine cartierul Artei. Aci elementul central este 
« Muzeul de artă modernă », ridicat pe cheiul Tokio. Construcţie 
permanentă, din piatră împodobită cu admirabile baso-reliefuri, el 
este destinat să cuprindă în viitor colecţiile de artă modernă răs- 
pândite astăzi în Petit-Palais și în Palais du Luxembourg. Pe 
celălalt mal al Seinei, unde se trece pe un pod provizoriu înălțat 
în fața Muzeului de artă modernă, găsim, — urmând un prin- 
cipiu asemănător cu cel din cartierul științei, — aplicaţiile artei. 
Căci aici este « Centrul meseriilor >, unde mai lesne decât ori- 
unde se poate vedea influența artei asupra realizărilor de fiecare 
zi ale vieţii noastre. 


Și iată-ne ajunşi la axa 'Trocadero-Turnul Eiffel. Aici, mai 
bine decât în orice alt colț al expoziţiei, se învederează varietatea 
terenului pe care ea a fost organizată, căci dela Palatul 'Trocadero, 
profilat în piatră albă pe colina care domină Expoziţia, cobori 
încet printre bazine şi grădini, până la malurile Seinei. Se ştie 
că palatul Trocadero a fost înlocuit cu o clădire nouă, care a pă- 
strat însă dispoziția generală a planului vechiului palat. Corpul 
central al acestui palat a fost suprimat, degajând astfel, de pe 
culmea bătrânei coline Chaillot, perspectiva 'Turnului Eiffel. 
Dar cele două corpuri laterale ale vechii clădiri au rămas și în 
înfăţişarea nouă, ca două braţe care încununează colina şi parcă 
îmbrățișează perspectiva ei. Intre aceste două braţe cobori, prin 
trepte înflorite şi bazinuri cu jocuri de ape, către malurile Seinei. 
Dar trecătorul nu observă că sub pașii să i se ascunde un alt palat, 
păstrând în el sala de teatru imensă care exista și în cel vechi, 
dar a cărei intrare este acum situată pe povârnișul colinei. 

De-a-dreapta şi de-a-stânga acestei alei principale care co- 
boară dela 'Trocadero către Seina, iată primele pavilioane străine. 
Printre ele, pavilionul României este situat într'o excelentă po- 
zițiune. Chiar pe malul Seinei, la capătul acestei alei, de-a-dreapta 
și de-a-stânga podului Iena, se înfruntă două din cele mai mari 
pavilioane ale expoziţiei, şi care au fost şi cele dintâi gata, îm- 
preună cu pavilionul Italiei, pavilionul Germaniei şi al Rusiei. 

Secţiunea străină, care ocupă tot spaţiul dintre Trocadero şi 
Seina pe malul ei drept, se întinde și pe malul ei stâng, pe cele 
două laturi ale podului Iena. Continuând pe axa Trocadero- 

Turnul Eiffel, după ce treci de podul Iena, iată în sfârşit și ade- 
văratul centru al întregei expoziţii, Turnul Eiffel. 

La această etapă a preumblării prin expoziţie îți dai seama că 
jn adevăr distribuirea pavilioanelor a fost făcută după un plan 
îudicios și logic. Artă și tehnică, știință și frumuseţe, iată tema 
expoziţiei. De aceea după prezentarea științei pure au urmat 
aplicaţiile ei. După muzeul de artă modernă, aplicaţiile artei în 
domeniul tuturor meseriilor. In 'Trocadero se adăpostesc, într'o 
aripă «expresiunile gândirii », — unde mai ales cartea, vehicul 
al artei şi al ştiinţei, va chema către ea pe vizitatori, — iar în altă 
aripă 4 chestiunile sociale », în care știința ca și arta își au câmpul 
cel mai larg de aplicare. Acum iată, — după vizitarea contribu- 
ţiilor străine în acest domeniu, — centrul situat chiar în jurul 
Tuenului Eiffel: centrul « difuziunii artistice şi tehnice». După 
prezentarea ştiinţei, şi artei răspândirea lor. Deasupra acestui 
centru, pe care îl cuprinde între pilonii picioarelor sale metalice, 
Turnul Eiffel se înalță ca o săgeată vestitoare, N'a fost el oare 
primul post de radiofonie din Franţa, adică cel mai însemnat 
instrument tehnic de difuziune artistică? Aici sunt deci pavilioa- 
nele presei, ale radiofoniei și televiziunii, ale cinematografului 
şi ale discului, ale teatrului şi ale publicităţii. 


Axa 'Trocadero-Turnul Eiffel care în spre podul Alma se 
continuă cu «centrul meseriilor », este echilibrată, în cealaltă 
parte, spre podul,Passy, cu «centrul regional», în care pavilioanele 
tuturor regiunilor Franţei sunt reprezentate, cu toată bogăția 
costumelor și a obiceiurilor lor. In sfârșit, dincolo de podul Passy, 
începe «centrul coloniilor », în care pavilioanele au forma construc- 
ţiilor din Indochina, din Madagascar, Oceania, Africa Franceză 
sau Antile. Pentru o clipă, Seina se transformă întrun ocean 
exotic de-a-lungul căruia plutesc penişele, și pe malul căruia se 
plimbă indigeni. Un vast imperiu, într'o insulă... 

Această scurtă descriere nu suggerează desigur, decât în linii 
foarte largi ceea ce cuprinde Expoziţia dela Paris. Ar fi fost greu 
să intrăm în detaliile pavilioanelor și mai ales nu acesta ni se 
părea rostul rândurilor noastre, a căror intenție era doar de a 
analiza concepția generală care a prezidat la organizarea şi la pre- 
zentarea expoziţiei. Am vrut doar să desprindem logica interioară, 
unitatea planului acesta, în care ştiinţa și arta se îmbină armonios. 
Deasupra tuturor, dând Expoziţiei caracterul ei specific, va pre- 
zida lumina. Dacă Expoziţiile din 1867 și 1889 au putut fi con- 
siderate ca un fel de «triumf al fierului », Expoziţia din acest an 
va fi desigur « triumful luminii ». Ea va străluci de-a-lungul Seinei, 
va inunda pavilioanele, se va ascunde pe aleele grădinilor care, — 
într'o prefigurație a «cetății» viitoare, — vor stăpâni şi ele Ex- 
poziţia, și mai ales va preschimba Turnul Eiffel într'o cascadă 

feerică de colori. Iar dincolo de marginile Expoziţiei, în piețele 
Parisului, de-a-lungul monumentelor publice și pe sălile reno- 
vate ale Muzeului Luvru, tot lumina va domni... 

Căci o asemenea Expoziţie reprezimtă un efort și dincolo 
de incinta ei. In vederea ei, Parisul a luat o față nouă, după cum 
tot în vederea vizitatorilor ei, — capitala Franţei pregătește, — 
în cinematografe, expoziţi și teatre, cele mai frumoase manife- 
stări și cele mai vesele serbări, pentru a demonstra, cu fapte și 
în toate domeniile, gradul de înaintare al tehnicei şi al artei din 
epoca noastră. 

Dar, mai presus de orice, ne place să vedem în această re- 
vărsare de lumină care va cuprinde pentru câteva luni Parisul, 
adevăratul simbol al Expoziţiei din 1937... 


ION I. CANTACUZINO 

LA NOUVELLE REVUE FRANGAISE 
Anul 25 — Nr. 284. —1 Mai 1937 


Admirabile scrisori inedite ale lui Rainer Maria Rilke, în traducerea 
d-lor Bernard Grasset şi Rainer Bitmel, 

'Traducătorii nu dau — spre regretul nostru — nici o lămurire asupra 
condiţiilor în care s'a purtat această corespondență. Am fi vrut să cunoaştem 
oarecare lucruri despre acest ttânăr poet», căruia Rilke i-a adresat atâtea 
pagini fermecătoare. E mai mult decât o corespondență amicală: este o întreagă 
artă poetică în aceste scrisori. 

'Traducem câteva fragmente: 


« Mă întrebi dacă versurile dumitale sunt bune. Mă întrebi pe mine — 
I-ai mai întrebat şi pe alţii. Le-ai trimes la diverse reviste, Le compari cu alte 
poeme și te alarmezi când unele redacţii refuză încercările d-tale poetice. 
De aici înainte (de vreme ce mi-ai permis să-ţi dau un sfat) te rog să renunţi 
la toate acestea. Privirea d-tale este îndreptată în afară: de aici încolo, acest 
lucru nu trebue să se mai întâmple, Nimeni nu-ţi poate da sfat sau ajutor — 
nimeni. Nu există decât un singur drum, Adâncește-te în tine însuţi; caută 
nevoia ce te face să scrii: află dacă această nevoie îşi trage rădăcinile din adân- 
cul inimii dumitale. Mărturiseşte-ţi dumitale singur: oare ai muri dacă ţi s'ar 
interzice să mai scrii? Și mai ales, întreabă-te în ora cea mai tăcută a nopţi: 
d-tale: «Sunt eu oare cu adevărat constrâns de a scrie? Scormoneşte în 
d-ta până ce vei găsi răspunsul cel mai adânc. Dacă acest răspuns est afir- 
mativ, dacă poţi înfrunta o întrebare atât de gravă, printr'un simplu şi puter- 
nic Zrebue, atunci construeşte-ţi viața potrivit acestei necesități, Viaţa dumi- 
tale, până și în ceasurile cele mai indiferente, cele mai deşarte, trebue să 
devină semnul și mărturia acestei creşteri. Apropie-te de natură. Incearcă să 
spui, ca şi cum ai fi cel dintâi om, ceea ce vezi, ceea ce trăeșşti, iubeşti, pierzi, 
Nu scrie poezii de dragoste, Evită la început temele prea curente: sunt cele 
mai dificile, Acolo unde tradiţii sigure şi strălucitoare se află în număr mare, 
poetul nu poate să dea ceva propriu, decât în plină maturitate, Fugi de subiec- 


REVISTA REVISTELOR 231 


tele mari şi apropie-te de cele pe care ţi-le oferă cotidianul... Dacă cumva 
acest cotidian îţi pare sărac nu-l acuza. Acuză-te pe tine însuţi că nu eşti destul 
de poet, pentru a-i descoperi bogăţiile. Nimic nu este sărac pentru creator, nu 
există locuri sărace, indiferente. Chiar dacă ai fi într'o închisoare, ale cărei 
ziduri înnăbuşe toate sgomotele lumii, nu-ți rămâne oare copilăria, această 
prețioasă, această regală bogăţie, acest tezaur de amintiri ? Îndreaptă-ţi într'a- 
colo spiritul... Şi dacă din această întoarcere, din această cufundare în pro- 
pria ta lume, vor lua naştere versurile, atunci nu te vei mai gândi să întrebi 
dacă ele sunt bune. Nu vei mai încerca să interesezi prin lucrarea d-tale revi- 
stele, căci te vei bucura de ea ca de o posesiune naturală, ca de un mod de 
viaţă și de expresie. 

« O operă de artă este bună când se naşte dintr'o necesitate. Numai natura 
cil sale o poate judeca: alt judecător nu există. 

. S'ar putea întâmpla ca în urma acestei adânciri în propria d-tale 
Piste în singurătatea d-tale, să trebue să renunţi a deveni poet. (E de ajuns, 
după credința mea, să simţi că ai putea trăi fără să scrii, pentru ca prin aceasta 
să-ţi fie interzis de a mai scrie). Dar și în cazul acesta, adâncirea pe care ţi-o 
cer nu va fi fost deșartă. Viaţa d-tale îşi va găsi propriile ei drumuri. Fie ca 
aceste drumuri să fie bune, fericite şi largi — ţi-o doresc mai mult decât 
ţi-o pot spune», 


„ «Nu te lăsa dominat de ironie, mai ales în ceasurile d-tale de secetă. În 
momentele creatoare, încearcă să te serveşti de ea ca de un mijloc mai mult 
pentru a cunoaşte viața... Dacă simți că ai o prea mare înclinare pentru 
ironie, dacă te temi de o prea mare intimitate cu ea, întoarce-te spre lucrurile 
grave, față de care ea devine mică şi oarecum pierdută. Indreaptă-te spre 
adâncimi; ironia nu coboară niciodată acolo. Dacă te întovărăşeşte totuşi 
până la marginile măreției, întreabă-te dacă nu cumva ea răspunde unei 
necesități a fiinţei d-tale. Sub raţiunea lucrurilor grave, fie că ea se va detașa 
de d-ta (ceea ce înseamnă că nu era acolo decât prin accident) fie că, fiind 
înnăscută, se va schimba ea însăși într'un instrument preţios și va ocupa un 
loc propriu în ansamblul mijloacelor ce trebue să formeze arta d-tale ». 


+ Citeşte cât mai puţin cu putință opere critice sau estetice. Sunt ori pro- 
duse ale unui spirit sectar, împietrite şi lipsite de sens în asprimea lor fără 
viață, ori abile jocuri verbale; într'o zi are autoritate o opinie, într'altă zi 
opinia contrară. Operele de artă sunt de o nesfârşită singurătate; pentru a te 
apropia de ele, nici o cale nu este mai greșită decât critica. Numai iubirea 
le poate cuprinde, păstra şi fi justă față de ele. Acestor analize, recenzii şi 
introduceri, să le preferi totdeauna sentimentul d-tale intim. Chiar dacă ai 
greşi, desvoltarea naturală a vieţii d-tale interioare, te va conduce cu încetul, 
cu timpul, la o altă stare de conştiinţă. Lasă judecăților d-tale, o deavoltare 
propie, tăcută. Nu o contraria, căci ca orice progres, ea trebue să vie din 
adâncul fiinţei d-tale și nu suportă nici presiune, nici grabă. A duce o sarcină 
până la termen și pe urmă a da naştere: asta e tot». 

REVUE DES DEUX MONDES 
Anul 107 — 'Tomul 39, Nr. 1.—a Mai 1937 


Fidus face un interesant portret al d-lui Joseph de Pesquidoux scriitorul 
care a cântat, cu atâta căldură, pământul Franţei, autorul acelui minunat 
Le Livre de Raison şi care, de curând, şi-a rostit discursul de recepţie la 
Academia Franceză. 

După propria sa mărturisire, reîntorcându-se din marele război, t rana 
unui vechi pământ cultivat, pe care îl părăsise de patru ani, şi îl sălbăticise 
pe jumătate, a relevat lui J. de Pesquidoux, frumuseţea civilizaţiei agricole ». 
Consacrându-se în întregime pământului moştenit dela strămoşi, «acest 
cavaler umanist », «agricultor care are mania de a clădi, parcă ar trece din 
pământ, în acelaşi timp cu roadele acestuia, și cărţile sale », 

€ S'ar putea spune că, în opera literară a d-lui Pesquidoux, frumuseţea 
e ordonată de eficacitatea omenească, lucru adevărat, în primul rând, când 
e vorba de limba în care scrie. Muşchiuloasă ca limba latină, de care se simte 
că e impregnată, ea are sunetul unui instrument solid pe care moștenitorul 
unei vechi culturi, îl mânuiește în amândouă înțelesurile ale cuvântului 
cultură. Sunt raporturi strânse între viața solului și aceea a cuvintelor. Vigoarea 
unei limbi e făcută din cuvintele de care a fost hrănită de oamenii care ţin de 
aproape de pământ. Ea e întreţinută de scriitorii care, în sens invers, supun 
la încercarea lucrurilor, şi mai ales a lucrurilor rustice, puritatea şi calitatea 
stilului. Joseph de Pesquidoux este unul dintre aceştia... Psihologia pă- 
mântului, dacă îndrăsnim să o spunem, se îmbogăţeşte aici din realităţile 
fiziologiei lui. S'ar putea găsi mai multe pagini la Pesquidoux în care verbul 
aderă... de adevărurile tari şi salubre ale vieţii rurale. Atâta statornicie şi 
claritate serioasă, atâta logică sănătoasă nu împiedică să înflorească, în vârful 
acelui arbore care foşneşte de vuete vii, floarea poeziei care îmboboceşte 
acolo firesc. Spiritul câmpului emană din însăşi substanţa sa. Ne gândim la 
ceea ce d. de Pesquidoux ne spune despre rachiurile de Armagnac care nu-şi 
desvoltă întregul lor parfum decât în butoaie de inimă de stejar din aceeaşi 
regiune. «Este, spune el, o afinitate misterioasă între produsele aceluiași 
sol, în care poate o aromă particulară circulă amestecată cu seva, ca un suflet 
vegetal, comun fructelor sale proprii ?. Această afinitate se extinde şi la lim- 
bajul d-lui de Pesquidoux care înfige rădăcini adânci în izvoarele unde se 
împreună istoria sensului cuvintelor cu aceea a lucrurilor pe care le indică. 
Nu se respiră aici numai mirosul câmpului și al plantelor, dar parfumul sub- 
til şi tare al alcoolurilor și al esențelor, al cărui foc misterioas a conservat 
însuşi spiritul lucrurilor pământului >. 

Dacă d. de Pesquidoux se complace să transmită € lecţia înaintaşilor», 
« pentru el tradiția nu e un lucru mort pe care cei vii se usucă >. In opera lui, 
e o parte de « critică activă 5, fără ca doctrina sa de viaţă să înceteze vre-odată 
să se sprijine tpe încrederea şi prudenţa, aliate, pe care spiritul omenesc le 
nutreşte faţă de sine însuși, când morala catolică guvernează raporturile lui 


cu natura ?. 

€ Pentru un Pesquidoux, omul apare în centrul unui domeniu, ca un suve- 
ran, nu numai material, dar şi moral, care domneşte peste lucrurile naturii — 
şi asupra puterilor naturii sale — prin conştiinţa care le guvernează. Aceeași 
conștiință, acolo unde virtuțile omului sunt întărite prin obiceiurile vieţii 
câmpenești, însufleţeşte şi conduce țăranii pe care îi descrie. Şi dacă aici vir- 
tuţile au precădere asupra viciilor, e pentrucă numai ele sunt aliatele, în acea- 
stă ordine universală, a virtuţilor fizice a lucrurilor. Curajul, răbdarea, sfor- 
ţarea, dibace sau îndărătnică, colaborează cu durata pietrii, cu mlădierea lem- 
nului, cu pământul elastic şi rezistent sub brazdă şi călcâi. Dacă tehnica 
vieţii rurale ţine loc atât de mare în opera lui Pesquidoux, ea nu reprezintă 
aici numai tehnică, ci legătura între puterile lucrurilor şi faptele oamenilor, 
strânse într'o uniune reînnoită zilnic, de dimineaţa până seara. De aceea, 
toate muncile evocate de Joseph de Pesquidoux iau un aspect umaniste. 


Anul 107 — Tomul 39, Nr. 2.— 15 Mai 1937 


D. Frederic Eccard discută revendicările Germaniei cu privire la recupe- 
rarea vechilor ei colonii, deţinute actualmente de Franţa și Anglia, revendi- 
cări care s'au afirmat destul de agresiv în ultimul timp. 

In momentul izbucnirii războiului mondial, Germania poseda al treilea 
imperiu colonial mondial, în ce priveşte întinderea sa, și avântul colonial 
german era irezistibil. Războiul a pus capăt ambițiilor coloniale ale Germa- 
niei; soarta coloniilor Reichului a fost hotărită cu ocazia unei Conferinţe 
interaliate, încă în Septemvrie 1918, când Balfour a declarat: + Vechile colonii 
pe care Germania le-a pierdut (între timp, fuseseră ocupate de trupele fran- 
ceze şi engleze, N. T.), în urma agresiunii ilegale împotriva Belgiei, nu-i 
vor mai fi înapoiate ». 

Prin art. 119 din Tratatul dela Versailles, « Germania renunţă, în favoarea 
principalelor Puteri aliate şi asociate, la toate drepturile şi titlurile asupra 
posesiunilor ei de dincolo de mări e. Această renunțare e absolută și formală 
şi ea a avut loc în favoarea ansamblului Puterilor care au câștigat războiul, 
care au procedat la repartiţia teritoriilor cucerite, între Anglia, Franţa și 
Japonia. Mai târziu a fost stabilită asupra lor, de Societatea Naţiunilor, for- 


mula mandatului, care implică numai un control asupra coloniilor repartizate 
anterior. 


Ca atare, renunţarea unei puteri mandatare la mandatul care i-a fost încre- 
dinţat ar avea ca unică urmare, să retransfere drepturile ei asupra colectivi- 
tăţii Puterilor aliate şi asociate. Ar fi deci necesară convocarea reprezentan- 
ţilor tuturor Puterilor, pentru a se purcede la o nouă repartiție a mandatelor, 
după o revizuire a aranjamentelor teritoriale intervenite la timpul său. In 
sfârşit, Societatea Naţiunilor ar trebui să renunţe la dreptul de control asupra 
fostelor colonii germane, drept care i-a fost atribuit prin tratatul de pace. 
E posibil acest lucru, când Germania nu mai e astăzi membră a Societăţii 
Naţiunilor ? 

S'ar impune deci un nou tratat de pace, care să întrunească unanimitatea 
tuturor părţilor interesate. Problema se pune astfel. Și în acești termeni, 
e insolubilă, dacă nu ar fi altă cauză decât opoziţia ireductibilă a Marei- 
Britanii. 

De altă parte, suprapopulaţia Germaniei și lipsa ei de materii prime nu 
s'ar putea remedia prin retrocedarea fostelor ei colonii. 

D. F. Eccard încheie astfel: « Teama de putere e unicul argument la 
care Germanii sunt sensibili. Toată istoria lor dovedeşte acest lucru, şi numai 
dacă vom fi tari şi vom şti să ne facem respectaţi, poate să se stabilească între 
Germania și Franţa, o înţelegere rodnică şi durabilă, pe care o dorim cu toţii 
pentru a inaugura o eră de pace şi prosperitatea». 

D. Gabriel Hanotaux continuă publicarea amintirilor sale, în care evocă 
pe Challemel-Lacour, fost ministru al afacerilor străine, şi figura nobilă și 
impresionantă a lui Jules Ferry care, cu încăpățânarea sa și împotriva opiniei 
publice, aţâţată împotrivă-i de Clemenceau, a dăruit Franţei una din cele 
mai frumoase posesiuni coloniale, Tonkinul, consolidând astfel stăpânirea 
Franţei în Indochina, iar, în calitate de ministru al instrucției publice, este 
nu numai autorul legii prin Care s'a retras membrilor congregaţiilor religioase 
neautorizate, dreptul de a profesa în învăţământ, dar a şi reorganizat învă- 
ţământul popular, stabilind, pentru poporul francez, instrucţia primară, gra- 
tuită, laică şi obligatorie. ; 

D. Maurice Lewandowski consacră un studiu interesant Argentinei, a cărei 
prosperitate în 1936 şi 1937 este unul din fenomenele economice cele mai 
atrăgătoare. E vorba aici de o națiune nouă care nu trebue confundată cu 
celelalte popoare ale Americei de Sud. In 1869 populația Argentinei era de 
1.737.000 locuitori, iar în 1931 număra 11.740.000 locuitori. Această creştere 
e datorită în bună parte exclusiv imigrației care a furnisat națiunii argentiniene 
elemente de seamă, perfect asimilate. La o mare producție agricolă — grâul 
este articolul standard al prosperității țării — se adaogă acum un mare avânt 
industrial, astfel încât ultimele statistici indică un excedent de 535 milioane 
de pesos — 20 de miliarde de lei — al balanței comerciale. Fără a prejudeca 
asupra viitorului, d. Maurice Lewandowski arată că, în prezent, cel puţin, 
poporul argentinian prosperă în urma euforiei recoltelor abundente, a pre- 
urilor mari, a balanţelor comerciale excepţionale, a excedentelor bugetare, 
a disponibilităţilor vaste care au atras după sine o sporire a creditului. 


MERCURE DE FRANCE 
Anul 48, Nr. 934.— 15 Mai 1937 


Sub titlul « Intru întâmpinarea lui William Shakespeare », d. Mathias 
Morhardt publică un articol erudit asupra izvoarelor Furtunii, ărticol care 
e urmarea studiilor precedente ale aceluiaşi autor, cu privire la problemele 
în legătură cu Shakespeare, iar d-na Louise Faure-Favier consacră pagini 
pline de interes lui Port-Royal, cu ocazia împlinirii a 250 de ani dela moartea 


lui Jean Hamon. 

LE MOIS 
Anul 7, Nr. 76.— Mai 1937 


D. Florian Delhorbe publică un articol îndrăsneţ: «l'abetissements des 
élites », din care reproducem concluzia: 

« Fiecare generaţie are o sarcină de îndeplinit. Însă fiecare generaţie întâm- 
pină mari greutăţi când e vorba să determine această sarcină, printre conflictele 
şi vâltoarea vieții de toate zilele. Un papă celebru a vorbit despre o ¢ ceartă a călu- 
gărilor > în clipa în care se aprindea un veac de războaie religioase. Un rege, 
în aceeaşi măsură de celebru, a vorbit de o 4 răscoală » în clipa în care izbucnea 
avea să Revoluţia care, deschidă o eră nouă. Contemporanii unui eveniment știu 
rareori sensul şi însemnătatea luptelor în care sunt amestecați. 

` «In vremea lui Pascal, solitarii dela Port-Royal păreau că se sbat în sub- 
tilități scolastice. Ei reprezentau, în realitate, libertatea de conştiinţă... 
Astăzi e vorba să lărgim domeniul aşezat sub suveranitatea faptelor. 

4 Știința n'a pretins niciodată să gonească metafizica din societățile ome- 
neşti. Nu e atât de proastă. Ea ştie bine că, fără metafizică, oamenii n'ar mai fi 
oameni şi fără metafizică istoria omenirii ar fi cu totul deosebită de ceea ce 
a fost, de ceea ce este şi de ceea ce va fi încă mult timp încă. Insă ştiinţa cere 
astăzi ca metafizica să fie izgonită din laboratoarele în care se studiază socie- 
tatea omenească, aşa cum a fost ea izgonită, puţin câte puţin, foarte încet, 
şi din alte laboratoare. 

«Cu această condiţie, competințele particulare, ajunse acum la lucru, 
vor putea întreprinde lucrări de sinteză într'un spirit ştiinţific. Din fraţi 
dușmani sau care se ignoră, dascălii (les clercs) de astăzi, pot deveni coechi- 
pieri, pentrucă acelaşi duh îi însuflețeşte. Și nu le este interzis să întrevadă, 
în depărtare, principiile noi ale unei morale sau ale unei politici. 

4 Ca să fim obiectivi până la capăt, trebue să recunoaştem că desordinea 
mentală are și o contra-parte. Poate că, într'adevăr, o oarecare desordine 
morală este preţul de răscumpărare al libertăţii de gândire. Și libertatea de 
gândire este un bun atât de mare, încât merită să fie răscumpărată. Insă 
dincolo de o limită, de altminteri variabilă după ţări, nici un popor nu-şi 
poate plăti luxul de a trăi în desordine mintală, căci altfel se produce o reac- 
iune mai mult sau mai puţin tiranică și dictatorială ». 

La cronica literaturii străine, nu e neglijată nici cea românească, din care 
sunt semnalate: romanul Robul al d-lui Dem. Theodorescu şi Operele lui 
Mateiu I. Caragiale apărute în editura Fundaţiei pentru literatură și artă 
4 Regele Carol II» sub îngrijirea d-lui Perpessicius. In cadrul bibliografiei 
istorice e recensată meritoasa lucrare a nedesmințţitului filoromân, d. R. W. 
Seton-Watson: Histoire des Roumains, de époque romaine à lP'achevement de 
Punité (Presses Universitaires de France). 


REVUE DE FRANCE 
Nr. ro—15 Mai 1937 


Japonia merge spre război? e întrebarea pe care și-o pune d. Maurice 
Percheron, examinând aspectele diferite ale problemei atât de complexe a 

evoluţiei nippone. In primul rând, constată faptul că, în fiecare zi, imperiul 
de răsărit se trezeşte cu un nou orăşel de 3.000 de locuitori. Natalitatea crește 
într'un ritm de 2 -milioane de naşteri pe an, în vreme ce mortalitatea urmează 
cadența Occidentului. Un număr prea mare de locuitori e obligat să trăiască 
pe un teritoriu limitat, un pământ epuizat de îngrășăminte chimice, în atât 
de proaste, condiţii fiscale, încât populaţia rurală plătește impozite întreite, în 
raport cu orăşenii. Prea multă populaţie şi prea puţin pământ și, din punct 
de vedere industrial, prea multe maşini, iată cauza reală a sbuciumului 
japonez şi a conflictelor sociale prin care se traduce acesta. Armata, recru- 
tată dintre ţărani, resimte mizeria acestora şi exercită o acţiune socială 
foarte ciudată. 

Ea e japoneză sută la sută, şi are o chartă morală şi o organizaţie superioară 
oricărei alte puteri. Fascism, comunism imperial, dictatură militară, național- 
marxism, sunt cuvinte goale de înţeles în Japonia. + In realitate nu există 
decât un singur termen, pentru a tălmăci dorinţa frenetică de a trăi mai bine 
şi mişcările care agită imperiul: aipponismul +, 

Situaţia externă a imperiului, nefiind strălucitoare,— pe mare, stăpânirea 
navală riscă să scape Japoniei; pe uscat, Manciuria e comandată de Siberia 
maritimă şi de Mongolia de Nord, în vreme ce, în caz de conflict, China nu 
s'ar alipi, fără îndoială, de Japonia, — ministerele apărării naţionale dela 
Tokio sunt seduse de metodele tari și autarchice germane, şi încearcă 
să creeze un circuit economic care ar cuprinde Japonia, Coreea, Man- 
ciucoul, Mongolia interioară şi China de Nord. + Au înţeles că o lovitură 
de forţă locală este rareori urmată de vre-o reacțiune; de aceea grăbesc 
înarmarea a cărei limitare nu va întârzia în curând, însă care trebue 
să ducă în scurt timp la o victorie asupra U.R.S.S., adversarul cel mai 


imediat ». 

In ce privește pactul germano-japonez, singurul punct comun între ambele 
state este dorinţa de a distruge marxismul internaţional. In acest sens, Ger- 
mania vede o luptă împotriva unei ideologii care nu o ameninţă nicidecum 
şi afirmarea unui regim încă tânăr; iar Japonia, — mai de grabă o posibili- 
tate pentru stăpânirea Asiei. Chiar fără protocoluri secrete între cele două 
state majoare, o înţelegere germano-nipponă poate să fie profitabilă. Ținută 
în frâu de Statele-Unite şi de Anglia, Japonia nu are ieşire decât pe con- 
tinent, unde se găseşte în fața U.R.S.S., iar Germania se găseşte în faţa Angliei 
și nu are posibilități de expansiune decât la răsărit. Japonia comandă Vladi- 
vostokul şi flota germană ameninţă Cronstadtul. Germania şi Japonia alcă- 
tuesc astfel un cleşte periculos pentru Uniunea Sovietică, 

Insă planul japonez este mai grandios decât sunt nădejdile germane, 
căci Japonia visează să domnească până în Baikal, peste Turkestanul rusesc 
şi până la Marea Caspică, teritorii de exploatare mai rapidă şi mai lesnicioasă 
decât Manciuria, China de Nord şi Mongolia interioară. Pentru ca această 
îndrăsneaţă concepţie panasiatică să se realizeze, trebue să știm ce va însemna, 
în fapt, trezirea Chinei, şi d. Maurice Percheron se întreabă dacă inamicul 
final al Japoniei nu va fi tot Marea-Britanie. 

REVUE DE PARIS 
Anul 44, Nr. 10.— 15 Mai 1937 


D. Maurice Thiébaut începe publicarea unui vast studiu asupra d-lui 
Lon Blum, întemeindu-se pe activitatea literară şi beletristică a președin- 
telui de consiliu, care, înainte de război, şi înainte de a fi șeful partidului 
socialist, a fost multă vreme un colaborator activ al următoarelor reviste: 
Revue blanche, Grande revue, Renaissance latine, Revue de Paris, etc. D. Mau- 
rice Thiébaut a avut curiozitatea să culeagă şi să cerceteze paginile semnate 
în trecut de d. Léon Blum, care nu a scris numai nenumărate articole critice, 
dar şi nuvele, amintiri, dialoguri filosofice, înainte de a fi atras de studiile 
sociale şi politice. Intenţia d-lui Maurice 'Thicbaut este de a purcede dela 
operă la om şi a restitui continuitatea unei evoluţii care, plecând dela dan- 
dysm, ajunge la conducerea partidului socialist și la președinția de consiliu. 
E de altminteri metoda pe care însuși d. Léon Blum a întrebuinţat-o în al său 
Stendhal. 


D. Jean Mistler scrie un articol foarte emoționant despre tragedia lui 
Hugo Wolf, compositorul austriac care a inspirat o biografie muzicală foarte 
cetită şi una din cele mai celebre şi a rămas totuşi necunoscut publicului 
francez și, putem adăoga, şi celui românesc. Aceasta a fost totuşi soarta lui 
Hugo Wolf, alături de Schubert cel mai apreciat compositor de lieduri şi 
autorul Corregidorului, operă comică, care din când în când se mai repre- 
zintă în Germania. Toată lumea a cetit în volumul al IV-lea din Jean Cristophe 
al lui Romain Rolland, durerea și revolta lui Hugo Wolf, fără altă transpunere 
decât aceea a numelor proprii schimbate. Cine nu-şi aduce aminte de kappell- 


meisterul Euphrat care conduce grotesc şi face să fie fluerat un poem simfonic 
al lui Jean-Christophe Kraft? 


€ In locul coloanelor robuste care trebuiau să susție frontonul edificiului, 
scrie d. Romain Rolland, dcordurile se prăbușeau unele lângă altele, ca un 
praf de moloz. Christophe era cu o clipă mai înainte sigur că se cânta ceva 
de el... nici instrumentele nu mai cântau împreună... publicul se svârcolea 
de râs... numai kapellmeisterul, imperturbabil, continua să bată măsura în 
mijlocul tărăboiului... După ce tumultul se liniştise puţin, kapellmeisterul 
făcu semn orhestrei, pentru a-i da de înţeles că voia să vorbească: « Dom- 
nilor, spuse el, de sigur că n'aş fi lăsat să se cânte lucrul acesta până la sfârşit, 
dacă n'aş fi vrut să dau odată în spectacol pe Domnul care a îndrăsnit să scrie 
infamii asupra maestrului Brahms ». 


Șeful de orchestră era marele Hans Richter, acela care a dirijat primul 
ciclu al Tetralogiei lui Richardt Wagner la Bayreuth, în 1876, orchestra era 
Philarmonica din Viena, poemul simfonic se numea Penthesilea, iar domnul 
care îl criticase pe Brahms era Hugo Wolf. Acest episod lipsit de eleganță 
s'a petrecut la 15 Octomvrie 1886, întocmai astfel cum l-a povestit Romain 
Rolland, și de-a-lungul acelui volum, la Révolte, care este poate cel mai vioi 
din seria Jean Christophe, amănuntele luate din viața lui Hugo Wolf sunt tot 
atât de numeroase ca şi pasajele de pură imaginaţie. Romain Rolland a scris 

şi în Musiciens d'autrefois et d'aujourd'hui, un articol foarte frumos despre 
Hugo Wolf, însă romanul a fost mai cetit decât articolul. Steaua lui Wolf 


a fost o stea neagră. 


ROMÂNEȘTI 


CONVORBIRI LITERARE 
Număr jubilar, 1867—1937.— LXX—r-3.— lan.-Mai 1937 


e Convorbirile literare ? serbează şapte decenii de apariţie, printr'un număr 
festiv demn de acest eveniment. 

In colecţia bătrânei reviste, volumul recent apărut, va ocupa de sigur 
un loc însemnat şi prin numele strălucite, pe care izbutește a le întruni în 
sumar, şi prin valoarea documentară a textelor şi prin condiţiile tehnice ale 
tipăriturii. 

Este întru totul o frumoasă victorie, literară şi grafică, o imagine evo- 
catoare a celor 70 de ani, în timpul cărora t Convorbirile literare ? au fost 
mereu prezente în cultura română. 

In linii generale, sumarul este dedicat Junimii şi spiritului junimist. Tex- 
tele au un pronunţat caracter documentar. Literatură propriu zisă publică 
d-nii Octavian Goga (Mare Aeternum — versuri) şi N. Davidescu. D. I. Al. 
Brătescu-Voineşti semnează câteva t Reflecţii asupra politicii », ce par a fi pre- 
faţa unui viitor volum, iar d. profesor Const. C. Giurescu un capitol despre 
Mihai Viteazul din vasta Istorie a Românilor, în curs de apariţie. 

Cu aceste excepţii, tot restul materialului prezentat în acest număr jubilar, 
este o variată contribuţie la istoria Junimii şi a Convorbirilor literare. ` 

D. C. Meissner publică şi comentează câteva scrisori din colecția Emilia 
Humpel, scrisori de natură să precizeze raporturile dintre Eminescu şi fami- 
lia Maiorescu. 

Diverse aspecte de istorie junimistă schițează d-nii: A. C. Cuza (+ Amin- 
tiri dela Junimea din Iaşi »), S. Mehedinţi (« Locul Junimei în istoria neamului 
românesc 9), Mihai Negruzzi (+ Tezaure convorbiriste >), P. P. Negulescu 
(« Ceva despre Junimea »), I. Petrovici (e O amintire şi un aforism 2), Mihail 
Dragomirescu (+ Legăturile mele cu Convorbirile literare »). 

Teatrul, muzica, literatura, polemica, arta, aşa cum s'au reflectat în colec- 
ţia revistei, sunt studiate de către d-nii Vladimir Tudor, N. D. Germani, 
Emilian I. Constantinescu, Ioan D. loan, D-ra Lucia Dracopol. Despre 
anumite figuri proeminente ale mișcării junimiste scriu d-nii Al. Iordan 
(Iacob Negruzzi în istoria literaturii româneşti), D. Bodin (A. D. Xenopol şi 
Junimea), Scarlat Struţeanu (Junimismul lui Al. Odobescu), Į. D. Dimitriu 
(Junimistul V. Conta, bursier în străinătate). Interesant micul studiu semnat 
de d. Ion Banu despre « Ardealul și Convorbirile literare ?. Problema aceasta 
ar merita poate o revenire mai amplă, căci ea ne dă putinţa să considerăm 
Junimea nu ca pe un fenomen strict local, ci ca pe o manifestare de valoare 
generală, cu largi ecouri în intelectualitatea românească de pretutindeni. 

Precedat de un cuvânt al M. S. Regina Maria și cuprinzând în fac-simil 
şase manuscrise inedite ale lui Maiorescu, P. P. Carp, Th. Rosseti, V. Pogor, 
Jacob Negruzzi şi Mihail Eminescu (toate din colecţia d-lui Mihai Negruzzi), 
întreg acest număr jubilar este o prețioasă operă de istorie literară. 

Din lămuririle programatice ale d-lui profesor Al. 'Tzigara-Samurcaş, 
reținem nu numai justa definire a rolului pe care « Convorbirile literare » 
înţeleg a şi-l asuma pe viitor, ci şi o promisiune de ordin practic, imediat. 


4 Convinşi — spune d-sa — de importanţa revistei şi dorind a pune la 
îndemâna publicului tezaurele ce cuprind cele 7o de volume, am hotărît ca, 
împreună cu numărul festiv de faţă, să apară și Bibliografia generală a Convor- 
birilor, orânduită pe materii şi cu indice nominal la sfârşit. Pentru cercetătorii 
literari şi pentru toți cărturarii, în genere, cred că această Bibliografie va fi 
cel mai preţios dar ce Direcţia îl putea aduce tuturor acelora care se intere- 
sează de analele culturii româneşti din ultimele şapte decenii ». 


E neîndoios că această bibliografie va face utilizabil un bogat material 
literar şi istoriografic, pe care îl va readuce în actualitate. Intr'adevăr — pen- 
tru a ne servi de un exemplu ce ni se oferă în chiar numărul de faţă — dacă 
facem abstracţie de anumite forme de stil depășite, cât de actuale ne par 
paginile pe care le publica A. D. Xenopol la 1 Martie 1879, sărbătorind ş 
ani de apariţie? Au mai trecut de atunci, 65 de ani, și totuşi articolul său 
pare a se referi nu la discuţii de mult stinse, ci la polemici dintre cele mai 
recente, Desprindem câteva fragmente surprinzătoare prin accentul lor de 
actualitate imediată: 

€... şi acuma trecem la partea pozitivă, la producerile literare şi ştiin- 
ţifice, In aceste predomnește în genere un caracter care a atras foaiei noastre 
epitetul de cosmopolită, antinaţională şi alte calificări de acestea de care se 
servesc acei care au interes deosebit pentru a discredita Convorbirile literare, 

Ce e drept însă Convorbirile nu conţin de loc element naţional în înţelesul 
ce-l are acesta la cei care ne impută lipsa lui. Declamaţiune patriotică cu şi 
fără ocazie, poezii patriotice, demonstrări că suntem de viţă curat romani 
din cauză că Traian a stârpit pe toţi Dacii, invocarea lui Ştefan cel Mare şi 
Mihai Viteazul mai cu fie ce împrejurare, înălțarea poporului nostru peste 
ceea ce este el în adevăr în starea de astăzi, a literaturii noastre care ar fi ajuns 
culmea culmilor, ura neîmpăcată pentru tot ce e de altă viță pentru inamicii 
noştri naturali — toate aceste într'adevăr nu au loc în foaia noastră. Pentru 
a hotărî însă din această împrejurare dacă foaia noastră este o foaie antinaţio- 
nală, ar trebui întâi să ne întrebăm ce are să zică o literatură naţională şi în 
genere o direcţiune de cultură naţională. ..». 

4... Ce este o literatură naţională? Este ea cuprinsă în declamaţiuni 
potrivnice asupra naţionalităţii? De loc. Literatura naţională este expunerea 
ideilor naţionale ale poporului sau chiar a unor idei universale în forme ori- 
ginale. Poate să nu fie într'o literatură întreagă nici o singură dată pronunțat 
cuvântul de patrie, şi cu toate acestea literatura să fie eminent naţională, 
pe când declarațiuni comune în o formă şi mai comună asupra patriotismului, 


240 REVISTA FUNDAȚIILOR REGALE 


naţionalităţii ş. a. nu vor constitui niciodată umbra unei literaturi naționale. 
Când românul face o poezie de iubire — care de sigur nu e un învăţământ 
naţional — în gândiri astfel cum tremurul sufletesc al iubirii îl ţese în mintea 
lui de român, atunci el lucrează la literatura naţională; când se scrie o satiră 
sau un roman asupra stării poporului nostru în o limbă curată frumoasă româ- 
nească atunci se lucrează la literatura lui. Nu mai puţin şi când se îmbracă 
un șir de cugetări deo valoare și importanţă cu totul universală, în forme 
potrivite spiritului poporului român se contribue la producerea literaturii 
sale naţionale. 'Trebue o dată pentru totdeauna să ni se întipărească bine în 
minte această deosebire mare între direcţiunea adevărat naţională, care tinde 
să îmbogăţească cu idei şi forme proprii poporului literatura acestuia și aceea 
a patriotismului bolnăvicios, care plânge sau se exaltă numai asupra patriei, 
naţionalităţii, stării actuale ş. a., precum și aceea mult mai periculoasă a şar- 
latanismului literar care speculă pe declamaţiuni patriotice, scopuri politice 
tot atât de meschine ca şi mijloacele întrebuințate pentru a le ajunge,..». 

4... Iată pentru ce foaia Convorbirilor nu conţine în timp de 4 ani de 
zile — horribile dictu ! — nici-o poezie patriotică. Poate că această excludere 
a simțţământului patriotic a mers uneori prea departe, Indreptăţirea o găsim 
atunci în abuzul care pe de altă parte se face cu el». 


RAMURI 
Mai 1937 


De reţinut portretele politice pe care dela un timp le publică regulat în 
paginile revistei craiovene, d. C, Gongopol. Figuri trecute şi actuale ale vieţii 
publice românești (în numărul prezent, figura lui Matei Cantacuzino) sunt 
evocate pitoresc, cu trăsături sigure, cu humor anecdotic, cu reflexii concise 
asupra evenimentelor. Un condei de lungă experiență gazetărească se tră- 
dează în aceste pagini de memorialistică politică. 


FUNDAȚIA PENTRU LITERATURĂ 
ŞI ARTĂ «REGELE CAROL II» 


CPT.-COMANDOR P., C, FUNDĂȚEANU, Libertatea mărilor şi prizele maritime, . . . . . epuizat 


Au apărut: BIBLIOTECA «ENERGIA » 


M, CONSTANTIN-WEYER, Cavelier de la Salle, traducere din limba franceză de Paul I, 
PRODAN . cc. ERD AE . Lel 40 
L. F. ROU QUETTE, In căutarea fericirei, traducere din limba franceză de E. FLÄMÂNDA. „9 40 
ALAIN GERBAULT, Singur străbătând Ailanticul, traducere din limba franceză de A. VIANU » 20 
COLONEL T. E. LAWRENCE, Revolta în deşert, traducere din limba engleză de Mircea ELIADE, 


cu o hartă (2 volume), în RTA el (eee na) e Iata das A lar ia ca lan 2 at e Aa D 6o 
RENÉ BAZIN, Pustnicul din Sahara, viaja părinte!ui Charles de Fouchauld, traducere “aia limba 

franceză de Alexandru HODOŞ.. ea e . . a |... |... |... . . . ... » 30 
MIHAIL SADOVEANU, Viaţa lui Şielan cei Mare (Ediția a III-a) | sti ste: Ra ai a... > 30 


C. ARDELEANU, Domnul Tudor (Ediţia a II-a) . , sa ssaa o. 
R. P, HUC, Descoperirea Thibetului, traducere din limba franceză de Apriliana MRDIANU .. »? 30 
HOMER, Odiseea, traducere în proză din limba elină de E. LOVINESCU (Ediția a II-a). » 
JAKOB WASSERMANN, Viaja lui Stanley, traducere din limba germană de Radu CIO- 
CUL BSCU. ie Ena Ea NE a E E a A ap e 0 aa E 8 Ea Lă 
H. M. STANLEY, Autobiografie, traducere din limba engleză de Mary M. POLIHRONI ADE. 3 
R. M. HUC, In China, traducere din limba franceză de Natalia BĂLUȚĂ . ....... 2 40 
F. YEATS- BROWN, Bengali, traducere din limba engleză de Radu GEORGESCU... . 9? 
JAKOB WASSERMANN, Christofor Columb, traducere din limba germană de I. SÂNGIORGIU + 
DEAN FARRAR. Si. Winifred sau şcoala şi lumea ei, traducere din limba engleza de W., 
şi cC. NOICA ., „5 60 
R. P, HUC, In Tartaria, traducere “din “limba franceză de' Victor STOK ` seta e Mii cea 40 


Au apărut: “BIBLIOTECA « ONORATA > 
Ing, I. ORBONAȘ, Manual de atelier mecanic. n... pik IS ae a a A, 
H. STAHL, şi DAMIAN P. Manual de paleografie slavo- “română Î  . . . . |... |... |... |... Ù 140 
Au apărut: BIBLIOTECA « ARTISTICĂ » 
O. HAN, Sculptorul D. Paciurea, cu 24 de plange .. ... Ew a e i. 
AL. BUSUIOCEANU, Andreescu e ) 120 


BIBLIOTECA e ORAȘE» 


Au apărut: 


MIRCEA DAMIAN, Bucureşti, cu 48 de plane . . . . . ... SI: Š Lei r20 
TUDOR ŞOIMARU, Constanţa, cu numeroase ilustrații în text . . ... dn d E » Ba 
OCTAV ȘULUȚIU, Braşov, cu numeroase ilustrații în text . . ..,.,. EU WTE IQ0 
Au apărut: BIBLIOTECA « DOCUMENTARĂ > 
Amintirile Colonelului Lăcusteanu, publicate de RADU CRUTZESCU . .. .. Lei 70 
ELENA G-ral PERTICARI-DAVIILA, Din viața şi corespondența lui Carol Davila . . . . » 200 
E. DVOICENCO, Inceputurile literare ale lui B, P, Hasdeu .. dart ca de ae A 2100 
EM, BUCUȚA, Duiliu Zamfirescu și Titu Maiorescu în scrisori (1884—1913) EE » 120 
Aaii: BIBLIOTECA « ENCICLOPEDICĂ » 
CONST. C. GIURESCU, Istoria Românilor, I, ediția a II-a, revăzută și adăogită, cu numeroase 
ilustrații în text.. . ema e a a sa e a aa sa me Lei 200 
Dr. G. BANU, Sănătatea poporului român. arme a n Beius ie ak alia at că ka pi deea i Ra . > 200 
I. SIMIONESCU, Tara noastră . de ee tara ie 8 E E E E a, 30 11200) 
CONST. C. GIURESCU, Istoria "Românilor, I; două părţi EPIS AA E da aa aa auda » 260 
SCRIITORII ROMÂNI CONTEMPORANI 
Au apărut: Romane 
JOAO MIA BOTEZ, Insemnările unui Belfer. s o o... . [co .... + Lei 60 
C., GANE, Zrecule vieţi de Doamne şi Domnije, II, cu numeroase Muerații în text .. .. >» 160 
ADRIAN MANIU, Focurile primăverii și flacări de toamnă o |... n... » 60 
SĂRMANUL, KLOPŞTOCE, Feciorul Iui Nenea Tache Vameşul, Ir o‘ » 70 
LUCIA DEMETRIUS, Tinerețe. . . . . î În. n... . .. .. .... ermsni 9 50 
N, M. CONDIESCU, Insemnările lui Sajirim, I E 0). Sala fa Era D E E E a fata e.. »} 60 
N. M. CONDIESCU, Peste sări şi țări, cu 20 acuarele originale de S. MUIZNER „n. 3» 800 
Au apărut: Esseuri, Critică 
PAUL ZARIFOPOI, Pentru arta literară . . . o. . . . . . . . . |. . . . .. . . . . . Lei 60 
PERPESSICIUS, Menţiuni critice, II.. s.. . . . . ... Eve Tate vază de ar pă cai » 80 
G. M. CANOTACUZIN, Isvoare şi popasuri >. . . . . . . . . . .  . .  . . ... ... » 6o 
N, IORGA, Oameni cari pu fol ac ince ete e e e one ee mr da a e e î. . . 9 80 
EM. CIOMAC, Viaţa şi opera lui Rickard Wagner .. ....- i sal dă ar Tei ae ee see e » 6o 
ar D. RALEA, Valorie i e ii e ne i ee ee E e E O E E E 50 
IORGA, Oameni cari au fost, 1r. A ELE det în se ae N a a E > go 
ERSAN CIOCULESCU, Corespondenţa dintre I. L. "Caragiale şi Pap Zarifopol (1903-—z2) » 40 
G. CĂLINESCU, Opera lui Mihail Eminescu, II, III, e cc... ... > 140 
C, ANTONIADE, Renaşterea italiană, Trei figuri din Cinquecento . . . . 1. 1... .. . . 8 7a 
N. IORGA, Oameni cari au fost; IIL s . . < sor e ooe woen a a a U a Lă go 


ALICE VOINESCU, MOREAU na a e e ea GOEREE cp AV a e a ae fa NA nat. e . > 7o 


EM. CIOMAC, Pocţii armoniei, 1. . . PEER piade keu ka ie ai e Tel 06 
G. CĂLINESCU, Opera lui Mihail Eminescu, TVE Vf e e a au ae a a a ie t ale e o a în VI O 
PERPESSICIUS, Menţiuni Critice, III... . .. .... ei dă da sabat e a e pă die a aaa ee TE 1-00) 
„ DRAGOŞ PROTOPOPESCU, Fenomenul Encieg sa zu E TA a geeta maa a orana i 100 
N, IORGA, Siaturi pe întunerec . , . . PE EE E E E E E T E 
TON PETROVICI, Figuri disparute eri ee a cae do Don e ret AA E a st R ra eg Ala ai ad 3 5c 
Au apărut: Versuri 
DEMOSTENE BOTEZ, Cuvinte de dincolo, s s.s.s. E E E . Lei 60 
Z. STANCU, Antologia poeţilor tineri, cu portrete de Margareta . “STERIAN, Pa a D: 
G. BACOVIA, Poesii, cu o prefață de Adrian MANIU, . „cc... ? 40 
G. GREGORIAN, La poarta din urmă . sa . . . [cc > 60 
ADRIAN MANIU, Cartea Țării s.a oo. cc... EREE pair wa > Ao 
G. LESNEA, Cântec deplin s... E EE Aaa ea E EE E E EE Espee E A0 
GEORGE SILVIU, Paisie psaltul spune E et 00 Semele ana la a Dle e Pee a aia A act tea LR 40 
V, CIOCÂIL,TEU, Poesien Ca eee ar e ce i tal de oa Ea ca RA ce pigale a 97 60 
N, DAVIDESCU, Helada . . . eee... . 3 66 
N, DAVIDESCU, Roma. . . .. . . . . . . . n... . [cc [co . » 60 
ION POGAN, Zogar . o pe Dc ai Că don dar CE baz că ata Doze ao D300 ct e Pg a CBI e ar e dai A ESE NEE 40 
RADU BOUREANU, Golful Sângelui ie Ra iat Sa E EE E dei a Sia date tat S Da de SS » 50 
ION MINULESCU, Nu sunt ce par a fi.. a tr i aoa A d tă E de an E AA A dă » 50 
VIRGIL CARIANOPOL, Scrisori către plante E E E TE A E E ăi 0 e cate! SE E » 40 
ADRIAN MANIU, Poesii din Carmen Sylva... 1... [| » r00 
MIHAIL MOŞANDREI, Singurătâţi (poeme) . . a... re ee ie e E e a e 40. 
CICERONE THEODORESCU, Cieştar (poeme) . . , |. |... n... .... 9 50 
ILARIU DOBRIDOR, Vocile Singurătății . 1. |... cc... ne... d 70 
ANDREI TUDOR, Amor 1926 (poeme) . . sasaa . .. ð 40 
Vo VOICULESCU; Uring oor ara a ae ca tata E Ea E ESE a E 9 E Car aE O A . >? 60 
ION PILLAT, ärm pierdut .. E daada Zi, e ie e E a R „n 60 
EDIȚII DEFINITIVE 
TUDOR ARGHEZI, Versuri, s.s sss . [cc .  .. . ... dankema het 100 
MATEIU I. CARAGIALE, Opere , . . . PE i 
ELENA FARAGO, Poezii . . . . n. U Saale Csi A A Duta a atata dee pt mal md Sie oz „ D») 100 
TRADUCEREA SFINTEI SCRIPTURI DE Pr. V. RADU 
Ai abiri: ȘI GALA GALACTION 

Cântarea cântărilor, . . . sasana e è PR aaa a e a a a a a Bratt 
Cartea lui Iov, . sse’ Enar a Xian ss Te AATE aan oz NI Za cau ara ue NS să » 
Elemente s... E E o a aTa iei îi a ju sat saca a E a: ia arD Rau 0 dp » 
Eclesiastul şi Cântarea Debor «e eee ? 


SCRIITORI ROMÂNI MODERNI 
A apărut : 


Păru FA 
BOGDAN PETRICEICU-HASDEU, Scrieri literare, morale şi politice, Ediţia critică cu note 
şi variante de Mircea ELIADE (2 volume) . , cc... [ca e Lei 280 


SCRIITORII STRĂINI MODERNI ȘI CONTEMPORANI 


Au apărut: 
E. MADACH, Tragedia omului, traducere în versuri din limba maghiară de Oct, GOGA, . . Lei 40 
LUIGI PIR ANDELI,O, Răposatul Matei Pascal, traducere din limba italiană de A. MARCU, 2 40 
M. CHOROMANSKI, Gelosie şi medicină, traducere din limba polonă de Gr, NANDRIȘ . >» 50 
R. L. STEVENSON, Comoara din insulã, traducere din limba engleză de Radu GEORGESCU. 2 50 
EMILY BRONTE, La râscruce de vânturi, traducere din limba engleză de Mary POIIHRO- 

NIADE Oe Toi cu aa ta Pi a Aba cotat e Ca aa gi pad aa a Te cata Du. 0: va 68 


BIBLIOTECA DE FILOSOFIE ROMÂNBASCĂ 


Au apărut: , 
D. D, ROȘCA, Ezistenja tragică e on... [nea Tel 60 
T. VIANU, Estetică, vol, I.. osos . |. [eee ea... ©.. > 100 
PETRE PANDREA, Filosolia politico- ueredica a lui Simion Bărnuţiu i decăt eA Itu za E] 60 
LUCIAN BLAGA, Orizont şi stil e sc. |... [eee ea... » o 
MIRCEA ELIADE, Yoga, Essai sur les origines de la mystique indienne . EE e a E 
T. VIANU, Estetică, vol, IL . . . .. . În ae n... n.» T00 
C, RĂDULESCU- MOTRU, Românismul, Catehismul unei noui “spiritualităţi ri ca Cad asa arătă nui » 60 
ALEXANDRU CLAUDIAN, Originea socială a filosofiei lui Auguste Comte... Pr. 


BIBLIOTHÈQUE D'HISTOIRE CONTEMPORAINE 


Au apårut: 


G. I. BRĂTIANU, Napolon III et les naiionalitts, s e a ea... ... <... Lei 60 
COMPOZITORII ROMÂNI CONTEMPORANI 
P. CONSTANTINESCU, Sonatină pentru pian şi violină . .... . . |... . . . Lei 120 
y E 


Cărțile noastre se găsesc de vânzare în principalele librării (Q0Ď 
din țară. Ele se pot trimite franco la domiciliu în toată ţara, 


CENTRALA EDITURILOR 


2, Strada C. A, Rosetti, 2— București, 1—Teleton 355-66 

